
VARLĖ IR CHAMELEONAS 


Varlė ir chameleonas labai gražiai draugavo. Kartą juodu vaikščiojo 
po mišką, praalko ir sutarė kokių vaisių pasiieškoti. Netrukus ir pama- 
tė palmę su dideliais raudonais riešutais. Varlė nemoka po medžius 
laipioti, tai sako chameleonui: 

— Riskis į palmę ir mesk žemėn Kešius Gerai mudu pasmaguriau- 
sime! 

Chameleonas įsiropštė į palmę. Riešutai jau buvo tokie saldūs, kad 
jis, godumo pagautas, tik šveičia vieną po kito, ir vis negana. 

Varlė laukė laukė, taip ir nesulaukė. 

— Ei ngua-nkasi !',— sušuko jinai. — Aš labai išalkusi, numesk man 
kelis riešutus. 

— Še! — atsiliepė chameleonas ir numetė kelis. Juose, teisybė, dar 
buvo pieno, bet minkštimas jau visas nuvalgytas. Varlei pašoko ap- 
maudas: 

— Ngua-nkasi, aš dar mažumą palauksiu! 

— Kai valgau, nieko negirdžiu — atsakė šaipydamasis chameleonas. 

Varlė supyko, prisinešė žagarų ir sukrovė po palme. Chameleonas pa- 
matė, išsigando ir klausia: 


! Ngua-nkasi — mandagus kreipimasis. 


— Ką čia ketini daryti? 

— Nieko, rūkyti užsimaniau! 

Varlė padegė žagarus, dūmai siūbtelėjo aukštyn, ir chameleonas ėmė 
kosėti. | 

— Ei ngua-nkasi, ar negalėtum kitoje vietoje rūkyti? Aš dūstu! — su- 
šuko chameleonas. 

O varlė jam atšovė: 

— Kai rūkau, nieko negirdžiu! 

Užsidegė ir medis, liepsna puolė kamieną laižyti. Chameleonas iš bai- 
mės šoko žemyn, tiesiai į laužą pataikė ir supleškėjo. Varlė paėmė jo 
kaukolę, dūdelę pasidarė, groja sau ir dainuoja: 


Lungvenos galva sako: 
Voke-voke-voke-voke! 
Lungvenos galva sako: 
Voke-voke-voke-voke! 


Išgirdę tokią dainą, subėgo žmonės ir smagiai šokti pagavo, net susto- 
ti niekaip negali. Muzika patiko, ir varlę visi ėmė kviestis į šventes 
ir vestuves. 

Ir varlė apsiprato, dabar kas vakarą pati į kaimą su savo dūdele at- 
eina. 

Nuo tol prie bet kokio kaimo iki vėlios nakties gali klausytis, kaip 
varlės groja ir dainuoja. 


VADO RINKIMAS 


Senų senovėje žvėrys neturėjo vado. Netvarkos iškamuoti, jie nuta- 
Tė šaukti sueigą ir vadą išsirinkti. 

— Kas nori būti vadu? — paklausė seniausia sueigoje pakaškė.— Tik 
atsiminkite: vadas turi visiems pavyzdį rodyti. Kad būtų mūsų pagarbos 
vertas, privalo būti teisingas, gražiai elgtis, ne tik iš kitų tvarkos rei- 
kalauti, bet ir pats jos laikytis. 

— Aš, aš, aš noriu būti vadas! — sulojo šuo.— Aš rodysiu pavyzdį. 

Išrinko šunį vadu. Visi buvo labai patenkinti jo valdymu. Suėjus 
metams, kaip ir dera, šuo surengė savo kaimui puotą. Susėdo žvėrys 
už stalų, geria, valgo, smaginasi. Viskas gerai. Bet šit vienas svečias 
ėmė ir nusviedė ant žemės kaulą. Šuo bemat užmiršo, kad stalas nu- 
krautas visokių gardėsių: čiupo tą kaulą ir įniko graužti. 

— Ehė! — sušuko svečiai.— Čia jau nei šis, nei tas! Tokio vado mums 
nebereikia. Jis visam kaimui sarmatą daro! 

Atėmė iš šuns valdžią ir dabar naują vadą rinks. 

— Kas nori būti vadu? — vėlei paklausė pakaškė.— Tik gerai pagal- 
vokite. Vadas niekados negali pamiršti savo aukšto padėjimo. Kitaip 
šlovę kaip ir šuo praras. 

— Aš būsiu vadėl — pasišovė makaka. 

Išrinko makaką. Visus metus ji sėkmingai valdė ir ta proga surengė 
šventę. „Aš tai jau kaulo negriebsiu"— galvoja makaka, didžiai savimi 
patenkinta. 


Bet kai visi, letenas nusiplovę, sėdo už stalo, kažin kas pamatė jos 
delnus juodus esant. 

— Kur tai regėta! — ėmė kuždėtis žvėrys— Su nešvariom letenom 
sėstis už stalo! Juk vadė turi visiems pavyzdį rodyti! 

— Tai dar kartą nusiplaukime! — pasiūlė dramblys, garsėjantis nuo- 
lankiu būdu. 

Visi nusiplovė. Nusiplovė ir makaka, Tik jos delnai vis tiek juodi. 

— Nereikia mums tokios vadės! — sustugo žvėrys.— Koks čia pavyz- 
dys, jeigu jos delnai juodi! Ką pagalvos žmonės, pamatę, kad mūsų va- 
dės letenos nešvarios! 

Ir vargšę makaką iš tų pareigų nušalino. Kitus norinčius ėmė svars- 
tyti. Ir šakalą išrinko. 

Nė metų nepraėjo, o kaime girdai pasklido: kažkas grobiąs iš kapi- 
nių negyvėlius. Ir iš tikrųjų, nespėji palaidoti kokį giminaitį,:o kapas 
jau atkastas. Žvėrys sutarė naktimis budėti. Kartą gazelė ir pamatė va- 
dą, rausiantį šviežią kapą. 

Rytą ji tatai visiems apsakė, ir perpykę žvėrys šakalą išvarė. 

Vėl susirinko sueigon. 

— Dar sykį primenu, — tarė pakaškė,— vadas turi visada ir visur gra- 
žiai elgtis. Jam nevalia čiupti apgraužtų kaulų, jis turi savo letenas 
švarias laikyti, ir jam, žinoma, nedera grobti iš kapų negyvėlius. Vadas 
privalo būti mums visiems pavyzdys! 

— Ką daryti? — krimtosi žvėrys.— Kas bus mūsų vadas? 

— Rinkite mane! Aš nei kaulais, nei dvėsena nemintu ir mano ko- 
jytės švarios! — pasisiūlė lakštingala. 

— O kodėl ne? Lakštingala mums tinka! — nutarė sueiga. 

Nors lakštingala nieko neskriaudė ir kapų nerausė, vis tiek daugelis 
prieš jos valdymą murmėjo — juk ji ir toliau naktimis giedojo, kitiems 
miegoti nedavė. Gavo ir šitą vadę nuversti. 

— Aš naktimis negiedu,— tarė gaidys.— Tiktai rytais, kai visiems lai- 
kas keltis ir į laukus eiti. Aš būsiu vadas. Klausykite manęs, ir visada 
turėsit gerą derlių, niekados į darbą nevėluosit. 

Išrinko gaidį. Visi patenkinti. Kone metus jisai valdė kaimą. Bet kar- 
tą dygliakiaulė apskelbė gaidį esant labai nevalyvą: kur miegąs, ten ir 
teršiąs, tingįs laukan išeiti. Patikrino. Ogi iš tikrųjų nevalyvas: po lakta 
baisingai priteršta. 

— Ne! Tokio vado mums nereikia — pasipiktino žvėrys ir numetė 
gaidį. 

Kai visi vėl sueigon susirinko, išgirdo tykiai burkuojant laukinį ba- 
landį. Visiems taip ramu pasidarė, ir žvėrys bei paukščiai vienu balsu 
nusprendė geriausiu vadu laukinį balandį būsiant, nors tas nė nesisiū- 
lė. O balandis buvo sumetus: jis daug ko iš ankstesnių vadų išmoko ir 
elgėsi taip, kad visi džiaugėsi. 

Nuo tol balandis tebėra žvėrių ir paukščių vadas, nes jo burkavimas 
visiems teikia ramybę ir palaimą. O kas netrokšta ramybės ir palaimos? 

ŽMOGUS IR MAKAKOS 


Vienas žmogus apsėjo lauką kukurūzais ir vylėsi gauti gerą derlių. 
Bet kai atėjo pjūties metas, savo lauke nerado jokios burbuolės, aplin- 
kui tebuvo vieni graužai! Žmogus atsisukęs dirstelėjo į mišką ir me- 
džiuose pamatė daugybę makakų. Jos šokinėjo nuo šakos ant šakos ir 
kaip įmanydamos vaipėsi. 

— Tai jūs surijot mano kukurūzus? — paklausė žmogus. 

— Nuo kada jie tavo? Juk tu mums pasėjai, ar ne? — sušuko maka- 
kos kvatodamos ir dar labiau vaipėsi.— Ir toliau dirbki mūsų labui: su- 
ark žemę, pasėk kukurūzus, laistyk juos. O derlių nuimti mes tau padė- 
sime! Ačiū, kad mumis taip rūpiniesi! 

— Na, palaukite, dar pažiūrėsim, kas juoksis paskutinis! — pagrasino 
joms supykęs žmogus ir pamiškėje iškasė didelę gilią duobę. Dugne pa- 
sėjo kukurūzų ir rūpestingai juos prižiūrėjo. Kukurūzai užaugo aukšti, 
tvirti, burbuolės didelės ir mėsingos, geresnės negu lauke, ir makakos 
panoro kaip tik šitą plotą nusiaubti. Linksmai krykštaudamos, jos su- 
šoko duobėn ir prisišveitė lig soties. Tik paskui susigriebė: o kaip iš 
čia išsigausi? Sienos stačios, nėra kur užsikabinti. 

— Aha, pakliuvote! — šūktelėjo žmogus ir, pasiėmęs lazdą, įšoko duo- 
bėn.— Dabar aš jus visas išgalabysiu! 

Jis puolė makakas vaikyti, bet jos — viena po kitos — tik liuokt jam 
ant nugaros, ant galvos ir iššoko iš duobės. O laisvėje atsidūrusios, dar 
pikčiau ėmė iš žmogaus šaipytis. 

— Nieko tu nepadarysi! Visi tavo kukurūzai — mūsų! — šaukė bež- 
džionės. 

„Kaip apsaugoti lauką nuo šitų vagilių? — ilgai svarstė žŽmogus.— Juk 
dieną naktį su šaudykle po jį nevaikščiosi!" 

Pagaliau Žmogus sumetė, ką daryti. Lauke jis pastatė medinį kryžių, 
užmetė ant jo savo drabužį, o ant peties uždėjo šaudyklę, vamzdį nu- 
kreipęs miško linkui. 

Makakos žiūri ir stebisi, kodėl taip keistai žmogus elgiasi: nevaikšto 
po lauką, nesibara, stovi daikte ir vis taikosi iš šaudyklės be jokio 
atokvėpio! Matyt, nei gert, nei valgyt neketina, kol visų neiššaudys! 

Ir makakoms baisu pasidarė. Taip baisu nebuvo nė tada, kai jis iš tik- 
rųjų šaudė ir ne vieną paklojo. Siaubo pagautos T pasitraukė 
miško gilumon ir davė žmogui ramybę. 

Nuo tol lauke ir statomos kaliausės. 


DRIEŽAS IR CHAMELEONAS 


Driežas sų chameleonu buvo dideli bičiuliai: drauge gyveno, drauge 
valgė, drauge prekiavo. Kartą juodu nusigavo į tolimą kaimą pardavi- 
nėti kokoso riešutų. Pardavę riešutus, bičiuliai leidosi atgalios. Driežas 
bėgo greitai, o chameleonas, kaip jam įprasta, vis stoviniavo ir dairėsi 
į šalis. 

— Palauk,— tarė chameleonas.— Kur taip skubi? 

— Daug reikalų namie turiu — atsakė driežas. 

— Aš jokių reikalų neturiu ir nenoriu skubėti — tarė chameleonas. 

— O aš nenoriu lėtai eiti, drožiam greičiau! — spyrė driežas. 

— Juk žinai, kad visada lėtai vaikštau — atsikirto chameleonas.— 
Dievas liepė man pamažu krutėti, nes aplinkui daug priešų, o kelyje 
daug akmenų — žiūrėk ir suklupsi. Kai tik užsižiopsosi — bemat kam 
noIS į nagus pakliūsi. 

— Na ir šliaužk sau nors kiaurus metus, o man nėra kada! — sušuko 
driežas.— Turiu anksčiau namie būti ir... 

Sulig tais žodžiais iš už medžių iššoko avinas. Jis išgirdo tik pasku- 
tinius žodžius ir nežinojo, dėl ko kilęs ginčas. 

— Aš kaip tik einu į jūsų kaimą ir galiu ginčą išspręsti — pasakė 
avinas.— Katras pirmas namus pasieks, gaus iš manęs dovaną. 

— Juk tu žinai, koks aš lėtas ėjikas! — tarė chameleonas. 

— Nieko aš nežinau! — atsakė avinas.— Tu gyveni miške, o aš — 
avidėje. Iš kur galiu žinoti, koks tu ėjikas. 

— Gerai, gerai, eikime lenkčių! — ėmė šaukti driežas, iš anksto tik- 
Ias dėl savo pergalės. 

Avinas nubėgo. Jam iš paskos driežas. O chameleonas vilkosi sau pa- 
mažėliais, į šalis pasidairydamas. 

Driežas labai greitai dūmė, įsismaginęs net savo kaimą prabėgo. Ir 
pagalvojo: „Tikriausiai chameleonas dar tebeeina“,— ir grįžo pasižiūrėti. 

— Tu dar čiaė — sušuko jis.— Kol namo parkrypuosi, aš spėsiu ko- 
kius tris keturis kartus ten ir atgal sulakstyti. Ir dar ne vieną kelią 
žinau. 

— O aš tik vieną kelią Žinau, ir tas pats tikrasis, — atsakė chame- 
leonas. 

Driežas nubėgo kitu keliu, vėlei prašoko savo kaimą, susikrimto ir 
grįžo ten, kur traukė chameleonas. Tasai stūmėsi sau neskubėdamas ir 
apie lenktynes, matyt, nė negalvojo. 

— Ei! — prunkštelėjo driežas.— Aš jau du kartus buvau prie kaimo, 
o tu niekaip jo neprieini. Nebelauksiu tavęs daugiau! 

Kiek įkabindamas jis leidosi į priekį ir vėl pro kaimą pramovė, pas- 
kui susigriebė ir puolė atgal, o tuo laiku chameleonas spėjo savo na- 
mus pasiekti. Ten jį ir pasitiko avinas. 

— Vyras, chameleonai! O sakeisi pamažėliais vaikštąs! — pagyrė avi- 
nas ir padovanojo jam riebią vištą. 

Tuo metu atbėgo suplukęs driežas ir šaukia: 

— Višta man priklauso! Juk aš bėgau greičiau ir jau ne vieną sykį 
galėjau būti namie! 

— Kas man rūpi, — atšovė avinas.— Pirmas namo parėjo chameleo- 
nas, jis ir gavo dovaną. 

Driežas suprato, kad ginčytis su juo tuščias dalykas. 

Jei skubėsi ir be reikalo lakstysi — naudos nebus. Kas darbą dirba 
pamažu ir apdairiai, — greičiau pasiekia tikslą. 


SMAUGLYS IR AVINAS 


Smauglys ir avinas buvo geri draugai. Abu nevedę, kartu gyveno, 
kartu žemę dirbo, kartu ir maitinosi. | 

Bet va kas keista: vakare juodu sočiai pavalgydavo, kas likę nuneš- 
davo rūsin padėti, o naktį kažkas viską lyg šluote iššluodavo. Kartą 
smauglys sako: 

— Tu iškabinai fufu!. Kas gi daugiau galėjo tai padaryti, juk nakti 
mūsų durys užšautos, vidun niekas neįeina. 

— Ką tu, ką tu, ngua-nkasi — blogai apie mane galvoji! Naktį aš 
neprabundu. Gali pats įsitikinti: jei nors viena akis užmerkta, vadinasi, 
miegu. 

Bet po kelių dienų smauglys vėl prisispyręs kaltina aviną fufu iška- 
binus. Įsižeidęs tasai nusprendė žūt būt vagį susekti. Ir ryžosi naktį 
budėti, Pagrečiui užmerkia čia vieną akį, čia kitą, kad bent kiek jos 
pailsėtų, o smauglys, tatai matydamas, galvoja, kad draugas miega. 

Vieną naktį avinas žiūri — smauglys atsikėlė nuo demblio, tyliai nu- 
lindo rūsin, pasičiupo košę ir godžiai visą sušlamštė. 

— Tai, pasirodo, pats fufu suvalgai? — šūktelėjo avinas.— Na gerai. 
Dabar žinau, ko verta mūsų draugystė, einu sau kitos trobos ieškoti. 


! Fufu —grūstų šakniavaisių ar kukurūzų košė. 

— Likis, brangus drauge! — paprašė jį smauglys.— Šitaip pirmą kar- 
tą pasielgiau. Užmigti negalėjau ir baisiai praalkau. Nepyk ant manęs! 

— Na gerai, — sutiko avinas. Tačiau po kelių dienų jis vėl sugavo 
smauglį nusikaltimo vietoje. 

— Einu ieškoti sau kitos trobos! — ryžtingai tarė avinas. 

Smauglys alkiu netvėrė. „O gal man aviną praryti? — ūmai pagalvo- 
jo.— Jei ne aš jį, tai jis mane praris. Pasaulyje visi vienas kitą ryja. 
Kiekvienas tik savim rūpinasi.“ 

Šitaip numaldęs sąžinę, smauglys prarijo savo draugą. Ir nuo tol visi 
smaugliai avinus medžioja. 


VIŠTA IR TARAKONAS 


Kartą višta sutiko tarakoną ir sako jam: 

— Koks tu nevaleiva! Tiek prišnerkštei kambarius, net žiūrėti bjauru. 

— O kuo tu už mane geresnė? — atsikirto tarakonas.— Ir tavo vištidė 
visa dvokia. Taipogi švaros nežiūri. Nenoriu su tavim net kalbėti! — Ir 
supykęs nuropojo šalin. 

Tuo laiku šeimininkas ruošėsi vestuves kelti ir suskato ieškoti ta- 
rakonų prievilu, mat reikėjo vištų prisigaudyti. Naršė naršė po kam- 
pus ir pagaliau vieną pamatė. 

— Ko tu ieškai? — paklausė tas. 

— Tavo brolių! — atsakė šeimininkas. 

— Kam tau jų reikia? 

— Vištoms,— trumpai jis paaiškino. 

— Vištoms? Argi nežinai, kad mes susipykę? — nustebo tarakonas. 

— Kas man darbo, kad susipykę, — atrėžė šeimininkas.— Tarakonų ir 
vištų man vestuvėms reikia. 

— Sakai, kas tau darbo? — įsižeidė tarakonas.— O kas man darbo ta- 
vo vestuvės! — Ir jis paspruko nuo šeimininko. 

"O tas ėmėsi trobą tvarkyti, išnešė į saulę seną spintą vėdinti. Padau- 
žė padaužė ją, ir kad pasipylė tarakonai! 

Iš visų pašalių subėgo vištos ir puolė juos lesti; dabar šeimininkas 
prisigaudė vištų vestuvėms. 

Vestuvės buvo linksmos, nuo riebių vištų stalai lūžo, svečiai liko di- 
džiai patenkinti. 

Sutikes savo pažįstamą vištą, tarakonas ir sako: 

— Be reikalo mudu pykstamės! Tavo seserys sulesė mano brolius, o 
žmogus suvalgė tavo seseris. Tu sulesi mane, o žmogus suvalgys tave. 
Viskas pasaulyje laikina. Kiekviename žingsnyje mūsų tyko žūtis. Ar- 
gi verta dėl niekų kivirčytis? 

„Jo teisybė, — pagalvojo višta.— Kam mums vaidytis? Gal jį sulesusi, 
pati pakliūsiu žmogui ant stalo." 

Nuo tol tarakonai ir vištos santarvėje gyvena. 

VIŠTA IR ŽĄSIS 


Kartą višta ir žąsis susidraugavo, sutarė kartu gyventi ir vieną lau- 
ką dirbti. Matydama, kad višta visą laiką ūkiu rūpinasi ir gatava už du 
plūktis, žąsis visai tinginiui pasidavė. Kai baigėsi sausros metas, višta 
paragino: | 

— Reikia lauką arti. 

Žąsis atkirto, kad jai galvą sopą, girdi, visai dirbti negalinti. 

Kol višta lauką arė, žąsis sau dykinėjo. 

Atėjo lietaus metas. Višta sako: 

— Reikia sėti kukurūzus. 

Bet žąsis atšovė, kad jai kojas gelią, girdi, nė žingsnio žengti nega- 
linti. Ir atsigulė miegoti, o kukurūzus višta pasėjo. 

Atėjo laikas derlių imti. Višta vėl savo draugei sako: 

— Kukurūzai prinoko. Eime jų pjauti. 

— Man šiandien akys įskaudo, nieko nematau,— išsisukinėja žąsis. 

Ir vėl višta viena dirba. Kol jinai derlių ėmė, žąsis šildėsi priešais 
saulutę. 

Višta labai pavargo, prašė bičiulę išvirti kukurūzų košės. Tačiau žą- 
sis atrėžė: 

— Negaliu. Man pilvą dieglys raižo. 

Višta ir košę išvirė, valgo. Dabar žąsis prie stalo kaklą tiesia. 
— Tau nevalia — sudraudė višta.— Juk pilvą dieglys raižo. 

— Nair kas! Valgyti tai galiu — atsakė žąsis. 

— Ne, negali —— atkirto višta. — Teisę valgyti reikia užsitarnauti. 


BEGEMOTO BAOBABAS 


Kartą paupiu vaikštinėjo dramblys, o aplink skraidė musės ir įkyriai 
Zzirzė. „Kas gi čia?“ — galvojo dramblys: niekados anksčiau to zirzimo 
nebuvo girdėjęs. 

Kai kitą kartą jis atėjo prie upės, musės vėl ėmė zirzti apie galvą, 
ir tada dramblys pagaliau suprato, kad čia musės. 

— A, tai jūs mane kamuojate$ — sumurmėjo dramblys. 

— Kuo gi mes tave kamuojame? — nustebo musės. 

— Kaip tai kuo? Ausis išzirzėt. Na, palaukit, jei nesiliausit, aš jus 
pIrarysiu. 

— Koks tu piktas ir negeras, — įsižeidusios suzirzė musės. 

Kai dramblys trečią kartą atėjo prie upės, visas spiečius musių jį 
apspito ir dar garsiau pasiuto zZirzti. 

— Ir vėl jūs man ramybės neduodate? — sušuko dramblys. 

— O mbuta-muntu!, mes į tave prašymą turime, — sako musės — ma- 
tai ant kranto seną baobabą, į kurį begemotas šonus kasosi? Išversk jį, 
norime jo vaisių paragauti. 

— Va tai tau! Terliosiuosi aš su baobabu! — atšovė dramblys.— Pra- 
šykite liūtą ar begemotą. 


'Mbuta-muntu — pagarbus kreipinys į vyresnįjį Mbuta— vyresnis, mun- 
t u — Žmogus. 

— Maldaujam tave, išversk! Su liūtu mes nepasižįstame, o begemotas 
nė pusės tavo galios neturi. Tu už visus žemėje stipriausias! 

Tų žodžių palenktas dramblys priėjo prie baobabo, apkabino jį straub- 
liu ir verčia, bet medis nė krust: labai jau storas buvo. 

— Atneškite man lianą! — paliepė jis.— Be lianos nieko negaliu pa- 
daryti! 

Musės nuskrido į mišką ir atnešė ilgą lianą. Dramblys vieną galą 
pririšo prie baobabo viršūnės, kitu galu pats apsivijo ir tempia iš visos 
sveikatos, — medis nė nesusvyravo. Vargšą dramblį prakaitas išpylė, o 
musės skraido aplinkui, sparneliais mosuoja, jį atvėsinti nori. 

— Et drambly,— galop ėmė juoktis musės,— dabar matom tave jau 
ne tokį stiprų esant. Geriau liūtą prašysime išversti tą baobabą! 

Dramblys perpyko, visas įsiręžė ir traukia, o medis nė krust. Tačiau 
jis užsimetė žūt būt baobabą išversti. Staiga didžiažuvė išnėrė iš van- 
dens ir sako: 

— Na ir kvailas tu, brolau! Dėl ko taip plėšaisi? Dėl šitų nenaudėlių 
musių? 

— Taigi jos paprašė mane. Napasiekia vaisių baobabo viršūnėje. Ir 
aš pasišoviau padėti. 

— Be reikalo ėmeisi šito darbo, — tarė didžiažuvė.— Baobabo vis tiek 
neišversi, o tos bjaurybės musės išnešios po visą girią gandą, kad tu 
visai ne toks stiprus, kaip kalbama. Šit mano patarimas: praryk jas vi- 
sas lig vienos, kol apie tave nebūtų dalykų nepritauškė. 

— Dėkoju tau, didžiažuve, už protingą patarimą, — atsakė dramblys 
ir sušuko musėms: — Liaukitės zirzti, geriau tūpkite ant lianos, kuria 
aš apsijuosęs, padėkite traukti! 

Musės sutūpė ant lianos, dramblys susiurbė jas straubliu ir prarijo. 
Nusimetęs lianą, savo keliais patraukė. 

O didžiažuvė, davusi tokį protingą patarimą drambliui, po visą miš- 
ką paleido gandą, kad jis už musę ne stipresnis. Kartą, kai begemotas 
maudėsi, jinai priplaukė ir sako: 

— Aš tau didelę naujieną pasakysiu: dramblys mėgino tavo baoba- 
bą išversti, tačiau nieko neišėjo. O dar savo galia didžiuojasi. 

Dabar begemotas visiems apsakė, kaip dramblys sarmatą užsitraukė. 
Netrukus visas miškas žinojo, kas nutiko. Ir tada žvėrys paupyje susi- 
rinko išsiaiškinti, kuris iš jų stipriausias. 

Sutarė šitaip — kiekvienas pamėgins baobabą išversti, kuriam pasi- 
seks, tas ir bus stipriausias. Tada išnėrė didžiažuvė ir pasiūlė, kad pir- 
mas savo jėgą parodytų liūtas. 

— O tu ko čia tvarką darai? — įtūžo liūtas.— Aš — žvėrių karalius, 
pats viską nuspręsiu. Tu paskleidei gandą, kad dramblys silpnas, nuo 
tavęs ir pradėsim. 

— Na jau ne,— atšovė didžiažuvė.— Baobabas sausumoje auga, o aš 
tik vandenyje galiu gyventi. 

— Būk prakeikta, plepe! — suriaumojo liūtas.— Nešdinkis iš čia! Jei 
dar sykį tave pamatysiu, galas tau! 

— Galas man? — nusijuokė didžiažuvė.— Dar nežinia, kam bus galas! 
Jei nori išmėginti jėgas, eikš čionai, pas mane! 

— Juk žinai, kad aš gyvenu sausumoje, — suriaumojo liūtas.— Kaip 
„aš su tavim rungsiuos? 

Tuolaik iš miško atšleivojo didelis lokys. Pamatė liūtą ir sako: 

— Metas mudviem atsiskaityti. Juk mudu seni priešai. Šiandien visi 
"pamatys, katras iš mudviejų stipresnis! 

— Ko čia dar žiūrėti, aš stipresnis, — tarė liūtas. 

— Ne, aš stipresnis! — sušuko lokys. 

— Na ką gi, pažiūrėsim. 

Nespėjo liūtas nė liuoktelti, lokys čiupo jį ir nusviedė į vandenį. 
Liūtas kapanojasi, o didžiažuvė grybščioja jį ir piktai džiūgauja: 

— Kaip čia patekai? Juk žemėje, ne vandeny gyveni! 

— Nesijuok iš manęs, didžiažuve,— sudejavo liūtas — Aš plaukti ne- 
moku. Gelbėk mane! Nuskęsiu. 

— Nė galvot negalvoju, — šyptelėjo didžiažuvė.— Nuskęsi — taip tau 
ir reikia. 

Ir liūtas nuskendo. 

Žvėrys lokį pripažino stipriausiu, jau ketino karalium dėti, bet šit 
„atbėgo be dvasios hiena. 

— Tegul lokys įrodo, kad už visus stipriausias, — sušuko ji.— Kai iš- 
vers baobabą, tada ir vainikuokite karalium. | 

— Tylėk, kvaiša — subaubė lokys.— Tą baobabą išversti man niekų 
-darbas. Tik panorėti reikia. Kaip drįsti čia nurodinėti! 

Kilo kivirčas. Vieni stojo už hieną, kiti už lokį. Galiausiai net susi- 
pešė. Įniršęs lokys hieną upėn nutrenkė, ir ta bemat priburbuliavo. Ir 
toliau jis siautėjo, net priešų nuo draugų nebeskyrė: bakino visus iš 
eilės, daugį upėje nuskandino. 


:22 


Tik begemotas nenuskendo. Išlindo iš vandens ir priėjo prie lokio. 

— Kam tu mane upėn įgrūdai? Juk aš gerai plaukioju. 

— Atleisk, bičiuli. Matyt, jau visai galvą pamečiau. Iš tikrųjų žinau, 
kad gerai plaukioji. 

— Aš tai plaukioju, o tu nemoki, dabar tave pamokysiu. 

— Na, aš taip pat neblogas plaukikas, — tarė lokys. 

— Nesigirk! Eime, eime, pamokysiu. 

— Kam gi mane mokyti, jeigu aš moku? 

— Na, eime, parodyk, kaip plaukioji. 

— Tuojau pamatysi, koks aš plaukikas, — tarė lokys ir patraukė prie 
upės. 

O iš tiesų jis plaukiojo ne per geriausiai ir tik prie kranto kapstėsi. 

— Ngua-nkasi,— kreipėsi begemotas,— seklumoje daug žuvų, dar su- 
kandžios. Plaukiam giliau. 

— Nenoriu! — sušuko lokys. 

Tačiau begemotas tol neatstojo, kol galų gale lokį prišnekino. Tasai 
nuplaukė gilyn, o ten vandeniu užspringo ir priburbėjo. 

Begemotas paėmė jo karūną, užsidėjo ant galvos, išlipo ant kranto ir 
pasimėgaudamas kasosi į savo baobabą. 

O tiems, kurie į jo teises kėsinosi, prastai baigėsi: visi galą gavo. 


BEŽDŽIONĖ IR HIENA 


Kartą hiena įkrito į gilią duobę ir niekaip negali iš jos išsiropšti. O 
visai prie duobės, medyje, tupi sau beždžionė ir valgo bananą. 

— Beždžione, padėk man iš duobės išsigauti — šūktelėjo hiena. 

— Norėčiau padėti, bet bijau, — atsakė beždžionė.— Kai tik laisvėje 
atsidursi, mane bemat sudraskysi. 

— Ką tu! — įsižeidė hiena Negi manai, kad aš tokia nedėkinga? 
Jei tik išgelbėsi, net savo vaikams uždrausiu tave pulti! 

— Na gerai. Tikiu tavim. 

Beždžionė iššoko iš medžio, priėjo prie duobės ir nuleido uodegą. 
Hiena tučtuojau įsikibo, ir beždžionė ištraukė ją iš duobės. 

— Štai ir išgelbėjau,— tarė beždžionė.— Lik sveika! 

— Palauk! Kurgi tu! —suurzgė hiena— Aš tave sudraskysiu. 

— Bet juk žadėjai... 

— Maža ką žadėjau —suniurzgė hiena.— Juk aš dvi dienas nieko 
burnoj neturėjau. 

— O man kas? Kur girdėta — draskyti savo gelbėtoją. 

— Na, na, nekvailiok! — suspigo hiena, griebdama jau sprunkančią 
beždžionę. | 

— Antai eina gazelė — tarė beždžionė.— Juk žinai, kokia ji išmintin- 
ga. Paklauskime ją. Jeigu ji pripažins tavo teisybę, galėsi mane dras- 
kyti! 

— Būk maloni, išspręsk mūsų bylą, — kreipėsi beždžionė.— Hiena bu- 
vo įkritusi šiton duobėn ir prašė pagelbėti iš jos išsigauti. Žadėjo ne- 
liesti. O dabar, kada ištraukiau, nori mane sudraskyti. Ar teisingai ji 
elgiasi? 

— Argi tu, tokia mažytė, ištraukei iš gilios duobės hieną? — nustebo 
gazelė. 

— O kas čia keista? — tarė hiena— Ji nuleido uodegą ir ištraukė 
mane. Bet juk aš dvi dienas nieko burnoj neturėjau, negi dvėsiu iš 
bado? 

— Aš teisingai išspręsiu jūsų bylą,— pažadėjo gazelė— Tik niekaip 
negaliu patikėti, kad kalbate teisybę. Tu, hiena, įšok duobėn, o tu, bež- 
džione, lipk į medį. Pati matysiu, kaip viskas buvo, tada galėsiu pasa- 
kyti, katra iš judviejų teisi, katra kalta. 

Hiena ramiai liuoktelėjo į duobę, o beždžionė įsirito į medį. 

— Nedėkingoji,— gazelė tarė hienai— Patupėk dar duobėje, gal su- 
lauksi kito lengvatikio. O tu,— pamokė ji beždžionę, — niekados neuž- 
miršk, kokia klastuolė hiena. 


LEOPARDAS IR GAZELĖ 


Leopardas ir gazelė gyveno viename kaime ir gražiai draugavo. Abu-- 
dų vedusių dažnai kits kitą lankydavo. Leopardas buvo kaimo vadas. 
Savo valdose jis turėjo batatų ir kukurūzų, bananmedžių ir palmių su. 
dideliais raudonais riešutas. Gazelei taipogi nestigo palmių ir bananų, o 
laukuose ji augino kasavas ir arachius, kūdroje žuvis veisė. Gazelė, 
būdama sumeti ir apsukri, savo ūkį kur kas geriau tvarkė negu jos bi-- 
čiulis. 

Kartą gazelė prisipilstė riešutų pieno ir susikvietė draugus — pamy- 
lės tuo svaigiu gėrimu. 

Leopardas atėjo per patį vaišių smagumą. Bičiulė jį maloniai sutiko, 
už stalo pasodino, paragino gerti. Leopardas nustebo: dar niekada nebu- 
vo ragavęs tokio gardumyno. 

— Kur tokio gero vyno gavai? — paklausė jis gazelę. 

— Kaip tai kurį — atšovė gazelė— Čia bananmedžių sula — argi tu. 
jų neturi? 

— Turiu! — apsidžiaugė leopardas.— Bet kaip tokios sulos prisileistiė 
Pamokyk mane. 

— Taigi čia labai paprasta! — atsakė gazelė— Vakare praurbk žievė- 
je mažą skylutę ir įstatyk lovelį, ligi ryto sulos pritekės pilnas kale- 
basas. 

Išgirdęs tokį patarimą, leopardas tučtuojau nurūko namo. Vakare vis- 
ką padarė, kaip gazelė sakė: bananmedžio žievėje praurbė skylę, įkišo 
lovelį, pastatė kalebasą ir nuėjo miegoti. Vos tik praaušus, atbėga prie 
medžio. Žiūri — kalebasas sklidinas sulos! Leopardas pastatė tuščią ka- 
lebasą, o pilną parsinešė namo. Susikvietė svečių ir iš didžio padėjo 
ant staio sulą. Bet, vos jos paragavę, svečiai pašoko ir pasiuto spjau- 
dyti. Niekas nebenorėjo liktis pas kaimo vadą, visi įsižeidę išlakstė. 

Leopardas supyko, nubėgo pas gazelę. O namiškiai sako ją labai ser- 
gant, nė atsikelti negalint. 

— Kas gi jai? — paklausė leopardas. 

— Po to vakaro, kai pas mus buvai, visai įsiligojo: labai sopa pil- 
vą! — paaiškino namiškiai. 

„Aha,— pagalvojo leopardas,— vadinasi, tasai gėrimas išties nuodin- 
gas“, — ir nusiraminęs pardrožė namo. 

Po kelių dienų leopardas pamatė savo bičiulę prie kūdros; šalia jos 
gulėjo didelės sidabrinės žuvys. 

— Ėhė! — šūktelėjo leopardas.— Na ir gudruolė esi! Aš žvejoti į upę 
einu, o tu prisigaudai namie! Kaip tų žuvų įsiveisei? 

— Labai paprastai! — atsakė gazelė.— Iškasiau duobę, pripyliau van- 
dens, įleidau kelias žuvis — ir viskas. 

Gudruolė gazelė nepasakė, kad žuvis kūdroje reikia maitinti: juk čia 
ne upė, kur pilna visokio mitalo. 

Leopardas padarė, kaip gazelė patarė: iškasė duobę, pripylė vandens, 
įleido žuvų, o po kelių dienų žiūri — visos plaukia pilvus išvertusios. 

Leopardas nubėgo pas gazelę. 

— Ngua-nkasi! — sušuko jis.— Kaip tu mane pamokei? Kiek aš tuš- 
čiai plušau, tik geras žuvis pragaišinau! 

— Keistuolis tu,— ramiai atsakė gazelė— Argi nesakiau, kad žuvis 
reikia maitinti? O jei nesakiau, tai maniau, kad pats susiprotėsi. 

Leopardas po to ilgai savo skriaudą minėjo. 

Kitą kartą gazelė miške prisigaudė visokių žvėrių ir suleido į savo 
aptvertą sodą. Paskui nuėjo pas leopardą ir pakvietė jį medžioti. 

— Aš turiu sukrių kurtų — pasakė ji,— žvėris jie ir po Žeme suran- 
da, Bet ką čia kalbėti, pats tuojau pamatysi. 

Juodu pasiėmė šaudykles ir nuėjo į gazelės sodą. Abu sustojo prie 
vienintelių vartų, ir gazelė paleido savo kurtus. Jų lojimo mirtinai iš- 
gąsdinti, šernai, kiškiai ir antilopės puolė prie vartų, ir visi liko pa- 
kloti. 

Leopardas grįžo namo grobiu apsikrovęs. Po kelių dienų jis su savo 
kurtais atėjo į gazelės sodą, nežinodamas, kad ten nė vieno žvėries 
nebėra. „Be reikalo gazelė giriasi, mano kurtai ne blogesni“ — pagalvo- 
jo jis. | 

Bet kad ir kiek tie kurtai lakstė, kiek lojo, nė vienas žvėris iš sodo 
neišbėgo. Leopardas įtūžo ir įsikarščiavęs savo kurtus išpleškino. Tik 
tada atsitokėjo, nubėgo pas gazelę. 

— Tu mane vėl apgavai! — sušuko jis.— Nuo šiol mudu ne bičiuliai! 
Ir tu už visas savo eibes atsiimsi! 

Netrukus gazelės motina pasimirė. Giminės nori ją laidoti prie na- 
mų, savo sklype, bet leopardas — kaimo vadas — nieku gyvu neleidžia. 

Ką darysi. Gavo palaidoti toli savanoje. O gazelė leopardui pagrasi- 
no, kad jo motina iš viso liksianti žemėje nepakasta. Tačiau leopardas 
jos žodžius pro ausis praleido, tiktai nusikvatojo. 

Ir šit numirė leopardo motina. Visas kaimas susirinko prie vado na- 
mų su velione atsisveikinti. Trys žvėrys buvo pasiųsti vandens — juk 
reikia kūną apiplauti. 

Gazelė buvo tatai numačiusi; ji iš anksto nusigavo prie upės ir pa- 
sislėpė švendryne. Kai tik trys žvėrys panardino į vandenį kalebasus, 
gazelė ėmė mušti tamtamą ir dainuoti: 


Leopardo močia negulės rūsyje, mbe-mbe! 
Nors jos sūnus kaimo vadas, ai, ai! 

Nagi, motuše, pabandyk įeiti, mbe-mbe! 
Ak, kaip gaila, kad mus palikai! Ai, ai! 


Žvėrys nebeištvėrė, pastatė ant žemės kalebasus ir leidosi šokti. O 
gazelė vis smarkiau muša tamtamą, vis garsiau dainuoja, pačios kojos 
nustygti negali. 

Vadas laukė jų, laukė, paskui dar tris prie upės pasiuntė. Tie pama- 
tė anuos šokančius, nustebo, priekaištauti puolė: 

— Ko gi vandens nenešate? Visi jūsų laukia! 

O gazelė kad ims mušti tamtamą ir dainuoti: 


Leopardo močia negulės rūsyje, 
Nors jos sūnus kaimo vadas! .. 


Ir tie trys žvėrys leidosi šokti. 

Mažėliais pamažėliais visi, susirinkę į šermenis, atsidūrė prie upės, 
tik šoka, tik šoka, sustot negali. Gazelė be atilsio mušė tamtamą ir dai- 
navo, kol galop pasirodė patsai leopardas, vandens nebesulaukęs. 

Išgirdusi jo balsą, gazelė tučtuojau liovėsi būgnyti ir dainuoti, paty- 
liukais namo nubėgo. Tik tada žvėrys prisiminė, ko prie upės atėjo, 
pasisėmė vandens ir grįžo į vado namus, tačiau buvo jau per vėlu. Per 
tą laiką seną leopardę kiaulės sudorojo. 

Įniršęs leopardas nudūmė pas gazelę — mat įtarė čia būsiant jos dar- 
bą, juk nuo pat šermenų pradžios niekur nematė. 

Nei gazelės vyro, nei vaikų namie nebuvo: visus juos jinai spėjo 
į kitą kaimą pas bičiulius išsiųsti. Tiktai pati, savo nelaimei, niekur ko- 
jos nekėlė. 

— Dabar tu man už viską atsimokėsi! — sušuko leopardas. Jis įgrūdo 
savo priešininkę į Maišą, užsimetė ant pečių ir puolė prie upės. Bėgda- 
mas pamatė ant medžio bičių lizdą ir panoro medaus paragauti. Nume- 
tė maišą, o pats įsikorė medin. 

Pro šalį ėjo visokie žvėrys, ir kiekvienąsyk, žingsnius išgirdusi, ga- 
zelė imdavo šaukti: 

— Nenoriu būt karaliene! Nenoriu būt karaliene! 

Tačiau gudrūs praeiviai atšaudavo: 

— Karaliai maišuose netupi. 

Tik viena antilopė užkibo ant to kabliuko. 

— Aš, aš, aš noriu būti karaliene! — sušuko jinai. 

— Tada sėskis į mano vietą, — pasigirdo balsas iš maišo.— Aš, matai, 
tų karališkų rūpesčių bodžiuosi, 

— Kaipgi aš sėsiu į tavo vietą? 

— Ogi labai paprastai. Atrišk maišą ir lįsk vidun. 

Antilopė greitai atrišo maišą. Gazelė iššoko lauk, pasodino antilopę 
ir užrišo. 

— Kokia tu kvaila — sušuko gazelė— Dar karaliene įsigeidei būti! 
Galas tau! 

Ir nubėgo sau. 

Grįžęs leopardas pamatė maišą padidėjus. 

— Aš ne gazelė! Aš antilopė! — išgirdo šaukiant maiše.— Paleisk 
mane, aš visai nekalta. Atrišk maišą. 

„Mat kokia apsukri nedorėlė— pagalvojo leopardas.— Net išsipūtė, 
norėdama mane apgauti. Na jau ne, daugiau nebeapšaus." 


— Negudrauk, gazele, — tarė jis — Į valias mane vedžiojai už nosies. 
Siandien pagaliau aš nuo tavęs atsikratysiu. 

Vargšė antilopė tuščiai maldavo leopardą pasigailėti. Pririšęs akme- 
nį, jis įmetė maišą į patį vidurį upės ir patraukė namo, būdamas tikras, 
kad gazelė žuvo. 

O toji su šeima apsigyveno viename iš aplinkinių kaimų, ir keletą 
metų leopardas apie ją nieko negirdėjo. Gazelė per savo protą ir darbš- 
tumą dar labiau praturtėjo ir panoro iškelti didelę puotą, visus bičiu- 
lius susikviesti. Nė leopardo neužmiršo. 

— Rytoj mūsų kaime šventė, — skelbė leopardui šauklys.— Tavo sena 
bičiulė gazelė kviečia pietų. 

Leopardas net pašoko iš netikėtumo. 

— Ką tu kalbi! Gazelės seniai nebėra! 

— Ne, ne! Gazelė gyva, aš pats šiandien ją mačiau. Prašė tave pa- 
sveikinti ir pakviesti. 

— Na jau nel Gazelė prieš keletą metų nuskendo. 

— Ne, gazelė sveika ir gyva, sakau tau. 

— Gerai, ateisiu. 

Kaip didžiai nustebo leopardas, pamatęs gazelę. 

Svečiai buvo gražiai priimti. Leopardas negalėjo viskuo atsistebėti. 

— Sakyk man,— klausinėjo jis gazelę— kaip tu į turtą įsigyvenai? 

— O, labai paprastai — paaiškino gazelė— Kai tu mane į upę įme- 
tei, aš atsidūriau po vandeniu turtingame kaime. Ten sutikau savo mo- 
tiną, ji labai apsidžiaugė ir padovanojo man daugybę visokių daiktų. 
Ir tavo motiną ten mačiau. Labai nusiminusi, kad pats nė karto neap- 
lankai. Ji norėjo tau dovanų įduoti, bet aš negalėjau pakelti. Vos sa- 
vąsias parsinešiau. Tau tiktai šitą apdarą paėmiau. 

Ir gazelė padavė leopardui gražų apdarą. Tam akys sužaižaravo. Gal- 
voja: „Kam dirbti, kamuotis, jei galima be jokio vargo praturtėti?“ 

— Klausyk, gazele — paprašė leopardas.— Įmesk mane į upę! 

— Ne, ne, leoparde,— purtėsi gazelė— Tu per sunkus. 

— Na, meldžiu tave, gazele — neatstojo leopardas.— Vardan senos 
mūsų draugystės. Padaryk mano labui tai, ką aš tavo labui esu pada- 
TęS. 

— Gerai, — sutiko gazelė— Tiktai iki upės pats nueisi. Aš tavęs ne- 
stengsiu nunešti. 

Kai juodu atsidūrė prie upės, gazelė prikrovė į maišą akmenų, įkišo 
leopardą, užrišo, nusijuokė ir sako: 

— Na ir kvailys! Kaip tu galėjai manim patikėti? Prieš keletą metų 
ne mane, o antilopę nuskandinai. Šiandien tavo eilė. Tau taip ir reikia: 
labai jau bukos galvos esi. Be to, aš atkeršysiu tau, kad neleidai pa- 
laidoti motinos, kur norėjau. 

Ir nuskandino leopardą. 


KIŠKIS IR DYGLIAKIAULĖ 


Gyveno du bičiuliai — kiškis ir dygliakiaulė. Kartą juodu sutarė ap- 
lankyti savo pažįstamus, bet per vėlai išsiruošė į kelią ir nespėjo su 
saule nusigauti vieton. Gavo apsinakvoti kaime, kur nieko nepažinojo, 
ir pasibeldė į vado namus. 

Kaimo vadas juodu mielai priėmė, pavalgydino ir paguldė svečių 
troboje. Kiškis beregint ėmė pūsti į akį, o dygliakiaulė tiktai dėjosi 
mieganti ir laukė, kada šeimininkai užsnūs. Kai stojo tyla, ji patyliu- 
kais atsikėlė ir įsivogė daržan: nors ir soti buvo, bet panūdo kokių 
saldėsių. Ten ji aptiko batatus, prisikirto lig valiai ir grįžusi atsigulė. 

Ryte kaimo vadas nuėjo į daržą ir pamatė išraustas lysves. Perpyko 
ir tučtuojau pas savo svečius atbėgo. 

— Katras iš judviejų mano darže rausėsi — sušuko jis.— Niekas dau- 
giau negalėjo taip padaryti. 

— Tik ne aš, — atsakė kiškis. 

— Tik ne aš, — atsakė dygliakiaulė. 

Seimininkas daugiau nekamantinėjo, bet pusryčių svečiams davė pie- 
no Su tokiais vaistais, kad ožius luptų. Gudruolė dygliakiaulė buvo pri- 
šlamštusi visokių žolių, ką čia dabar suprasi. O kiškis buvo valgęs ma- 
nijokų, kurie į batatus panašūs! Kaimo vadas jį kaltu pripažino ir lie- 
pė su lazda apkulti. Kiškis tikinte tikino, kad naktį kietai miegojęs, 
niekur kojos nekėlęs, tačiau bausmės vis tiek neišvengė. 


32 


„Gerai, bičiule, aš tau skolingas neliksiu",— pagalvojo jis. 

Visą kelią kiškis ėjo pirma dygliakiaulės. Toji manė jį įsižeidus ir 
nieko nesakė. Pamatęs moteris po žolę braidant, kiškis paklausė, ko jos 
čia ieško. 

— Plunksnų ieškome, norim smeigtukų plaukams pasidaryti,— atsa- 
kė tos. 

— Na ir sekasi jums,— tarė kiškis — pavymui eina mano bičiulė, ga- 
lite iš jos ilgų spyglių pasiimti. 

Prasidžiugusios moterys laukia dygliakiaulės. Kai tik pamatė ją ant 
kelio, prišoko ir prašo atiduoti savo spyglius. 

— Ką jūs, ką jūs! — išsigando dygliakiaulė— Spygliai — mano gink- 
las. Be jų prapulčiau! | 

Bet moterys nebepaleido dygliakiaulės, labai jau patiko spygliai. Api- 
puolė ją ir vienu mirksniu nupešiojo. 

„Na kiški, palauk! — pagalvojo dygliakiaulė, sumetusi, kieno čia dar- 
bas.— Aš tau nedovanosiu!“ 

Ji aplenkė kiškį ir drožia priekyje. Netrukus jai pasitaikė gera pro- 
ga pamokyti savo skriaudėją: pamatė žmones krūmus naršant ir pa- 
klausė, ko čia ieško. 

— Ieškom, iš ko dumples kalvei padaryti — atsakė žmonės. 

— Iš paskos eina mano bičiulis. Jam ant galvos tokie ilgi papuoši- 
mai — dumplėms nieko geriau nesugalvosi,— tarė dygliakiaulė ir traukia 
tolyn. 

O žmonės, tik kiškį pamatę, ausis jam nupjovė. 

Toliau kiškis su dygliakiaule kartu ėjo, vienas be ausų, kitas be spyg- 
lių. Staiga beveik jau prie pat kaimo, į kurį keliavo, sulojo šunys: čio- 
nai kažin kieno medžiota. Beausis kiškis nieko negirdėjo, medžiokliai 
jį iškart pašovė. Dygliakiaulė pasislėpė, bet šunys ją pagal kvapą at- 
rado ir sudraskė: juk be spyglių nebeturi kuo gintis. 

Kai bičiuliai vienas kitą išduoda, abu pražūsta. 


3. Leopardas ir gazelė 


MOSKITAS IR MUSĖ 


Moskitas ir musė buvo neatskiriami draugai, vienoje troboje gyveno, 
visus darbus išvien dirbo. Net nevedė, kad skirtis nereikėtų. Na ir, 
žinoma, pietus turėjo patys taisytis. Net vandens ėjo kaip kokios mo- 
terys. 

Kartą juodu užsidėjo ant galvų kalebasus ir patraukė prie upelio. 
Buvo labai karšta, tai šovė į galvą išsimaudyti. Abu išsirengė ir subrido 
vandenin.. Tik dabar moskitas pamatė, koks laibas musės liemuo. „„Rei- 
kės stipriau diržą susiveržti — pagalvojo jis—ir mano toks bus.“ 

Išsimaudė, išlipo į krantą, rengiasi. Moskitas veržė veržė diržą, kol 
pats perpus trūko ir galą gavo. | 

Musė tatai pamatė — kad ims kvatotis. „Koks tas moskitas trenktas 
buvo,— juokėsi jinai.— Šit kaip kvailumas baigėsi!“ Ir vis kvatojo kva- 
tojo, niekaip liautis negalėjo, jos burna labiau ir labiau šiepėsi. Galop 
nubėgo pas žynį, bet per tą kvatojimą nieko pasakyti negali. 

— Ko atėjai? — paklausė žynys. 

O musė kvatoja, nors tu ką. Ir jau visai nebe juokas, bet susiturėti 
niekaip negali. Žynys perpyko ir pravarė ją. Kuo gi čia padėsi? Musės 
burna taip smarkiai išsišiepė, net galva perpus plyšo, ir vargšė nugaišo. 

Nereikia juoktis iš draugo bėdos. 

KVAILA VIŠTA 


Kartą višta į girią malkų nuėjo. Ūmai jai ant galvos nukrito kokoso 
riešutas. Užmušti neužmušė, tik labai išgąsdino. Vištai pasirodė, kad 
ant jos dangus užgriuvo, ir ji leidosi strimagalviais bėgti. Susitinka 
žąsį. 

— Kur bėgi? — ši klausia, 

— Bėgu pas kaimo vadą, perspėsiu, kad girioj dangus nugriuvo. 

— Ir aš su tavim! — sugageno žąsis, ir abi drauge bėga. 

Susitinka kalakutą. Tas klausia: 

— Kur jūs? 

— Ngua-nkasi! — karktelėjo višta.— Aš žagarus rinkau, ir ant manęs 
dangus užgriuvo. Bėgame pranešti kaimo vadui. 

— Ir aš su jumis! — suburbuliavo kalakutas, ir jau trise bėga. 

Prie pat kaimo susitinka hieną, ir toji klausia, kur visi taip skubą. 

— Ngua-nkasi! Bėgam pas kaimo vadą pranešti, kad girioj dangus 
nugriuvo, — vienu balsu atsakė višta, žąsis ir kalakutas. 

— Jei norite pakalbėti su vadu, turite eiti kitu keliu — patarė hie- 
na.— Aš ką tik iš kaimo, tenai jo nėra. Tačiau galiu pas jį nuvesti! 

Višta, žąsis ir kalakutas patikėjo hienos žodžiais ir patraukė iš pas- 
kos. Tik šit visi į duobę sukrito, hiena jiems sprandus nusuko ir su- 
dorojo. 

Jei galva kvaila — gero nelauk. 

[72] 
-— 


SMAUGLYS 


Maža gyvatė gerai sugyveno su chameleonu. Kas mielą dieną kartu 
į mišką eidavo spęsti spąstų žvėrims. Chameleonas savo spąstus dažnai 
rasdavo tuščius ir labai stebėdavosi, kad prievilas nuneštas. 

Vieną rytą užėjo pas gyvatę — juodu ketino spąstus apžiūrėti— ta- 
čiau nei namie, nei kieme savo bičiulės nerado. 

— Kurgi ngua-nkasi? — paklausė jos vyrą. 

— Vos praaušus, išėjo spąstų tikrinti — atsakė tas. 

„Kodėl ji manęs nepalaukė? Keista“ — pagalvojo chameleonas. 

Nuėjo miškan ir kaip visada spąstus rado tuščius, net be prievilo. 
Sutikęs gyvatę, chameleonas pasiskundė: 

— Kažin kas įjunko mano laimikį vogti. Tikriausiai koks šakalas! 

Bet gyvatė, gūžtelėjusi pečiais, pasakė savo spąstuose taip pat nieko 
neradusi. 

Kitą dieną, iš ankstaus ryto, chameleonas pasiuntė mažylį sūnų pa- 
žiūrėti, ar kas jo spąstų nekrausto. Grįžęs sūnus apsakė, kad laimikį gy- 
vatė pavogusi. 

— Gyvatė? Negali būti? Juk ji geriausia mano bičiulė! 

Chameleonas nustebo ir perpyko. Rytojaus dieną, dar pro aušrą, 
jis nudrožė miškan ir prie savo spąstų pasislėpė. Ogi žiūri: gyvatė sė- 
lina prie spąstų, atidaro juos, pasiima iš ten kiškį. 

— Ką čia veiki, ngua-nkasiį — sušuko chameleonas, lįsdamas iš 
krūmo. 

— Aš.., nieko. ..— sutrikusi murmėjo gyvatė.— Tik norėjau tavo kiš- 
kį apžiūrėti! 

— Nemeluok! Žinau, kas visą laiką vogė mano laimikį! 

— Neįžeidinėk manęs. Aš ne vagilė. 

— Dabar suprantu, kodėl tu be barzdos! — sušuko chameleonas ir nu- 
ėjo pas kaimo vadą kelti bylos prieš gyvatę. 

Kaimo vadas išklausė chameleoną, pasikvietė gyvatę, prispyrė pasi- 
aiškinti. Žvelgdama vadui tiesiai į akis, jinai prisiekė nelietusi chame- 
leono spąstų. 

Šis liepė visiems išeiti ir ėmė galvoti, kaip spręsti šią bylą, kas tei- 
sus — gyvatė ar chameleonas? Galvojo dieną, galvojo naktį ir pagaliau 
sugalvojo. 

Liepė įkalti į žemę aukštą stulpą ir ištrinti vašku. Paskui sušaukė vi- 
sus žvėris, kairėje pusėje įsakė stotis bebarzdžiams, dešinėje barzdo- 
tiems. Tarp bebarzdžių atsidūrė gyvatė. Tarp barzdotų — chameleonas ir 
paukščiai. 

Kaimo vadas tarė: 

— Stulpo viršuje pritaisytas varpelis. Kas galės juo paskambinti, tas 
ir teisus. Dorieji užsliuogs stulpų, o nedorėliai žemyn nuslys. Pa- 
saulis padalintas į bebarzdžius ir barzdočius. Sakoma, kad barzdočiai 
verti pagarbos, o bebarzdžių būdas vaidingas. Patikrinsim, ar taip yra. 
Pradėkite! 

Pirmas prie stulpo priėjo visų gyvačių valdovas smauglys. Kas gi ki- 
tas gali ginti savo giminės garbę. 

Užsliuogęs iki pusės, jisai nuslydo žemyn. Niekas iš bebarzdžių net 
nemėgino kartis į stulpą. 

Chameleonas buvo išsigandęs ir sutrikęs: jeigu jau nuslydo pats di- 
dysis smauglys, tai jis tuo labiau sėkmės negali tikėtis. Ir staiga iš barz- 
dočių būrio purptelėjo karaliukas, chameleono bičiulis. Gyvatės mėgi- 
no prieštarauti, tačiau kaimo vadas jas pertarė: 

— Pasaulis padalintas į barzdočius ir bebarzdžius. Karaliukas kaip ir 
chameleonas su barzda — vadinasi, jis gali savo bičiulį pakeisti. 

Karaliukas užskrido ant stulpo, skimbtelėjo varpeliu. Šitaip visi įsiti- 
kino, kad bebarzdžiai — vagys ir apgavikai, kad dori tiktai barzdočiai. 
Smauglys sugėdintas nušliaužė. O barzdočiai nuo tol visų gerbiami. 


PAUKŠČIŲ KARALYSTĖJE 


Kadaise paukščiai neturėjo vado, todėl jų kaime buvo baisi netvarka. 
Kiekvienas skrido, kur norėjo, darė, kas tik į galvą atėjo. Kartą žvirb- 
lis sako geniui: 

— Skrisk pas pelėdą ir karaliuką, liepk visus paukščius į tarybą šauk- 
ti. Reikia pagaliau vadą išsirinkti. 

Žodžio paprašė pelėda: 

— Visi jūs tik dieną matot ir dieną medžiojat. Taigi jūsų išmintis 
dieninė. O aš naktimis medžioju: mano išmintis naktinė. Aš ir turiu bū- 
ti vadė. 

— Ne! — suklego paukščiai. O žvirblis sučirškė: 

— Teisybė, aš naktimis miegu. Bet užtat manęs visur pilna — ir kai- 
muose, ir miške. Aš žinau, kur rasti gardžiausio maisto, kur auga ge- 
Iiausi kukurūzai, kur saldžiausi vaisiai, aš daug ko pamokyti jus galiu. 
Aš turiu būti vadas. 

Tačiau erelis panūdo, jog vadu taptų karaliukas: jis gerbė šį paukš- 
čiuką už protą ir mitrumą, kad visada jam iš nagų ištrūksta. 

— Karaliukas labai akylas ir ausylas,— tarė erelis.— Jisai turi būti 
vadas. | 

— Tik pagalvok, akylas! Aš taipogi akyla ir ausyla — nesutiko pe- 
lėda. 

— Su kuo tu ginčijies? — grėsmingai sušuko erelis.— Žinai, kas esu? 
Aš stipriausias iš jūsų: mėsą ėdu! Panorėsiu — visus sudraskysiu. Va- 
das turi būti karaliukas. 

Išsigandusi pelėda tuo pat mirksniu nutilo. Ir niekas nebedrįso gin- 
čytis. Visi balsavo už karaliuką, nors anksčiau į šitą paukštį niekas dė- 
mesio nekreipdavo. 

Nereikia niekinti nežymaus, kuklaus žmogaus: gal jis stipresnis ir pro- 
tingesnis, negu manome, ir turi didžiagalių globėjų. 

SUMANUS KARALIUKAS 


Kartą mažytis karaliukas vaikščiojo po mišką ir sutiko dramblį. 

— Sveikas, drambly! — tarė jis. 

Dramblys net nustėro iš nustebimo. 

— Ką tu pasakei? — paklausė. 

— Aš pasakiau: „Sveikas, drambly!“ 

— Kaip gyvas nesu girdėjęs tokių įžūlių žodžių! — perpyko dramb- 
lys.— Tik pagalvok, toks pipiras sveikina mane kaip lygus lygų. Tu tu- 
Ti sakyti: ,Mbuta-muntu". 

— Va tai tau! — sušuko karaliukas.— Mudu abu vieno amžiaus, abu 
esame šeimos tėvai. Kodėl turėčiau į tave kreiptis kaip į senelį? 

— Ogi todėl, kad aš didesnis ir stipresnis už tave! 

— Negi nežinai patarlės: „Storas dviejų neatstos, lieso su puse nely- 
gink“? Taip, tu didelis ir storas, ašai mažas. Bet tai dar nieko nereiš- 
kia. Pasigalynėkim, katras stipresnis. Eime lianos traukti. 

— Gal tu iš proto išsikraustei? — nustebo dramblys.— Tu iš tiesų no- 
Ii su manim galynėtis? 

— Žinoma, ryt saulei tekant ateik į šitą vietą. 

Matydamas, kad karaliukas nejuokauja, dramblys ėmė garsiai kvato- 
tis. Tačiau iššūkį priėmė. 

O karaliukas kaip niekur nieko toliau nušokavo. Sutiko begemotą, ir 
kad sučirkš: 

— Sveikas, begemote! 

Begemotas žado neteko dėl tokio įžūlumo. Atsitokėjęs klausia: 

— Ar tik ne mane šitaip pasveikinai? 

— Na taip, ką gi daugiau? 

— Tavo galva, esi man lygus? Kodėl tu nepasakei: „Sveikas, mbuta- 
muntu"? 

— O kam? Tu turi vaikų, aš turiu vaikų. Kuo tu geresnis už mane? 

— O tuo, kad galiu tave sutrypti. 

— Nesigirk. Storas dviejų neatstos, lieso su puse nelygink. Nori pasi- 
galynėti? 

— Ar tu juokauji? — negali patikėti begemotas. 

— Nė negalvoju. Ateik ryt saulei tekant va tenai! — Ir karaliukas 
parodė upės krantą, kur turėjo su drambliu susitikti. 

Ryte dramblys ateina į sutartą vietą, pamatė karaliuką ir klausia: 

— Na bičiuli, dar tebenori galynėtis? 

— Žinoma, drambly! 

Vėlei išgirdęs tokius įžūlius žodžius, dramblys dar labiau pasipiktino. 
„Gerai! Aš tave pamokysiu!" — pagalvojo jis ir čiupo lianos galą, kurį 
padavė karaliukas. Pats karaliukas su kitu galu dingo krūmuose, kur 
prie pat vandens jo laukė begemotas. 

— Tu vakar kaip nesavas elgeisi. Atsisakyk tų galynių, kol ne vė- 
lu! — pasiūlė jam begemotas. 

— Kodėl gi, begemote? Aš tik noriu parodyti, kad tu neatstosi dvie- 
jų, o manęs su puse nereikia lyginti. 

Begemotas įsižeidė ir čiupt galą lianos. O karaliukas pasislėpė krū- 
muose ir šaukia: 

— Aš pasiruošęs! 

Ir tada dramblys su begemotu, širdyje kvatodamiesi iš mažo paukš- 
čiuko, ėmė traukti kiekvienas savo lianos galą. Nei dramblys neįstengė 
įveikti begemoto, nei begemotas dramblio. Visai juos nugalavęs, kara- 
liukas ūmai perpjovė lianą: dramblys nugriuvo ant žemės, o begemotas 
pūkštelėjo į upę. Ir abu nežinojo, kur dėtis iš sarmatos. 
liai. Gurkšnodamas palmių alų, dramblys apsakė savo gėdingą pralai- 
mėjimą. 

— Nežiūrėkite, kad karaliukas toks mažytis! — tarė jis.— Aš storą lia- 
ną nutraukiau, bet neįstengiau jo įveikti... 

— Palauk! — sušuko begemotas.— Juk ir man šį rytą lygiai taip nuti- 
ko: aš nepajėgiau nurungti karaliuko, lianą nutraukiau. 

— Kur tatai buvo? — paklausė dramblys. 

Išsiaiškinę, kaip viskas dėjosi, juodu suprato karaliuko apgavystę. 
Pykčio pagauti, norėjo tuoj pat jam galą padaryti, bet kiti Žvėrys, 1š- 
klausę pasakojimą apie gudragalvišką paukščiuko išsišokimą, puolė juo- 
du atkalbinėti. „Mes išrinksime jį savo vadu“, — pasišovė visi. Ir kara- 
liukas buvo išrinktas vadu. 


KAIP RADOSI LEMBELO EŽERAS 


Lembelo ežero vietoje kadaisė buvo didelis kaimas. Kartą, kai visi 
vyrai buvo medžioklėje, o moterys — lauke ir tik vaikai namie liko, 
atėjo liesas, varganas, visas nušašęs žmogus. Jis žengė į pirmą kiemą, 
atsigerti paprašė. Kokių dvylikos metų mergaitė su kūdikiu ant rankų 
piktai atšovė: 

— Eik sau, eik! Neduosiu tau vandens. Toks purvinas, kaušą sutepsi. 

Žmogus užėjo į kitą kiemą, bet ir ten nieko negavo. Taip visus kie- 
mus aplankė, iš visur buvo išvarytas. „Jau ketino kaimą palikti, bet 
pakraštyje dar vieną trobelę pamatė. Ten jį pasitiko kokių dvylikos me- 
tų mergaitė su mažais vaikais. 

— Duok man vandens, — paprašė nepažįstamasis.— Aš labai toli ėjau, 
pavargau, ištroškau. 

Mergaitė pakvietė žmogų vidun, pasodino, padavė vandens. Paskui iš- 
virė košės ir svečią pavalgydino. 

Pavalgęs tasai sako: 

— Aš esu Nzambis!. Apėjau visas jūsų kaimo trobas, bet niekur ne- 
gavau atsigerti. Tokio beširdiškumo negaliu atleisti. Tu vienintelė man 
pagelbėjai. Pasakyk tėvams, tegul rytoj pat iš čia kraustosi, jeigu nori 
išvengti negando! 


! Nzambis— vyriausiasis dievas. 

Nepažįstamasis išėjo, o vakare, kai grįžo tėvai, mergaitė jiems vis- 
ką papasakojo apie keistą svečią ir jo patarimą. 

Tėvai pasvarstė, ir ryto metą visa šeima persikėlė kiton vieton. Tuo- 
jau pat viršum kaimo, kur anksčiau jie gyveno, pliūptelėjo liūtis. Žmo- 
nės nespėjo net į laukus pasitraukti. Pylė kaip iš kibiro kiaurą dieną. 
Visi manė, kad ir kitur šitaip lyja, o išties liūtis siaubė tik vieną jų 
kaimą. 

Iš ryto dar smarkiau pliaupti pagavo, ir gyventojai vėl niekur nosies 
nekišo. Pagaliau vanduo užtvindė trobas su žmonėmis, ir kaimo vietoje 
radosi didelis Lembelo ežeras. 

Gal niekas ir nebūtų viso to žinojęs, jeigu Nzambis nebūtų pasigailė- 
jęs mergaitės ir jos šeimos. 

PAGYRŪNAS 


Vienoje šeimoje buvo du sūnūs: vienas — protingas, kitas — kvailas. 
Kiauras dienas jie leisdavo miške ir savanoje: gaudydavo paukščius ir 
peles. O kai vyresnieji eidavo medžioti, berniukai prie jų prisvildavo. 
Būdavo, keletas žmonių padega savaną, o kiti, stovėdami pavėjui, lau- 
kia Žvėrių, nuo ugnies bėgančių tiesiai ant jų kulkų. Broliai stypsodavo 
šalimais ir, pašovę kokį žvėrį, šaukdavo kaip dera: 

— Aš nušoviau antilopę! 

Arba: 

— Aš nušoviau šerną! 

Bet kartais pasitaikydavo, kad vyresnysis brolis nušauna žvėrį, o jau- 
nesnysis spėja drauge su juo sušukti. Grįžęs namo, jaunesnysis tvirtina, 
kad laimikis jam priklausąs. Ir visi juo patiki, nes jis kalbus, protingu 
laikomas, o vyresnysis tylenis, nemoka apsiginti. Taip jau visiems at- 
rodė, kad jaunesnysis — geras šaulys, o vyresnysis — kreivarankis. 

Kartą medžioklėje iš degančios savanos iššoko žmogus. Vyresnysis 
brolis iššovė, bet susigriebęs prikando liežuvį. „Na, dabar pamokysiu 
savo brolį!“ — pagalvojo jis. O jaunesnysis, išgirdęs šūvį, iš įpratimo 
sušuko: 

— Aš nušoviau!.. 

Broliai pribėgo. Žiūri: žmogus guli. Ir kiti medžiotojai atskubėjo. Da- 
bar jaunesnysis mėgino gintis: 

— Ne aš, ne aš šoviau! 

Bet niekas juo nepatikėjo. 

— Mes girdėjom, kaip šaukei nušovęs, — tarė žmonės.— Šūvis tik vie- 
nas buvo. O visi žino, kad šaudai kur kas taikliau už brolį. Jis tikriau- 
siai būtų nepataikęs. 

Ir jaunesnįjį brolį išvarė iš kaimo. Taip jis buvo nubaustas už savo 


nesąžiningumą. 

SUŪNUS PAKLYDĖLIS 


Gyveno kaime turtingas žmogus: jis turėjo daug pinigų, daug žemės 
dir gyvulių, daug vaismedžių. Kartą Lukomba, vyresnysis iš dviejų sū- 
nų, tarė tėvui: 

— Tu jau senas. Metas būtų testamentą surašyti. Jeigu staiga nu- 
miISi, mudu su broliu nežinosim, kaip turtą dalintis. 

— Gerai,— tarė tėvas ir patvarkė, kaip jiems dalintis. Visą žemę pa- 
skyrė jaunėliui, o Lukombai paliko pinigus: šis ketino keltis į miestą 
ir ten kokį darbą susirasti. 

Kitą dieną Lukomba išvyko į miestą. Prieš stodamas dirbti, jisai nu- 
sprendė pasilinksminti. Pinigų turėjo per akis, todėl bemat radosi dau- 
gybė draugų, su jais Lukomba puotavo ir smaginosi. Laikas ėjo, o jis 
vis dykaduoniavo. „Darbas niekur nepabėgs, — save įtikinėjo, — kol 
jaunas, dar mažumą pasilinksminsiu.“ 

Praslinko keletas metų. Lukomba nė nepamatė, kaip iššvaistė savąją 
palikimo dalį. Per visą tą laiką jis nė sykio neapsilankė namie, net lin- 
kėjimų saviškiams neperdavė. Ir tik tada susigriebė, kai nebeliko nei 
draugų, nei pinigų. Kartą jis užtraukė tokią liūdną dainą: 


Vargas man: aš taip švelniai mylėjau tave, 
Bet, deja, labai žiauriai suklydau, 
Savo laiške tu pinigus vien temini, 

Vien tik juos tu myli, ne mane, 
Ne, tokios meilės nereikia Lukombai. 


Paskui kreipėsi į žynį patarimo. Juk be pinigų nieko negali imtis. Ei- 
ti pas tėvą nesiryžo — savo dalį jau gavęs. Tačiau žynys jam pa- 
tarė grįžti namo, kitos išeities būti negali. 

— Tik iš tėvo nebeprašyk pinigų — pasakė žynys.— Maldauk, kad 
į vergus priimtų, ir džiaukis, jei tavo norą patenkins. 

Lukomba suprato žynį teisybe sakant, jam nieko kito nebeliko. 

Pamatęs Lukombą, tėvas nenorėjo savo akimis tikėti, toks apgailėti- 
nas, sunykęs sūnus atrodė. 

— Negi čia tu, mano sūnau? — paklausė jis susikrimtęs. 

Lukomba atsiklaupė prieš jį ir tarė: 

— Aš buvau tavo sūnus. Dabar esu tavo vergas. 

— Paaiškink, kas atsitiko? 

— Ketinau visus pinigus į verslą įdėti, bet pats nepamačiau, kaip 
juos išmėčiau. Žinau, nesu vertas pasigailėjimo. Bet nevaryk manęs. 
Duok tik pastogę ir darbo. Aš tau dirbsiu už kąsnį duonos. 

Tėvas pakėlė sūnų nuo žemės ir apkabino. Paskui pasišaukė jaunėlį 
ir liepė atnešti Lukombai švarius drabužius. Po to papjovė aviną, ke- 
letą vištų ir sukvietė kaimynus pietų. „Kokia čia šventė?“ — klausinėjo 
visi, 0 jis atsakinėjo: 

— Vyresnysis sūnus namo grįžo. Jis pažino gyvenimą ir nori pratin- 
tis prie darbo, suprato, kaip reikia siekti tikros palaimos. 

Vaišės buvo be galo gausios, ant stalo pilna palmių alaus; visi sma- 
ginosi išsijuosę, tik jaunėlis sėdėjo paniuręs, nieko nevalgė ir negėrė. 

— Kodėl tu nevalgai ir negeri? — nustebo tėvas.— Negi nesidžiaugi 
savo broliu? 

— Lukomba jau pasiėmė visa, kas jam priklauso — tarė jaunėlis.— 
Kol jis mieste linksminosi, aš čia plušėjau, nesudėdamas rankų. Tačiau 
dėl manęs tu niekuomet nepapjovei avino, tokios puotos neiškėlei. Kuo 
gi jis pelnė tiek dėmesio? 

— Jis mano sūnus ir tavo brolis! 

— O aš? Argi aš ne tavo sūnus? Kodėl tu manim niekados taip nesi- 
džiaugei? 

— Todėl, kad tavęs nebuvau praradęs — atsakė senis.— Tu nuolatos 
gyvenai su manim. O Lukombos buvau netekęs ir šiandien jį vėl sura- 
dau. Nuo šiol jis visados mūsų. 


| 
d [J 
a 
T Vadi SLI S 
LŽ42 "r ) šo 


PASAKA APIE KURČIUS 


Gyveno toks kurčias žmogus. Žinoma, jis buvo viengungis: kas gi te- 
kės už kurčiaus. Ir jo kaimynė buvo dar kurtesnė — nors patrankom 
šaudyk, neišgirs. 

Vieną sykį tos mMoteriškės avys pabėgo. Ji pristojo klausinėti kaimy- 
ną, kuris tuo laiku jamsus ravėjo. Nežina, ką tas išgirdo, tiktai dūrė 
pirštu sau po kojom, paskui mostelėjo ranka tolyn. Moteriškė nubėgo 
ton pusėn ir netrukus grįžo su savo avių banda. Jinai atvedė kurčiui 
vieną avį ir kažką pasakė. Tasai pašoko ir puolė ją įtikinėti, skėtrioda- 
mas rankomis ir linguodamas galvą. Moteriškė patimpčiojo avį už ko- 
jos, patapšnojo per šoną ir vėl gerklę paleido. Vyriškis įsikarščiavo, 
bakstelėjo pirštu aviai į koją ir sumosavo rankomis. Tada ji, vis nenu- 
tildama, įgrūdo avį kaimynui į glėbį, o tas piktai ją stumtelėjo. Na ir 
prasidėjo! Moteriškė metė avį ir plumpt kurčiui per galvą! Jis — atgal. 
Toji vėl užvožė. Po to abu susikibo rankomis ir nuėjo pas kaimo va- 
dą. Šaukia: 

— Surask mums teisybę! 


— Kas gi atsitiko? — su apmaudu klausia vadas. 

Vyriškis ir moteriškė abu drauge plyšauja. 

Jis sako: 

— Dirbu lauke, staiga atbėga šita moteriškė ir spiria parodyti, kur 
mano sklypas baigiasi. Parodžiau. Ji kažin kur galvotrūkčiais nubėgo, 

netrukus atsivedė savo šlubą avį ir šaukia, kad jai koją sulaužiau. O 
aš nė pirštu Nnepaliečiau, nors jos avys nuolatos į mano sklypą atklysta. 
Aš jai sakau, kad avis seniai apšlubusi, ne pirmą kartą ją matau. O 
ji neatstoja. Ir tokia įžūli, net muštis lenda. Liepk jai nuo manęs atsi- 
kabinti! 

— Aš kaimyną paklausiau, ar nematė mano avių, — kalbėjo moteriš- 
kė— O jis sako: ką tik buvo čionai, nuėjo miško linkui. Aš radau jas 
ir norėjau už pagalbą atsidėkoti, ketinau avį padovanoti, o jam, ma- 
tai, ta avis per prasta pasirodė. Aš sakau, kad ji sveika, tik koją užsi- 
gavo. O kaimynas šaukia, kad avis šluba, jam tokios nereikia. Užuot pa- 
dėkojęs, dar pastūmė mane. Liepk jam mandagesniam būti. 

Kaimo vadas taip pat kurčias buvo. Žiūrėjo žiūrėjo, kaip tuodu ran- 
komis mala, ir nusprendė, kad čia vyras su pačia susibarę. 

— Eikite sau! — tarė jis.— Ir daugiau nesibarkite! Kitąkart abudu nu- 
bausiu. Vyras su pačia turi santarvėje gyventi. 

Ir išgarbino juos iš kiemo. 


NAUJOS KELNĖS 


Vienas jaunikaitis vedė mergaitę iš gretimo kaimo, ir gyveno juodu 
su jo Motina ir seseria. Nieko doro iš to neišėjo, nes marti ir anyta re- 
tai kada sutaria. 

Kartą jaunikaitis mieste nusipirko kelnes. Grįžęs namo, sako pačiai: 

— Nusipirkau kelnes, bet, pasirodo, per ilgas. Reikia patrumpinti. Va 
kiek.— Jis atkišo delną.— Imkis darbo ir ilgai negaišk. 

— Tiktai ne šiandien, — atsakė pati — Laiko neturiu. Jei taip skubi, 
paprašyk mamą ar seserį! 

Jaunikaitis nuėjo pas motiną. 

— Nusipirkau kelnes. Tačiau per ilgas. Va kiek! — Jis vėlei atkišo 
delną.— Patrumpink jas mažumėlę! 

— Tiktai ne šiandien, — atsakė motina.— Ir taip daug darbo turiu. Jei 
labai nekantrauji, paprašyk žmoną. Čia jos rūpestis! 

Įširdęs jaunikaitis nuėjo pas seserį. 

— Matai, nusipirkau kelnes, — tarė jis.— Patrumpink jas per mano 
delną. 

— Gerai, — sutiko sesuo, — Palik čia. Kai tik atspėsiu, ir patrumpinsiu. 

Nusiraminęs jaunikaitis paliko kelnės ir nuėjo pasižmonėti. Vakare 
grįžta namo ir klausia seserį: 

— Na kaip, patrumpinai kelnes? 

— Žinoma. Viską sutvarkiau. Ir padėjau į vietą. 

Jaunikaitis pasimatavo ir aiktelėjo: vos ligi kelių siekia! 

Mat kaip buvo: sesuo patrumpino kelnes ir padėjo į vietą. Paskui 
motina prisiminė sūnaus prašymą, paėmė jas ir dar per delną patrumpi- 
no. O paskui ir pati panūdo išpildyti vyro prašymą. 

Va kaip būna, kada tarp namiškių nėra sutarimo. 


VADO LIGA 


Vieno kaimo vadas buvo labai turtingas ir vaišingas žmogus. Jis daž- 
nai kviesdavosi pas save kaimiečius ir gražiai juos mylėdavo. Atrodė, 
visi jį gerbia ir labai jam atsidavę. 

Kartą vadas sudvejojo: „O gal šie žmonės myli vien mano turtą?“ 
Norėdamas išmėginti kaimiečių jausmus, jis apsimetė sergąs — girdi, 
musė cėcė įkando, dėl to ir galva kreta. Visi atrodė labai nuliūdę, kai- 
mas vien apie vado ligą tekalbėjo. O jis dėjosi mirštąs, liepė sukviesti 
valdinius, kad galėtų su juo atsisveikinti ir išklausyti paskutinę valią. 

Netrukus visi susirinko prie vado namų. Šis sėdėjo nugara atsišliejęs 
į tvorą, ir galva jam tolydžio kretėjo. Jis pasiskelbė mirštąs, žyniai ne- 
begalį išgydyti, po to paklausė, ar žmonės jį mylį. Visi vienu balsu 
sušuko mylį. Tada vadas tarė: 

— Kai aš išeisiu pas protėvius, man nebereikės jokio turto. Kad jis 
niekais nenueitų, noriu viską išdalinti. Kam reikia mano kiaulių? 

— Mums reikia, mums,— sušuko keletas kaimo gyventojų. 

— Gerai. O jautis? Kam reikia jaučio? 

— Mums! Mums reikia jaučio! — atsiliepė dar keletas. 

— Aš turiu daug gražių avių. Kas jas paims? 

— Mesl Mes paimsim! — sušuko beveik visi. 

— O kas paims mano žmoną? 

— Aš paimsiu, — tarė jauniausias vado brolis. 

— Kas priglaus vyresnįjį sūnų? 

Daugis pasišovė priimti ir vyresnį, ir jaunesnį vado sūnų, ir jo dukte- 
ris. Pagaliau vadas paklausė: 

— O kas paims mano ligą? 

Žmonės tylėjo. 

— Kas tikrai myli savo vadą, tas neleis jam mirti ir pasiims jo ligą. 
Kuris gi taip pasielgs? 

Visi išsigandę tylėjo, ir vadas suprato, kad žmonės ne jį patį, vien jo 
turtą myli. 


NEI KIAULĖ, NEI MEITĖLIS 


Gyveno toks vyrukas. Dažną kartą su tėvais įžūliai kalbėdavo, nie- 
kados su jais nesitardavo. Sykį gretimo kaimo šventėje vyrukas suti- 
ko mergaitę, pamilo ją ir nusprendė vesti. Kai pasipiršo, mergaitės tė- 
vas pagalvojo ir sako: 

— Aš sutinku atiduoti tau dukrą, bet už ją reikalauju nepaprastos iš- 
pirkos. 

— Kokios gi? 

— Atvesk man nei kiaulę, nei meitėlį. 

Vyrukas grįžo į savo kaimą ir puolė tokio gyvulio ieškoti. Visas 
kiaules apžiūrėjo —ir tėvo, ir kaimynų, nerado. Į tėvus jis nesikreipė, 
papratimo neturėjo. Draugus ėmė klausinėti. 

Bet tie pečiais gūžčioja: niekas iš jų tokio gyvulio nėra matęs. 

Vyrukas vėl nueina pas nuotakos tėvą ir sako: 

— Aš labai noriu vesti tavo dukterį, ko tik pareikalausi, viską pa- 
darysiu, bet tokio gyvulio mūsų kaime nėra ir niekas iš mano draugų 
neregėjo. 

— Be šitos išpirkos neatiduosiu dukters,— tarė nuotakos tėvas. 

— Bet kurgi aš gausiu nei kiaulę, nei meitėlį? 

Nuotakos tėvas jaunikaitį išklausinėjo apie tėvus. Pats jų kaime nebu- 
vęs, nieko nepažįstąs. 

Baigiantis pokalbiui, jis pakartojo: 

— Surask man nei kiaulę, nei meitėlį, ir duktė bus tavo žmona. 

Vyrukas labai troško tos mergaitės rankos, todėl sutramdė savo išdi- 
dumą ir užsispyrimą. Nuėjo pas tėvą, atsiprašė dėl savo ankstesnio el- 
gesio. 

— Tėve, pas tave ne vien patarimo atėjau, — tarė jis.— Aš supratau, 
kad elgiausi neprotingai ir negerai. 

— Užmirškim, kas buvo, — tarė tėvas, — džiaugiuosi, kad proto įgavai. 
Tasai žmogus iš tavęs reikalauja nei kiaulės, nei meitėlio? Pasakyk jam: 
mes radom, ko jis prašė. Tegul pats ateina pasiimti išpirkos. Tačiau 
viena Sąlyga: turi ateiti nei dieną, nei naktį; kad tuo laiku būtų nei 
šviesu, nei tamsu. 

Kai vyrukas perdavė šiuos žodžius savo būsimam uošviui, tasai tarė: 

— Dabar žinau, jog kreipeisi patarimo į tėvą. Ir dar supratau, kad 
tavo tėvas — sumetus žmogus. Imk mano dukterį... Godok tėvus. Be jų 
neišsiversi. Ir neužmiršk: niekas neatiduos tau dukters, jei savo tėvo 
negerbsi. 


MAJAMBOS MIRTIS 


Viename kaime gyveno mergaitė, vardu Majamba, su švarplele viršu- 
tiniuose dantyse. Majamba buvo be galo daili, daugelis jaunikaičių akių 
nuo jos nenuleisdavo. 

Kitos mergaitės Majambai grožio pavydėjo ir jos nekentė. Kartą visos 
drauge nuėjo į Lufundaus upę baltinių skalbti. Kai tik Majamba įbrido 
vandenin, pavyduolės ėmė ir įstūmė ją į verpetą. 

Mergaitės grįžo ir pasakė nežinančios, kur jų draugė. Giminės ilgai 
raudojo, visur ieškojo Majambos. Galop nusprendė, kad jau gyvos ne- 
bėra, ir prašmatnius atminus iškėlė. 

Tuolaik vienas žmogus nuėjo prie Lufundaus upės pasipjauti krep- 
šiams lianų. Kai tik įsikorė į medį ir ėmė kapoti lianą, iš vandens gra- 
žų mergaitės balsą išgirdo: 


Žmogau, kapojantis lianą, 
Praneški mano giminėms, 

Kad upėn įstumta Majamba. 
Vola-vola-vola-vola, 

Ir įstumta ji iš pavydo, 

Dėl priekinių dantų švarplelės. 

Beri-beri-zimbaba, 
Vola-vola-vola-vola, 
Beri-beri-zimbaba! 


Žmogus iššoko iš medžio ir nukūrė pas mergaitės tėvus. Ten jau visi 
rinkosi į atminus. 

— Aš žinau, kur Majamba,— tarė jis.— Kai kapojau lianas, jūsų duk- 
tė iš upės man šūktelėjo, kad iš pavydo buvo įstumta verpetan. 

Susirinkusieji nudūmė prie upės, pasislėpė krūmuose ir paprašė tą 
žmogų lipti medin. Jis užsiropštė ir ėmė kapoti lianą. Iš vandens tuč- 
tuojau pasigirdo daina: 


Žmogau, kapojantis lianą, 
Praneški mano giminėms, 

Kad upėn įstiumta Majamba. 
Vola-vola-vola-vola. 

Ir įstumta ji iš pavydo, 

Dėl priekinių dantų švarplelės. 
Beri-beri-zimbaba. 
Vola-vola-vola-vola. 
Beri-beri-zimbaba! 


Mergaitės tėvai išgirdo dainą ir nebeištvėrė, puolė iš krūmų ir šaukia: 

— Mes čia, Majamba! 

Bangos išmetė ant kranto puošnius apdarus ir aukso. Majamba siun- 
tė savo tėvams dovanų, tačiau pati nesirodė. Tėvai suprato, kad jų duk- 
Ia gyvena ne blogiau, o net geriau kaip ligi tol, nusiramino ir nekerši- 
jo toms, kurios ją pražudė. 


KVAILYS NDUALUS 


Ndualus buvo kvailas per visą pilvą. Užtat jo žmona labai išmintin- 
ga. Bet net ir ta negalėjo jam proto įkrėsti. 

Nors ir kvailas, Ndualus buvo labai geras medžioklis, kaip reta spęs- 
davo spąstus, be laimikio niekad nelikdavo, tik ne dažnai jį namo par- 
nešdavo. 

Kartą jis išėjo į mišką ir pamatė išraustoje duobėje antilopę. Apsi- 
džiaugė, nudyrė kailį, bet antilopė staiga pašoko ir leidosi bėgti. 

— Palauk, antilope! — sušuko Ndualus.— Pagalvok, kaip tyčiosis žvė- 
Iys, pamatę tave pliką. „„Antilope, kur tavo apdaras?“ — klausinės jie. 

— Geriau pagalvok, kaip iš tavęs tyčiosis Žmonės, —atrėžė antilo- 
pė.— „„Ndualau, tu tik antilopės kailį parsinešei, o kur mėsa?“ — klausi- 
nės jie. 

Kaip tik šito ir paklausė Ndualų žmona, kai šis grįžo namo. Jis pa- 
aiškino, kaip viskas tikosi. 

— Na ir kvailys tu! — sumurmėjo Žžmona.— Negi nežinai, kad iš pra- 
džių rėikia antilopę nugaluoti, o paskui kailį dirti? 

Kitą kartą, grįždamas su laimikiu, Ndualus pamatė moteris, lauke ra- 
vinčias kukurūzus. 

— Sveikas, Ndualau! — užkalbino moterys. 

Ndualus sustojo, nusišypsojo ir atidavė joms laimikį. Grįžo namo, 
Žmona ir klausia: 

— O kurgi laimikis? 

— Moterims atidaviau,— atsakė medžioklis.— Jos gražiai pasveikino 
mane. Negi pro šalį praeisi. 

— Nereikėjo sustoti — paleido gerklę žmona.— Galėjai nutaisyti rim- 
tą veidą ir drožti sau. 

Kitą dieną Ndualus išėjo medžioti, miške nudrėskė galą lianos, stip- 
Iiai susiveržė galvą, kad ant kaktos raukšlių atsirastų, ir, prisišaudęs 
paukščių ir žvėrelių, namo patraukė. 

— Sveikas, Ndualau! — sušuko moterys, kai jis ėjo pro šalį. 

Ndualus rūsčiu veidu drožia sau. Moterys labai nustebo.. 

— Ko gi tu nosį rietiė 

Ndualus net neatsigręžė. 

Namie žmona jį klausia: 

— Kam galvą liana persirišai? 

— Kaip tai kam? Juk liepei man rimtą veidą nutaisyti. Aš ir suver- 
žiau kaktą, kad raukšlių atsirastų. Kai moterys mane pasveikino, aš į jų 
pusę nė nepažiūrėjau. 

— Na ir kvailas tu! Kodėl su jomis nepasisveikinai? 

Kartą Ndualus viešėjo pas savo tėvus. Jie padovanojo jam medinę 
adatą. Ndualus pėdina namo, džiaugiasi. 

Netrukus jį pavijo to paties kaimo gyventojas su lapų ryšuliu ant 
galvos. Tais lapais ketino užsidengti naujo namo stogą. Ndualui pabodo 
nešti adatą rankoje, tai ir įkišo ją į tą ryšulį. 

Namie Ndualus apsakė žmonai, kaip jį priėmė tėvai, kuo pavaišino. 

— Atsisveikindami man adatą dovanojo, — tarė jis. 

— Ak, kaip gerai! — prasidžiugo žmona.— Kurgi ji? 

— Aš įkišau į lapų ryšulį, kurį nešė Makengė,— atsakė Ndualus— 
Iš jo ir pasiimk. 

Žmona net už galvos susigriebė: 

— Kvaily tu, kvaily! Negi rasi adatą lapų krūvoje? Juk turėjai odinį 
krepšį. Galėjai adatą į jį įsidėti. 

— Gerai. Kitą kartą taip ir padarysiu. .. 

Bet kitą kartą tėvai jam dovanojo ne adatą, o šuniuką. Ndualus prisi- 
minė žmonos patarimą, įkišo šuniuką į krepšį ir užrišo. 

Parėjo namo, nusviedė krepšį ant grindų ir sako žmonai: 

— Šįkart tėvai mums šunį dovanojo. 

— Kurgi jis? Niekur nematau! 

— Taigi va! — Ndualus parodė krepšį. — Juk sakei, kad tėvų dovanas 
reikia į krepšį dėti. 

— Tu manai, šuo dar tebegyvas? 

Žmona skėstelėjo rankomis. Čiupo vyro krepšį, atrišo ir ištraukė nu- 
dvėsusį šuniuką. 

— Taigi jis uždusęs! Reikėjo paimti virvutę, pasirišti ir vestis. 

— Gerai, — tarė Ndualus,— prisiminsiu tavo žodžius. 

Kartą tėvai įdavė jam mėsos gabalą. Ndualus pasirišo virvute ir vel- 
ka žeme. Eina namo, o iš paskos visas pulkas šunų seka; kiekvienas tai- 
kosi kąsnį nugriebti. 

„Na, šiandien žmona bus patenkinta, — galvojo Ndualus.— Viską pa- 
dariau, kaip liepė, ir vietoj vieno nudvėsusio šuniuko parvedu visą pul- 
ką šunų, rinkis, kokį nori!“ | 

Tačiau lig namų šunys išlakstė. 

— Kokį čia kaulą parvilkai? — klausia žmona. 

— Čia ne kaulas! — atsakė Ndualus.— Tėvai man įdavė gabalą mė- 
sos. Aš padariau, kaip liepei: pasirišau virvute. Ir paskui mane sekė 
daugybė šunų. Kažin kodėl jie visi atsiliko. 

— Ndualau, tu kvaily neraliuotas,— atsiduso žmona— Kur matyta, 
kad mėsą kas žeme vilktų? Juk čia ne šuo. Reikėjo užsidėti ant galvos, 
būtum visą parsinešęs. 

— Supratau, — tarė Ndualųs.— Dabar būsiu protingesnis. 

Kartą tėvai jam davė kalebasą su palmių aliejum. Tas stovėjo vė- 
sioje vietoje, ir aliejus buvo tirštas. Bet kai Ndualus jį užsidėjo ant gal- 
vos, pamažu atitirpo. 

Eina Ndualus namo, džiaugiasi: ,Dabar žmona jau nesibars. Juk pati 
sakė: mėsą reikia ant galvos užsidėti. Vadinasi, ir aliejų.“ 

Tuolaik aliejus suvis praskydo ir teka Ndualui per galvą ir veidą. O 
jis vis kenčia: labai jau nori, kad žmona būtų patenkinta. Prie pat na- 
mų jam panižo kulnas. Lenkėsi pasikasyti, kalebasas nukrito nuo gal- 
vos ir sudužo. 

Ndualų pamačiusi, žmona net išsigando. 

— Kas tau? Kodėl tavo galva ir veidas aliejuotas? — paklausė jinai. 

— Aliejų nešiau ant galvos, kaip mane pamokei,— atsakė vyras.— O 
kalebasas nei iš šio, nei iš to nukrito ir sudužo. 

— Na, — tarė žmona, — nebeturiu jėgų gyventi su tokiu aušeliu. 

VESTUVĖS KINZONGE 


Jaunikaitis, vardu Makengė, ryžosi vesti. Jis pasirinko nuotaką Kin- 
zongo kaime ir nunešė. tėvams išpirką. Tėvams jaunikis patiko, ir jie 
neprieštaravo, kad duktė tekėtų. Atėjo metas vestuves kelti. Makengė 
užsidėjo ant galvos didelį kalebasą su palmių vynu, persimetė per peti 
porą vištų, pasirišo virve aviną ir traukia į Kinzongą. Išėjęs iš kaimo, 
nurišo virvę avinui nuo kaklo: dabar jo nebereikia nūksėti, tegul sau 
bėga priekyje. Bet ne taip lengva nešti vištas, kalebasą su vynu ir dar 
aviną žiūrėti. Umai toliau nuo kelio iš dešinės girdi: 

— Ngua-nkasi! 

„Kas čia mane šaukia?" — pagalvojo jaunikaitis ir apsidairė, tačiau 
nieko nepamatė, vien tankią žolę ir medžius. Ir staiga vėl: 

— Ngua-nkasil 

Dar sykį pasižiūrėjo. Ir mato: rieda prie jo žmogaus galva. „Kokie 
stebuklai!“ — pagalvojo Makengė, pasitrynė akis ir vėl pasižiūrėjo. Gal- 
va sustojo prie šalikelės ir spokso tiesiai į jį. 

— Ngua-nkasi, aš galėčiau panėšėti tą sunkų kalebasą,— tarė ji. 

— Kur jau tu panėšėsi — atsakė Makengė. 

— Nagi, duok šen! — įsakmiai paliepė galva, ir Makengė nejučiom 
pakluso. Nė sumirkčioti nespėjo, galva čiupo kalebasą, ir abu drožia 
toliau. 

Galva pasiteiravo, kur jis keliaująs, ir Makengė atsakė: į Kinzongo 
kaimą, į nuotakos namus, tenai vestuvės būsiančios. 

Pagaliau jie atsidūrė Kinzonge. Šeimininkai labai gražiai sutiko — ži- 
noma, nustebo tą galvą pamatę, tačiau neišsidavė. 

Vestuvėse visi linksminosi. Tik vienas dalykas blogai. Kai šeiminin- 
kai jaunikį ragina valgyti, galva jam už akių užbėga. Padeda fufu, gal- 
va su visu indu praryja. Atneša vištą — galva ir tą viena sušveičia. 
O Makengė sėdi alkanas. 

Šeimininkai didžiai nepatenkinti tokiu galvos elgesiu, bet papročiai 
neleidžia išvaryti svečio. Todėl, norėdami pamaitinti jaunikį, jie paty- 
liukais pasišaukia į šalį ir parodo, kur maisto padėta. 

Atėjo metas jauniesiems grįžti namo, į kaimą, kur gyvena Makengės 
tėvai. Pasiėmę nuotakos drabužius, mažumą indų ir pulkelį dovanotų 
avių, visi trys leidosi į kelią. „Na, dabar galų gale atsikratysiu nuo 
tavęs,— galvojo jaunikaitis.— Prieisim tą vietą, kur prie manęs pristo- 
jai, ir riedėk sau nors į pasaulio kraštą!“ Ir šit jau ta vieta, kur pir- 
mąsyk susitiko. Makengė ir sako: 

— Ngua-nkasi, dėkoju už pagalbą, be tavęs būtų buvę sunku. Atsi- 
sveikindamas noriu tau porą avių dovanoti. | 

— Man avių nereikia, — atšovė galva. 

— Nereikia tai nereikia. Čia mudu išsiskirsime. 

— Išsiskirsime? Tik tada, kai gausiu šitą moteriškę. 

— Kokią moteriškę? Ar iš proto išsikraustei? Čia mano pati. 

— Nieko nenoriu žinoti. Aš gausiu šią moteriškę ir tik drauge su ja 
pasitrauksiu. 

— Šito negali būti. Imk viską, ką turiu. 

— Man nieko nereikia. Tik moteriškės. 

Ir staiga kur buvus, kur nebuvus atsirito dar viena galva ir klausia, 
kas čia dedasi. Makengė apsakė, kaip viskas buvo. Antroji galva išklau- 
sė ir, rodydama pirmąją, tarė: 

— Čia jo pati. 

— Nieko panašaus. Čia mano pati! — sušuko Makengė. 

Tada atsirito trečia galva. Pabėgti negalima, nes pirmoji tvirtai laiko 
jo pačią. Netrukus susirinko daugybė galvų ir pakėlė neapsakomą 
triukšmą. 

Tuo laiku atskrido pakaškė. Apsukusi kelis ratus, nutūpė ant žemės. 
Rankose jinai turėjo mažą dailų kalebasą, visą vienų skylučių kaip sie- 
tas. 

— Ko čia triukšmaujate? — paklausė paukščių karalienė.— Paaiškin- 
kit, kas dedasi, aš tvarką padarysiu. 

Makengė viską apsakė: 

— Aš ėjau į nuotakos namus su bvėiomis Ir šalikelėje pamačiau 
va šitą galvą. Ji padėjo man į Kinzongą nešti kalebasą. Tris dienas mes 
gyvenome pas mano uošvį; ten ji labai nepadoriai elgėsi, bet aš viską at- 
leidau, net ketinau dėl draugystės dovanų duoti. Šioje vietoje mes su- 
sitikom, čia turime ir išsiskirti. Tačiau ji dovanos neima, nenori ma- 
nęs paleisti ir spiria savo pačią atiduoti. Ar tai teisinga? 

Pakaškė atsigręžė į galvą: 

— Kodėl tu nori pasiimti mergaitę? Juk Makengė už ją išpirką tė- 
vams davė. Dabar ji — Makengės pati. O tu gali pasirinkti ką iš nete- 
kėjusių. 

— Ne! Noriu tik šitos moteriškės — spyrėsi galva.— Aš jam padėjau 
nešti kalebasą, dabar ji mano pati. 

Ir visos galvos suklego, reikalauja, kad pakaškė jų draugo labui iš- 
spręstų ginčą. 

— Na gerai, — tarė pakaškė.— Aš išspręsiu šį ginčą. Bet girdite, koks 
mano balsas užkimęs? Gerklė perdžiūvusi. 

— Duokš mums savo kalebasą, nubėgsim prie upės! — pasišovė dvi 
galvos. 

Pakaškė padavė kalebasą, ir jos nusirito. Pilną prisėmusios, galvos 
skuba atgal, bet pusiaukelėje žiūri — vandens nebėra. Vėl nusirito prie 
upės, "vėlei pasėmė, tik dabar pamatė vandenį srūvant pro mažas sky- 
lutes. 

Ir jos uždainavo: 


Štai aš vandenį semiu, 
Vola-vola-vola-vola. .. 
Bet jo nėr ir nėr! 
Biri-biri-biri-biri, 
Biri-biri-bamba! 


O pakaškė jau pyksta. 
— Ko gi jos ten užgaišo! Juk man reikia gerklę praskalauti, aš ne- 
galiu kalbėti. 

Dar dvi galvos nusirito prie upės pažiūrėti, kas atsitiko dviem pirmo- 
siom. Žiūri — tos semia kalebasu vandenį ir dainuoja: 


Štai aš vandenį semiu, 
Vola-vola-vola-vola. .. 
Bet jo nėr ir nėr! 
Biri-biri-biri-biri, 
Biri-biri-bamba! 


— Ei, ką jūs ten veikiate? — sušuko vėliau atėjusios galvos. 

— Taigi va pasigėrėkite! — atsiliepė pirmosios dvi. 

Vėliau atėjusios pasėmė kalebasu vandens ir žiūri, kaip jis teka. Da- 
bar visos drauge ėmė dainuoti: 


Štai aš vandenį semiu, 
Vola-vola-vola-vola. .. 
Bet jo nėr ir nėr! 
Biri-biri-biri-biri, 
Biri-biri-bamba! 


O pakaškė vis labiau nekantrauja. Viena po kitos visos galvos nusiri- 
to prie upės, liko tik ta, kuri reikalavo Makengės pačios. 

Pakaškė sako: 

— Nebegaliu ilgiau laukti. Ieškokite kito teisėjo, aš skrendu savo 


keliais. 

— Palauk dar valandėlę, aš tuojau pat atnešiu vandens! — sušuko 
galva ir nusirito. 

— Na va, dabar judu laisvi. Greičiau eikite namo! 

Makengė norėjo duoti dovaną išmintingajai paukštei, bet toji nepri- 
ėmė. Jinai tik pasakė: „Nesirūpinkite manimi!“ — ir nuskrido. 

O Makengė parsivedė pačią pas tėvus, ir nuo tol abu laimingai gy- 
veno. 


5. Leopardas ir gazelė 


VAGIS IR PIKTAS ŽYNYS 


Viename kaime gyveno toks ilgapirštis, jis vogdavo viską, kas pras- 
tai padėta. Trobos ten nebūdavo rakinamos, ir tiek daiktų ėmė dingti, 
kad žmonės nebeištvėrė: nuėjo pas kaimo vadą ir pareikalavo surasti 
kaltininką ir išvaryti. Vadas žinojo, kieno čia darbas, pasišaukė vagį ir 
liepė jam palikti kaimą. Vagis paprašė leisti dar tris dienas pabūti, kol 
trobą susiręs. Vadas sutiko. 

Šis rado tinkamą sklypą netoli kaimo ir sukruto darbuotis. 

Kitame kaime gyveno piktas žynys. Jis buvo visiems pavojingas: ge- 
bėjo iš tolo be jokio ginklo žmones galabyti. Vadas ir jį iš kaimo pra- 
varė. Žyniui taipogi tiko tasai sklypas, kurį vagis pasirinko. Nė nepa- 
stebėjęs čia ką buvojus, jisai irgi ėmėsi darbo. 

Po kiek laiko žynys grįžo savo kaiman ilsėtis. Tuo metu atėjo vagis 
mažumą pasikrapštyti. 

Taip juodu dirbo pasikeisdami, nė neįtarė, kad vienas kitam padeda. 
Tiktai pamatęs trobos griaučius, žynys didžiai nustebo. Tačiau greit ir 
nusiramino. „Turbūt tėvai be manes čia talkon buvo atėję“, — pagalvojo 
jis ir ėmė dengti stogą. 

Pamatęs stogą uždengtą, vagis taip pat apstulbo, bet ir jis nusprendė 
atėjus tėvus pagalbon. Aptepė sienas ir paliko. Pirmas užbaigton tro- 

bon įsikėlė žynys. Pro lubų angą viršun jis užtempė negyvėlį, įkūrė 
ugnį, pastatė puodą mėsos virti ir pats užsikorė ant aukšto nusnausti. 

Tuolaik atėjo vagis. „A! Čia motinos manim pasirūpinta!“ — pagalvo- 
jo jis, pamatęs ant ugnies puodą. Gardžiai pavalgė jau išvirusios mė- 
sos, Paskui panoro ant aukšto numigti. Kyštelėjo ranką pro angą, ūmai 
šaltą koją užčiuopė ir į save patraukė. 

Pabudęs žynys pamatė negyvėlį krutant — širdis iš baimės apmirė: 
nejaugi atgijo? Baimės pagautas jis nustūmė negyvėlį žemyn. Tasai 
žnegtelėjo ant aslos, ir vagis, baisingai rėkdamas, puolė iš trobos. Žy- 
niui šovė galvon, kad čia negyvėlis kakarinę paleido, nušoko žemyn ir 
spruko lauk nė neatsigręždamas. 

Tą patį rytą vagis atėjo pas kaimo vadą, pasisakė labai gailaująs dėl 
ankstesnio elgesio, žadėjo niekuomet nebevogti. 

Ir žynys taip padarė. Davė žodį vadui niekuomet žmonėms nebekenk- 
ti, savo burtų galią vien geram naudoti. 

Vadas 1 visi kaimo gyventojai jiems dovanojo ir leido drauge gy- 
venti. Taip smagus nutikimas atgrasė vagį ir žynį nuo blogų įpročių. 

SIMBIS 


Bako kaime gyveno mergaitė, vardu Elena. Kartu su draugėmis sykį 
ji nuėjo į girią malkų. Mergaitės greitai prisirinko žagarų ir nuskubė- 
jo namo, tik Elena likosi. Ji tiek visokių šakų prisirinko, kad nebejįsten- 
gė nė nuo žemės savo ryšulio pakelti. Tada ėmė šaukti: 

— Ei, ar yra čia kas nors? 

Niekas neatsiliepė, ir Elena ryžosi dvasių pagalbos prašyti. 

— Ei Simbi!, padėk man! — sušuko jinai. Tučtuojau prieš ją stojo 
Simbis ir klausia: 

— Ko tau reikia? 

— Padėk parnešti namo žagarus. 

— Galiu ir padėti! Nesunkus dalykas, — tarė Simbis.— Tik aš nepratęs 
dirbti už dyką! 

„Ką aš galiu jam pažadėti?“ — pagalvojo Elena ir tarė: 

— Kai susilauksiu sūnaus, tau jį dovanosiu. Būsi jo tėvas. 

— Tinku! — apsidžiaugė Simbis, čiupo žagarų ryšulį ir nubogino į 
mergaitės namus. 

Netrukus Elena ištekėjo ir susilaukė sūnaus, kuriam davė vardą Nko- 
mina. Lig to laiko ji visai užmiršo savo pažadą. Motina Nkominai pa- 
dovanojo talismaną — tokį akmenį tadį, kad brolių ir seserų turėtų. 


!Simbis — vandenis arba girinis. 

Nkomina pasirodė esąs nepaprastas kūdikis. Vos pasaulį išvydęs, tuoj iš 
namų išėjo, susipažino su kaimo vyrukais, drauge su jais ėmė skambinti 
sanziu !, šokti ir dainuoti vestuvėse ir kaimo vakarėliuose. Jis buvo su- 
vis subrendęs, tik labai mažo augumo. | 

Kartą kaimo muzikantai susiruošė į šventę. Jiems reikėjo perbristi 
dvi upes. Priėjo pirmą upę, brenda — vandens Nkominai viršum gal- 
vos, o kitiems tik ligi juostos. Vienas gavo pasisodinti jį ant pečių. Kai 
priėjo antrą upę, bendrai užmiršo Nkominą ir perbrido be jo. Tasai ke- 
tino ją perplaukti, bet staiga jį pagavo smarki srovė ir ėmė nešti. Nko- 
mina uždainavo: 


Sudiev, draugai! Saugokit 
Mano sanzį ir tadį. 
Sudiev, draugai! Saugokit 
Mano sanzį ir tadį. 


Srovė nunešė Nkominą į Simbio kaimą. 

— Sveikas, Nkomina, aš tavo tėvas, — tarė jam dvasia.— Dabar gy- 
vensi čionai, su manim. 

— Aš tavęs nepažįstu. Pirmą kartą matau,— sušuko Nkomina.— Mano 
tėvas gyvena Bako kaime. 

— Bet juk tavo motina — Elena iš Bako? 

— Na taip! 

— Elena man patį dovanojo dar prieš gimimą. 

Nkomina sumetė, kad geriau Simbiui neprieštarauti. Jis nusišypsojo 
ir žengė į dvasios namus. 

Keletą dienų Nkomina dėjosi linksmas ir patenkintas savo likimu. 
Simbis nenuleido nuo jo akių, tačiau Nkomina gerai mokėjo apsimesti 
ir apgavo dvasią. Kai Simbis liovėsi sekti, jis pasidarė iš bambuko 
paukštę ir išskrido į savo kaimą. 

Bake visi jau seniai laikė Elenos sūnų žuvusiu. Tą dieną, kai jį sro- 
vė nunešė, draugai grįžo namo ir pasakė Nkominą nuskendus. Motina jį 
apraudojo, šermenis iškėlė. 

Ir staiga vieną vakarą virš kaimo pasirodė keista didelė paukštė. Ji 
giedojo: 


! Sanzis — penkių stygų muzikos instrumentas. 

Skrendu, draugai! Ar išsaugojot 
Mano sanzį ir tadį? 
Skrendu, draugai! Ar išsaugojot 
Mano sanzį ir tadį? 


Bambuko paukštė nutūpė ant žemės. Nuo jos nulipo Nkomina, gy- 
vas ir sveikas. 

— Aš buvau pas Simbį— tarė jis motinai.— Juk tu žadėjai jam do- 
vanoti savo sūnų. 

Tik tada Elena prisiminė neapgalvotą pažadą. Viskas susiklostė lai- 
mingai, bet juk galėjo didelė bėda ištikti. Štai kuo baigiasi netesėtas 
pažadas. 


APIE MEDŽIOKLĮ IR JO ŠUNIS 


Medžioklis su savo šunimis labai toli miškan nusigavo, ir apie grį- 
žimą nė kalbos negalėjo būti. Jis ėmė dairytis, kur čia pernakvoti, ir 
staiga aplink save vaismedžius pamatė. Būdamas be galo alkanas, ryžo- 
si keletą vaisių nusiraškyti, nors ir suvokė čia būsiant vagystę. 

Pririšęs prie palmės šunis, įsiropštė į nsafaus medį ir valgo prisirpu- 
sius juodus vaisius. Keli atitrūkę nukrito ant žemės, o pro šalį kaip 
tyčia ėjo Žmogus. Jis paėmė vieną vaisių, nustebęs ilgai vartė rankose: 
Jar raudonas, kietas, visas sveikas, kodėl gi krenta? Ir pamatė viršuj 
įsikorusį medžioklį. 

— Ei, ką ten veiki? — sušuko. 

— Aš labai išalkęs, ngua-nkasi, ir drįsau suvalgyti keletą vaisių. 

— Kokią teisę turi valgyti svetimus vaisius? — pasipiktino žmogus ir 
pasišaukė draugus. Priėjo dar keletas. Visi jie spyrė medžioklį lipti že- 
myn, ir nieko kito jam neliko, tik paklusti. Nepažįstamųjų balsai skam- 
bėjo kažin kaip dusliai, negyvai, —ir medžioklis tuojau suvokė čia esant 
požemių pasaulio gyventojus. Jei nebūtų pririšęs savo šunų, būtų ga- 
lėjęs juos pasišaukti pagalbon, o dabar vienas nepasipriešinsi. Medžiok- 
lio prašomi nepažįstamieji atrišo šunis ir nusivedė drauge su juo į kaimą. 

Išklausęs aiškinimą, kaimo vadas paskyrė medžiokliui trobą nakvy- 
nei. Šunis norėjo kur kitur išvesti, tačiau jis nesutiko: girdi, labai pikti 
esą, negalima vienų palikti. 

Kai tik medžioklis užmigo ant demblio, trobos šeimininkas tyliai atsi- 
kėlė ir įkaitino ant ugnies geležinį virbą — ketino nugaluoti svečią. 
Bet vos tik kelis žingsnius žengė, vienas šuo, Mandomba, ėmė urgzti 
ir rodyti dantis. 

Šeimininkas beregint virbą paslėpė. 

— Ngua-nkasi, — sušuko jis.— Tai dar pikti tavo šunys! Aš prie jų 
piršto nekišu, o jie urzgia! 

— Mano šunys visai nepikti —atšovė medžioklis.— Jie urzgia tik 
prieš tuos, kurių mintys negeros. 

Po kiek laiko šeimininkas, tikėdamasis medžioklį ir šunis sumigus, vė- 
lei sėlina prie svečio. Dabar jau suurzgė antras šuo — Mpembelė. Šei- 
mininkas sako: 

— Išvesk iš čia savo šunis. Jie man neduoda miegoti: urzgia ir 
urzgia. 

— Mano šunys tuščiai neurzgia— atsakė medžioklis.— Tikriausiai va- 
gį jaučia. Žiūrėk, kad tavo trobos neapvogtų. O jeigu juos išvesi, ir aš 
drauge išeisiu. 

Prieš pat auštant šeimininkas dar sykį baudėsi prie medžioklio prity- 
kinti. Šįkart Majamba dantis iššiepė ir suurzgė. 

— Kas atsitiko? — paklausė atsimerkęs medžioklis. 

— Kokie tie tavo šunys! — sumurmėjo šeimininkas.— Tik pasijudini, 
ir saugokis, kad neužpultų. 

— Mano šunys geri — pakartojo medžioklis — Dantis rodo tik pik- 
tiems Žmonėms. 

Rytą šeimininkas nubėgo pas kaimo vadą ir pranešė, kad nepavyko 
padaryti, kaip jie buvo sumanę. Tada vadas pasišaukė medžioklį ir tarė: 

— Turiu išsiaiškinti tavo bylą. Žmonės skundžiasi, kad daug vaisių 
suvalgei, medžius išlaužei. 

— Medžių aš nelaužiau,— teisinosi medžioklis. 

— Aš ir noriu tuo įsitikinti. Parodyk tą vietą, kur tave rado, ir me- 
dį, į kurį buvai įsilipęs. 

Medžioklis norėjo šunis pasiimti, bet jie liko uždaryti troboje. Atve- 
dę į tą vietą, kur jisai valgė vaisius, žmonės paliepė: 

— Nagi karkis į medį, kad vadas pats pamatytų, kaip viskas buvo. 

Medžioklis įsiropštė į medį, o vadas sako: 

— Priraškyk daugiau prisirpusių vaisių. Mes visi drauge juos suval- 
gysim. 

Kol medžioklis raškė vaisius, žmonės prinešė žabų ir jau taisosi padegti 
medį. Bet medžioklis ne toks kvailas, kaip jie galvojo. Jis palypėjo 
aukščiau ir uždainavo: 


Mandomba, čionai! Man galas! 
Mpembele, čionai! Man galas! 
Čionai, Majamba! Man galas! 


Išgirdę medžioklio dainą, šunys sukluso. 

— Čia mūsų šeimininko balsas! — tarė Majamba. 

Šunys pasiuto blaškytis po trobą. Tolei ant sienų puldinėjo, kol jas 
pralaužė. Lauke atsidūrę, nurūko šeimininko pėdomis, šoko ant požemių 
pasaulio gyventojų ir kelis sudraskė. Kiti kas kur išlakstė. 

Medžioklis padėkojo ištikimiems šunims ir grįžo su jais į kaimą, kur 
žmonės jį laikė jau Žžuvusiu. Visi labai džiaugėsi gyvą ir sveiką pamatę. 


> /l / / 


VISTA IR SMAUGLYS 


Kartą višta sugalvojo išsiperėti viščiukų. Išsirausė duobutę, prisinešė 
žolių ir atsitūpė. Kai jau keletą kiaušinių turėjo, panoro mažumą pasi- 
vaikščioti. Tuo laiku kur buvęs, kur nebuvęs atšliaužė smauglys. Susi- 
rangė aplink vištos lizdą ir užsnūdo. „Kai praalksiu— nusprendė jis,— 
tada ir prarysiu kiaušinius." 

Višta grįžo, pamatė smauglį, išsigando ir kudakuoja: 

— Ką tu čia veiki? Nešdinkisl 

— Niekur iš čia neisiu, — ramiai atsakė smauglys. 

Višta pas dramblį nubėgo. 

— Drambly, padėk man! Smauglys nori praryti mano kiaušinius! Nu- 
varyk jį! 

— Gerai, — tarė dramblys. 

Patraukė juodu prie vištos lizdo. Eidama višta klausia: 

— O kaip tu nuvarysi smauglį? 

— Labai paprastai: užminsiu jam ant galvos —ir nusibaigs. 

— Ne, ne! — išsigando višta.— Šitaip visus kiaušinius sutraiškysi. Ne- 
reikia galuoti smauglio. Tik nuvaryki jį. 

— Tada ieškokis kito padėjėjo! — sumurmėjo dramblys. 

Ir jis nuėjo. 

Nubėgo višta pas liūtą. 

— Liūte, padėk man! Smauglys susirangė ant kiaušinių, nori mano 
vaikus praryti. Nuvaryk jį! 

— Eime! — tarė liūtas. 

Višta klausia: 

— O kaip tu ketini smauglį varyti? 

— Labai paprastai, — tarė liūtas.— Kepštelėsiu letena per galvą — ir 
galas jam. 

— Oi, nereikia, šitaip negalima! — vėl išsigando višta.— Sutraiškysi 
kiaušinius. Aš noriu, kad smauglį tiktai nuvarytum. 

— Tada aš tau ne padėjėjas! — atsakė liūtas. 

Ir jis nuėjo. 

Višta kreipėsi į šerną, bet ir tas pasišovė užmušti smauglį, nuvaryti 
nenorįs. Ir antilopė varyti atsisakė. 

Tipena višta keliu, raudą. Staiga žiūri — bėga per kelią kirbinė rau- 
donųjų skruzdėlių. Viena iš jų klausia: 

— Ko tu verki? 

— Smauglys nori mano vaikus pragaišinti — atsakė višta, — niekas 
nesiima man padėti ir smauglį nuvaryti. Dramblys, liūtas, šernas ir anti- 
lopė — visi tinka jį užmušti, o varyti atsisako. Betgi šitaip visus kiauši- 
nius sutraiškys. Ką man daryti? Ų 

— Eime, aš tau padėsiu, — pasisiūlė raudonoji skruzdėlė. 

— Kaipgi tu padarysi? 

— Pamatysil 

Višta atsivedė skruzdėlę prie lizdo, o smauglys jau tiesiasi, matyt, 
ketina kiaušinį ryti. Skruzdėlė užropojo jam ant nugaros, greitai nubė- 
go prie galvos ir įkando į nosį. Smauglys kraipo galvą, nori skruzdėlę 
nusimesti, bet kur tau! Skruzdėlė taip sukandžiojo smauglį, kad tas ša- 
lin nušliaužė, ir višta galėjo ramiai viščiukus išsiperėti. 

Pagalbos lauk ne iš galingo, o iš protingo. 


LAPĖ IR DRIEŽAS 


Susidraugavo lapė ir driežas. Kartą sutarė drauge eiti maudytis. Drie- 
žas prie upės atėjo anksčiau ir atsinešė žemės riešutų. Ugnį susikūrė, 
kepa sau tuos riešutus. Paskui išsimaudė, o lapės kaip nėr, taip nėr. 
Tada driežas pavalgė riešutų, palikęs kiek lapei, ir nuėjo savais reika- 
lais. Tuojau pat lapė atsirado. Pamatė riešutus ir sako: 

— A! Čia bičiulis man paliko. 

Jinai suvalgė savo dalį, išsimaudė ir patraukė su reikalais ton pačion 
pusėn, kur driežas. 

Eidamas driežas pamatė smauglį, prispaustą nuvirtusio medžio. 

— Ak bičiuli, padėk, — sudejavo smauglys.— Niekaip negaliu išsigau- 
ti. Jei bent kiek kilstelėtum medį, būčiau tau amžinai dėkingas! 

Driežas mielai kilstelėjo, ir smauglys išlindo. 

— Fu! — sunkiai atsiduso smauglys.— Tris dienas po tuo medžiu pra- 
tysojau. Baisiai išalkau, galėčiau šimtą driežų suėsti. Ir pirmą tave pra- 
Iysiu. 

— Kaip tai! Aš tau pagelbėjau, o tu mane nori pražudyti?! — pasipik- 
tino driežas. 

Tuo laiku ir lapė atbėgo. 

— Smaugly, ką čia veiki? — paklausė ji. 

— Ketinu driežą praryti! — atsakė smauglys, išžiojo nasrus ir čiupo 
driežą. 

— Palauk, neryk! — sušuko lapė.— Aš niekados driežo nesu mačiusi! 
Leisk pasižiūrėti, o paskui jau daryk, ką nori. 

Smauglys pražiojo nasrus, driežas nušoko žemėn, ir juodu su lape 
leidosi bėgti kiek įkabindami. 

— Eime pas mane! — pasiūlė driežas. 

— Ne, aš namo skubu! — atsakė lapė. 

— Kada gi pas mane ateisi? — paklausė driežas. 

Lapė pasižadėjo ateiti kitą savaitę, ir juodu išsiskyrė. 

Sutartą dieną driežas papjovė aviną ir vištą, ketino gerai pavaišinti 
savo gelbėtoją. 

Tačiau lapė, priėjusi prie bičiulio trobos, neatsispyrė pagundai, pa- 
vogė vištą, tuojau pat nėrė atgal ir savo namuose ją sudorojo. 

Kitą dieną vėl tatai pasikartojo. Ir trečią dieną taip nutiko. Driežas 
turėjo daug vištų, ir lapė kasdien po vieną pasiglemždavo. 

Tada driežas sako savo vaikams: 

— Kažkas vagia mūsų vištas. Pastatykite spąstus ir pririškite prie jų 
po viščiuką! 

Tą pačią dieną lapė ir įkliuvo. Driežo vaikai rado ją spąstuose. Vy- 
Tesnysis sūnus jau norėjo vagilę pribaigti, bet ji suturėjo: 

— Palik mane gyvą. Baisi gėda kris ant jūsų tėvo galvos! 

Vaikai nubėgo pas tėvą ir viską apsakė. Tačiau driežas tarė: 

— Kokios kvailystės. Juk tai vagilė, ir jokios gėdos mums nebus. 
Nugaluokite ir atneškite čionai! 

Vaikai grįžo prie spąstų, vyresnysis sūnus vėl užsimojo, o lapė šau- 
kia: 

— Ne, ne! Dar sykį eikite pas tėvą ir praneškit, kad čia lapė, jo bi- 
čiulė. 

Driežiukai nubėgo pas tėvą persakyti jos žodžių, bet driežas į kal- 
bas nesileidžia. 

— Nenoriu nė girdėti! Darykite, kaip liepta. 

Vaikai užplumpino lapę ir atnešė trobon. 

Driežas pamatė čia savo bičiulę esant, už galvos susigriebė. 

— Aš nekaltas, lape, — tarė. — Kviečiau tave į vaišes, būčiau nieko 
nepagailėjęs. Bet tu mieliau į vagystę leidaisi. Pati bėdą užsitraukei. 


LAPĖ IR ŠUO 


Draugavo lapė su šuniu, vieną trobą susirentė ir nusprendė kartu gy- 
venti. Sutarė, kad mėsą pietums lapė parūpinsianti, o kitokį priedą — 
šuo. 

Sykį lapė pagavo vištą, ir šuo nudūmė į kaimą manijokų miltų ar ko- 
šės. Dirstelėjęs į vieną kiemą, pamatė moteriškę, taisančią fufu. Įėjęs 
vidun, šuo sako tai moteriškei: 

— Norėčiau rūkyti. Ar neduotum man žiupsnelį tabako? 

Kai tik moteriškė nuėjo trobon, šuo stvėrė krežį su miltais ir į kojas. 

Juodu su lape išsivirė pietus, tačiau sutarė vakare valgyti. O vakare, 
tik susiruošę valgyti, staiga išgirdo dundant tamtamą. Abudu užsimetė 
šokti. 

Kiek pašokęs, šuo ėmė garsiai vaitoti: 

— Bičiuli, kas tau? — paklausė lapė. 

— Pilvą sopa. 

— Tai paeik į šoną ir pagulėk. 

Suo nukiūtino šalin nuo šokėjų, bet kai lapė nusigręžė, parkūrė na- 
mo, sušveitė viską, ką juodu buvo sutaisę, grįžo ir atsigulė netoli tos 
vietos, kur kiti šoko. | 

Po šokių lapė susiieškojo šunį, ir abu patraukė namo. 

— Gausi viena viską suvalgyti: man pilvą sopa,— tarė šuo. 

Lapė kyšt nosį į puodą, o jis tuščias! 

— Kas gi mūsų pietus suvalgė? — nustebo lapė. 

— Nežinau — atsakė šuo.— Taigi mes drauge buvome, kažkieno čia 
be mūsų būta. 

Kitą dieną lygiai taip pat atsitiko, ir lapė ryžosi sužinoti, kur jų pie- 
tūs dingsta. Nieko netarusi šuniui, ji nuėjo pas žynį ir viską apsakė. 
Tasai davė medinį stabą. 

— Įmesk stabą į puodą su koše,— patarė žynys, — jis ir sugaus vagį. 

Lapė taip ir padarė. Kitą dieną, kai šuo košę išvirė, lapė įkišo į puo- 
dą stabą. Po to abudu išėjo į kaimą. Kaip visada šuniui pilvą susopo, 
jis vaitodamas pašliaužė į šoną, o lapė sako: 

— Eik namo, pamiegok! 

Šuo namo nuskubėjo, atsidengė puodą ir ryja košę. Staiga kažkas 
sako: 

— Juk čia ne vien tavo! 

Šuo sukluso, apsidairė. Nieko nėra. 

— Nevok svetimo valgymo, — vėlei prabilo balsas. 

Tik tada šuo puode pamatė stabą. Nė kiek neišsigandęs, jis pagrasino 
jam: 

— Jei man kliudysi, užmušiul 

Stabas ir toliau sarmatina šunį. 

Šuo tvojo jam su koja, ir negali jos atitraukti. Kirto su kita, ir ta 
prilipo! Pamėgino stabą išstumti užpakalinėmis kojomis, vėl tas pat — 
nebeištrūksi! 

Grįžusi namo, lapė sušaukė kaimynus ir visų akyse puolė barti šunį 
už neištikimybę. O tas šoko gintis. 

— Aš tik norėjau pašildyti pietus, kol bičiulė pareis— sakė jis.— Tai 
lapė mane nuskriaudė. Valgis juk bendras. Kam gi stabą į puodą įkišo? 

Tačiau lapė atšovė: 

— Ne, ne, netikiu tavimi. Aš dabar žinau: tu suvalgydavai pietus. Ne- 
benoriu tavęs nė pažinti. Išeik. Aš viena gyvensiu. 

Ir lig šiol lapė ir šuo — didžiausi priešai. 


ŠUO IR JO DRAUGAI 


Suo, varlė, papūga, dygliakiaulė ir pakaškė pasiryžo drauge būti ir 
drauge maisto rūpintis. Pirmiausia jie turėjo pasiieškoti, kur galėtų gy- 
venti, Ilgai dausiojo po mišką, kol atsidūrė toje vietoje, kur papūga ka- 
daise buvo radusi kokoso riešutų. 

— Va tinkama vieta— tarė papūga.— Pagyvenkime čia bent porą sa- 
vaičių: per tą laiką riešutai prieis, juos suvalgysim, o paskui, jei norė- 
sit, gausimės toliau. 

Draugai sutiko. Dieną jie medžiojo, vakare šoko, tuo tarpu riešutai 
priėjo, ir papūga pasismaguriavo. 

Traukia visi toliau. Ėjo dieną, ėjo dvi ir atsidūrė savanoje, kur dyg- 
liakiaulė kartą buvo aptikusi gardžios žolės. 

— Draugai, pagyvenkim čia iki pavasario — pasiūlė dygliakiaulė— 
Žolė tada bus labai sultinga ir skani. 

Visi sutiko. Pasistatė lapinę, gyvena, į medžioklę vaikšto. 

Pagaliau žolė užaugo, ir dygliakiaulė lig sočiai prisivalgė. 

Drožia toliau. Varlė paprašė draugus pagyventi prie nkambos medžio. 

— Nukirsim medį —ji pasiūlė — ir palauksim, kol pradės pūti. Tada 
jame įsiveis skanių kirmėlaičių. 

Draugai sutiko. Nukirto medį. Per du mėnesius jis supuvo, ir varlė 
prisišveitė kirmėlaičių. 

Varosi toliau, Ir staiga pakaškė sako: 

— Išdeginkim nedidelį miško sklypą, palaukim, kol tame plote atsi- 
ras termitų. Jie mėgsta degimus. 

Kaipgi varlė, papūga, dygliakiaulė nepatenkins pakaškės noro. Jie iš- 
degino miško sklypą ir netoliese apsigyveno. Po dviejų mėnesių degi- 
muose išdygo termitų lizdai. Pakaškė prisilesė termitų, ir jie leidosi to- 
liau. 

„Sulaukiau savo eilės, — pagalvojo šuo.— Pažiūrėsiu, ar jie ir mane 
taip myli, kaip vienas kitą. Kartu patikrinsiu, ką mano labui pasirengę 
nuveikti." 

— Pririnkite žabų ir laužą įkurkite: aš noriu nosį išsidžiovinti! — tarė 
jis draugams. 

Draugai nustebo, bet niekuo neišsidavė. 

Įkūrė laužą. Šuo atsitūpė prie ugnies ir džiovina nosį. Vakarop tarsi 
jau sausa, visi sugulė miegoti. Anksti rytą šuo lyžtelėjo nosį, draugai 
žiūri — vėl drėgna. 

Dar prinešė žabų ir įkūrė laužą. Kiaurą dieną šuo pratupėjo prie lau- 
žo, o naktį vėl apsilaižė nosį. 

Taip ėjo diena po dienos: šuo džiovina sau nosį, o naktį ją aplaižo. 
Draugai ėmė murmėti. 

— Šit jau du mėnesius renkam žabus ir ugnį kūrenam,— sako jie— 
Ar ilgai dar šitaip truks? 

— Dėl jūsų aš daugiau laiko tupėjau vienoje vietoje. O jūs dėl ma- 
nęs nenorite pakentėti? 

Draugai susigėdo ir nutilo. Prabėgo dar vienas mėnuo. Draugai kas 
mielą dieną kūrė laužą, ir šuo nuo ryto iki vakaro šildėsi prie ugnies. 

Pagaliau dygliakiaulė nebeištvėrė: 

— Tu jau tris mėnesius džiovinies nosį, o ji vis drėgna! Daugiau mes 
laukti nebegalime. 

— Ak šitaip! — sukaukė šuo.— Tai aš tau nebe draugas! — Jis puolė 
dygliakiaulę ir sudraskė. 

Kiti išsigandę kas kur išlakstė. Bet šuo be galo įsišėliojo, visus iki 
vieno sugaudė ir galą padarė. 

Taip šuo neteko savo ištikimų draugų. 


6. Leopardas ir gazelė 


VARLĖ IR LAKŠTINGALA 


Varlė ir lakštingala pasistatė trobą — drauge gyvens. 
— Pasidarykime tamtamą! — pasiūlė lakštingala. 

— Gerai, — sutiko varlė. 

Pasidarė jiedvi tamtamą, varlė paėmė jį ir Kvaksi: 


Poto-poto, poto-poto, 
Poto-poto, poto-potol 


Paskui tamtamą paėmė lakštingala ir užgiedojo: 


Kere-kere, kere-kere, aš lakštingala! 
Dievas Nzambis aukštai danguje, 
O lakštingala žemėje! 


Staiga sugrumėjo perkūnas, ir ant žemės nusileido Nzambis. Lakštin- 
gala išsigandusi nuskrido, o varlė liko. Ji greitai čiupo tamtamą, ir 
Nzambis pagalvojo, kad jinai jį šlovino. Dievas padovanojo varlei daug 
ožkų ir kiaulių ir išnyko. 

Lakštingala grįžo ir, pamačiusi Nzambio dovanas, sako: 

— Kitą kartą aš nenuskrisiu! 

Varlė nieko kito negalėjo sugalvoti ir tik kartojo: 


Poto-poto, poto-poto, 
Poto-poto, poto-poto. 


Tada užgiedojo lakštingala: 


Kere-kere, kere-kere, aš lakštingala! 
Dievas Nzambis aukštai danguje, 
O lakštingala čionai, žemėje! 


Nzambis vėl su griausmu ir perkūnija nusileido žemėn, tačiau lakštin- 
gala ir šįsyk nuskrido, o varlė čiupo į rankas tamtamą — atseit šlovina 
Nzambį. Dievas varlei padovanojo gražų apdarą. 

Kitą dieną varlė paėmė tamtamą ir kvaksi: 


Poto-poto, poto-poto, 
Poto-poto, poto-poto! 


Lakštingala pagalvojo: „Šiandien nieku gyvu nenuskrisiu!"— ir lakš- 
tuoja: 
Kere-kere, kere-kere! 
Dievas Nzambis aukštai danguje, 
Aš, vargšė lakštingala, žemėje! 


Kai pasirodė Nzambis, varlė čiupo tamtamą, bet lakštingala sušuko: 

— Čia aš tave šlovinau! 

— Ne, aš! — atšovė varlė. 

Ir susiginčijo jiedvi. Nzambis liepė savo giesmę abiem iš eilės pa- 
kartoti. Varlė norėjo išvinguriuoti lakštingalos trelę, bet jai tik tiek 
teišėjo: 

Poto-poto, poto-poto! 


O kai užgiedojo lakštingala, Nzambis iš karto suprato, kad jos bal- 
są girdėjo, ne varlės. Jis atėmė iš pagyrūnės visas dovanas ir atidavė 
lakštingalai, o varlę iškėlė aukštai į dangų ir numetė žemėn. 

Nuo to laiko varlė šokuoja šlubčiodama. Vaikščioti ir bėgioti kaip 
kiti gyvūnai ji nebegali. 


VARLĖ IR VANAGAS 


Kartą varlė su vanagu susibičiuliavo ir paprašė ją paskraidinti vir- 
šum kaimo. Vanagas pasisodino varlę krepšin ir skrenda. 

O varlė pasiėmė sanzį — kėpso sau krepšyje, skambina ir dainuoja. 
Zmonės kaime klausėsi klausėsi, o kai vanagas nutūpė ant žemės, parin- 
ko pinigų ir atidavė varlėi. 

Vanagą pavydas suėmė, ir jis kitą dieną nebenori varlės skraidinti. 
Tada ji patyliukais įlindo krepšin, kur vanagas paviržio įsideda, suval- 
gė visą jo maistą, pasiėmė sanzį ir uždainavo. „Kas čia dabar dainuo- 
ja?“ — nustebo vanagas ir nutūpė ant upės kranto. Atrišo krepšį, Žiū- 
Ii — maisto nebėra, tiktai varlė su sanziu tupi. 

— Kaip drįsai čion įlįsti? — perpyko vanagas.— lr dar mano maistą 
suvalgyt! 

— Atleisk man, — maldauja varlė— Daugiau taip nedarysiu. 

Bet įširdęs vanagas varlę į vandenį iškratė, o pats nulėkė namo. 

Varlės vyras ateina pas vanagą ir klausia: 

— Kur mano pati? Juk su tavim skrido! 

— Nieko nežinau! Nieko nemačiau! — sumurmėjo vanagas. 

O varlė liko gyventi upėje: išsigando vanago ir namo nebegrįžo. 

Va tada varlės ir išmoko gyventi tiek sausumoj, tiek vandeny. 


DU BROLIAI 


Seimoje buvo du sūnūs: vienas — protingas, kitas — kvailas. Protin- 
gas vedė, pasistatė trobą ir gyveno sau šeimininkaudamas. Kartą, kai 
išėjo į miestą prekiauti, pakilo audra. Visą naktį pliaupė lietus, ir, grį- 
žęs į kaimą, jis neberado nei savo trobos, nei žmonos: viskas buvo 
potvynio nuplauta. Jis patraukė ieškoti žmonos ir trobos. 

Kelyje sutiko dygliakiaulę ir klausia: 

— Ngua-nkasi, ar nematei mano žmonos? 

— Ne. 

— Tai gal mano trobą matei? 

— Ne. 

— Padėk man surasti žmoną ir trobą. 

— Gerai. 

Toliau drožia kartu. Sutiko musę. 

-— Ngua-nkasi, kur tu eini? — musė klausia žmogų. 

— Einu ieškoti savo žmonos ir trobos,— atsakė tas.— Keliaukim 
drauge! 

— Gerai. 

Žengia trise. Sutinka kinivarpą. 

— Kur jūs einate? — klausia toji. 

— Einam ieškoti mano žmonos ir trobos, — atsakė žmogus. — Keliau- 
kim drauge! 


— Gerai,— tarė kinivarpa. 

Dabar jie keturiese. Staiga priešais atskrenda kregždė. 

— Kur jūs visi gaunatės? — paklausė ji. 

Žmogus atsakė: 

— Ieškome mano žmonos ir trobos. Gal ir tu padėsi? 

Ir kregždė lekia jiems pavymui. Tolumoj pasimačius kaimui, kur gy- 
veno protingojo brolio uošviai, musė tarė: 

— Ngua-nkasi, kai atsidursime kaime, tave užpuls višta ir ims ka- 
poti. Šiukštu nemušk jos! 

— (Gerai,— atsakė tas. 

Vos įžengė į kaimą, puolė kudakuodama raiba višta ir skaudžiai kap- 
telėjo į krūtinę, tačiau protingasis brolis be žodžio tatai ištvėrė, o višta 
tuoj nurimo ir pasitraukė. 

Uošvių namas buvo mūrinis. Svečius uošviai gražiai priėmė, gardžiais 
valgiais pavaišino ir svetainėn nuvedė. Uošvis sako žentui: 

— Anksti rytą, kai tik gaidys užgiedos, įkurk ugnį, aš ateisiu pasi- 
šnekėti. | 

Visi atgulė miegoti, tiktai kinivarpa išlindo pro mažą skylutę sienoje. 

Rytą uošvis ateina pas žentą, stebisi: 

— Kaip iš čia kinivarpa išsigavo? Juk mes. nakčiai gerai uždarome 
duris. 

Uošvis davė žentui šluotą ir liepė kiemą vienu moju iššluoti. Žentas 
brūkštelėjo šluota; kregždė nunėrė pakieme ir savo sparnais visas li- 
kusias šiukšles nušlavė. 

Uošvis mato, kad darbas padarytas, ir nusiveda žentą į girią. Tenai 
duoda kirvį ir liepia vienu kirčiu storiausią medį nuversti. 

O kinivarpa visą naktį graužė jo kamieną ir taip sudorojo, kad me- 
dis nuo vieno kirčio nuvirto. 

— Vyras,— uošvis pagyrė žentą— Po pietų priskaldysi man malkų 
visam mėnesiui. 

Išgirdusi tuos žodžius, dygliakiaulė šmurkštelėjo į šoną ir, kol visi 
namie ilsėjosi ir pietavo, kalnus malkų prikapojo, jos bičiuliui visai ne- 
daug teliko padirbėti. 

— Tavo žmona pas mane, — dabar pasakė uošvis.— Rytoj rytą pasi- 
imsi. 

Ryte jis liepė priešais žentą pastatyti kelias skrynias. 

— Vienoje iš jų tavo žmona, — tarė uošvis.— Jei atspėsi kurioje, at- 
gausi mano dukrą. Neatspėsi — eisi sau be nieko. 

Visos skrynios atrodė vienodos. Ir šit ant vienos nutūpė musė. Pro- 
tingasis brolis iš karto sumetė, kad ji ženklą duoda, ir pasirinko kaip 
tik tą skrynią. 

Po šio paskutinio išbandymo uošvis paleido žentą namo drauge su 
savo dukra. Atsisveikindamas jam daug gerų daiktų dovanojo. 

Kai penki bičiuliai priėjo kregždės kaimą, jinai davė protingajam 
broliui dvi vištas, o pati namie likosi. Po to iš musės dar gavo kiaulę, 
iš dygliakiaulės tris avis, o iš kinivarpos — penkias ožkas. Visi jie kaip 
geri draugai išsiskyrė. 

Grįžęs namo, protingasis brolis pasikvietė namiškius, pavaišino juos 
ir parodė gautas dovanas. Visi džiaugėsi, tik kvailasis brolis raukėsi: 
protingajam pavydėjo. Prieš prasidedant liūčių metui, jis išėjo į miestą 
ir grįžo tik tada, kai trobą vanduo nunešė. 

Kvailys nė nepaklausė brolio, kaip tas žmonos ieškojo. Jis patraukė 
į uošvio namus ir sutiko dygliakiaulę. 

„-— Ngua-nkasi, kur eini? — paklausė dygliakiaulė. 

— Ieškau žmonos. Ar nematei mano žmonos ir trobos? 

— Ne. Gal tau padėti? 

— Nereikia,— atrėžė kvailys. 

Paskui sutiko musę, kinivarpą ir kregždę. Visos jam siūlėsi pagalbon, 
bet kvailys atsisakė, būdamas tikras, kad pats viską žino ir gali. 

Kai. įžengė į žmonos gimtą kaimą, raiba višta kudakuodama puolė jį 
ir kaptelėjo į krūtinę. Kvailys jai sprandą nusuko. 

Uošvių namuose buvo priimtas gerai, gavo gardžiai pavalgyti, atsigu- 
lė miegoti svetainėje. Uošvis pasakė ateisiąs pas jį anksti rytą su piI- 
maisiais gaidžiais. 

Rytą kvailys gavo atlikti tuos pačius darbus kaip ir protingasis bro- 
lis: vienu šluotos moju kiemą iššluoti, vienu kirčiu storą medį nukirs- 
ti, malkų visam mėnesiui priskaldyti. Jis neįstengė nieko nuveikti. Ta- 
da uošvis prieš jį pastatė skrynias ir sako: 

— Vienoje iš jų mano duktė. Pasirink skrynią ir keliauk namo. Ją 
atidarysi tik sugrįžęs! 

Kvailys apžiūrėjo skrynias, išsirinko pačią gražiausią ir skuba namo 
nešti. Parėjęs susikvietė gimines ir kaimynus, atidarė skrynią. Iš jos 
iššoko laukiniai žvėrys ir puolė draskyti žmones. Tą dieną daugel jų 
žuvo, — kvailys po to prieš teismą stojo ir buvo myriop - pasmerktas. 
Taip ir gavo galą. 

Per kvailą galvą ir prapult gali. 


ŠAKALAS, ŠUO IR PELĖDA 


Kartą šakalas atėjo į svečius pas pelėdą. Šeimininkė pataisė pietų, 
pavaišino. Užsirūkęs pypkę, šakalas ir sako: 

— Aš atėjau tave kai ko paklausti ir pasitarti, ką daryti. Keisti daly- 
kai dedasi. 

— O kas giė — pasiteiravo pelėda. 

— Kodėl mano dainavimas žmones erzina? Kai tik užtraukiu dainą, 
o dainuoju juk gražiai, žmonės bėga iš trobų ir šaudo į mane. Kodėl 
taip yra? 

Pelėda nusijuokė. 

— Žmonių nesuprasi. Tu girdėjai, kaip aš dainuoju? 

— Daug sykių, — atsakė šakalas. 

— Argi mano balsas bjaurus? 

— Ką tu? Labai gražus! 

— Na va, matai! O kai aš uždainuoju, žmonės taipogi barasi ir šau- 
do į mane. 

— Keista! — tarė šakalas.— Šuns balsas beveik toks pat kaip mano, 
bet kai jis loja, niekas į jį nešaudo. 

— Aš ir sakau: žmonių nesuprasi! — suramino jį pelėda.— Beje, juk 
šuo tavo bičiulis! Eime pas jį, paklausime, kaip čia yra! 

Nueina juodu pas šunį. 

— Paaiškink mums, kas dedasi, — prašo šakalas.— Mudviejų balsai be- 
veik vienodi, bet žmonės ramiai tavęs klausosi. Kodėl jie burnoja ir 
šaudo, kai uždainuoju aš arba pelėda? 

— Matai, — atsakė šuo,— kai dainuoji tu ar pelėda, kaime kas nors 
numiršta. 

— Ką gi mums daryti? — klausia šakalas. 

— Jei nenorit marinti žmonių, eikite toliau nuo kaimo, — patarė 
šuo.— Medžiokite sau girios tankmėje! Tada jūsų niekas nelies. 

Šuns žodžiai įžeidė šakalą ir pelėdą, jie išėjo namo, netarę nė žodžio. 

Tą patį vakarą pelėda uždainavo netoli kaimo, ir žmonės ją nušovė. 

Sakalas taip pat nepaklausė bičiulio patarimo. Jis nenorėjo misti vien 
žiogais ir termitais, likosi netoli kaimo, tikėdamasis kokią vištą nu- 
tverti. 


Nuo tol šuo ir šakalas vienas į kitą kreivai žiūri, ir jų draugystė 
iširo. 

MAKAKA IR CHAMELEONAS 


Makaka ir chameleonas buvo draugai, dažnai kartu vaikščiodavo. Sy- 
kį makaka tarė: 

— Eime, paieškosime riešutų ar bananų! 

— Eime,— sutiko chameleonas. 

Miške jie pamatė prie palmės kamieno pririštus kalebasus. 

— Ėhėl! Kažkas sulą leidžia! — apsidžiaugė makaka.— Imkim ir atsi- 
gerkim! 

— Ką tu, ką tul — išsigando chameleonas.— Juk čia ne mūsų kaleba- 
sai. Dar savininkas ateis! 

— Nenori — nereikia, — atkirto makaka.— Palauk manęs, aš mažumą 
atsigersiu. 

Beždžionė greitai įsirito į medį ir išgėrė visą sulą. Tuščius kalebasus 
numetė ant žemės, ir iš jų tik šukės paliko. 

Chameleonas ir makaka drožia toliau. 

Kalebasų savininkas kaip tyčia pamatė, kokią netektį Gabirė, puolė 
paskui vagišius ir netrukus juodu pavijo. 

— Aha, štai ir sučiupau! Tai jūs sudaužėt mano kalebasus? 

— Ne, ne aš! — sušuko makaka.— Chameleonas! 

— Ką čia paistai? — sutriko chameleonas.— Taigi tu išgėrei sulą ir su- 
daužei kalebasus. 

— O tu pats patikrink — makaka ramiai patarė sudaužytų kalebasų 
savininkui.— Mudu su chameleonu leisimės bėgti, ir tu iš karto suprasi, 
katras kauštelėjęs. 

— Gerai sugalvota! — sutiko žmogus.— Nagi bėkite! 

Juodu bėga, o žmogus mato: makaka tiesiai laikosi, chameleonas svir- 
dinėja ir vinguliuoja. 

— Aha! — sušuko žmogus.— Dabar žinau, katras kaltas. 

Ir apmušė vargšą chameleoną. 

Kai draugai priėjo savaną, kur moteriškės dirbo, chameleonas pa- 
siūlė: 

— Padekime savaną, žiurkių prisigaudysim. 

— Ne, — atsakė makaka.— Juk matai, čia kažkieno laukas. Mažai kliu- 
vo, dar nori? | 

Tačiau chameleonas neklausė makakos, padegė savaną. Ugnis greitai 
nusirito lig artimiausio kaimo, supleškino keletą trobų. Subėgo žmonės, 
pamatė makaką su chameleonu ir klausia: 
 — Kas padegė? 

— Makaka! — sako chameleonas. 

— Nieko panašaus, ne aš, o jis — ginasi makaka. 

— O jūs patys patikrinkit! — sušuko chameleonas žmonėms.— Paimki- 
te po angliuką. 

Žmonės paėmė. 

— O dabar pasižiūrėkit į rankas. 

Žmonės žiūri — ogi jų delnai juodi. Chameleonas sako: 

— O dabar pažiūrėkit į mano.rankas. 

Chameleonas atkišo savo delnus, ir visi pamatė, kad jie balti. O ma- 
kakos delnai pasirodė juodut juodutėliai. 

— Tai tu... tu padegei savaną! — ėmė šaukti žmonės. 

— Ne, nel — suspigo makaka.— Mano delnai visada tokie! 

— Ne, čia tavo darbas! — nusprendė žmonės. 

Ir apmušė makaką. 

Taip ir baigėsi makakos ir chameleono draugystė. 


LUKALANGA, SLIBINO SUŪNUS 


Žmogus, vardu Petelas, turėjo du vaikus: sūnų ir dukterį. Jisai mylėjo 
dukterį, o sūnaus visai nekentė. Duktė jam atrodė labai protinga, visi 
ją Gudruole vadino, o sūnų Kvailiu praminė. 

Kartą sūnus prašo tėvą: 

— Duok man šaudyklę, eisiu medžioklėn. 

— Negaliu tau duoti šaudyklės: esi per kvailas — atsakė Petelas. 

Jaunikaitis įsižeidė. Jis nuėjo į turgų ir nusipirko šaudyklę. Grįžęs 
namo, sako seseriai: 

— Pataisyk man paviržio: labai toli kilsiu. 

— Aš eisiu su tavim! — pasišovė sesuo. 

— Ne! Aš trauksiu per mišką; kelias sunkus, takų nėra, tu pa- 
vargsi! 

Tačiau mergaitė labai atkakliai maldavo, ir Kvailys pagaliau paža- 
dėjo: 

— Eik prie upelio, atnešk vandens. Kai grįši, keliausim drauge. 

Gudruolė patikėjo brolio žodžiais ir išėjo vandens. Jaunikaitis sku- 
biai paliko namus ir dingo miške. 

Ilgai jis ėjo, džiaugdamasis, kad taip gudriai apgavo seserį, bet stai- 
ga išgirdo trekštelėjus šakelę ir atsigręžęs pamatė už savęs mergaitę. 

— Gausim grįžt atgalios! — su apmaudu tarė Kvailys— Juk sakiau: 
kelias sunkus ir tolimas! 

— Na ką tu! —atšovė Gudruolė— Mes tiek nusigavom, būtų nepro- 
tinga grįžti. 

Teko jaunikaičiui seserį imtis drauge. Ištisas dvi savaites juodu sky- 
nėsi taką per mišką ir pagaliau priėjo kaimą, kur nusprendė nakvoti. 
Bet kaimas pasirodė žmonių paliktas. Brolis su seseria visas trobas iš- 
naršė — niekur nė gyvos dvasios. Tada pasirinko pačią geriausią ir atsi- 
gulė miegoti. 

Rytą Kvailys išėjo medžioti. Jis pagalvojo, kad kaimas ne šiaip sau 
paliktas, ir dėl šventos ramybės seserį troboje užrakino. 

O mergaitė smalsumu netvėrė: norėjo sužinoti, kodėl žmonės kaimą 
paliko. Ji prasiardė sienoje angą, išlindo laukan ir vaikšto po tuščias 
trobas. Nieko įdomaus jose neradusi, grįžo atgal, užtaisė angą ir lau- 
kia brolio. 

Kvailys pamatė ką vaikštant po kaimą. 

— Kas ten galėjo vaikščioti, juk čia mes vienu du! — stebėjosi jis. 

Sesuo nieko neatsakė, ir brolis, būgštaudamas dėl jos, ketino dar ge- 
riau užrakinti duris. 

Kitą dieną mergaitė vėl patraukė apžiūrinėti trobų ir vienoje iš jų 
rado didžiulį slibiną, kuris žmones ryja. Jinai iš karto sumetė, kodėl 
gyventojai pasitraukė iš kaimo. 

Slibinas klausia: 

— Iš kur tu? 

Mergaitė dreba iš baimės, negali nė žodžio pratarti. 

— Nebijok! — ramina slibinas.— Neėsiu tavęs. Aš noriu, kad už ma- 
nęs tekėtum. 

Gudruolė sutiko būti jo žmona ir grįžo savo trobon. 

— Tu nežinai, kas čia vaikšto po kaimą, kai manęs nėra? — klausia 
ją brolis, vėl aptikęs pėdas. 

— Iš kur galiu žinoti? Juk tu mane užrakini! — atsakė sesuo. 

Praėjo keletas mėnesių. Gudruolė jau buvo slibino pati, bet jos bro- 
lis nieko apie tai nežinojo, todėl labai nustebo, pamatęs ją laukiantis. 

— Kaip tatai galėjo atsitikti? — klausinėjo jis seserį — Juk mudu čia 
vieni! 

Gudruolė nieko neatsakė, bet nuo to laiko brolis nebenuleido nuo jos 
akių. 

— Tavo brolis mums kliudo! — kartą tarė slibinas.— Jį reikia nuga- 
luoti! Štai imk nuodų ir įberk jam į maistą! 

Tačiau Kvailys liovėsi valgyti sesers pataisytą košę, mat susapnavo, 
kad dar pasaulio neišvydęs sūnėnas jam pasakė: „„Neliesk vakarienės, 
kurią paduos mano motina.“ 

Ir antrą, ir trečią dieną Kvailys atsisakė namie valgyti. Kasnakt sū- 
nėnas jį sapne perspėdavo. 

Trečią naktį vaikelis savo dėdei tarė: 

— Ngua-nkasi, penktadienį aš jau ateisiu į pasaulį. Paruošk dubenį 
su karšta alyva. 

Penktadienį bernaitis iš tiesų gimė. Jisai puolė į dubenį su alyva, o. 
išlipęs iš karto vaikščioti pradėjo. Jam buvo duotas vardas Lukalanga, 
slibino sūnus. Bernaitis savo išmintimi seniui prilygo. 

O slibinas sugalvojo savo svainį pasergėti toje vietoje, kur jis daž- 
niausiai paukščius medžioja. Įsirangė medin, pasislėpė ir laukia. 

Kai Kvailys susiruošė į medžioklę, Lukalanga paprašė: 

— Ngua-nkasi, pasiimk ir mane! 

— Ką tul Kaip gali eiti su manim: juk tik dvi dienas gyveni pasau- 
lyjel 

Lukalangos motina, išgirdusi tą šneką, uždraudė sūnui iš namų koją 
kelti. Tačiau jis neklausė nei motinos, nei dėdės, pasiėmė šaudyklę ir 
nusekė paskui Kvailį. | 

Lukalanga tuojau pamatė medyje slibiną ir tarė sau: „A! Tėvas tyko 
čia dėdę užmušti! Dabar jis pats užkibs ant savo meškerės!" 

Ant to medžio, kur glūdėjo slibinas, nutūpė didelė paukštė, ir Kvai- 
lys ją nušovė. Kai paukštė nukrito, priėjo prie medžio pasiimti laimi- 
kio. Tą akimirką, kai pasilenkė, slibinas šoko ant Kvailio iš viršaus, ta- 
čiau jį pakirto Lukalangos kulka. 

Grįžę namo, dėdė ir sūnėnas nieko nesakė Gudruolei. 

Praėjo kelios dienos. Kartą Lukalanga tarė: 

— Aš noriu matyti savo žemę ir senelį Petelą. Grįžkime tėviškėn! 

Brolis su seseria negalėjo moti ranka į bernaičio prašymą, ir visi 
trys leidosi į gimtą kaimą. 

Petelas labai apsidžiaugė jiems sugrįžus. Ir klausia: 

— Kieno tas vaikelis? Juk judu dviese išėjote. 

Anūkas jam ir sako: 

— Vakare aš viską tau paaiškinsiu. 

O vakare Lukalanga padaužė gongą, sukvietė kaimo gyventojus prie 
Petelo trobos. Kai žmonės susirinko, jis apsakė, kas nutiko jo tėvo sli- 
bino kaime. 

— Spręskite patys,— tarė bernaitis— ar gerai pasielgė mano motina, 
sutikdama dėl vyro pragaišinti brolį — mano dėde? 

— Labai blogai — atsiliepė žmonės.— Jinai dėl svetimo savą išdavė. 

Ir Gudruolė buvo pasmerkta myriop. 


PASAKOS APIE LEOPARDĄ 


Kadaise leopardas buvo labai taikaus būdo: nieko nepuldavo, niekas 
jo nebijodavo. Kiškiai ir antilopės į svečius pas jį ateidavo, vakarą 
drauge leisdavo, smagindavosi, šokdavo. Jis daugybę draugų turėjo, ir 
visi jį mylėjo už gerumą ir romumą. 

Tais laikais leopardas gyveno laimingai ir linksmai; tik dėl vieno da- 
lyko krimtosi: save laikė labai negražiu. Jo kailis buvo lygios rudos 
spalvos, be dėmių, ir jis atrodė panašus į didelę naminę katę. Savo 
negražumo ypač drovėdavosi liūto akyse. „Ak, kaip džiaugčiausi, jei 
tokius karčius turėčiau, jei mano žvilgsnis būtų toks išdidus“, — galvo- 
davo jis. „Koks aš negražus — tikras išsigimėlis! Mano plaukas rudas ir 
galva trikampė“, — su širdgėla sakydavo jis draugams. 

— Tu labai geras, ir tave visi myli — jie ramindavo jį — Nesigraužk 
dėl niekų! 

Leopardas gailiai dūsaudavo: 

— Ak, kad aš pasidaryčiau toks kaip liūtas! 

— O kuo jis ypatingas? 

— Jis stiprus, jo stotas orus! 

— Bet juk visiems žvėrims baimę varo! 

— Užtat labai gražus! 

— Visi išlaksto, jį pamatę. Geras grožis! 

— O kokia daili antilopė! 

— Na, o kuo ji ypatinga? 

— Kaip tai kuo? Gražios akys, nuostabus kailio raštas, ragai! 

— Tu norėtum turėti ragus? 

— Ne. 

— Tai dėl ko jai pavydi? 

— Dėl to, kad ja visi gėrisi, o manimi — niekas. 

— Bet tave visi myli, o tai svarbiausia. Geriau lik toks, koks esi. 

Leopardas sapnuodavo esąs didelis ir galingas žvėris, kurio visas miš- 
kas bijo. Bet taip tik sapnuodavo. Ir pabusdavo nuo makakų riksmo. 

— Ei jūs, ten aukštai, nurimkite! — šaukdavo leopardas, o beždžionės 
apmėtydavo jį riešutais ir vaisių nuograužom. Niekas leopardo nebijo- 
davo, ir jis jausdavosi nelaimingas. 

Kartą, slampinėdamas po mišką, leopardas išgirdo ką gailiai vaito- 
jant. Apsidairęs netoliese gilioj duobėj pamatė vėžlį. Išvydęs leopar- 
dą, tas išsigando ir suriko. 

— Nerėk,— tarė leopardas — aš padėsiu tau iš duobės išlipti. 

— O gyvą mane paliksiį 

— Ką tu! Aš tavo bičiulis. 

Leopardas ištiesė leteną, bet negalėjo ištraukti vėžlio. Tada įšoko 
į duobę ir pasiūlė: 

— Kraustykis ant nugaros ir tvirtai laikykis. 

— Aš labai sunkus ir jeigu nukrisiu, tai kiautą susiskaldysiu— būgš- 
tavo vėžlys.— Geriau surask kur lianą. Aš įsikabinsiu— ir mane iš- 
trauksi. 

— Cia nėra lianų. Verčiau kabinkis į uodegą, — tarė leopardas. 

Vėžlys įsikirto jam į uodegą, ir leopardas išvilko jį iš duobės. Labai 
išbadėjęs duobėje, vėžlys godžiai puolė prie šviežios žolės. Alkį nuva- 
ręs, ėmė dėkoti leopardui: 

— Bičiuli, ir aš noriu paslaugą padaryti. Tau kailį išvalysiu! 

— Ką tu, nereikia! Juk aš negražus. Ar verta mano kailiu rūpintis“ 

— Aš iš tavęs gražuolį padarysiu — pažadėjo vėžlys, — raštais tau kai- 
lį išmarginsiu. 

— Iš tikrųjų? — apsidžiaugė leopardas. 

— Būsi patenkintas, — tarė vėžlys.— Palauk manes. 

Jis nuropojo ir greitai grįžo nešinas anglimi. Visą naktį gražino leo- 
pardui kailį ir galando iltis — rytą joks žvėris nebegalėjo jo pažinti. 

— Dabar tavęs liūtas niekuo nepranoksta— pagyrė vėžlys.— Ir bet 
kokį žvėrį galėsi miške sudraskyti. Tegyvuoja vadas leopardas! 

Neilgai trukus visas miškas sušneko apie išdidų, gražų ir stiprų va- 
dą leopardą. Dabar jis visiems baimę kėlė. Mamos savo vaikus juo 
gąsdino. 

— Jei blogai elgsiesi, atiduosiu leopardui. 

Vyresnius vaikus mokydavo: 

— Leopardas — vadas, jam reikia paklusti. Jo iltys smailios ir nagai 
ilgi. 

— Bet mes turime sparnus, — atsakydavo paukščiukai. 

— Jis aukštai šoka! 

— Bet mes labai akyli — sakydavo kiti mažyliai. 

— Dėmėtą jo nugarą tankiame miške ne visada pamatysi, — perspėda- 
vo tėvai.— Galas mūsų ramiam gyvenimui, būkite budrūs! 

Leopardas buvo didžiai patenkintas, nors nebeliko jokio bičiulio, ne- 
turėjo su kuo nė žodžiu persimesti. Tik jį paregėję, žvėrys su baime 
išlakstydavo. Kaip tik apie tai jo tiek svajota. 

Praėjo keletas dienų — ir leopardas pasiskelbė ketinąs vesti. Vieni 
tiktai šaipėsi, kitus baimė pagavo. 

— Pažiūrėkite į šitą storą katiną! — piktinosi dramblys.— Tik prašmat- 
nų apdarą įsitiekė, tuojau savo praeitį užmiršo ir mano, kad jam vis- 
kas leista. 

— Jei leopardas palikuonių prasimanys, vargas mano vaikeliams! — 
graužėsi gazelė. 

— Tikras dalykas, jis stipresnis už mus visus,— kalbėjo papūga.— Bet 
mes galime jį gudrumu įveikti. 

Miške buvo daug nuotakų, ir leopardas, būdamas stiprus, gražus ir 
turtingas, išsirinko dailiausią. Tuojau po vestuvių jauna pati užsimetė 
gyventi prabangiuose rūmuose. O leopardas neturėjo nė suzmekusios 
lūšnelės. Tačiau jis šito neprisipažino ir pačią pakvietė į nesamus rū- 
mus. Ir leidosi jie į kelią. Pati vis klausia vyrą: 

— Ar dar toli? 

— Netoli, greitai nueisim,— kiekvieną sykį atsako leopardas. 

"Pagaliau pati tarė: 

— Aš labai pavargau ir išalkau. 

— Gerai, — sako leopardas.— Sustokime čionai. Rytoj pamatysi mū- 
sų rūmus. 

Juodų suvalgė vakarienei dvi neatsargias papūgas ir atsigulė. Anksti 
rytą, kol pati dar miegojo, leopardas patyliukais atsikėlė. Ir staiga šalia 
pamatė mangustų porą. 

— Šita vieta labai patogi gyventi — tarė mangustos vyras.— Tik pa- 
žiūrėk: visai greta šaltinis, ir takelis arti. Čia pasistatysime trobą. 

— Labai gerai, — atsiliepė mangusta.— Rytoj nusivalysim sklypą ir mo- 
lio prisinešim. 

Kiek palaukę, abu nuėjo. 

— Tai pasisekė! — apsidžiaugė leopardas.— Kai tiedu mulkiai čia pa- 
sistatys trobą, aš ją užimsiu. 

Tuo tarpu pabudo leopardo pati. 

— Kaip miegojai? — paklausė ji. 

— Mažai miegojau: vis apie mūsų trobą galvojau. Mano rūmai toli. 
Gal reikėtų čia trobą pasistatyti. Ir šaltinis, ir kelias visai šalimais. 

— Bet juk trobos greitai nepastatysi! — tarė pati. 

— Ne taip jau ilgai truks! — atsakė leopardas.— Pamatysi, kaip grei- 
tai viską nuveiksim! 

Ir jis puolė valyti mangustų nužymėtą sklypą. Paskui jie papietavo, 
dar mažumą padirbėjo ir atsigulė. 

Anksti rytą, vos akis atmerkęs, leopardas pamatė mangustas, jau mo- 
lio ir karčių prisinešusias. Mangustos visu balsu stebėjosi, kad sklypas 
jau švarus. Leopardas nusijuokė; jo pati taip pat pakirdo, pamatė diI- 
bančias mangustas ir klausia: 

— Kas čia mums renčia trobą? 

— Aš pagalbininkų nusisamdžiau— atsakė leopardas— Eime pusry- 
čiauti, paskui dar kokią valandėlę pasivaikščiosim prieš darbą. 

Leopardas ir jo pati pasigavo kiškį ir papusryčiavo, o kai grįžo pasi- 
vaikščioję, mangustų nebebuvo, tačiau trobos griaučiai jau stovėjo. Da- 
bar leopardas su pačia ėmėsi darbo. 

Kitą dieną mangustos dar atsinešė molio ir vėl akis išvertė. 

— Kas mums čia padeda? Mudu tik molį ir kartis nešam, o stato ki- 
ti! — sušuko vyras. 

— Man dėl to kiek neramu, — tarė jo pati, — reikės atsimokėti tiems 
pagalbininkams. 

Kitą dieną, įžengę į užbaigtą trobą, mangustos pamatė čia leopardus 
įsikūrusius. Ir vieni, ir kiti šeimininkais dėjosi, visu balsu savo teises 
gynė, galų gale susitaikė ir ryžosi drauge gyventi.“ 

Maisto rūpinti jie sutarė pagal eilę. Ryte leopardas atsikėlė ir sako: 


99 


— Šiandien aš eisiu medžioti! 

Matyt, kokią gudrybę sugalvojo. 

Grįžęs padėjo pačiai po kojomis porą mangustų. Toji nekentė savo 
kaimynų ir šoko taisyti kepsnį, tikėdamasi atsirasiant dingstį kivirčui — 
tada būsią galima mangustas išvaryti. 

Bet tos suvalgė kepsnį, nerodydamos savo skriaudos. Paskui visi su- 
gulė miegoti. Mangustos vyras snūduriuodamas girdėjo savo pačią mur- 
mant: „Už gudrybę reikia gudrybe atsimokėti. .. gudrybe. .." 

Kitą dieną mMangusta pasišovė eiti medžioklėn — girdi, jos eilė. Leo- 
pardas, mirktelėjęs pačiai, sukuždėjo: 

— (Gražų pokštą jiems vakar iškrėtėm! 

Bet leopardo pati buvo kur kas protingesnė. Ji sumetė, kad mangus- 
ta bus kažin ką sugalvojusi. 

O mangusta iš Medžiotojo nusipirko leopardo kailį ir įkišo į jį nuga- 
labintą aviną. Vos pamatę ją su tokiu grobiu, abu leopardai trūkčia- 
galviais puolė laukan iš trobos. 

Greitai visi miško gyventojai išgirdo apie tą nutikimą. Mangustų 
troboje kas mielą dieną buvo pilna žvėrių: vienas per kitą jie grūdosi 
pasiklausyti, kaip leopardas liko apšautas. Juk dabar visi jo nekentė. 

Dažniau už kitus čia lankydavosi antilopė, labai susidraugavusi su 
mangustom. 

Kartą mangusta sako jai: 

— Leopardo pati susilaukė dvynukų. Į didelį krepšį ji renka kiauši- 
nius ir jais maitina vaikus. Eime, nudžiausime tuos kiaušinius! 

— Gerai, — sutiko antilopė — bet reikia būti atsargioms. Kad tik leo- 
pardai mūsų nesučiuptų! 

— Pasiimsime maišą pupelių ir į jas sukišim kiaušinius! 

— Gerai. Tais kiaušiniais savo vaikus galėsim maitinti. Vyrams ne- 
Teikia nieko sakyti. 

— Sutarta. 

Jiedvi pasiėmė maišą pupelių, prisėlino prie leopardo trobos ir susi- 
krovė kiaušinius. Vos spėjo kelis žingsnius nueiti, ir išdygo prieš jas 
šeimininkas. 

— Ką čia veikiate prie mano namų? — grėsmingai suriaumojo jis. 

— Pupeles renkame. 

Sulig tais žodžiais antilopė papurtė maišą. 

— Galite eiti — leido leopardas.— Bet įsikalkit į galvą: man nepatin- 
ka, kai apie namus svetimi siankioja! 

Mangusta atrėžė: 

— Kelias visų! 

— Sakau jums, dinkite! 

Jos grįžo atgalios. Mangusta trobon įėjo, o antilopė likosi kieme. Ji 
ilgai lūkuriavo savo dalies, tačiau negavo net pupelių, kurias tuo lai- 
ku pataisė mangusta. Antilopė labai supyko, bet niekuo neišsidavė. Tik 
pasakė: 

— Rytoj vėl tenai eisime, tikiuosi savo dalį atgauti. 

Mangusta tylėjo, nes jos burna buvo pilna pupelių. Nepaisydama su- 
sitarimo, ji padavė vyrui kiaušinį, dėl to antilopė dar labiau įširdo. „Na, 
rytoj aš tau atsilyginsiu!" — pagalvojo ji. 

Labai anksti ji atėjo pas mangustas ir pažadino bičiulę. Jiedvi patrau- 
kė prie leopardo trobos, prisikrovė kiaušinių, bet antilopė nemačiomis 
prirakė savo bičiulės maiše skylučių. Pupelės išbyrėjo. Staiga išdygo 
leopardas ir suriaumojo: 

— Ką jūs vėl prie mano namų veikėte? 

— Pupeles rinkome. 

— Nagi papurtykite maišą! 

Dabar antilopė leidosi bėgti. Mangusta papurtė maišą, leopardas pa- 
matė čia kiaušinius buvus ir ją sudraskė. Taip mangusta galva atsimo- 
kėjo už savo godumą ir žodžio laužymą. 

Leopardas įsiveisė palmių plantaciją: norėjo praturtėti iš palmių alaus. 
Pakabino prie medžių kalebasus ir kas rytą eidavo į plantaciją parsineš- 
ti pritekėjusios sulos. Tačiau greit pastebėjo, kad sulą kažin kas išgeria. 
Norėjo susekti vagį, bet nei pirmą, nei antrą naktį nieko nepešė. Tre- 
čią naktį jau probrėkšmiais pamatė gazelę sulą geriant. Tik jos pagauti 
negalėjo — perdaug toli buvo. 

Grįžęs namo, leopardas tariasi su pačia, kaip tą gazelę sučiupti. 

Toji gudruolė ir sako: 

— Padėk prie palmės stabą ir vištą. 

— Kam? — paklausė leopardas. 

— Pamatysi. Tik greičiau, kol gazelė mūsų neapvogė. 

Leopardas taip ir padarė, kaip sakė pati: pasislėpė tarp medžio šakų 
ir stebeilija. Gazelė priėjo prie palmės ir ėda vištą. Stabas žiūri į ją 
nemirksinčiomis akimis, gazelė perpyko ir šaukia: 

— Nedrįsk į mane taip žiūrėti! 

Stabas nė žodžio, žiūri sau toliau. 

— Jei nesiliausi akių sproginti, aš tave apkulsiu! — pagrasino gazelė, 

Išgirdęs tuos žodžius, leopardas nejučiom sukikeno. Gazelė įširdusi 
spyrė stabui, ir jos koja prilipo. Leopardas dar linksmiau nusikvatojo. 

— Paleisk mano koją! — suriko gazelė. 

Bet stabas nepaleido, ji spyrė kita koja —ta irgi prilipo. 

Dabar leopardas liuoktelėjo iš medžio. 

— Aš tau parodysiu, vagile! — suriaumojo. 

— Neužmušk manęs! — puolė maldauti gazelė.— Aš tau ištikimai tar- 
nausiu, tik neužmušk! 

— Gerai, — pasigailėjo leopardas,— nuvesiu tave pas pačią, ji ir nu- 
spręs, ką su tavim daryti! 

Kaip tarė, taip padarė. 

— Stai vagilė — pasakė pačiai — Ką su ja daryti? Spręsk. O aš einu 
miegoti, visą naktį akių nesudėjau. 

Leopardo pati paėmė peilį, ir gazelė suprato, kad jos reikalai prasti. 
Ant stalo garavo puodas virtų manijokų, o aplinkui stumdėsi leopar- 
džiukai. Gazelė mikliai čiupo iš leopardo pačios peilį ir ją nugalavo. 
Leopardžiukai išlakstė. Gazelė nunėrė leopardo pačiai kailį, užsimetė ant 
savęs, o mėsą pataisė ir padėjo ant stalo. Tuo laiku, suuodęs kepsnį, 
leopardas pakirdo. Gazelė padėjo jam valgį, paskui puolė iš trobos, 
šaukdama: 

— Lik sveikas! Gero apetito! Valgyk .savo pačią! 

Leopardas šoko vytis gazelę, tačiau nepavijo. O leopardo vaikai iki 
šiol jos visur ieško, nori atkeršyti už motiną. 


2 


Leopardas nusprendė savo pačią gražiai palaidoti. Nusamdė raudoto- 
jas ir šokėjas, susikvietė draugus. Jis norėjo per laidotuves papuikauti 
kokiu dailiu apdaru, todėl nuėjo pas savo bičiulę pakaškę. 

— Duok man dailų apdarą, — paprašė jis. 

Pakaškė atnešė skrynią ir išdėliojo leopardui visa, ką turėjo, tačiau 
jam niekas netiko. 

— Bet aš daugiau nebeturiu, visus savo apdarus tau parodžiau— ta- 
Iė pakaškė. 

— Duok man tą apdarą, kuriuo pati vilki. 

Pakaškė pagalvojo: „Jeigu aš sutiksiu, jis man visas plunksnas nu- 
pešios. Jei nesutiksiu, sudraskys.“ Ir tarė: 

— Gerai, imk. 

Leopardas nupešė pakaškei plunksnas ir, jomis pasipuošęs, labai pa- 
tenkintas savimi grįžo namo. Visi tik aikčioja, tik gėrisi. 

„Koks aš gražus!“ — galvoja leopardas. 

Po laidotuvių jis nuėjo pas pakaškę, grąžins, matai, plunksnas, o ta 
kuo griežčiausiai atsisakė jas imti. 

— Tu kažko nepatenkinta? — paklausė leopardas. 

— Ne, atvirkščiai, aš viskuo patenkinta ir netrukus paprašysiu tavo 
pagalbos. 

— Mielai padėsiu. 

Po kelių dienų pakaškė ateina pas jį ir sako: 

— Mano teta mirė. Noriu jai šermenis kelti. 

— Gerai sugalvojai. Gražu mirusius gerbti. 

— Bet man reikia naujo apdaro! 

— Taigi daug jų turi! 

— Bet aš noriu itin puošniai apsitaisyti. Padaryk man tokią paslau- 
gą, kokią aš tau padariau. 

— Tu nori mano kailio? 

— O kodėl ne? Juk tu nešiojai mano plunksnas! 

— Niekas dar nėra matęs paukštės su leopardo kailiu! 

— Leopardo su paukštės plunksnom taip pat niekas nėra matęs. 

— O kaip aš vaikščiosiu? 

— Nežinau. Tu neklausei, ar man ataugs plunksnos. 

Paukštė čiupo ir nunėrė leopardui kailį. Jam šalta pasidarė. Tysojo 
vargšas saulėkaitoje, kol oda ėmė ingti. Makakos ir paukščiai juoku ne- 
tvėrė, į jį žiūrėdami. Leopardas iš gėdos nubėgo prie upės ir puolė 
į vandenį. Krokodilas, pliką leopardą pamatęs, irgi kvatoti pagavo. Kva- 

Taip pragaišo leopardas, dėl savo tuščio puikavimosi paniekinęs tikrą 
draugystę ir praradęs visų žvėrių pagarbą. 

NDIJOLA IR MEDŽIOTOJAS 


a", 

Kaime ant upės kranto gyveno medžiotojas. Jis buvo ramus ir tai- 
kus Žmogus, su niekuo nesikivirčydavo, į jokius vaidus nesiveldavo. 
Nors ir neturtingai gyveno, jo troba visuomet švytėte švytėdavo. Me- 
džiotojas mėgo drožinėti statulėles iš dramblio kaulo ir kalebasus viso- 
kiais raštais marginti. Vakarais, sėdėdamas prie savo trobos, jis pūsda- 
vo ileitą. Viena jam nesisekė — neturėjo žmonos, kuri pietus taisytų ir 
lauke dirbtų. Kelis sykius piršosi savo kaimo mergaitėms, bet tos vis 
nesutikdavo tekėti: per mažą išpirką siūlydavo. 

Medžiotojas suprato, kad nėr ko tikėtis rasti žmoną, kolei nepratuI- 
tės. Jis nagingai darydavo žvėrims spąstus ir kilpas, todėl nusprendė 
šituo gebėjimu prasikurti. 

Paspendė jis spąstus, miške išrausė keletą gilių duobių ir po kelių 
dienų nuėjo pasižiūrėti. „Jeigu man klius leopardas, nusipirksiu dvi tris 
avis, — pagalvojo jis.— Jei klius dramblys, iš jo ilčių pridrošiu statulė- 
lių, parduosiu mėsą ir prisipirksiu kiaulių. O kai turėsiu gyvulių — tė- 
Vai ims mane gerbti. Patys savo dukras man į žmonas siūlys. Va tada 
aš smagiai iš jų pasijuoksiu!" 

Visos duobės buvo tuščios. Spąsiai taipogi. Tik vienuose tupėjo auk- 
saspalvė musė su skaidriais, visom vaivorykštės spalvom besimainan- 

Čiais sparneliais. Dėl tokios nesėkmės supykęs medžiotojas jau ketino 
priploti musę, tik staiga išgirdo plonutį balselį: 

— Neužmušk manęs! 

Medžiotojas apsidairė — nieko nematyti. 

— Kas čia su manim kalba? — paklausė jis. 

— Tai aš, musė. 

Medžiotojas pagalvojo, kad čia apžavai, ir sako: 

— Sutrėkšiu tave. Visos musės — bjaurūs padarai. 

— Pasižiūrėk į mane geriau — maldavo musė.— Argi nematai, kad aš 
auksaspalvė? 

— Nair kas. Kam man tavęs reikia? 

— Jeigu nereikia, kam gi mane galuotiė Geriau paleisk! 

— Na gerai, skrisk! — tarė žmogus ir paleido musę. 

— Dėkoju! — sušuko musė.— Prisiminsiu tavo gerumą. 

Medžiotojas numojo ranka ir tuoj užmiršo jos žodžius. Tačiau mielai 
klausėsi melodingo sparnelių dūzgesio. 

Grįžęs namo, pasiėmė fleitą ir ėmė pūsti. Jis svajojo apie būsimą 
žmoną ir tikėjosi savo duobėse rasti dramblį ar leopardą. 

Kitą dieną atsikėlė dar prieš gaidgystę ir vėl išėjo apžiūrėti spąstų. 
Sirdis šį kartą jam smarkiai plakė: nujautė, kad pasiseks. Pirmoje duo- 
bėje rado nedidelį dramblį. „Dabar tai praturtėsiu!“ — apsidžiaugė me- 
džiotojas. Tačiau dramblys žmogaus balsu prabilo: 

— Paleisk mane, medžiotojau! 

Medžiotojas nustebo: „Na ir stebuklai! Vakar musė, šiandien dramb- 
lys. Čia bus kieno apžavai!" 

— Kodėl turėčiau tave paleisti? 

— Šitą duobę ne man išrausei. 

— O man vis tiek, kas pakliuvo — leopardas ar dramblys. 

— Leopardas — grobuonis, visus puola. O už ką mane nori galabinti? 

— Aš noriu praturtėti, man reikia tavo mėsos ir ilčių. 

— Kokios tos mano iltys, — atsiliepė dramblys.— Juk aš dar mažas. 

— Ne toks jau mažas. 

— Taigi pasižiūrėk! 

Medžiotojas dirstelėjo į iltis ir įsitikino, kad dramblys iš tiesų visai 
dar jaunas. Bet jis nenorėjo išleisti iš rankų grobinio, todėl ir sako: 

— Man reikia tavo mėsos. 

— Mėsos? — nusijuokė dramblys.— Pats pagalvok: vienas nenusineši 
mano mėsos: gausi daugel žmonių talkon pasikviesti. Kai jiems atsimo- 
kėsi, tau nieko nebeliks. 

Medžiotojas pasvarstė ir tarė: 

— Tavo teisybė. Eik, tiek jau to! 

Medžiotojas paleido dramblį, tas tris kartus nusilenkė, padėkojo ir 
sako: 

— Jeį būtum manęs nepaleidęs, mano sūnus būtų likęs našlaitis. 

Medžiotojas pyktelėjo: matyt, tas dramblys apgavikas, jis jau suau- 
gęS. 

Dramblys ėmė jį guosti: 

— Kada nors suprasi, kad teisingai pasielgei. 

Tačiau medžiotojui vis tiek liūdna: nebesitiki, kad kitą kartą pasi- 
seks. 

Kitą dieną medžiotojas vėl eina tikrinti spąstų. „O Nzambi! Suteik 
malonę, kad; leopardas įkliūtų! — meldė jis.— Tik tegul nebekalba žmo- 
gaus balsu kaip dramblys ir musė.“ 

Eidamas prie vienos duobės, jis pajuto joje ką esant. Ir širdis iš 
džiaugsmo ėmė daužytis. Staiga išgirdo moterišką balsą: 

— Kas ten? 

Medžiotojas išsigandęs atšoko nuo duobės. „Vėl apžavai“,— pagalvo- 
jo jis. Bet, gerai įsižiūrėjęs, tamsioje duobėje pamatė liekną mergaitę 
dailiomis žėrėte žėrinčiomis akimis. 

— Aš pakliuvau į tavo spąstus, — tarė mergaitė. 

— Man nereikia Žmogaus. 

— Tikiuosi. 

— Tačiau iš karto tavęs nepaleisiu! 

— Ko gi tu nori? 

— Tavo tvirtos rankos ir dailios akys. 

— Tai kas? 

— Kuo tu vardu? 

— Ndijola. 

— Ar nesutiktum būti mano žmona? 

— Dėl to su mano tėvu pakalbėk. 

— Aš padėsiu tau išlipti iš duobės, ir drauge pas tavo tėvą nueisim. 

Juodu patraukė į Ndijolos kaimą. Eidamas medžiotojas vis svarstė, 
kokios išpirkos reikės už tokią gražuolę. Ir klausia Ndijolą: 

— Kiek avių ir kiaulių tėvas už tave prašys? 

— Nežinau, jis pats pasakys. | 

Kai juodu įžengė į kaimą, Ndijola parodė pačią aukščiausią trobą 
ėr sako: 

— Ten aš gyvenu. 

— Tavo tėvas — vadas? — nustebo medžiotojas. 

Ndijola nieko neatsakė, ji įsimaišė į būrį draugių, ir visos jos, links- 
mai kvatodamos, smalsiai žvilgčiojo į medžiotoją. O tas visai sutriko, 
nebežinojo, kaip elgtis: kalbėti su kaimo vadu ar patyliukais išeiti. Jeigu 
išsmuks, Ndijola visoms apsakys, koks jis apgailėtinas bailys, savo gro- 
binį paleidęs. Bijodamas, kad žmonės neišjuoktų, medžiotojas sukaupė 
drąsą ir pasuko į kaimo vado trobą. Jį lojo šunys, iš paskos bėgo vai- 
kai, sutiktos moterys nustebusios sprogino akis. 

— Kas esi ir ko iš manęs norit — paklausė vadas, kai medžiotojas 
atsidūrė jo kieme. 

Jisai pasakė savo vardą, iš kokio kaimo kilęs ir pridūrė: 

— Šį Trytą savo duobėje radau tavo dukterį Ndijolą, norėčiau ją 
vesti. 

— Kurgi jinai? 

— Pabėgo, kai atėjome į šį kaimą. 

— Atvesk Ndijolą! — paliepė vadas savo sūnui. 

Kai mergaitė atėjo, tėvas klausia: 

— Ar teisybė, kad į duobę įkritai? 

— Teisybė, — atsakė Ndijola. 

— Šitas Žmogus nori tave vesti. 

— Ir man jis sakė. 

Vadas atsigręžė į medžiotoją: 

— Gerai, tegul būna ji tavo žmona. Dovanų iš tavęs man nereikia. 
„Ateik po trijų dienų, ir mes viską aptarsim. 

Medžiotojas grįžo namo labai patenkintas, kad gauna į žmonas Ndi- 
jolą, kad tėvas jokios išpirkos nereikalauja. Visą vakarą pūtė fleitą, o 
kitą dieną parengė uošviui dovanų geriausius savo dirbinius: fleitą, iš- 
mMmargintą kalebasą ir dramblio kaulo statulėlę. 

Sutartą dieną medžiotojas atėjo pas uošvį su dovanomis. 

— Sveikas, — palabino jis. 

— Sveikas. Šit mano ištarmė. Jeigu dar ketini vesti mano dukterį, 
turi aštuonias dienas sėdėti uždarytas be vandens ir valgymo, — pasakė 
uošvis.— Tinkiė 

Trauktis jau buvo vėlu, medžiotojas žengė į tuščią lūšnelę, net be 
demblio. Ir duris uošvis tučtuojau užšovė. 

Medžiotojas gulėjo ant aslos. Troškulys jį kankino. Šalia savęs turėjo 
fleitą, tačiau pūsti ją nepakako jėgų. Matydamas, kad artėja galas, jis 
nė užmigti nebegalėjo. „Sudiev, Ndijola, dėl tavęs mirštu — galvojo 
jis.— Sudiev, mano kaime, troba ir fleita!“ 

Staiga medžiotojas išgirdo krebždesį. Iš urvo išlindo maža pelytė. 

— Aš tavo bičiulė ir noriu tau padėti — sucypė ji. 

— Pavalgydink mane ir pagirdyk,— paprašė medžiotojas. 

Pelytė atnešė vaisių, manijokų košės ir kalebasą vandens. Medžioto- 
jas atsigėrė, pavalgė, bemat pralinksmėjo ir ėmė pūsti fleitą. 

Kai devintą dieną vadas atidarė duris, labai nustebo pamatęs medžio- 
toją sveiką ir smagų. 

— Tu ką nors valgei — paklausė jis. 

— Ką tu, kur aš galėjau to valgymo gauti? 

— Gal kas tave lankė? 

— Ne, ne. 

— Labai keista... Turiu į tave prašymą: aš jau senas, pats nebesten- 
giu iškirsti medžių sklype, kur noriu sėti kukurūzus. Še tau kirvį. Jei 
išvalysi sklypą iki liūčių meto, Ndijola bus tavo. Jei ne — nepyk, neati- 
duosiu tau savo dukros. 

— Bet juk liko tik penkios dienos! — sušuko medžiotojas. 

Vadas nebetarė nė žodžio. Jis nuvedė medžiotoją į mišką ir parodė, 
kur reikia kirsti medžius. Medžiotojas kibo į darbą. Pirmą dieną nukir- 
to du medžius ir išvertė du kelmus. Taigi per likusias keturias dienas 
nukirs dar aštuonis. O čia ne viena dešimtis tų medžių. 

— Ką gi man daryti? — karčiai atsiduso medžiotojas ir staiga išgir- 
do už savęs sunkius žingsnius. Atsigręžė: ogi keturi drambliai beateiną. 
Medžiotojas neturėjo jokio ginklo, jau norėjo sprukti, bet tuolaik vie- 
nas iš jų sako: 

— Sveikas, bičiuli, ką čia veiki? 

— Kas tu esi? — nustebo medžiotojas. 

— Nepažįsti manęs? Aš tas dramblys, kur į laisve paleidai. Prisime- 
ni? O čia Mano sūnus ir du bičiuliai. Matau, kažko susirūpinęs. Gal kuo 
padėti galime? 

— Man reikia šitą sklypą per keturias dienas išvalyti — atsakė me- 
džiotojas. 

— Na, čia mums vienas juokas, — tarė dramblys. 

— Tik pažiūrėk, kokios storos ir tvirtos medžių šaknys! 

— Tai kas? Nusiramink, mes tau pagelbėsim. : 

Nors jau temo, drambliai ėmėsi darbo, ir lig auštant pusė sklypo bu- 
vo išvalyta. 

— Aš turiu sūnų nuvesti pas motiną — tarė dramblys.— Ji pamaitins 
jį ir paguldys miegoti. Eime drauge! 

Medžiotojas palydėjo talkininkus iki upės, kur juos pasitiko dramb- 
lė. Ji gardžius pusryčius pataisė. Paskui visi išsimaudė upėje, mažumą 
pailsėjo ir grįžo į mišką. Vakarop darbas buvo baigtas. Medžiotojas 
padėkojo bičiuliams, grįžo į savo lūšną ir atsigulė miegoti. 

Rytą ateina vadas ir klausia: 

— Na kaip? Matau, numojai ranka į darbą? 

— Aš jau viską padariau. 

— Netikiu. 

— Atvesk Ndijolą, ir mudu išeinam. 

— Ne! — pakartojo vadas. — Netikiu, kad padarei, ko prašiau. Iš pra- 
džių parodyk, ką nuveikei. 

Juodu nuėjo į mišką. Vadas pamatė, kaip medžiotojas gražiai atliko 
pavestą darbą, net išsižiojo nustebęs. 

— Matyt, gausiu tau atiduoti Ndijolą,— tarė jiš. 

Medžiotojas laime nesitvėrė. Tuojau paims jauną žmoną už rankos ir 
nusives į savo kaimą. Nuo šios dienos žmonės pradės jį gerbti, klausys 
kiekvieno žodžio. Dabar jis pasijuoks iš savo nedraugų. 

Tačiau vadas nenorėjo skirtis su dukterimi. Prie jo trobos pulkavosi 
žmonės. Visi norėjo nors žvilgterėti į neregėtą stipruolį, per dvi dienas 
išvertusį daugybę medžių. Bet vadas galvojo, kad tai per daug pigi kaina 
už dukterį, ir nusprendė medžiotoją paskutinįsyk išbandyti. 

— Pašaukite mano dukteris!-— paliepė jis. 

Netrukus prie vado trobos susirinko šešiolika mergaičių, labai pana- 
šių viena į kitą. Jis sustatė jas greton ir sako medžiotojui: 

— Jei rasi savo žmoną, imkis ją ir eik. Jei nerasi, pats kaltas. 

Medžiotojas stovi sutrikęs: mergaitės beveik nesiskiria viena nuo ki- 
tos. Ir visos stovi galvas nuleidusios. 

Umai jis išgirdo ką dūzgiant: auksaspalvė musė priskrido jam prie au- 
sies ir sako: 

— Tu mane į laisvę paleidai, ir aš tau esu dėkinga. Atidžiai žiūrėk: 
nutūpsiu Ndijolai ant ausies ir nesmarkiai įkasiu. Jinai papurtys galvą. 
arba susirauks. 

Musė nuskrido prie mergaičių, nutūpė vienai ant ausies, ir toji ne- 
žymiai papurtė galvą. Medžiotojas tučtuojau priėjo prie jos, paėmė už 
rankos ir tarė: 

— Čia mano žmona Ndijola. 

Žmonės garsiai suplojo delnais: visų širdys linko prie šito sumetaus 
ir tvirto jaunikaičio, dėl Ndijolos ištvėrusio tokius sunkumus. 

Vadas liepė papjauti aviną ir iškėlė puotą žento garbei. O kai puota 
baigėsi, medžiotojas paėmė už rankos Ndijolą ir išsivedė į savo kaimą. 

MARIJA IR JOS VERGĖ 


Daugel pasakojimų sklinda apie tris baltas seseris, gyvenusias girioje. 
Kartą jauniausioji iš jų — Marija, sėdėdama prie lango, valgė cukrinę 
švendrę ir įsipjovė pirštą. Jinai tarė pro šalį einančiam piemeniui: 

— Pažiūrėk, kokie dailūs mano pirštai: ir raudonas, tas perpjautas, ir 
visi kiti. 

— Žinoma, dailūs. Bet ir ponas Vidižis Milanda dailus, — atsakė pie- 
muo.— Dėl to žyniai ir užbūrė jį pajūryje. 

Mergaitė klausia piemenį: 

— O kiek dienų kelio iki jūros? 

— Aštuonios. Devintą būsi toje vietoje, kur gyvena ponas Milanda. 
Jei nori jį atburti, turi priverkti ašarų dvylika ąsočių! 

Marija keliavo aštuonias dienas. Devintą atsidūrė pajūryje ir lieja 
ašaras į ąsočius. Kai vienuolika ąsočių buvo sklidini, atėjo koks Žžmo- 
gus ir pasiūlė pirkti vergę už ąsotį vandens. Vandens Marija neturė- 
jo, tai vergę nusipirko už ašaras. Ir vėlei verkia į tuščią ąsotį: 

Priverkusi vienuolika ir dar pusę ąsočio, Marija tarė vergei: 

žadink. 


!'Kamazoksi: Ka— prieš vergų vardus vartojama priesaga, mazoksi— aša- 
cos. 


111 


Vergė sėdo verkti, o kai paskutinis ąsotis buvo pilnas, ponas Vidižis 
Milanda atsibudo ir tarė jai: 

— Apkabink mane, žmona! 

Kamazoksi turėjo pasakyti: „Tavo žmona ne aš, o mano šeimininkė; 
ji dabar miega“ — bet ji, nieko nelaukusi, burbtelėjo: 

— Apkabink mane, vyre! 

Ir ėmė juodu gyventi drauge. Kamazoksi save vadino ponia Marija, 
o Mariją, su kuria dabar elgėsi kaip su verge — Kamarija. 

Kartą Vidižis Milanda sušaukė visus savo vergus ir sako jiems: 

— Aš vykstu į Portugaliją. Sakykite, ką jums atvežti. 

Vienas vergas prašo: 

— Man atvežk kaspiną ir plono audeklo. 

Kitas: 

— Man vario karolius ir auskarus. 

Trečias: 

— Man apyrankes ir karolius. 

Kamarija tylėjo, ir Vidižis Milanda ją paklausė: 

— O ko tu norėtum? 

— Ak pone, man visa to nereikia, vergei nedera brangaus apdaro 
dėvėti. Geriau man parvežk lempą, kuri pati užsidega, skustuvą, ku- 
ris pats skuta, žirkles, kurios pačios kerpa, ir akmenį, kuris teisybę 
sako. 

Prieš išvykdamas, Vidižis Milanda tarė žmonai: 

— Visi mūsų vergai prašė atvežti apdarų ir puošalų. O Kamarijai 
reikia lempos, skustuvo, žirklių ir akmenio. 

Žmona jam burbtelėjo: 

— Kamarija apie tokius daiktus nieko nenusimano: jinai laukinė ir 
tamsi. Nepildyk jos prašymo. 

— Ne, aš visų prašymus patenkinsiu. Ir Kamarija gaus tai, ko širdis 
trokšta, — atsakė Milanda. 

Netrukus Vidižis Milanda išvyko į Portugaliją. Jau. ketindamas grįžti 
namo, prisiminė Kamarijos prašymą. 

Milandą pasitiko visi vergai. 

— Mūsų ponas sugrįžo! Dabar tai pasipuošime! — džiaugėsi jie. 

Tiktai Kamarija nėjo pasitikti šeimininko. Dalindamas vergams dova- 
nas, Vidižis Milanda jos pasigedo ir klausia: 

— Kurgi Kamarija? Kodėl neatėjo pasiimti prašytų daiktų? 

Šeimininkė tarė: 

— Kamarija — laukinė. Jai nieko neduok. 

Tačiau Milanda atsakė: 

— Kamarijai dovanos tiek pat priklauso kaip ir kitiems. Ieškodamas 
daiktų, kurių ji prašė, aš daugel miestų apvažiavau! 

Jis pasišaukė Kamariją: 

— Eikš čionai! Imk visa, ko prašei! 

Kamarija glaudėsi už. durų vien šlaunis raiščiu persijuosusi. Jai buvo 
gėda pasirodyti Vidižiui Milandai, bet tas pats priėjo prie jos ir įteikė 
dovanas. 

Visi vergai pasipuošė ir šventė laimingą šeimininko grįžimą. Tik Ka- 
marija išėjo į lūšnelę, kur gyveno su sena verge. 

Sutemo naktis, visi atsigulė miegoti. Kamarija pasiėmė dovanas, stuk- 
telėjo į žemę savo kalubungą !, ir iš jos iškrito puikūs drabužiai ir puo- 
šalai. Kamarija apsitaisė, padėjo ant stalo iš Portugalijos atgabentus 
daiktus ir kalba viena sau: 

— Tu, Vidiži Milanda, pasirinkai vergę, ne mane. O juk aš dėl ta- 
vęs aštuonias dienas skyniausi kelią per miško tankmę, nors ir sakoma: 
„Ne vieta žmogui, kur žvėrys klajoja.“ 

Tik devintą dieną pagaliau atsiradau pajūryje, kur buvai užburtas. 
Dėl tavęs priverkiau ašarų vienuolika ąsočių. Priėjo koks Žmogus, pa- 
siūlė pirkti vergę, ir aš atidaviau už ją vieną ąsotį ašarų. Pirkau ver- 
gę, kad visur pagelbėtų, o tu, Vidiži Milanda, paėmei ją į žmonas, pa- 
niekinai mane, dėl tavęs tiek sielvarto ir vargo patyrusią. Lempa, skus- 
tuve, žirklės ir akmuo, patvirtinkite mano žodžius.. 

Lempa užsidegė, skustuvas ėmė galąstis, žirklės — kirpti, akmuo — 
daužytis į žemę. Kamarija pasakė: „Dieve, padėk man!“ —ir daiktai, ra- 
dęsi iš kalubungos, tą pat mirksnį prapuolė. 

Viską regėjo sena moteriškė, kuri su ja gyveno. „Vadinasi, ji ir yra 
tikroji ponia — suprato senutė— O toji, kita, tinka tik jai tarnauti.“ 
Apie savo spėliojimus niekam nė žodžio nesakė, tik nusprendė atidžiai 
stebėti Kamariją. 

Kitą naktį senutė dėjosi mieganti, o iš tikrųjų laukė, kas čia bus. 
Kamarija vėl pasiėmė savo kalubungą ir stuktelėjo į žemę. Apsitaisiusi 
sėdo už stalo, pasidėjo priešais lempą, kuri pati užsidega, skustuvą, ku- 
Iis pats skuta, žirkles, kurios pačios kerpa, akmenį, kuris teisybę sako, 
ir kalba viena sau: 

!Kalubunga— stebuklinga skrynelė. 

— So-salavande! ! Aš palikau savo namus, savo tėvus, aštuonias die- 
nas ėjau per girios tankmę. Dėl tavęs, Milanda, priverkiau ašarų pus- 
dvylikto ąsočio ir savo vergei paliepiau: „„Priverk dar pusę ąsočio ir pa- 
žadink mane“, — o jinai apgavo. Kai Vidižis Milanda pabudo ir papra- 
šė: „Apkabink mane, žmona“, — ji, užuot atsakiusi: „Ne aš tavo žmo- 
na, o ta, kuri miega“, tarė: „Apkabink mane, vyre“ — ir šit aš ver- 
gė, o ji šeimininkė. Tu, akmuo, kuris sakai teisybę, jūs, žirklės, kurios 
pačios kerpate, tu, skustuve, kuris pats skuti, tu, lempa, kuri pati užsi- 
degi, patvirtinkite mano žodžius. 

Lempa užsidegė, akmuo ėmė daužytis į žemę, skustuvas — galąstis, 
žirklės — kirpti. Paskui Kamarija tarė: „Dieve, padėk man!“ Ir visi daik- 
tai dingo kalubungoje, o ji vėl užsijuosė ant šlaunų raištį. 

Ir dabar viską regėjo senutė. Iš ryto ji priėjo prie šeimininko ir kuž- 
da į ausį: 

— Kaip gyveni, pone? Ar žinai, kad tavo tikroji žmona yra ta, kurią 
vadini Kamarija? 

— Kaip tau liežuvis apsiverčia — atrėžė Vidižis Milanda.— Tu sakai, 
kad toji smulki moteris, kur kieme dirba, mano tikroji žmona? 

— Taip, pone. Ir aš tau įrodysiu. Šiąnakt pasakysiu Kamarijai: „Mie- 
gok viena, aš pakviesta pasilinksmint. Negrįšiu lig ryto.“ Ir tu, pone, 
pasakyk žmonai iki gaidgystės negrįšiąs. Tada mudu pro skylę sie- 
noje pamatysime, ką nakčia Kamarija veikia. 

Milanda jos paklausė ir žmonai tarė: 

— Šią naktį išeinu, į svečius esu kviestas. 

Po vakarienės Milanda pasislėpė kieme prie Kamarijos lūšnelės, toje 
vietoje, kur parodė senutė. 

Sutemo. Šeimininkė Kamarijai liepia: 

— Atnešk man vandens kojoms nusiplauti. 

Kamarija atnešė. 

— O dabar eik miegoti, — atleido ją šeimininkė.— Kai gaidžiai pragys, 
atsikelsi ir atidarysi duris ponui Vidižiui Milandai. 

Kamarija nuėjo į savo lūšnelę. Užsidariusi ji pagalvojo: ,„Kaip gerai, 
kad viena likau! Niekas manęs nematys.“ 

Ji pasiėmė kalubungą, stuktelėjo į žemę. Atsivokė vergai, iškrito 
gelda, puošnūs drabužiai, kokius dėvi baltosios moterys. Ji įsilipo į gel- 
dą, vergai nuprausė, apšluostė, aprengė žėrinčiais, žvaigždėmis papuoš- 
tais apdarais. 


! Sosalavande — magiška formulė, užkeikimas. 

Vidižis Milanda matė visa, ką veikė Kamarija, ir girdėjo, ką ji kal- 
bėjo. | 

Kaip ir anksčiau Kamarija baigė žodžiais: 

— O lempa, skustuve, žirklės ir akmuo, patvirtinkite mano žodžius. 

Lempa užsidegė, akmuo ėmė daužytis į žemę, žirklės — kirpti, skustu- 
vas — galąstis. Kai daiktai dingo kalubungoje, į vidų žengė Vidižis Mi- 
landa ir tarė jai: „Apkabink mane, žmona.“ Pamačiusi jį, Marija krito 
be amo, Milanda taipogi žado neteko. Senutė neišsigando, greitai pa- 
taisė žolių ir atgaivino abudu. 

Atsipeikėję juodu nuėjo į šeimininkų trobą. Kamazoksi gulėjo lovo- 
je; pamačiusi Vidižįį Milandą ir Mariją, ji iškart viską suprato ir vos 
nenumirė iš baimės. 

Milanda liepė vergams Kamazoksi sučiupti ir įmesti statinėn su ver- 
dančiu vandeniu. Tenai ji ir galą gavo. 


MARIJA IR JOS BROLIS NZUA 


Daug pripasakota apie Nzuą, Kimanauezos kija Tumb'a Ndalos sū- 
nų. Jo tėvai anksti pasimirė, ir jis liko su seseria Marija. 

Motina prieš mirtį jai pasakė: 

— Mano dukra, palieku tau ožką, kuri atstos mudu su tėvu. 

Brolis ir sesuo palaidojo motiną ir gyveno dviese. Pusryčių valgė 
kikuzas, vakarienės — musolas !. 

Kartą Marija sako broliui: 

— Ar nereikėtų tau vesti? Pinigų mums nestinga. Tada troboje rasis 
dar viena moteriškė, ir man bus linksmiau. | 

— Gerai, sese, — atsakė brolis. 

Kartą jis nuvyko į Luandą ir ten sutiko Nzuaną, vyriausiojo Angolos 
valdovo dukterį. Ją pavergė jaunikaičio grožis. 

„Savo gyvenime, — pagalvojo ji —— nemačiau tokio gražuolio kaip 
Nzua, Kimanauezos kija Tumb'a Ndalos sūnus — nemačiau ir niekados 
nematysiu!" 

O Nzua, grįžęs pas Mariją, pasakė: 

!'Pusryčių valgė kikuzas, vakarienės — musolas — idiominis 
posakis: gyveno gerai. Kikuza — gėlavandenė žuvis, Angoloje didelis skanėstas. Mu- 
sola — moliuskas. 

— Sese, sutikau mergaitę, kuri man labai patiko. Tai Nzuana, vy- 
riausiojo Angolos valdovo duktė. Bet ji man tokią sąlygą iškėlė: „Jei 
nori, kad tekėčiau už tavęs, atiduok man į verges savo seserį Mariją. 
Tai bus tavo vestuvių dovana.“ Stačiai neišmanau, ką daryti. 

Sesuo žodžio netarė. Tik nuėjo į savo kambarį ir atsigulė. Ryte bro-- 
lis sako: 

— Aš tuojau pat vykstu pas savo nuotaką. 

Ir iškeliavo į Luandą. Jį lydėjo nešikai su dovanomis. Nzua nuėjo. 
pas valdovą ir paprašė jo dukters rankos. 

Angolos valdovas sutiko ją leisti, tik pasakė jokių dovanų nepri- 
imsias. 

Nzua ir Nzuana nuėjo bažnyčion. Po sutuoktuvių buvo iškelta links- 
ma puota, ir truko ji dvi dienas. 

Pagaliau vyras parsigabeno žmoną namo. 

Pamačiusi vyro seserį, Nzuana tarė: 

— Lig šiol tu buvai Marija, dabar būsi Kamarija. 

Ir Kamarija ėmė nešioti malkas, vaikščioti vandens. Kartą ji išgirdo 
šeimininkę šaukiant: 

— Kamarija! 

— Klausau, ponia. 

— Eik skalbti baltinių. 

Kamarija pasiėmė geldą ir nuėjo prie upės. Pasidėjusi geldą ant že- 
mės po figmedžiu, gailiai pravirko: 

— Kaip mane tėvas su motina mylėjo. Niekad tokio sunkaus darbo 
nesu dirbusi. O dabar liepia man skalbti. 

Priėjo jos ožka ir klausia: 

— Me-e! Me-e! Ko raudi, šeimininkėle? 

— Kaip aš neraudosiu? Nuo pat gimimo niekuomet nesu skalbusi bal- 
tinių. Tik vergės šį darbą dirbdavo. Nėra kam manęs užstoti, nebeturiu 
nei tėvo, nei motinos, tik vieną brolį Nzuą. Aš patariau jam vesti, bet 
juk neliepiau imti valdovo dukters! Už ką man tokia bausmė? Aš ver- 
ge tapau. Nešioju malkas, vandenį. .. 

Ožka išklausė Kamariją ir sako: 

— Nusiramink, šeimininkėle. Viskas bus gerai. Nebeilgai  liūdėsi. 

Ji paėmė baltinius iš geldos, išskalbė marškinius, chalatus ir kelnes, 
paklojo priešais saulę džiūti. Ir vėlei klausia savo šeimininkę: 

— Kodėl tu vis raudi? 

— Todėl, kad man liūdna, — atsakė Kamarija. 

— Eikš aš tave pamyluosiu. 

Kol baltiniai džiūvo, ožka guodė Kamariją. Paskui sudėjo baltinius 
ir padavė savo šeimininkei. 

Marija pasiėmė geldą, namo nuėjo. 

— Ei Kamarija! Išskalbei baltinius? — paklausė šeimininkė. 

— Taip, ponia. 

Kamarija nuėjo į savo kambarį ir atsigulė. .. 

Netrukus Nzuana susilaukė sūnaus. Kūdikis užaugo, mokyklon vaikš- 
čioti pradėjo, skaityti ir rašyti išmoko. 

Kartą tėvas pasišaukė jį prie stalo. 

— Eik valgyti, sūnau! 

— Nenoriu, tėti. 

— Gal paragautum kiaulienos? 

— Ne, 

— Tai ko gi norėtum? 

— Ožkienos. 

— Ožkienos? 

— Taip, Kamarija juk turi ožką. 

Papjovė jie ožką, nulupo, išdarinėjo, o Kamarijai paliepė: 

— Eik prie upės, vidurius išplauk. | 

Kamarija ėmė plauti skrandį, bet didžiažuvė ištraukė iš rankų ir nu- 
sinešė; ėmė plauti širdį — tas pat nutiko. 

— Varge! Varge! Ką man daryti? — pravirko Kamarija. 

Grįžo prie pintinės, žiūri — vanduo pagavęs ją neša. Kamarija leido- 
si plaukti iš paskos, tačiau pintinės nebepavijo. Išsikapanojusi į kran- 
tą netoli Nzuanos namų, ji iš karto sutiko šeimininkę. 

— Kur viduriai? — paklausė Nzuana. 

— Žuvys nunešė, — atsakė Kamarija. 

Šeimininkė apkūlė vargšę. 

Iš ryto Kamarija atsikėlė anksčiau už kitus ir pabėgo iš namų. Ilgai 
bastėsi po girią, kol sutiko seną moteriškę. Ta moteriškė sirgo raupais. 
Kamarija pasirūpino ja, žaizdas išgydė. Atsidėkodama senutė jai apro- 
dė visas savo namų slaptynes. 

— Va žiūrėk, — tarė ji, atidarydama pirmas duris. 

Kamarija žvilgtelėjo, o ten visokių apdarų pilna! Atvėrė antras du- 
ris, ten pinigai sukrauti! Už trečių — vaškas! Už ketvirtų — dramblio 
kaulas ir indiškas kaučiukas! 

Ne vieną dieną Kamarija gyveno pas sėną moteriškę. Pagaliau ji 


tarė: 


— Aš eisiu, senele. 

— Marija, brangioji, pabūk dar su manim. 

— Turiu eiti, senele! 

Moteriškė jai davė kalubungą. 

— Sudiev, senele! — atsisveikino mergaitė. 

— Laimingo kelio! 

Ir ji išdrožė namo. 

Tą pačią dieną, kai gimė Marija, Kimanauezos kija Tumb'a Ndalos: 


duktė, Angolos žemėje pasaulį išvydo ir Ndungė, žmogėdrų ! iš Lumbos 
sūnus. Mergaitė jį ir sutiko miške. Ndungė sako: 


— Marija, mes seniai tavęs laukiame! Ir štai tu čia! 
Jis metė ant žemės kalubungą, ir iš jos radosi dvi vergės, geležinė 


lova ir moskitų tinklelis. Viešniai tučtuojau buvo paklotas patalas. Žmo- 
gėdros pagavo šokti ir taip smaginosi iki aušros. 

Pailsėjusi Marija tarė: 

— Man metas eiti. 

— Likis dar vieną naktį! — kvietė žmogėdros. 

— Negaliu: aš brolio pasiilgau. 

— Palauk truputį, — paprašė Ndungė. 

Jis atnešė skrynią valgymo, skrynią baltinių, dar grojančią skrynelę 
viską padovanojo Marijai. Paskui jie mergaitę palydėjo, ir ta netru- 


kus brolio namus pasiekė. 


Pirmoji ją pamatė Nzuana. 

— Kamarija? Galų gale parsiradai! 

Ir čiupusi ją išplakė. Brolis viską matė, bet netarė nė žodžio. 

Kitą dieną buvo sekmadienis. Nzua sako: 

— Nzuana, renkis, eisim bažnyčion. 

Kai jis nusigręžė, Marija tyliai šūktelėjo senam tėvo tarnui: 

— Ei Katalajau! Aš į bažnyčią važiuosiu. 

— Ponia, brangioji, ką gi tu apsivilksi? — klustelėjo tarnas. 

Jinai atsakė: 

— Palik mane vieną. Aš persirengsiu. 

Marija išėjo iš trobos, metė kalubungą ant žemės. Toji atsidarė, ir 
jos ėmė kristi apdarai — tokių gražių pas jokį prekiją nerasi. Dar 


! Čionai — pasakiškos būtybės. 

Sykį metė kalubungą: iš jos dabar žengė kareiviai, dvi vergės ir paly- 
da; išriedėjo karieta. 

Marija sėdo į karietą ir nuvažiavo bažnyčion. Jai iš paskos su mu- 
zika palyda traukė. 

Bažnyčioje buvo pilna žmonių — juodų ir baltų, sveikų ir luošių, ir ne- 
regių. Sužiurę į Mariją, visi stebėjosi ir kuždėjosi: „Kaip gyvi nesame 
mate tokios gražuolės!" 

Po pamaldų Marija metė kalubungą — atsirado krėslas, kurio būtų 
pavydėjęs pats vyriausiasis Angolos valdovas. Ji atsisėdo į tą krėslą. 
„Minia žado neteko iš susižavėjimo. Valdovas, jo duktė Nzuana ir žen- 
tas Nzua taipogi spigino akis į gražuolę baltąją moterį, o kai ji su sa- 
vo palyda susiruošė namo važiuoti, tai net iš paskos paėjo. 

Privažiavusi trobą, Marija karietą, palydą ir visus daiktus paslėpė 
kalubungoje. Katalajus klausia: 

— Jaunoji ponia, tu buvai bažnyčioje? 

— Taip, buvau. Nzuana nepažino manęs. 

Pagaliau grįžo brolis ir brolienė. Šeimininkė sušuko: 

— Na kaip, pusryčiai pataisyti? Ei Kamarija! 

— Klausau, ponia! 

— Eikš, numauk man batelius. 

Marija nuavė išeiginius batelius ir padavė kasdienius. 

— Ak Kamarija, bažnyčioje buvo neapsakomo dailumo baltoji ponia. 
Tokios gražuolės dar nesam regėję. 

— Negi ta baltoji moteris iš tiesų dailesnė už mano ponią? 

— Taip, Kamarija. Dailesnė. 

Po keleto dienų Angolos valdovas paskelbė: 

— Kas pasakys, kaip rasti baltąją moterį, kuri buvo bažnyčioje, ar 
atneš jos batelį, atlygio gaus dvi saku !! 

Vėl atėjo sekmadienis. Nzuana tarė: 

— Nzua, eime į bažnyčią! 

Juodu išėjo, o Marija sako tėvo vergui: 

— Katalajau! Aš taip pat važiuosiu bažnyčion. 

— Važiuok, mano ponia. 

Ji vėl metė ant žemės kalubungą, atsirado karieta ir palyda. Kai 
į bažnyčią įėjo, nustebę ir susižavėję žmonės ėmė šūkčioti: 

— Vėl ta baltoji ponia! 


! Saku — apie trisdešimt trijų dolerių vertės moneta. 

Pasibaigus pamaldoms ir visiems išėjus, Marija metė ant žemės ka- 
lubungą, radosi du krėslai. Į vieną sėdo pati, į kitą — ją atlydėjęs sar- 
gybinis. Po kiek laiko Marija tarė: 

— Metas važiuoti! 

Jie sėdo į karietą. Minia sekė iš paskos iki pat Nzua trobos. Kas ne 
kas vis dėlto nužiūrėjo, kaip ji, padedama stebuklingos skrynelės, per- 
sirengė vergės apdaru ir žengė brolio trobon. 

Ir pranešė valdovui ką matę. Tasai atėjo pas žentą ir klausia: 

— Kodėl tu laikai Kamariją? Kas ji tau? 

— Sesuo, — atsakė Nzua. 

Bet kai kreipėsi į Kamariją, jinai tarė: 

— Nzua meluoja, valdove. Aš jo vergė. 

— Ar teisybę sakai, Kamarija? 

— Šventą teisybę. 

— Ar sekmadienį buvai atvažiavusi į bažnyčią? 

— Ką tu, ką tu, mano pone! Kur ašai, vergė, būčiau gavusi tinkamą 
apdarą? 

— Kam tu mane apgaudinėji: juk buvai bažnyčioje. 

— Aš tavęs neapgaudinėju, pone. 

Valdovas liepė Marijai kitą dieną ateiti pas jį į rūmus. 

Išaušo rytas, Marija metė kalubungą ant žemės, kuo puošniausiai ap- 
sitaisė, sėdo į karietą ir nuvažiavo pas valdovą. Ją pamatę, kareiviai 
sušuko: 

— Ginklu gerbk! 

Marija įžengė į valdovo rūmus ir kopia laiptais į antrą aukštą. Val- 
dovas išėjo pasitikti, įsivedė salėn, pasveikino, pasodino. Marija 
klausia: 

— Ko tau reikia iš manęs, valdove? 

— Aš norėjau išvysti tave. 

Papusryčiavo juodu drauge. Marija valdovo rūmuose praleido visą 
dieną, o vakare tarė: 

— Man metas, valdove, bet rytoj sugrįšiu, ir mes pasikalbėsim. 

Ji sėdo į karietą ir išvažiavo. Minia ją lydėjo iki pat brolio trobos. 

Iš ryto Marija atsikėlė, papusryčiavo, apsirengė ir išvažiavo pas val- 
dovą. Pasisveikinusi Marija sako: 

— Suteik man malonumą, pone, liepk atvesti čionai mano brolį su 
Žmona! 

Valdovas liepė juos atgabenti. Pamačiusi Nzuą, Marija paklausė: 

— Kas aš tau? 

Nzua atsakė: 

— Sesuo. 

— Neteisybę kalbi: jeigu aš tavo sesuo, tai kaipgi mane galėjai ver- 
ge padaryti? 

Nzua buvo įmestas į kalėjimą. Sėdi jis už grotų ir galvoja: „Dėl ko 
tu atsidūrei kalėjime, Nzua? Dėl sesers. Dėl ko tavo sesuo verge tapo? 
Dėl žmonos. Tu nukentėjai per moteris. Gerai pagalvok, Nzua: gal ta- 
ve pakars, o Nzuaną išplaks. Bet kaip neišpildysi savo žmonos noro! 
Tikrai, Marija, tavo brolis paklausė žmonos ir padarė tave jos verge.“ 

Rytą Nzua buvo paleistas. 

Marija tarė Angolos valdovui: 

— Atiduok savo dukrą kam kitam, o mudu su broliu gyvensime ša- 
limais, kiekvienas savo troboj. 

Grįžusi Marija metė kalubungą: radosi dvi dviejų aukštų Isokas: bet 
koks turtuolis prekijas mielai tokią įsitiektų, tik pinigų pristigtų. 

— Broli, viena troba tavo. 

Ji vėlei metė kalubungą. Pasipylė vergai ir galvijai. Trečią kartą 
metė kalubungą. Dvi auklės atsivokė. 

— Priimk jas, broli, tegul gyvena tavo troboj. 

Ir paskutinį kartą ji metė kalubungą. Iš jos išvirto krūva drabužių, 
krūva aukso, krūva sidabrinių, varinių ir popierinių pinigų. 

Ir ėmė juodu drauge gyventi — Marija ir jos brolis Nzua. Pusryčių 
valgė kikuzas, vakarienės — musolas. 


NZUA DIJA KIMANAUEZA 


Dabar paporinsim apie draugų numylėtinį Nzuą diją Kimanauezą ki- 
ja Tumb'a Ndalą. 

Jo tėvo Kimanauezos vyresnioji žmona laukdamasi nieko valgyti ne- 
galėjo, vien šviežią žuvį. Kimanaueza kas mielą dieną pasišaukdavo sa- 
vo vergą Katumuą ir liepdavo jam: 

— Nueik prie Lukalos upės ir prigaudyk žuvų mano žmonai, ji mėsos 
nevalgo! 

Katumua pasiimdavo tinklą ir droždavo prie Lukalos. Prigaudęs žu- 
vų, atnešdavo Kimanauezos žmonai, ir ta jas išsivirdavo. Ji sušveisda- 
vo visas vienu prisėdimu, o iš ryto vergas vėl turėdavo eiti žvejoti. 
Taip dėjosi diena po dienos, mėnuo po mėnesio. 

Kartą vadas jam liepia: 

— Katumua, eik žvejoti! 

Vergas pasiėmė tinklą ir išėjo. Užmetęs ilgai laukė, o kai ėmė trauk- 
ti, tinklas pasirodė labai sunkus, nieko negali padaryti. Dar sykį pa- 
mėgino — tuščiai. 

Katumua ir sako: 

— Kas ten laiko mano tinklą? Paleisk, kad ir kas būtum: vandenis 
ar krokodilas! Juk ne savo valia atėjau, mane šeimininkas atsiuntė! 

Jis vėl patraukė, bet kai virš vandens išniro kokia neregėta baidyk- 
lė, metė tinklą ir išsigandęs leidosi bėgti. 

— Nebėk, sustok! — sušuko baidyklė.— Ištrauk mane į krantą! 

Katumua grįžo ir, visas drebėdamas iš baimės, ištraukė tinklą. Bai- 
dyklė sako: 

— Aš Lukalos upės dvasia, šitos šalies viešpatis. Atvesk man savo 
šeimininką ir jo žmoną: juk juodu kasdien tau liepia žvejoti. 

Katumua nubėgo namo. Per skubą net nespėjo ant šlaunų užsijuosti 
raiščio, ir žmonės žiūrėjo į jį pasipiktinę. 

— Katumua, kodėl plikas grįžai? — klausinėjo jie— Ar tik protas ne- 
pasimaišė? 

— Atstokite! — mojo ranka Katumua— Aš turiu tučtuojau su šeimi- 
ninku pakalbėti! 

Kieme vergas pasisveikino atsiklaupęs ir smakru palietęs žemę. Vadas 
paklausė: 

— Kas atsitiko? 

Katumua tarė: 

— Pone, šiandien ilgai negalėjau ištraukti tinklo, toks sunkus jis bu- 
vo. Tada sušukau: „Kas ten laiko mano tinklą? Paleisk, kad ir kas bū- 
tum: vandenis ar krokodilas. Juk ne savo valia atėjau, mane šeiminin- 
kas atsiuntė!“ Patraukiau tinklą, ir pats Lukala, upės dvasia, išėjo ant 
kranto. Aš leidausi bėgti, bet jis liepė sustoti. ,,Nagi,— tarė jis — atvesk 
man šeimininką ir jo žmoną: juk juodu kasdien tau liepia žvejoti. No- 
riu jiems išsakyti, kas širdį slegia.“ Todėl taip greitai ir bėgau, pone. 

— Puiku, — tarė Kimanaueza ir paragino žmoną rengtis. Abudu pasi- 
puošė, paskui drauge su pirmuoju patarėju ir Katumua išsiruošė pas Lu- 
kalą. Priėję prie upės, jie pamatė ant akmens sėdinčią baidyklę ir smar- 
kiai išsigando. Lukala tarė: 

— O Kimanaueza, draugų numylėtini, tu net nesiklausęs pasistatei 
trobą ant mano žemės. Tavo žmona valgo vien mano žuvis, kito maisto 
nepripažįsta. Šitaip gali jas visas pragaišinti. Judu esate man prasisko- 
linę. Jei tavo žmona susilauks dukters, atiduosi ją man į žmonas; jei 
sūnaus — jis bus mano bičiulis. Aš, Lukala, tariau savo žodį ir palieku 
jus. 

— Ką gi mums daryti, patark, pone— maldavo Kimanaueza kija 
Tumb'a Ndala. 

Bet upės viešpatis jau dingo, niekas net nespėjo pamatyti kur. 

Diena vijo dieną. Katumua kaip ir anksčiau vis gaudė žuvis. 

Kartą tarnas atėjo vadui pranešti, kad jo vyresnioji žmona susilau- 
kė sūnaus. 

— Labai gerai, — tarė Kimanaueza ir padovanojo ožką moteriškėms, 
priėmusioms vaikelį. 

Kai berniukas įmetėjo, Lukala pasirodė tėvui sapne. 

— Atvesk mano bičiulį! — paliepė jis.— Jisai gyvens čionai, pas ma- 
ne. Jei nepaklusi, prarasi sūnų: aš jį nugaluosiu! 

Atsibudęs vadas apsakė žmonai ir sūnui savo sapną. 

— Ką daryti, žmona? Ką daryti, sūnau? Upės valdovas reikalauja 
tavęs. 

Baimės pagautas Nzua, Kimanauezos sūnus, pasišaukė tarnaitę ir lie- 
pė pripilti lovin vandens. Paskui atsigulė į tą lovį ir galvoja, kur jam 
nuo Lukalos slėptis, tik nieko sugalvoti negali. Galų gale jis išlipo iš 
lovio ir klausia tėvą patarties: 

— Ką gi man daryti? 

— Neišmanau, kaip patarti, sūnau. Susirink savo daiktus ir greičiau 
išeik. Delsti negalima. 

Kimanaueza davė sūnui du vergus, du jojamus jaučius, dvi ožkas ir 
dvi kiaules. 

— Ožkas ir kiaules kelyje suvalgysi,— tarė jis— mes išsiskiriam, ir 
aš noriu tau duoti pamokymą: kad ir kur būsi, nesiartink prie upių ir 
šaltinių. 

Nzua žadėjo tėvui prisiminti tą pamokymą. Jis sėdo ant jaučio ir lei- 
dosi į kelią, Vergai sekė iš paskos, Keturias dienas traukė per mišką 
ir savaną, vis išsilenkdami upių. Penktos dienos rytą atsidūrė miško 
laukymėje, kur Tenkasi visi žvėrys, kokių tik gali rasti žemėje. Ten bu- 
vo ir visi vabzdžiai, ir žuvys, ir paukščiai. Jie garsiai ginčijosi, niekaip 
negalėjo pasidalinti kritusio elnio. 

— Tai gerai, mums pasisekė! — sušuko jie, pamatę Nzuą.— Eikš čio- 
nai ir padalink. 

— Vaje! — išsigandęs sušnabždėjo Nzua.— Prasti mano reikalai. 

Bet žvėrys suramino: 

— Nesibijok! Lipk nuo jaučio ir išsitrauk peilį iš už juostos! 

Nzua išsitraukė peilį. 

— O dabar,— paliepė jam,— dalink mėsą, tik taip, kad visiems už- 
tektų! 

„Kaip aš padalinsiu vieną elnią tokiai gausybei gyvūnų" — pagalvo- 
jo Nzua ir ėmė pjaustyti mėsą. Tačiau visiems neužteko. Tada Nzua 

jiems atidavė savo šunį. Ir dar buvo per mažai. Atidavė jautį — vis tiek 
visiems neužteko. O žvėrys vis spiria: 

— Nzua, dalink taip, kad visiems po lygiai tektų. Niekas neturi būti 
užmirštas! 

Nzua atidavė antrą jautį. Net dideliems žvėrims dalino po menką kąs- 
nelį, o skruzdėlėms — tiktai po mažumytį. Bet ir dabar ne visi savo da- 
lį gavo. 

— Ką gi man daryti? — sušuko Nzua: visi jo gyvuliai jau praryti, 
nieko nebeturi. Bet žvėrys dabar sako: 

— Nzua! Mes patenkinti tavimi. Tu mums atidavei viską, ką turėjai. 

— Prieik prie manęs, — tarė liūtas.— Nesibijok! 

Nzua priėjo. 

— Išsižiok! 

Nzua išsižiojo. 

Liūtas spjovė jam į burną ir pasakė: 

— Kai tave bėda ištiks, taryk: „Teleži!! Laukiu skolininko pagal- 
bos!" 

Paskui laukinė katė tarė: 

— Prieik prie manęs! 

Nzua priėjo. 

— Išsižiok! 

Nzua išsižiojo. Katė spjovė jam į burną ir pasakė: 

— Kai tave bėda ištiks, taryk: „Teleži, kate!“ 

Paskui Nzua ėjo prie šakalo, prie leopardo, prie skruzdėlės, prie ere- 
lio, prie vanago ir kitų miško gyventojų, ir visi mokė jį, kokį užkei- 
kimą turi ištarti sunkią valandą. Pagaliau jis pasiėmė lazdą ir patrau- 
kė savais keliais. 

Keliavo ilgai ilgai, kol kojas pakirto ir nebegalėjo toliau gautis. „Ką 
gi man daryti?" — pagalvojo jis ir tarė: 

— Teleži! Noriu virsti paukščiu grobuoniu! 

Nzua virto vanagų ir nuskrido. Bet netrukus ėmė alkis kamuoti, ir 
viršum pamiškės jis sušuko: 

— Teležil! Noriu atvirsti žmogumi! 

Ir vėl jis tapo žmogumi, atsidūrė ant žemės, lauke. „Kurgi maisto 
gausiu?“ — pagalvojo jis ir sako: 


I Teleži— užkeikimo formulė. 

— Teleži! Noriu virsti laukine kate. 

Pasivertęs laukine kate, jis prasigavo į kaimą, pamatė tenai du gai- 
džius, žolę bekapstančius, ir papjovė juos. Gaidžiai dar spėjo garsiai 
surikti, ir subėgo žmonės: 

— Čia laukinė katė! Čiupkime ją! 

Ir pasinešė vytis, tačiau nepavijo. Katė tarė: 

— Teleži! Noriu atvirsti žmogumi. 

Ir vėl Nzua tapo žmogumi. Jis surišo gaidžius, pakabino ant lazdos 
ir patraukė per lauką. Sutiko kokius keliauninkus. 

— Kur eini, pone? — paklausė jie. 

Nzua atsakė: 

— Pas brolį. Nešiau jam du gaidžius, bet jie nusibaigė. 

— Duokš juos čia, gardžius pietus pataisysime,— pasišovė keliau- 
ninkai. 

Jie paėmė gaidžius, nupešė, išvirė ir padavė Nzuai. Tas pavalgė ir už- 
migo. Atsibudęs eina toliau. 

Stojo vidurdienio kaitra. Nzua baisiai išalko. Pagalvojęs ir sako: 

— Teleži! Noriu virsti šakalu. 

Ir šit jisai jau šakalas. Sulaukęs nakties, įsivogė kaiman ir iš kiau- 
lidės išnešė du paršiukus. Kiaulės pasiuto žviegti. Žmonės pakirdo ir 
šaukia: 

— Šakalas kiaules pjauna! Čiupkime jį! 

Ir leidosi iš paskos, tačiau atsiliko. 

Nzua sako: 

— Teleži! Noriu atvirsti žmogumi. 

Jis vėl žmogumi tapo ir atsigulė miegoti. Ryte Nzua nusipynė krepšį, 
susidėjo į jį paršiukus ir nuėjo žmonių ieškoti. Netrukus sutiko keliau-' 
ninkus. Paklaustas, kur einąs, atsakė: 

— Broliui nešu du paršiukus. Kelyje jie nugaišo nuo karščio. Galė- 
tume drauge suvalgyti. 

Keliauninkai paėmė paršiukus, išdarinėjo, dalį išvirė. Paskui visi pa- 
valgė ir atsigulė miegoti miške. 

Ryte Nzua sako: 

— Šiandien aš niekur neisiu. Kojas skauda, pailsėti reikia. 

Keliauninkai pritarė: 

— Mes irgi šiandien ilsėsimės, o rytoj kilsime toliau. 

Likusią mėsą jie sukrovė ant lapinės stogo. Iš kaimo atėjo moterys 

siūlyti keliauninkams maisto pirktis. Jos pamatė ant stogo džiovinamą 
mėsą, ir keliauninkai paaiškino: | 

— Čia ne mūsų, o to žmogaus, kur miega! 

Moterys nieko nesakė, bet grįžusios į kaimą savo vyrams tarė: 

— Mes matėme lapinę. Ant jos džiūsta kiauliena. Va ir pagalvojom: 
„Naktį šakalas nunešė du mūsų paršiukus! Gal ten buvo ne šakalas, 
o tasai žmogus, kur miega?" 

— Eime pažiūrėti, — nusprendė vyrai. 

Jie pasiėmė šaudykles, akstis, ietis, patraukė į lauką. 

— Kur tasai mūsų paršiukų vagis? — paklausė lydinčias moteris. 

— Antai! — moterys parodė. 

— Ką?! Aš jūsų paršiukus pavogiau? — sušuko Nzua. 

Žmonės jį spiria: 

— Sakyk, kur gavai tą mėsą? 

O kaip Nzua paaiškins? Kilo kivirčas, paskui ir peštynės, bet Nzua 
visus apgalėjo. Tada žmonės nubėgo pastiprinimo, ir tučtuojau visa mi- 
nia atgužėjo. 

— Nagi išeik iš lapinės! — šaukė minia. 

Nzua išėjo ir tarė: 

— Teleži! Laukiu skolininko pagalbos! 

Tą pat mirksnį jis virto dideliu liūtu ir galingai suriaumojo. Kai kas 
iš baimės ant žemės sukrito. Net keliauninkai išlakstė. Tada Nzua žmo- 
gumi atvirto ir toliau keliavo. Po kiek laiko jis stabtelėjo ir galvoja: 
„Kur aš einu? Į Luandą? Bet. juk niekuomet tame mieste nebuvau. Nei 
giminių, nei draugų tenai neturiu. Kur apsistosiuį Ką man daryti?“ 

Paskui tarė: 

— Teleži! Noriu virsti paukščiu grobuoniu! 

Į dangų pakilo vanagas, nuskrido į Luandą, pasklandė virš miesto ir 
sušuko: 

— Teleži! Noriu virsti mažu paukšteliu! 

Vanagas virto paukšteliu su auksiniu snapu ir tokiais pat sparnais. 
Visoj šaly gražesnio paukščio niekas nebuvo regėjęs. Paukštelis ėmė 
skrajoti virš Angolos valdovo rūmų. Valdovo duktė Marija tuolaik sė- 
dėjo prieangyje ir siuvinėjo. Pamačiusi ant žemės šešėlį, pakėlė akis 
ir išvydo gražų paukštelį. „Kaip man jį sugauti?“ — pagalvojo mergai- 
tė. Jinai paėmė skepetaitę ir išskleidė ant grindų. Paukštelis ir nutūpė 
ant tos skepetaitės. Marija paėmė jį ir uždarė auksiniam narve. Lesyk- 
lėlėn įbėrė grūdų, vandens pripylė indelin ir pasiuntė tarnaitę į antrą 

aukštą tėvui pasakyti, kad sugavo labai gražų paukštelį, kokio nei Eu- 
Iopoje, nei šiuose kraštuose jis nebus regėjęs — net nežinia, iš kur toks 
atsiradęs! 

Tėvas per tarnaite atsakė: „Ateik ir parodyk tą savo paukštelį.“ 

Marija paėmė narvą ir užlipo pas tėvą. Valdovas pažiūrėjo ir tarė: 

— Teisybė, tokio paukštelio mūsų šalyje nesu matęs. 

Bet va bėda: paukštelis nieko nelesa. Marija jam įbėrė kitokio lesa- 
lo — iš Europos. Tačiau paukštelis ir į tą nė nežiūri. 

— Ką man su juo daryti? — dūsavo Marija.— Nugaiš! 

Pati Marija buvo pratusi valgyti su pirmaisiais gaidžiais ir vidurdie- 
nį. Tarnaitės padengė stalą. Visai prieš gaidgystę paukštelis su- 
čirškė: 

— Teleži! Noriu virsti skruzdėle. 

Skruzdėlė išlindo iš narvo, nubėgo ant grindų, kur buvo pribirę tru- 
pinių, ir paėdė. Paskui grįžo į narvą ir tarė: 

— Teleži! Noriu atvirsti paukščiu! 

Taip kas naktį būdavo. Kartą, nugurnėjusi ant grindų, skruzdėlė tarė: 

— Teleži! Noriu virsti žmogumi! 

Kambaryje staiga radosi puošniai apsigerbęs jaunikaitis; jis sėdo prie 
stalo, pavalgė. Paskui atsistojo ir sako: 

— Teleži! Noriu atvirsti skruzdėle. 

Pasivertęs skruzdėle, jis užsigavo į narvą. 

— Teleži! Noriu virsti paukščiu! | 

Pragydus pirmiesiems gaidžiams, Marija atsikėlė ir priėjo prie stalo. 
Pusryčių kaip nebūta. 

— Mergaitės, kurgi mano pusryčiai? — paklausė ji tarnaites. 

— Nežinome, ponia, — atsakė tos. 

Marija apkūlė jas, įtarusi, kad pačios suvalgė. 

Kitą dieną mergaitės padengė stalą ir tarė sau: „Šiąnakt budėsime. 
Reikia sugauti vagį!" 

Prieš auštant paukštelis sučiulbėjo: 

— Teleži! Noriu virsti skruzdėle! 

Skruzdėlė nubėgo ant grindų ir tarė: 

— Teleži! Noriu virsti žmogumi. 

Skruzdėlė virto dailiu jaunikaičiu, tasai sėdo už stalo ir valgo. Mer- 
gaitės išsigandusios tik žiūri. Pavalgęs jis pasakė užkeikimą, virto skruz- 
dėle, įsigavo narvan, vėl pasakė užkeikimą ir virto paukšteliu. 


9. Leopardas ir gazelė 129 


Tada gaidžiai pragydo. Marija atsikėlė, įėjo į kambarį. Pusryčių ne- 
bėra. Ji ir klausia: 

— Kur dingo valgymas? 

Jau norėjo vėl apkulti mergaites, bet tos puolė maldauti: 

— Nemušk mūsų nekaltų, pirma išklausyk. Naktį čia už stalo sė- 
dėjo jaunikaitis. Pamačiusios jį, mes labai išsigandom, nestengėm nė 
burnos praverti. Jei netiki, kitą naktį, kai jis pasirodys, pažadinsim 
tave! 

Kitą naktį vėl viskas pasikartojo. Paukštelis virto skruzdėle, skruz- 
dėlė — jaunikaičiu. Tasai sėdo už stalo ir ėmė valgyti. Mergaitės tyliai 
išėjo iš kambario ir pažadino šeimininkę: 

— Ponia, eik pažiūrėti, kas tavo pusryčius valgo! 

Marija atsikėlė ir nuėjo į kambarį, kur buvo padengtas stalas. Suža- 
vėta jaunikaičio grožio, paėmė jį už rankos. Nzua dija Kimanaueza ki- 
ja Tumb'a Ndala ir Marija ilgai žiūrėjo vienas į kitą, vis negalėjo 
akių atplėšti. 

Išaušo diena. Nzua parašė laišką Angolos valdovui: „Aš, Nzua dija 
Kimanaueza kija Tumb'a Ndala, noriu vesti tavo dukterį.“ 

Perskaitęs laišką, Marijos tėvas tarė: 

— Aš jo nepažįstu. Tegul ateina drauge su mano dukteria. 

Kitą dieną Nzua ir Marija užlipo į viršų pas valdovą. 

Pasiūlęs abiem sėstis, jis pažvelgė į Nzuą, paskui į savo dukterį ir 
paklausė: 

— Marija, tu nori tekėti už šito jaunikaičio? 

— Taip, — atsakė Marija. 

Valdovas kreipėsi į Nzuą: 

— Jeį nori vesti mano dukterį, turi nuveikti vieną darbą. 

— Kokį, valdove? 

— Mano antroji duktė išvežta į Portugaliją, ir niekas jos negali ten 
rasti. Suieškok ją ir atgabenk. Jei išpildysi šitą prašymą, aš tau visą 
valdžią atiduosiu. | 

Nzua su džiaugsmu sutiko. Valdovas paaiškino: 

— Kai ten, Portugalijoj, pamatysi moterį, pilančią pelenus į šiukš- 
lyną, žinok, tatai mano duktė. 

Nzua atsisveikino su Marija. Likęs vienas, tarė: 

— Teleži! Noriu virsti ereliu, dangaus kaimynu! 

Tučtuojau jis virto ereliu ir nuskrido į Portugaliją. Plasnodamas vir- 
šum šalies, pamatė jauną moteriškę, pilančią pelenus į šiukšlyną. Dū- 
saudama jinai rypavo: 

— Vaje! Kokį vargą kenčiu. 

„Čia toji pati!“ — pagalvojo Nzua. Nutūpė ant žemės, čiupo mote- 
riškę ir nuskrido į Luandą. Nusileido ant žemės ir sako: 

— Teleži| Noriu atvirsti žmogumi. 

Nusivedė jis moteriškę į valdovo rūmus ir ten sutiko savo nuo- 
taką. 

— Ar jinai tavo sesuo? — paklausė. Ir Marija atsakė: 

— Taip. 

Tada Nzua su moteriške užlipo pas valdovą ir tarė: 

— Štai tavo antroji duktė. 

— Dėkoju tau, — apsidžiaugė valdovas.— Esi vertas paties didžiausio 
atlygio. Imk į savo rankas šalies vadžias, ir didi šlovė telydi tave. 

Ir nuo tol visi drauge gyveno. 

Jei norite, galiu dar vieną pasaką pasekti, jei ne — tai eisime mie- 
goti! 


MERGAITĖS IR ŽMOGĖDROS 


Viename kaime gyveno trys dailios mergaitės. Jos su žmogėdromis 
bendravo. Kartą vyresnioji pasiūlė: 

— Rytoj aplankykime bičiulius! 

Sugulė miegoti, o ryte ėmė ruoštis į kelią. Vienos mergaitės jaunė- 
lė sesuo užsimetė kartu eiti. 

Visos atkalbinėja: 

— Mes brisime per upę. Tu nepersigausi. 

— Aš vis tiek eisiu! — spiriasi jaunėlė. 

Dvi vyresniosios sako savo draugei: 

— Su tavo seseria mes neisim. 

Draugė aptvatijo seselę ir liepė namie likti. Kai tik mergaitės išėjo, 
Jaunėlė tyliai nusekė iš paskos, o kai tos stabtelėjo pailsėti, jas ir pa- 
vijo. 

Mergaitės sako: | 

— Tai užsispyrėlė. Gavai į kailį, o vis tiek paskui velkiesi. Ką gi, 
nieko nepadarysi, reikės tave imti. 

Jos patraukė toliau, perėjo upę ir vakarop įžengė į bičiulių kaimą. 
Tie paklojo joms patalą svetainėje, vakarienę pataisė. 

Jos nežinojo, kad žmogėdros buvo sutarę jas nugaluoti. Visą vaka- 
Ią šeimininkai su mergaitėmis gražiai šnekėjosi, paskui išėjo. 

Sumigo kaimas, sumigo ir trys mergaitės, tik mažoji bendrakeleivė 
akių nesumerkia. Netrukus trobos durys atsidarė, ir įtykino žmogėd- 
ros. Jaunėlė susigūžė, jai baisu pasidarė. Ir išgirdo juos klausiant: 
-— Jūs jau miegate? 

„Ką man darytięt“ — pagalvojo jaunėlė, o žmogėdros vėl klausia: 

— Jūs jau miegate? | 

Jaunėlė paėmė iš krosnies nuodėgulį ir uždainavo: 


Mes jau lovoj, bet nemiegam, 
Šalta mumis, valgyt norim, 
Gerti norim, mumis šalta. 
Moskitai miegot neleidžia. 


Žmogėdros puolė iš trobos. Atnešė valgio, vyno ir viską padavė 
jaunėlei, o ta priėmė kalebasus iš už durų. Žmogėdros tarp savęs kal- 
basi: 

— Dabar jos bus sočios ir užmigs, tada nugaluosim. 

Jaunėlė pasidėjo šalia savęs kalebasus ir vėl budi. Netrukus ir išgirdo: 


Jūs užmigot ar dar ne? 
Jūs užmigot ar dar ne? 


Jaunėlė ta pačia daina atsakė. 

Žmogėdros vėl išėjo. O mergaitės kietai miega, nieko negirdi. 

Netrukus žmogėdros grįžo su palmių vynu ir antklode. Jie viską pa- 
davė pro duris jaunėlei, ta paėmė ir pasidėjo šalia. ,,Nemiegosiu,— nu- 
sprendė ji— Jeigu užsnūsiu, jie tučtuojau mums galą padarys.“ Žmo- 
gėdros pasitraukė. Užgiedojo gaidys, ir jie nebegalėjo grįžti. 

Kai mergaitės atsikėlė, jaunėlė joms apsakė, kas nakčia dėjosi. 

— Mielos sesutės, negi nieko negirdėjote? 

— Matai, kokia tu negera — atrėžė tos.— Juk prašėme, kad neitum 
paskui mus. Kiek sykių čionai esam buvusios ir naktį jų balsų negirdė- 
jom, o va tu išgirdai. 

Ir davė jai per ausį. Bet jaunėlė vėl savo: 

— Nemiegokite šiąnakt, pačios išgirsite. 

Mergaitės sutiko. Diena linksmai praėjo. Kai saulė nusileido, bičiuliai 
joms vakarienę pataisė. Jos pavalgė, gražiai su žmogėdromis pasikalbė- 
jo. Kaime visiems sugulus miegoti, tie išėjo iš trobos, pasakę: 

— Labanaktis! 
Mergaitės jiems taip pat labos nakties palinkėjo ir atsigulė. 
Vidurnaktį išgirdo, kaip virstelėjo durys ir kažkas uždainavo: 


Jūs jau miegat ar dar ne? 
Jūs jau miegat ar dar ne? 


Jaunėlė tučtuojau atsiliepė: 


Mes jau lovoj, bet nemiegam, 
Šalta mumis, valgyt norim, 
Gerti norim, mumis šalta, 
Moskitai miegot neleidžia. 


Žmogėdros nuėjo. Jaunėlė atsigręžė į mergaites: 

— Girdėjote? 

— Tss! Girdėjome. Garsiai nekalbėk. 

Ilgai jos galvojo, ką daryti, ir nusprendė: 

— Eikime miegoti. Rytoj ką nors sugalvosime. 

Kiek palaukusios, jos nusiramino ir užmigo. Tik jaunėlė nemiegojo. 
Žmogėdros vėl atėjo ir klausia: 


Jūs jau miegat ar dar ne? 
Jūs jau miegat ar dar ne? 


Ir jaunėlė kaip ir anksčiau atsiliepė: 
Mes jau lovoj, bet nemiegam. 


Žmogėdros nuėjo ir greitai grįžo su palmių vynu, koše ir antklodėmis; 
visa tai perdavė jaunėlei pro duris. Po kiek laiko grįžo ir klausia: 


Jūs miegat dabar ar ne? 
Jūs jau miegat ar dar ne? 


Jaunėlė vėl uždainavo: 
Mes jau lovoj, bet nemiegam. 

Žmogėdros nustebę pasitraukė, klausinėdami kits kitą: 

— Kodėl gi ta mergaitė nemiega? 

Vėl užgiedojo gaidžiai, ir jie nebegalėjo grįžti. 

Ryte ateina bičiulių pasveikinti. Mergaitės sako: 

— Šiąnakt prastai miegojom, nesveikuojam. 

— Viena ar visos? — paklausė žmogėdros. 

— Visos. 

Mergaitės nesugalvojo, kaip išsisukti, ir pas žmogėdras liko dar vie- 
ną dieną. Saulė nusileido, jie vakarienę joms pataisė, tos pavalgė. Mer- 
gaitės taip buvo nutarusios: ,„Pakalbėsim su jais, o kai išeis, pabėgsi- 
me." Žmogėdros atėjo pas jas į trobą, pasėdėjo, pakalbėjo. Kai visas 
kaimas sumigo, paliko mergaites, pasakę: 

— Labanaktis. 

Mergaitės pasikišo po pažasčia savo daiktus, į priekį pasiuntė jaunė- 
lę ir tyliai išsmuko pro duris. Švietė mėnulis. Jos išsigavo į kelią ir lei- 
dosi upės linkui. Tačiau upė buvo patvinusi, ir naktį nebegalėjo jos 
perbristi. 

„Ką gi mums daryti?" — galvoja. 

Ant kranto augo didelis medis. Įsiropštė į jį: trys mergaitės pačioje 
viršūnėje, jaunėlė — žemėliau, ir tyli. 

"Tuo tarpu žmogėdros atsidarė trobos duris ir klausia: 


Jūs jau miegat ar dar ne? 
Jūs jau miegat ar dar ne? 


Niekas neatsako. ,„Užmigo“,— pagalvojo jie, padegė trobą ir apstojo 
iš visų pusių. Nuo karščio moliūgai sproginėja, o žmogėdros džiaugiasi: 

— Tai gerai! Cha, cha, cha! Dabar alkani nebūsim! 

Troba supleškėjo. Žmogėdros puolė pelenus žarstyti, tačiau nieko ne- 
rado, vien kalebasų šukes. 

Tada mergaičių pėdomis išėjo į kelią ir puolė jas vytis. Jau buvo 
prašvitę, ir žmogėdros iš karto pamatė medyje sulipusias bėgles. Ėmė 
šaukti: 

— Va kur jos! Va kur jos! 

Mergaitės sako viena kitai: 

— Vaje, mus aptiko, dabar jau galas. 

Žmogėdros čiupo peilius ir įniko kapoti medį. Mergaitės uždainavo: 

Ak peili, peili, sulūžki! 
Ak peili, peili, sulūžki! 
Mes tave parnešim namo. 


Žmogėdros klauso ir kapoja. Pamačiusios danguje sklandant vanagą, 
mergaitės maldauti suskato: 

— Vanage, gelbėk mus! Namie tau atsimokėsim! 

Bet vanagas atšovė: 

— Jūs mane apgausit. 

— Ne, neapgausim. 

Vanagas sklando sau danguje, neskuba pagalbon, o mergaitės vis mal- 
dauja: 

— Gelbėk mus, vanage! Negi leisi čionai pražūti? Mūsų motinos tau 
atsimokės, o jeigu jos nesutiks, pačios skolingos neliksime. 

— Gerai, — pagaliau sutiko vanagas. 

Jis paėmė vyriausiąją ir pernešė į kitą krantą. Paskui grįžo antrosios. 
O kai trečiosios atskrido, medis jau buvo pasviręs. Perkėlė ją į kitą 
krantą ir nuplasnojo paimti jaunėlės. Mergaitės, ašaromis apsipylusios, 
šaukia: 

— Greičiau ją gelbėk, vanage, greičiau! 

Vanagas sugrįžo, vos tik paėmė jaunėlę, medis nugriuvo. Grobio ne- 
tekę, Žmogėdros staugte staugė. 

Traukdamos namo, mergaitės ir sako savo gelbėtojai: 

— Sesute, mes elgėmės su tavim neteisingai. Tu mums gyvybę išgel- 
bėjai! 

Pagaliau jos namo parėjo ir viską tėvams apsakė. 

— Jaunėlė sesuo ir vanagas mus išgelbėjo, — pridūrė. 

Praėjo dvi dienos. Atskrenda vanagas ir klausia: 

— Na kaip? Atsimokėsite? 

Jam buvo šitaip atsakyta: 

— Pats rinkis, ką nori, ir vaišinkis! 

Vanagas sutiko. Nuo tol, atskridęs į kaimą, vis geresnio kąsnio taiko: 
niekados negriebia senų vištų, tiktai viščiukus. Dar paukščiukų ir skė- 
Iių pasigaudo. Tai jam atpildas už mergaičių išgelbėjimą. 


KIMANAUEZOS SUŪNUS 
IR SAULĖS IR MĖNULIO DUKTĖ 


Kimanaueza turėjo sūnų. Kai jis suaugo, tėvas ir sako: 

— Tau metas vesti. 

Bet sūnus nesutinka: 

— Aš nenoriu imti žemiškos moteries. 

— Kurgi rasi sau nuotaką? — paklausė tėvas. 

Sūnus atsakė: 

— Gal vesiu Saulės ir Mėnulio dukterį. 

— Kas gi gali pakilti į dangų, kur gyvena Saulės ir Mėnulio duk- 
tėė — stebėjosi Žmonės. 

O jaunikaitis atsakė: 

— Arba vesiu tą mergaitę, arba viengungis liksiu. 

Jis parašė laišką mergaitės tėvui ir davė elniui nunešti, bet tasai 
nesutiko: 

— Aš negaliu pakilti į dangų. 

Davė laišką antilopei, bet ir ji atsisakė patenkinti jo prašymą. Tada 
kreipėsi į grifą, o tasai tarė: 

— Aš tik pusę kelio įveiksiu; iki dangaus nenuskrisiu. 

Ir kiti gyvūnai negalėjo jam pagelbėti. 

Jau ketino padėti kur laišką, bet prie jo prišokavo varlė, vardu Mai-. 
nu dija Kazunda. 

— Jaunasis pone, duok, aš nunešiu. 

— Dink iš akių! — sušuko jis — Net paukščiai negali lig dangaus nu- 
sigauti, ką čia apie tave kalbėti. 

Varlė sukvaksėjo: 

— Jaunasis pone, aš niekuo ne prastesnė už juos. 

Kimanauezos sūnus padavė varlei laišką ir tarė: 

— Jei tu, Kazunda, laiško nenuneši, aš. tave apkulsiu, kad taip nesi- 
pūstum. 

Varlė įsikišo laišką į burną ir nušokavo prie šulinio, iš kurio semda- 
vo vandenį Saulės ir Mėnulio tarnaitės. Liuoktelėjo vidun ir tūno nu- 
ščiuvusi. 

Po kiek laiko Saulės ir Mėnulio tarnaitės atėjo vandens. Kol jos sė- 
mė, varlė į ąsotį įlindo. Pakilo tarnaitės į dangų ir pastatė ąsotį ant 
stalo, kur vanduo buvo laikomas. Kai jos išėjo, varlė iššoko iš ąsočio, 
padėjo ant stalo laišką ir pasislėpė kampe. 

Netrukus pati Saulė atėjo atsigerti. Pamatė ant stalo laišką ir klausia: 

— Iš kur šitas laiškas? 

— Nežinom,— atsakė tarnaitės. 

Saulė perskaitė laišką. Ten buvo parašyta: „Aš, Kimanaueza kija 
Tumb'a Ndala iš žemės, noriu vesti Saulės ir Mėnulio dukterį.“ Saulė 
pagalvojo: „„Kimanaueza gyvena žemėje. Kas galėjo į dangų laišką at- 
nešti?“ Įkišo laišką į stalčių ir užmiršo. 

Kai ji išėjo, varlė įlindo į tuščią ąsotį. Ištuštėjus dar keletui ąsočių, 
tarnaitės su jais nusileido prie šulinio. Varlė išropojo iš ąsočio ir nu- 
šokavo į kaimą. Po kelių dienų Kimanauezos sūnus klausia varlę: 

— Na kaip su tuo laišku? 

— Pone,— tarė varlė — laišką perdaviau, tik atsakymo negavau. 

— Nemeluok, nebuvai tenai! — tarstelėjo žmogus, bet varlė atsakė: 

— Pone, aš tavęs neapgaudinėju, gali patikrinti. 

Praėjo dar kelios dienos. Kimanauezos sūnus vėl parašė laišką: „Aš 
rašiau tau, Saule, kad noriu vesti tavo dukterį, bet iš tavęs negavau nei 
sutikimo, nei atsakymo.“ Jis užantspaudavo laišką ir pasišaukė varlę. 
Toji įsikišo laišką į burną, nušokavo prie šulinio ir liuoktelėjo vidun. 
Kai Saulės ir Mėnulio tarnaitės sėmė ąsotį, varlė įlindo į jį. 

Tarnaitės pasisėmė vandens ir voratinkliu užsiropštė į dangų. Jos pa- 

statė ąsotį ir išėjo. Varlė išlipo, padėjo laišką ant stalo ir pasislėpė 
kampe. 

Saulė, eidama per podėlį, kur stovi vanduo, pamatė ant stalo laišką, 
perskaitė ir klausia tarnaites: 

— Jūs atnešate man laiškus iš žemės? 

— Ne, ne mes, — atsakė tos. 

Tada Saulė parašė Kimanauezai: „Tu, užsigeidęs mano dukters ran- 
kos, turi pats pas mane ateiti su vestuvių dovana: aš noriu tavo veidą 
pamatyti." 

Ji užantspaudavo laišką, padėjo ant stalo ir išėjo. Varlė greitai atsi- 
dūrė ant stalo, paėmė laišką ir pasislėpė tuščiame ąsotyje. 

Kai vanduo Saulės namuose baigėsi, tarnaitės paėmė ąsočius, vora- 
tinkliu nusileido ant žemės, panardino juos į šulinį. Varlė laišką įsi- 
kišo į burną ir nunėrė gilyn. Palaukusi, kol tarnaitės nueis, išsikabaro- 
jo ant žemės ir nušokavo į kaimą. 

Vakare pasibeldė į Kimanauezos trobos duris. Šeimininko sūnus pa- 
klausė: 

— Kas ten? 

— Aš, Mainu dija Kazunda,— atsakė varlė. 

Jaunikaitis pakvietė ją vidun. 

Varlė perdavė laišką. Patiko jam, kas buvo Saulės parašyta. Jauni- 
kaitis ir sako vaIlei: 

— Tavo teisybė, Kazunda, neapgaudinėjai manęs. 

Rytą jis paėmė keturiasdešimt monetų ir parašė tokį laišką: ,„Saule 
ir Mėnuli, čia mano pirmoji dovana; kolei kas liekuosi žemėje, noriu 
susitaupyti išpirką. Praneškite, kokia ji turėtų būti.“ Pasišaukęs varlę, 
paprašė nunešti laišką ir pinigus. 

Varlė nusigavo į dangų lygiai taip, kaip ir anksčiau. Saulė perskaitė 
laišką ir parodė vyrui. Klausia jį: 

— Kaip mes galėtume pavaišinti tą, kuris laiškus nešioja? Juk nė 
karto nesame matę. 

Mėnulis pasiūlė: 

— Padėkime vaišes ant stalo, kur tuos laiškus randi. 

— Iš tikrųjų. 

Juodu papjovė vištą, išvirė, pataisė košę ir viską padėjo ant stalo, 
o duris uždarė. Varlė atšokavo iš kampo, pavalgė ir vėl pasislėpė. 

Saulė parašė: „Mano žente, aš gavau tavo pirmąją dovaną. Tu man 
dar skolingas maišą pinigų.“ Varlė kaip ir anksčiau nugabeno laišką 
į Žemę. 

Vakarop ji pasibeldė į Kimanauezos trobą. Jaunikaitis klausia: 

— Kas ten? 

— Aš, Mainu dija Kazunda. 

— Įeik. 

Varlė padavė jam laišką ir iššokavo. 

Praėjo šešios dienos. Kimanauezos sūnus prikrovė maišą pinigų ir pa- 
sišaukė varlę. Padavė jai maišą.ir laišką, kuriame buvo parašyta: „„Bran- 
gūs uošviai, siunčiu jums išpirką. Netrukus pats ateisiu pasiimti žmo- 
nos." 

Varlė nusigavo prie šulinio ir įprastu keliu atsidūrė danguje. 

Saulė rado laišką ir maišą su pinigais. Viską savo vyrui parodė. Mė- 
nulis sušuko: 

— Puiku! 

Jie papjovė jauną vištą, pataisė valgį, padėjo ant stalo, uždarė duris. 
Varlė atšokavo iš kampo, pavalgė. Paskui įlindo į ąsotį ir užsnūdo. 

Ryte, kai tarnaitės nunešė į žemę, ji nuėjo pas Kimanauezos sūnų ir 
sako: 

— Jaunasis pone, atidaviau išpirką; uošviai priėmė. Dar vištą išvirė 
ir pavaišino mane. Dabar pasiskirk dieną, nueik ir parsivesk žmoną 
namo. 

— Gerai, — apsidžiaugė jaunikaitis. 

Praėjo dvylika dienų. Jis pasišaukė varlę ir sako: 

— Kazunda, man reikia žmonių, kurie nueitų į uošvių namus ir at- 
vestų jų dukrą. Bet aš tokių nerandu. Visi sako: „Mes negalim pakilti 
į dangų." Ką man daryti, Kazunda? 

Varlė atsakė: 

— Aš ne blogesnė už kitus, jaunasis pone. Galiu ir žmoną tau par- 
vesti. 

Kimanauezos sūnus sako: 

— Tu nestengsi, Kazunda. Vienas dalykas — nešioti į dangų laiškus, 
visai kitas — parvesti iš ten mergaitę. 

Varlė tarė: 

— Jaunasis pone, nesirūpink dėl niekų. Aš parvesiu. Be reikalo ma- 
ne niekini. 

Kimanauezos sūnus sutiko: 

— Ką gi, pamėgink. 

Jis davė varlei dovanų, ir toji pasikėlė į dangų. 

Vakare, kai sutemo, varlė patyliukais išropojo iš podėlio, kur buvo 
laikomas vanduo, ir patraukė ieškoti Saulės ir Mėnulio dukters trobos. 
Radusi ją, pamatė mergaitę miegančią. Pritykinusi išėmė mergaitei akis, 
suvyniojo į skudurėlį, grįžo podėlin ir pasislėpė savo kampe. 

Ryte visi atsikėlė, o Saulės duktė negali keltis. Klausiama, kodėl ne- 
sikelianti, ji sako: 

— Aš nieko nematau. Negaliu akių atmerkti. 

Tėvas ir motina susirūpino: 

— Kas atsitiko? Vakar juk niekuo ji nesiskundė. 

Saulė pasišaukė du tarnus ir paliepė: 

— Nusileiskit į žemę ir susiraskite Makua-Ngombą!. Sakykite jam: 
„Paburk mums.“ Ir nieko daugiau. Tai papročiams prieštarautų. Prana- 
šautojas pats turi viską žinoti. 

Saulės tarnai rado Makua-Ngombą ir paprašė: 

— Paburk mums. 

Ngomba paėmė savo kraitelę, krestelėjo ir tarė: 

— Jums liga rūpi. O serga mergaitė. Akimis. Jūs ne patys atėjo- 
te — siųsti esate. Šit mano žodis. 

— Teisybė, — atsakė Saulės tarnai. — Bet paaiškink, dėl ko ji serga. 

Ngomba vėl krestelėjo kraitelę, pasižiūrėjo ir tarė: 

— Toji mergaitė supiršta. Jaunikis tokį užkeikimą pasakė: „Arba ma- 
no žmona ateis pas Mane, arba mirs.“ Taigi greičiau veskite ją pas vy- 
rą, ir jinai pasveiks. Šit mano žodis. 

Saulės tarnai nukūrė į dangų ir viską savo poniai apsakė. 

— Gerai, — tarė Saulė. — Dabar jau vėlu, gulkite miegoti, o rytoj ma- 
no duktė keliaus į žemę. 

Varlė nuklausė šitą pokalbį ir tučtuojau įlindo į ąsotį. Tą pat vaka- 
rą tarnaitės ją nugabeno į žemę. 

Ryte Saulė tarė vorui: 

— Nuverpk storesnį tinklą: šiandien juo leisis mano duktė. 

Voras verpia tinklą, o varlė tuolaik susirado Kimanauezos sūnų ir 
sako: 

— Jaunasis pone, šiandien tavo žmona ateis. 

— Nešdinkis, tu meluoji! — sušuko jaunikaitis. 


!Makua-Ngomba — žmogus, per kurį Ngombos dvasia skelbia savo pranašystes. 

— Pone, teisybę sakau, — tarė varlė— Lauk. Vakare atvesiu tau 
žmoną. 

Varlė pasislėpė šulinyje. Netrukus pamatė, kaip Saulės tarnai nulei- 
do mergaitę ant žemės. Palikę ją prie šulinio, patys į dangų užkopė. 

Varlė išropojo ir sako mergaitei: 

— Aš siųsta pasitikti tavęs, nuvesiu pas tavo vyrą. 

Ji grąžino Saulės ir Mėnulio dukteriai akis, ir abidvi nuėjo. 

Greitai atsidūrė prie Kimanauezos namų. Varlė sako: 

— O jaunasis pone, štai tavo Žmona! 

Kimanauezos sūnus nudžiugo: 

— Sveika atvykus, Mainu dija Kazundal 

Jaunikaitis vedė Saulės ir Mėnulio dukterį. Juodu žemėje gyveno, bet 
kartais ir dangun nukeliaudavo. Ir visa tai varlės darbas! 


+ 

JAUNAMARTĖ IR KETURI DIEVERIAI 


Buvo penki broliai. Vyriausias susirado gražią mergaitę, pasipiršo ir 
vedė. Po vestuvių jaunoji miegojo keturias dienas. Paskui atsikėlė ir 
ant ugnies pastatė puodą košės. Kai košė išvirė, ji pilną lėkštę prikrėtė 
vyrui, dar daugiau, su kaupu, — savo keturiems dieveriams. 

Bet keturi dieveriai tarė: 

— Nepaliesime košės, kol nepasakysi, kuo mes vardu. 

— Aš nežinau jūsų vardų. 

— Jeigu nežinai, pasiimk savo košę! 

Jinai išėjo. Gavo abu su vyru visą košę iškabinti. 

Kitą dieną ji vėl išvirė košę ir nunešė dieveriams. Tie vėl tarė: 

— Valgysime tavo košę, jei pasakysi, kuo mes vardu. 

— Aš nežinau jūsų vardų. 

— Tada pasiimk savo košę. 

Jinai išėjo. Ir vėl dviese visą košę iškabino. Moteris galvoja: „Die- 
veriai atsisako mano košės, nes aš jų vardų nežinau. Kaipgi man juos 
sužinoti?“ 

Vakare, kai ji piestoje grūdo manijokus, šalimais ant medžio nutūpė 
mažas paukščiukas. Ir užgiedojo: 


Tu nežinai vyro brolio vardų? 
Klausykis, aš pasakysiu, klausykis! 
Liaukis grūdusi! 
Vienas — Tumba Sekundu, 
143 


Kitas — Tumba Sekundu Muna! ! 
Klausykis, aš pasakysiu, klausykis! 
Liaukis grūdusi! 

Klausykis, aš pasakysiu, klausykis! 
Vienas — Tumba Kaulu, 

Kitas — Tumba Kaulu Muna! 
Klausykis, aš pasakysiu, klausykis! 


Jaunoji moteris metė grūstuvą ant žemės, čiupo akmenį ir sviedė 
į paukščiuką, šaukdama: 

— Nutilk! 

Paukščiukas nuskrido. Moteris grūda toliau. Baigusi darbą, nuėjo ko- 
šės virti. Pastatė puodą ant ugnies, išvirė košę, prikrėtė keturias lėkš- 
tes su kaupu ir nunešė dieveriams. Jie vėl savo: 

— Pasakyk, kuo mes vardu. 

— Aš nežinau jūsų vardų. 

— Tada pasiimk savo košę! 

Jinai nusinešė košę, abudu su vyru pavalgė ir atsigulė miegoti. 

Rytą moteris stojo grūsti jamsus. Pribėrė piestą, pasiėmė grūstuvą, ir 
kai tik ėmė grūsti, atskrido paukščiukas, nutūpė ant šakelės ir užgie- 
dojo: 

Tu nežinai vyro brolių vardų? 
Klausykis, aš tau pasakysiu! 
Liaukis grūdusi! 

Klausykis, aš tau pasakysiu! 
Vienas — Tumba Sekundu, 
Kitas — Tumba Sekundu Muna! 
Klausykis, aš tau pasakysiu! 
Liaukis grūdusi! 

Klausykis, aš tau pasakysiu! 
Vienas — Tumba Kaulu, 
Kitas — Tumba Kaulu Muna! 
Klausykis, aš tau pasakysiu! 


Moteris nuvijo paukščiuką, paskui pagalvojo: „O juk jis man pasa- 
kė dieverių vardus!“ Sugrūdusi jamsus, išvirė košę ir nunešė dieveriams. 
Tie kaip ir anksčiau tarė: 


|! Muna — antras. 

— Nevalgysim tavo košės, jei nepasakysi, kuo mes vardu! 

Moteris tarė: 

— Tu— Tumba Sekundu, o tu — Tumba Sekundu Muna, tu Tumba 
Kaulu, o tu — Tumba Kaulu Muna. 

Dieveriai nusijuokė, paėmė iš jos košę ir valgo. O ji patenkinta grį- 
Žo į savo trobą. 


10. Leopardas ir gazelė 


| J 

LIŪTAI IR KIMONA-NGOMBĖ 


Stojo badmetis, ir žemėje nebuvo vietos, kur būtum galėjęs sočiai 
pavalgyti. Liūtai susirinko draugėn ir galvoja, ką daryti. 

Senas liūtas šitaip pasakė: 

— Visur siaučia badas. Tačiau žmonės visados turi gyvulių. Per die- 
nos kelią nuo čia yra kaimas. Traukim tenai. 

Netoli kaimo, pamiškėje, jauna liūtė pasivertė mergaite. Liūtai apren- 
gė ją, gražiai sušukavo ir pamokė: 

— Čion pats turtingiausias žmogus — Kimona-ngombė kija na Mbija. 
Gyvulių jis turi daugiau nei visi kiti. Užeisi į jo trobą ir pasakysi keliau- 
janti pas brolį, kuris gyvena kitame kaime. Iš pirmo žvilgsnio Kimona 
panorės tave vesti. Tu sutiksi, o kai ištekėsi, nugaluosi jį, ir mes visą 
jo kaimenę pasiimsime. 

Liūtė neprieštaravo. Priėjo prie Kimonos trobos ir pamatė jį tarpdu- 
ryje. Tasai klausia: | 

— Kur eini, mergele? 

Liūtė atsakė: 

— Brolio lankyti. Tik pavargau. Duok man atsigerti. 

Jis padavė vandens ir pasiteiravo: 

— Tu ištekėjusi? 

— Ne, dar netekėjusi, — atsakė mergaitė. 

Kimona tuojau pasipiršo, ir ji sutiko tekėti, tik vieną sąlygą iškėlė: 

— Aš turiu pareiti namo, pranešti tėvams. Po dviejų dienų sugrįšiu. 

Nuėjo pas liūtus, papasakojo, kad viskas klostosi, kaip sugalvota. Su 
liūtais pabuvusi dvi dienas, grįžo pas Kimoną. Tas jai ožką buvo pa- 
pjovęs ir trobą surentęs. Mergaitė ir nuėjo savo trobon. 

Vakare Kimona sako vyresniajai žmonai: 

— Aš anoj troboj miegosiu. 

Tačiau jo sūnus, vardu Ndala-a-Kimona-ngombė kija na Mbua, dar 
visai mažiukas, pakibo tėvui ant kaklo ir šaukia: 

— Aš su tėčiu miegosiu! 

— Tėtis miegos anoj troboj— tarė motina. — O tu su manim liksi! 

Bet vaikas verkia, maldaute maldauja, kad jį drauge pasiimtų. 

— Gerai, — sutiko tėvas, — tebūnie jau, kaip nori. 

Ir juodu nuėjo. Jaunoji žmona nustebo: 

— Vadas su savo sūnumi atėjo. 

Tas ir sako: 

— Vaikas pakibo man ant kaklo, nieku gyvu su motina nelieka. 

Atsigulė visi: jaunoji — lovoje, o vyras su sūnum ant grindų. 

Po vidurnakčio jaunoji atsikėlė, pasivertė į liūtę ir jau puls vyrą. Ta- 
čiau berniukas nemiegojo. Pamatęs liūtę, prižadino tėvą: 

— Tėte, žiūrėk, ten ant grindų ta, kuri kandžioja! 

Tėvas atsikėlė, bet tuo laiku liūtė atvirto į moterį. 

Kitą vakarą Kimona pas jauną žmoną vėl su vaiku nuėjo. Toji sako: 

— Vade, sūnus tave vidurnaktį prižadino. Kam jį atsivedei? 

Kimona-ngombė tarė: 

— Jis nieku gyvu nenori manęs vieno leisti. 

Naktį liūtė išgirdo saviškių balsus: 

— Turėjai nugaluoti Kimoną-ngombę, kada gi sugrįši? 

Atsakydama jinai uždainavo: 


Kimonos-ngombės ožkos miega, 
Kimonos-ngombės vergai miega, 
Kimonos-ngombės vištos miega, 
Kimonos-ngombės kiaulės miega, 
Kimonos-ngombės avys miega, 
Patsai Kimona-ngombė miega, 
Ndala-a-Kimona-ngombė, 

Įžūlus berniūkštis, nemiega. Fu! 

Ndala-a-Kimona-ngombė, 
Įžūlus berniūkštis, nemiega. Fu! 


Sudainavusi tą dainą, moteris pasivertė į liūtę ir jau taikosi pulti vy- 
rą. Sūnus pažadino tėvą: | 

— Tėte, atsibusk! Ant grindų ta... kuri kandžioja! 

Tėvas atsakė: 

— Troba nauja, jokių vabzdžių čia nėra. Kas gi gali kandžioti? Ką 
čia paistai, nė klausytis nenoriu! 

Ir užmigo. O liūtė vėl išgirdo saviškių balsus: 

— Kada sugrįši, turėjai nugaluoti Kimoną-ngombę kija na Mbiją! 

Atsakydama ji uždainavo: 


Kimonos-ngombės ožkos miega, 
Kimonos-ngombės vergai miega, 
Kimonos-ngombės vištos miega, 
Kimonos-ngombės kiaulės miega, 
Kimonos-ngombės avys miega, 
Patsai Kimona-ngombė užsnūdo. 
Ndala-a-Kimona-ngombė 

Lig šiol neužsnūdo. Fu! 
Ndala-a-Kimona-ngombė 

Lig šiol neužsnūdo. Fu! 


Ji vėl pasivertė į liūtę, ir berniukas pažadino tėvą: 

— Tėti, kelkis! Troboj laukinis žvėris! 

Tėvas perpyko ir tarė: 

— Eime, aš nunešiu tave pas motiną. Tu neleidi man miegoti! 

Juodu išėjo kieman, ir berniukas pasakė: 

— Tavo žmona pasivertė į laukinį žvėrį! 

Tačiau tėvas suabejojo jo žodžiais: 

— Tu vis dar paistai. 

— Teisybę sakau, tėte,— atsakė sūnus.— Grįžkime atgal. Dėkis mie- 
gąs, bet stebėki ją. 

Juodu sugrįžo. Atsigulė. Vyras užsitraukė antklodę, pasilikęs plyšiu- 
ką, pro kurį viską galėjo matyti. 

Jaunoji žmona vėl išgirdo šaukiant. 

— Tu ėjai nugaluoti Kimonos-ngombės, kada sugrįši? 

Jinai ta pačia daina atsakė. 

Kimona-ngombė pamatė, kaip jo žmona pasivertė į liūtę. ,„Ndala ne- 
melavo“, — pagalvojo jis, atsistojo ir tarė: 

— Tu vis dar nemiegi, sūneli. Eime, aš nuvesiu tave pas motiną. 

Kimona-ngombė išėjo ir sako žmonėms: 

— Mano jaunoji žmona naktimis pasiverčia į liūtę. 

Ir jis liepė vergams padegti trobą, kur jinai buvo. 

Ir liūtė sudegė. 

Neužmiršk patarlės: „Kūdikis niekados nemeluoja." 


KALVIS IR STRAZDAI 


Kalvis nukalė keletą kauptukų ir galvoja: „Eisiu ir parduosiu.“ 

Nuėjo į juodųjų strazdų kaimą ir siūlo: 

— Pirkite kauptukus. 

Strazdai sako: 

— Palik juos. Po kokių trijų mėnesių imsime medų — tada vašku 
atsilyginsim. | 

Kalvis atidavė kauptukus ir grįžo namo. 

Praėjo trys mėnesiai. „Laikas eiti vaško“, — tarė sau kalvis. 

Vėl nudrožė į juodųjų strazdų kaimą, pareikalavo atsiskaityti, kaip 
buvo sulygta. 

Strazdai klausia: 

— O kam tu atidavei kauptukus? 

Kalvis sako: 

— Jums! 

— Jei nori nuo baobabo prisiplėšt plaušų, iš pradžių reikia žievę nu- 
lupti, — sučirškė strazdai.— Parodyk, kuriems davei kauptukus, užuot sa- 
kęs: „Jums“. Ką reiškia — jums? Mes panašūs kits į kitą, visi vienos 
spalvos — juodi. Išvardink tuos, kuriems savo kauptukus davei. „Tau, 
Petele" ar „Tau, Lumunga"“ — tegul jie ir užsimoka. 

Kalviui pyktis net kvapą užgniaužė. Visai galvą pametęs, jis nebeži- 
no, nė ką daryti. Pagaliau ryžosi kreiptis į teismą. 

Ryte viską apsvarstęs, nuėjo pas teisėją, vadą Katete, ir sako: 

— Aš noriu juodiesiems strazdams bylą kelti. Jie pasisavino mano 
kauptukus. Žadėjo už juos užmokėti, o dabar išsisukinėja. 

Karaliukas Katetė liepė pašaukti strazdus. Jų atskrido didi gausybė, 
aplinkui vien juoda paliko. 

— Strazdai, kodėl kalviui Meužmokate už kauptukus? — paklausė tei- 
sėjas. 

Strazdai atsakė: 

— Pone teisėjau, norint nuo baobabo prisiplėšt plaušų, iš pradžių 
reikia žievę nulupti. Mes visi čionai. Tegul jis išvardija tuos, kurie jo 
kauptukus pasisavino. Tada jie atiduos ką paėmę. Mes viską pasakėm, 
Katete, paukščių vade. 

Katetė tarė: 

— Matau, byla ne iš lengvųjų. Kalvi, pašauk vardu bent vieną, ku- 
riam davei kauptuką. 

— Aš juos daviau juodiesiems strazdams,— pakartojo kalvis. 

Strazdai sučirškė: 

— Mes visi čia juodi. Parodyk bent vieną, kuriam davei kauptuką. 

Kur tau kalvis parodys. Tada Katetė atsisakė spręsti bylą. 

Kaip tik tuo metu virš jų praskrido purplelis. Jis nutūpė ant šakos 
ir klausia: 

— Ko ginčijatės? 

— Strazdai pasisavino mano kauptukus,— tarė kalvis.— Jie nenori 
man sumokėti. Aš visus į teismą padaviau. O jie tvirtina neėmę jokių 
kauptukų. 

Purplelis pagalvojo ir suburkavo: 

— Tuojau išspręsiu šią bylą. 

Jis nuskrido ir netrukus grįžo, nutūpė ant medžio ir tarė: 

— Aš matau visus vagis. Ei kalvi, surišk va tą. Ir tą. Ir tą surišk! 
Ir dar šitą! 

Kalvis puolė rišti. Vienas kitas iš karto prisipažino: 

— Aš paėmiau kauptuką. 

Kiti ėmė šaukti: 

— Ne aš! Paleisk mane, parodysiu tavo skolininkus! 

Taip buvo surasti kalvio skolininkai, ir visi jie atidavė žadėtą vašką. 

Išgirdę purplelį, žmonės sako: 

— Purplelis burkuoja. 

Tai ne visai teisybė. Jis sprendžia strazdų bylą. 


ŽMOGUS IR VĖŽLYS 


Aš papasakosiu apie vėžlį iš Kokos. Toks žmogus iš Lubi la Sukos 
krūmuose sugavo vėžlį ir parsinešė namo. Kaimynai tarė: 

— Reikia jį nugalabyti. Bet kaip? 

Kai kas patarė užkapoti kirviu. Tada vėžlys uždainavo: 


Vėžlys iš Kokos ir kirvis iš Kokos !, 
Kirvis manęs neims! 


Žmonės sako: 

— Kirvis netinka. Kuo gi jį nugalabytiį Gal akmeniu? 

Tatai išgirdęs, vėžlys išsigando: „Dabar pražuvęs.“ 
vėjęs uždainavo: 


Bet paskui pagu- 


Vėžlys iš Kokos ir akmuo iš Kokos ?, 
Akmuo manęs neims! 


— Akmuo netinka! — tarė žmonės. 
Kažkas pasiūlė: 


! Žodžių žaismas: ki-koka reiškia „ropoti" ir „kirsti“ (kirviu). 
Ž Laikoma, kad vėžlio kiautas prilygsta akmeniui. 

— Įmeskim į ugnį! 
Vėžlys išsigandęs pagalvojo: „Galas man!“, tačiau uždainavo: 


"Vėžlys iš Kokos ir ugnis iš Kokos, 
Ugnis manęs neims! ! 
Mano nugara kaip akmuo, 
O akmens ugnis neima! 


Žmonės tarė: 
— Papjaukime jį! 
Tačiau vėžlys uždainavo: 


Vėžlys iš Kokos ir peilis iš Kokos, 
Peilis manęs neims! 


Žmonės ėmė tartis: 

— Ką gi mums daryti? Gal įmesti jį upėn? 

— Ak, pražuvau! Dabar tai nėra išsigelbėjimo, — ėmė raudoti vėžlys. 

— Pagaliau sugalvojom, kaip jį nugaluoti — apsidžiaugė žmonės, nu- 
nešė vėžlį prie upės ir įmetė į vandenį. 

Vėžlys pasinėrė, paskui iškilo ir uždainavo: 


Vandeny aš kaip namie! 
Vandeny aš kaip namie! 


„Vėžlys mus apgavo, — susivokė žmonės— Mes norėjome nugaluoti 
kirviu, bet jis pasakė: „Kirvis manęs neims.“ Nusprendėm nuskandinti, 
ir jis ėmė raudoti: „Pražuvau!“ Mes įmetėm vėžlį į upę, ir šitaip jis išsi- 
gelbėjo!" 

Vėžlys gyvena ir sausumoje, ir vandenyje. Žmonės norėjo jį pragai- 
šinti, tačiau jis visus pergudravo. 


! Kadangi akmuo išskelia ugnį, tai ir ji negali pražudyti vėžlio. 


NIANGA' DIJA NGENGA IR LEOPARDAS 


/ 

Nianga dija Ngenga išėjo medžioklėn, bet jokio laimikio jam nepa- 
sitaikė, todėl nutarė grįžti namo. Eidamas žiūri — ogi medyje leopar- 
das. Pamatęs Niangą, jis ir prašo: 

— Tėtuši Nianga, padėk man žemėn nulipti. 

— Kaip tu medyje atsidūrei? — pasiteiravo Nianga. 

— Iš pradžių padėk man, paskui papasakosiu. 

Nianga nukėlė leopardą žemėn. Tasai sako: 

— Ant medžio mane dramblys užmetė. Aš dvi dienas jame pratupė- 
jau. Pamaitink mane. 

— Aš nieko nenušoviau— atsakė Nianga.— Kurgi gausiu tau maisto? 

— Kur nori! 

Nianga atidavė leopardui savo šunį, tas sudraskė jį ir tarė: 

— Aš dar nesotus. 

Nianga atidavė leopardui antrą šunį. Leopardas surijo ir tarė: 

— Aš dar nesotus. 

Nianga atidavė leopardui savo šovininę, tas ir ją prarijo, galvą pa- 
purtė: 

— Ne, nesotus. Duok dar ką nors! 


! Nianga— medžiotojas. Amato pavadinimas virtęs tikriniu vardu, 

— Aš nieko nebeturiu, — atsakė žmogus. 

Pro šalį liuoksėjo kiškis. Jisai stabtelėjo ir paklausė: 

— Ko jūs čia ginčijatės? 

— Ponas leopardas tupėjo medyje,— ėmė pasakoti Nianga.— Pamatęs 
mane, prašė žemėn nukelti. Aš nukėliau. O jis pareikalavo: „Pamaitink 
mane!“ Aš jam atidaviau abudu savo šunis ir šovininę, 0 jis vis neso- 
tus, dar spiria. Aš nieko daugiau nebeturiu! 

Kiškis tarė: 

— Pone leopardai, lipk atgal ant šakos, kur tupėjai, aš išspręsiu jū- 
sų ginčą. 

Nianga dija Ngenga užkėlė leopardą ant šakos. Kiškis pasitraukė nuo 
medžio ir pasišaukė medžiotoją. 

— Tu neprotingas, Nianga,—tarė jis.— Leopardas — laukinis žvėris. 
Užuot padėkojes, jis praris tave. Geriau nušauk jį. 

Ir Nianga dija Ngenga nušovė leopardą. 


LEOPARDAS, ANTILOPĖ IR BEŽDŽIONĖ 


Leopardas turėjo anūkę antilopę. Kartą sako jai: 

— Eime pas mano uošvį! 

Toji sutiko. Leopardas davė anūkei nešti tris apipintus butelius ro- 
mo. Išvydęs ant kelio termitų vorelę, leopardas liepia: 

— Paimk šitą kaspiną — bus mano pačiai! 

Anūkė pasilenkė, mėgina imti termitus. Tie sukandžiojo ją, o leopar- 
das šaiposi: 

— Kokia tu kvaila! Kas kiša nagus prie termitų? 

Po kurio laiko leopardas pamatė kirbinę raudonųjų skruzdėlių. Sako: 

— Paimk tą raudoną kaspiną. 

Anūkė čiupo skruzdėles ir įsidėjo užantin. Bet tučtuojau ėmė muisty- 
tis ir šaukti: 

— Jos kandžioja! 

Leopardas nusijuokė ir tyčiojasi: 

— Kokia tu vis dėlto kvaila. Kas gi ima raudonąsias skruzdėles?! 

Netrukus juodu labai išalko, ir leopardas, priėjęs cukrašvendres, sako: 

— Anūkėle, šitos storos švendrės nevalgomos; pasirink mažesnių ir 
plonesnių. 

Juodu subrido į švendryną, leopardas šlamščia tas storąsias — jos gar- 
džios, sultingos, o anūkė — sausas, neskanias. Net snukį apsidraskė. Leo- 
pardas juokais netveria: 

— Na ir kvaila tu. Kas gi valgo tokias švendres? Eime toliau, nėra 
ko gaišti. 

Pusiaukelėje juodu vėl praalko ir sustojo prie kukurūzų lauko. 

— Anūkėle, prisirinkim grūdų, pasikepsim,— pasiūlė leopardas.— Gel- 
tonų burbuolių neliesk, jos netikusios. Imk kur žalesnės. 

Laužą susikūrė. Leopardas rinko priėjusias burbuoles, jos dailiai ant 
ugnies iškepė, o anūkė prisigraibė žalių ir į pelenus sukišo, todėl ir li- 
ko neiškepusios. Leopardas stebisi: 

— Kas gi burbuoles ne ant ugnies, o į pelenus deda! Eime, anūkėle! 

Juodu pamatė moteriškes, žemės riešutus sodinančias. Leopardas sako: 

— Palauk manęs čia, anūkėle. .. 

Jis nuėjo į mišką, atsirišo savo ryšelį, užsivilko marškinius, liemenę, 
kelnes, švarką, pasiėmė lazdą ir priėjo prie moteriškių. 

— Laba diena, — pasveikino jas.— Kaip gyvenate? 

— Mes gerai, o kaip tu? — atsiliepė moteriškės. — Kaip taviškiai? 

— Sveiki, dėkoju. 

— Kur keliauji? 

— Einu uošvio lankyti. 

Jos davė leopardui lėkštę keptų riešutų. Kai pavalgė, dar atsigerti pa- 
siūlė. Prisivaišinęs leopardas atsilabino: 

— Likite sveikos! Iki pasimatymo! 

— Laimingos kelionės — atsakė moteriškės.— Labų dienų tavo pačiail 

Grįžęs pas antilopę, leopardas skundžiasi: 

— Tos moteriškės nei gert, nei valgyt nedavė. Pravarė ir dar norėjo 
kailį išdirbti, tiktai pasprukau. Eime toliau! 

— Ne,— atšovė antilopė — ir aš pas jas eisiu. Gal man geriau pasiseks 
negu tau! 

— Tik nesakyk joms „Laba diena“, — patarė leopardas.— Geriau šūk- 
telėk: „Ei jūs, netikšos, eikite mėšlo kabinti!" 

Anūkė antilopė taip ir padarė. Moteriškės jai šonus išvelėjo, tary- 
damos: 

— Tavo senelis su mumis buvo didžiai mandagus. Mes jam valgyt ir 
gert davėme. Išeidamas jis sveikatos mums palinkėjo, mes taipogi pa- 
sakėme: „Laimingos kelionės. Labų dienų namiškiams.“ O tu mus įžei- 

dinėji. Nešdinkis! Būtume ir tave pamaitinusios, jei būtum deramai el- 
gusis. Eik šalin, storžieve! 

Kai anūkė grįžo, senelis paklausė: 

— Kaip tave priėmė? 

— Blogai. Supyko ir apkūlė, o paskui išvarė. 

— Tau taip ir Ieikia,— burbtelėjo leopardas.— Įžūliai elgeisi. Nei iš 
šio, nei iš to mMoteriškes įžeidei. Eime toliau. 

Upelį priėjus, leopardas tokį patarimą davė: 

— Dabar šok užsimerkusi. 

Anūkė darė kaip liepta ir sudaužė butelį romo. Leopardas įtūžo. 

— Bet tu, pasirodo, kvaila kaip aulas. Argi galima šokti per upelį už- 
simerkusiai. Kaip mus dabar priims? Dovanų tik du butelius tenešam! 

Pagaliau juodu atsidūrė prie leopardo uošvio namų. Gražiai sutikti 
buvo. 

— Kaip gyveni, žente? — paklausė uošvis.— Kas nauja namie? 

— Viskas gerai, — atsakė leopardas. 

Uošvis nuvedė juos į svečių trobą, davė demblius, paršiuką pasker- 
dė. Kai vaišės buvo pataisytos, nunešė jas leopardui ir antilopei. 

Leopardas sako anūkei: 

— Imk va šitą tinklą, eik prie upės ir atnešk vandens atsigerti. 

Anūkė ilgai vargo, sėmė sėmė su tinklu vandenį, bet nieko neišėjo. 
Galų gale, vilties nebetekusi, grįžo namo. Vaišių nė trupinėlio. 

— Seneli,— tarė antilopė — aš labai išalkau, kurgi mano dalis? 

— Nėra tavo dalies,— atsakė leopardas.— Ne aš vienas valgiau, ir ki- 
ti padėjo, nieko nebeliko. Vakare pavalgysi. 

Kai atnešė vakarienę, leopardas vėl liepia: 

— Paimk tinklą ir atnešk atsigerti. 

Anūkė nušuoliavo prie upės, semia ir semia vandenį, bet nieko jai ne- 
išeina. Galiausiai grįžta namo, o vakarienė jau 'suvalgyta. 

— Seneli — ėmė ji maldauti.— Nuo to laiko, kai iš namų išėjom, aš 
dar nieko nevalgiusi. Negi turėsiu gultis tuščiu pilvu? Šitaip neteisinga! 

— Gulk, anūkėle. Ryte pavalgysi. 

Sutemo naktis. Pasigirdo tamtamo garsai. Leopardas ir anūkė į šokius 
nuėjo, lig pirmųjų gaidžių linksminosi. Tada mergaitės jiems priminė: 

— Laikas miegoti. 

— Iki rytojaus! — atsisveikino leopardas ir antilopė ir sugrįžo. Leo- 
pardas palaukė, kol anūkė užmigo, nubėgo į žardį, papjovė dvidešimt 

avių ir ožkų, kraują į kalebasą supylė, paskui šliūkštelėjo miegančiai 
antilopei. Atsigulė ant demblio ir miega. 

Ryte jis pasiėmė mbanzą! ir dainą užtraukė. Tuolaik uošvis pamatė 
žardyje tysančias ožkas ir avis. 

— Aiman! — pagavo šaukti jis— Kažin kas mano gyvulius išpjovė. 

— Kas atsitiko? — paklausė leopardas. 

— Žente, visos mano ožkos ir avys išgalabytos. 

— Eime, pažadinsim anūkę. Ar tik ne jos darbas? 

Nuėjęs trobon, pažadino antilopę. Toji atsikėlė, ir visi pamatė, kad 
kruvina. 

— Ak tu, nedorėle! — pasipiktino žmonės. Jie ilgai svarstė, kaip pa- 
sielgti su leopardo anūke, galiausiai nusprendė: 

— Ir jai galą padarykime! Mes tartum giminę priėmėm, o ji va kaip 
atsimokėjo už vaišingumą. 

Vargšę antilopę nugalavo ir kailį nunėrė. 

Kitą rytą leopardas sako: 

— Man metas namo. 

Uošvis jam davė paršiuką, sieką miltų, drauge nešėjus pasiuntė. 

Namiškiams leopardas pasakė, kad antilopė svetimas avis ir ožkas 
išpjovusi, už tai uošvis jai kailį nunėręs. 

Po kiek laiko leopardas šnekina kitą anūkę — beždžionę: 

— Anūkėle, eime drauge pas mano uošvį. 

— Gerai,— sutiko beždžionė. 

Juodu išėjo. Vienoj vietoj leopardas tarė: 

— Anūkėle, paimk šitą juodą kaspiną; mano pačiai pravers. 

Beždžionė atsakė: 

— Seneli, aš čiupsiu už vieno galo, o tu už kito: tada patirsi, kaip 
skaudžiai termitai kanda. 

— Kokia tu neklusni, anūkėle,— sumurmėjo leopardas. 

Eina toliau. Prie kukurūzų lauko vėl sustojo. Leopardas sako: 

— -Anūkėle, tu raškyk va tas žalias burbuoles: jei valgysi geltonas, 
gausi pylos nuo šeimininko! 
„ Tačiau beždžionė prisilaupė grūdų iš geltonų burbuolių, žalių nė ne- 
lietė. 

Kai priėjo šiaudų krūvą, leopardas tarė: 

— Pasikepinkim grūdus. Dėk va čionai. 


1! Mbanza —styginis instrumentas. 

— Čia jie neiškeps, seneli — nesutiko anūkė, — ugnis neprieis. 

— Kepink, kur nori — apmaudžiai prunkštelėjo leopardas. 

Kai grūdų prisivalgė, leopardas paragino: 

— Kelkis, anūkėle, eime. 

Priekyje pasimatė cukrašvendrių laukas. 

Leopardas perspėjo beždžionę: 

— Tos storos švendrės nevalgomos; paieškok mažesnių. 

Anūkė įsibrido į švendryną, tačiau nepaklausė senelio patarimo. Įni- 
ko laužti storąsias švendres. 

— Kas tave mokė, kad reikia laužti storąsias? 

— Koks tu nenuovokus, seneli. — atšovė beždžionė— Kas gi valgo 
kitokias? 

Kai priėjo upelį, leopardas sako: 

— Čia, anūkėle, mes pasiliksime tinklą. Paskui ateisi vandens pa- 
semti. 

— Tai dar keistas esi — nusistebėjo beždžionė.— Kas gi semia vande- 
nį su tinklu? 

— Gerai, anūkėle, eime. Reikia paskubėti. 

Pagaliau jie atsidūrė pas leopardo uošvį. 

— Ol Ir ponia beždžionė čia! — sušuko moterys.— Kaip gyveni? 

— Ačiū, gerai. 

— O kaip tavo pats gyvena? 

— Ir jis neblogai. 

— O tavo namuos, pone leopardai, viskas gerai? 

— Viskas! 

Juos nuvedė į svečių trobą, demblius davė. Papjovė vištą, košės iš- 
virė. Kai atnešė vaišes, leopardas liepia anūkei: 

— Greičiau atnešk šaukštus, valgysim! 

Beždžionė pasislėpė už trobos, paskui sugrįžo ir pamatė leopardą jau 
šveičiant. Ji stvėrė senelį už rankos ir sušuko: š 

— Man liepei šaukštus atnešti, o pats jau kerti. Dabar palauk, kol aš 
pavalgysiu. 

Beždžionė paėmė gabalą vištienos, košės kiek pakabino ir sako: 

— Na va, ir aš užkandau, dabar kartu valgysim, seneli! 


Juodu pavalgė, rankas nusiplovė. O saulė jau visai prie laidos. Vaka- 
re abudu gražiai pasikalbėjo. Paskui iki gaidgystės šoko, pritariant 
būgnams. 

Po šokių beždžionė nuėjo gulti, o leopardas prasigavo į žardį ir pa- 
siuto ožkas pjauti. Kraują į kalebasą supylė, grįžo trobon ir taikosi bež- 
džionę aplieti, bet toji stukt ranka kalebasą, ir kraujas kliustelėjo ant 
leopardo. 

Ryte beždžionė atsikėlė, pasiėmė mbanzą, išėjo į kiemą ir uždainavo: 


Kvailės vietoj liko antilopė, 
O aš likti kvailė nenoriu. 


Tuolaik šeimininkas nuėjo savo gyvulių sužiūrėti ir pamatė ožkas iš- 
guldytas. Šaukia: 

— Ei beždžione, kurgi senelis? 

— Čionai troboje. Miega. 

Žengė trobon jo budinti ir pamatė visą kruviną. Tuoj visi šoko ir 
leopardui galą padarė, o uošvis sako: 

— Negerai su antilope pasielgėm. Ne ji, o mano žentas ožkas iš- 
pjovė. 

— Jis antilopę apkvailino ir mane apkvailinti ketino — tarė bež- 
džionė. 

— Deja, mano žentas buvo plėšrus žvėris! — pasiguodė šeimininkas. 

Visa tai beždžionė parėjusi apsakė leopardo pačiai, o ta nepatikėjo 
ir puolė ją vytis. 

Nuo tol leopardai persekioja beždžiones, o jos slapstosi medžiuose. 


11. Leopardas ir gazelė 


LEOPARDAS, BEŽDŽIONĖ IR KIŠKIS 


Kartą badmečiu leopardas pasisodino daržovių. Kai atėjo laikas der- 
lių imti, žiūri — sklypas nuniokotas. 

— Kas išrovė mano daržoves? — suriaumojo jis. 

Leopardas pasislėpė krūmuose, tyko. Pasirodo, beždžionės ir kiškio 
čia vagiliaujama. Leopardas pykčiu nebetveria. 

— Tu, beždžione, mano anūkė, o rauni daržoves?! Ir tu, kiški, toks 
pat giminė, bet drįsti mane grobtiė! 

Leopardas nuėjo pas žynį ir prašo: 

— Padėk man sugauti beždžionę ir kiškį. Jie mano daržą siaubia. 

— O ką man už tai duosi? 

— Gaidį. 

— Gerai,— sutiko žynys.— Aš tave vėliau pasišauksiu. 

Jis paėmė leopardo atneštą gaidį. Pastatė puodą ant ugnies. Kai van- 
duo pradėjo kunkuliuoti, įkišo tą gaidį, paskui nupešė. Iškepė jį, ko- 
šės išvirė, patiesė demblį ir pakvietė leopardą pietų. Tas nusiplovė ran- 
kas praustuve, kuris buvo jam paduotas. Abudu drauge pavalgė ir at- 
sigulė miegoti. 

Ryte žynys sako: 

— Atidžiai klausykis! Savo lauke iškask duobę. Kai beždžionė ir kiš- 
kis įsikars medin skinti muzondo vaisių, garsiai paklausk: „Kas čiač“ 
Jie išsigąs, šoks žemėn ir įkris į tą duobę. 

Leopardas nuėjo į savo lauką ir išrausė duobę po muzondo medžiu. 
Po kiek laiko nubėgo pasižiūrėti, kas ten dedasi, ir pamatė beždžionę 
medyje, o kiškį po juo. Leopardas šoko ant kiškio, tačiau nepagavo. 
Kol jį vaikėsi, ir beždžionė paspruko. 

Kitą dieną leopardas pasiėmė šautuvą, šovininę, kirvį, lazdą ir vėlei 
pas Žynį atėjo. 

— Grąžink man gaidį! — sušuko.— Išrausiau duobę, kaip liepei, ta- 
čiau nieko nepagavau. Grąžink gaidį! 

— Nusiramink, bičiuli, — atsakė žynys.— Gulk ir miegok. Rytoj tikrai 
pasiseks. 

Leopardas atsigulė žynio troboje. Ryte žynys sako: 

— Eik miško tankmėn. Nukirsk du medelius ir atsinešk čionai. Mes 
iš jų mergaičių statulėles išpjaustysim. Nutepsi jas figmedžio derva. Ry- 
te į mišką nueisi, padėsi statulėles ant šakų, o pats su virve už medžio 
pasislėpsi. Stovėk ten be garso ir lauk beždžionės ir kiškio. 

Leopardas nuėjo į mišką, nukirto du medelius, parsinešė namo. Viską 
darė, kaip žynys patarė. Prie storos šakos pririšo medines statulėles, o 
pats krūmuose pasislėpė. Netrukus atėjo beždžionė su kiškiu. Kai jau 
visai arti buvo, kiškis sako: 

— Ei beždžione, drauguže! Tik pažiūrėk į šitas mergaites! 

Beždžionė pamatė jas ir klausia: 

— Kaip gyvenate, mergaitės? 

Mergaitės tyli, 

— Ko jūs drovitės? 

Mergaitės vis tiek tyli. 

— Gal alkanos esate? Ei bičiuli — kreipėsi į kiškį — ką tu namie 
turi? 

— Aviną, — atsakė kiškis — O tu? 

— Gaidį. Eime, valgyti pataisysime. 

Juodu pas kiškį nuėjo, papjovė aviną, išvirė mėsos ir košės. Pridėjo 
lėkštes, vandens ąsotį, demblį pasiėmė ir grįžo miškan. 

Beždžionė sako: 

— Lipkite, mergaitės, paragaukite mūsų valgymo! 

O tos tyli ir sėdi medyje. 

— Tai dar kuklumas! — sušuko beždžionė— Bičiuli —tarė ji kiš- 
kiui, — paėjėtume į šalį. Jos varžosi mūsų. 

Abu pasitraukė. Leopardas išlindo iš krūmų, sukirto mėsą ir košę, 
vandenį išgėrė. Paskui abiejuose induose rankas nusiplovė ir vėl krū- 
muose pasislėpė. Grįžo kiškis ir apsidžiaugė: 

— Beždžione, beždžione, mergaitės viską suvalgė! 

Juodu pasiėmė savo indus, demblį ir nusinešė namo. Paskui atėjo su 
būgnu, ėmė jį trankyti ir dainuoti. Ir vėlei kviečia mergaites: 

— Eime šokti! 

O tos — nė žodžio. Tada beždžionė pati šokinėti suskato. Bet vos tik 
prisilietė prie vienos mergaitės, tučtuojau prilipo prie dervos, kuria bu- 
vo nuteptos statulėlės. Beždžionė prasidžiugusi kad sušuks: 

— Bičiuli! Žiūrėk, jau mane viena pasigavo! 

Kiškis padėjo būgną ant žemės, liuokt aukštyn, palietė mergaitę ir 
taipogi prilipo. Jis iš karto sumetė, kuo čia kvepia. 

— Vargas mums! — ėmė šaukti.— Bičiule, mes prapuolę! 

Leopardas su lazda rankose išlindo iš krūmų. Tvojo kiškiui ir įsiki- 
šo jį į maišą ant pečių. Paskui beždžionei trinktelėjo, ją taip pat mMai- 
šan įsigrūdo ir parėjo namo. Grįžęs sako pačiai: 

— Mano maiše beždžionė ir kiškis. Rytoj mes juos pasitaisysim. 

Ir abudu atsigulė miegoti. Ryte leopardas buvo pakviestas į uošvio 
šermenis. Išeidamas sako pačiai: 

— Pagrūsk kasavos. Paskui paimk iš maišo kiškį, nulupk kailį ir iš- 
virk. Savo dalį suvalgyk ir man kiek palik. 

Ir išdrožė į šermenis. 

Staiga iš maišo pasigirdo balsas: 

— Išleisk mus. Dėdė leopardas prašė jį palydėti į šermenis| 

Leopardo pati nebesusigaudė ir paleido abudu. Kiškis sako: 

— Duok mums raktą nuo skrynios. Turime apsirengti: nedera į šer- 
menis su tokiu apdaru eiti! 

Leopardo pati davė raktą, juodu atsidarė skrynią, apsirengė. Kiškis 
puskarininkiu: kardas prie kardasaičio, ant galvos kepurė; beždžionė — 
kapitonu: taipogi su kardu ir kepure. 

Ir traukia juodu į šermenis. Pamatęs leopardą, kiškis šaukia: 

— Surišti jį! Ponas Angolos valdovas mus siuntė jį atvesti. 

Leopardą labai stipriai surišo, tas net maldauti ėmė: 

— Atleiskite virves! Už tai gausite paršiuką! Sieką miltų! Šimtą ma- 
kutų! 

Beždžionė ir kiškis sutiko, atleido virves. Iki vakaro juodu sergėjo 
surištą leopardą, o paskui nuėjo pas jo svainį ir pareikalavo: 

— Liepk čionai atgabenti savo giminaitį Mes jį Angolos gubernato- 
Iiui vešime. 

Leopardą ant karties pasimovę atnešė. 

— Mes norime valgyti! — sako kiškis ir beždžionė. 

Svainis liepė papjauti didelę riebią vištą, iš geriausių miltų košės 
išvirti. Pati pastatė ant stalo mėsos ir jau eis košės virti, tačiau kari- 
ninkai sudraudė: 

— Tegul košę pats ponas leopardas verda. 

Virti košę surištomis letenomis prastai sekėsi, ir leopardas visas ap- 
siplikino. 

Kai vaišės pagaliau buvo gatavos, beždžionė paragino: 

— O dabar valgysim. 

Juodu pakėlė leopardą, nunešė trobon ir sėdo vakarieniauti. 

Viską sušveitę, beždžionė ir kiškis nuėjo pas leopardą, nusimetė mun- 
durus, pasitraukė į šalį ir sušuko: 

— Žinok, kvaily, čia mes — beždžionė ir kiškis. Tavo pati mudu iš 
maišo paleido, mes atėjom į šermenis ir pasitvarkėm, kad tave surištų. 
Dėkojame už vaišes. 

Leopardo svainis puolė juos vytis, tačiau greit atsiliko. Nuo tol bež- 
džionė miega medžiuose, nes leopardo keršto bijo. O kiškis visai akių 
nesumerkia, krūmuose lindi: ir jis leopardo privengia. 

Leopardas, beždžionės ir kiškio apmautas, iš sarmatos visas dėmėm 
nuėjo, jos ant kailio taip ir liko. 


LEOPARDAS IR ŽVĖRYS 


Kartą leopardas praalko ir suka galvą, kur mėsos nutverti. ,„Sušauk- 
siu žvėris į pasitarimą, — nusprendė jis.— Kai susirinks, tai kurį pasi- 
gausiu.“ 

Ir liepė pakviesti antilopę, kiškį, gazelę, aviną. 

Tie subėgo ir klausia: 

— Kam mus šaukei? 

— Norėjau pasitarti, kaip nuo karštligės gydytis. 

Paėmęs būgną, leopardas muša jį ir dainuoja: 


Ak gazele! Antilope! 
Jūsų draugas negaluoja. 
Eikite arčiau. 

O gazelė sako: 

— Vade, ne taip dainuoji. Leisk man. 

Paėmusi iš leopardo būgną, ji užtraukė: 


Ne karštlige — 
Klasta sergi; 
Ne karštlige — 
Klasta sergi. 


Žvėrys susivokė, ką leopardas ketino daryti, ir išlakstė. 


KIŠKIS IR LEOPARDAS 


Kiškis nusipynė didelį didelį krepšį ir traukia į lauką moliūgų parsi- 
nešti. Susitinka leopardą. Tasai klausia: 

— Kur eini, kiški, su tokiu krepšiu? 

— Moliūgų parsinešti, pone, — atsakė kiškis. 

— Krepšys už tave patį didesnis, — nusijuokė leopardas.— Argi pakel- 
si, kai pilną prisikrausi? 

— Pone,— tarė kiškis,— šitą krepšį net su tavim pakelčiau. 

— Tai dar pagyrūnas! —suriaumojo leopardas— (O kas, jeigu iš- 
mesi? 

— Galėsi mane apkulti! 

Leopardas įlipo į krepšį. Kiškis perspėjo: 

— Tik nejudėk, kol tave su virve rišiu, dar iškrisi. 

— Gerai, — sutiko leopardas. 

Kiškis paėmė virvę. 

— Išsitiesk kaip ilgas, pone, — paprašė jis leopardą. | 

Tas ir išsitiesė. Kiškis aprišo virve krepšį, išsitraukė iš už juostos laz- 
dą ir vožė leopardui per galvą. Leopardas šaukia: 

— Ką tu čia man darai? 

O kiškis jam: 

— Juk tu mūsų, kiškių, nekenti. 

Ir užplumpino leopardą. 


VARLĖ IR DRAMBLYS 


Dramblys ir varlė gyveno vienoje troboje. Juodu draugai buvo. 


Dramblys vis lankydavo tokią mergaitę, o varlė jai vienąsyk tarė: 


— Ponas dramblys — mano arklys. 

Kai dramblys vėl į svečius atėjo, toji mergaitė ėmė iš jo šaipytis: 
— Tu varlės arklys! 

Dramblys ant varlės supyko. Parėjo namo ir klausia: 

— Tu pasakei mano bičiulei, kad aš tavo arklys? 

— Ne,— sumelavo varlė, — šitaip aš nesakiau. 

Abu drauge nudrožė pas mergaitę aiškintis. Kiek paėjus, varlė sako: 
— Seneli, man kojas sopa. Aš nebepaeinu. Ar galiu tau ant nugaros 


atsisėsti? 


— Sėskis, anūkėle. 
Varlė užsiropštė drambliui ant nugaros ir tarė: 
— Seneli, aš vos laikausi nenukritusi. Leisk man šita virvute pa- 


sirišti! 


Dramblys sutiko, ir varlė jį pasižabojo. 

Po kiek laiko varlė vėl sako: 

— Aš nusilaušiu rykštelę, moskitus nuo tavęs pabaidysiu! 

— Nusilaužk! — dramblys neprieštaravo. 

Varlė nusilaužė rykštę ir mojuoja drambliui virš galvos. 

Prie išrinktosios namų juos pamatė mergaitės. Pasveikino ir sako: 
— Pone drambly, taigi tu, pasirodo, iš tiesų esi varlės arklys! 


LAPĖ IR KURMIS 


Lapė ir kurmis susidraugavo, sutarė kartu gyventi. 

Lapė sako: 

— Aš, bičiuli, vištas gaudysiu. 

— O aš, — tarė kurmis, — miltų parnešiu. 

— Gerai,— sutiko lapė, ir juodu atsigulė miegoti. 

Ryte lapė nuėjo į kaimą naminių paukščių gaudyti. Kurmis išrausė 
urvą toje vietoje, kur Moterys grūdo jamsus ir manijokus. Jis pasigvel- 
bė krepšį miltų, išsipylė į maišą, grįžo su tuo nešuliu namo. Lapė jau 
buvo parėjusi — kaime vištą nudžiovė. Juodu pasitaisė pietus, pavalgė, 
atsigulė miegoti. 

Ryte lapė sako: 

— Bičiuli, einu gaudyti vištų! 

— O aš einu miltų, — tarė kurmis. 

Juodu išsiskyrė. Šį kartą lapė pagavo gaidį, kurmis vėl parnešė mai- 
šą miltų. Išsivirė tą gaidį, pasitaisė košės. Lapė pasiūlė: 

— Eime išsimaudyti! Grįšim ir pavalgysim kaip reikiant. 

— Oi kaip gerai, — sutiko kurmis. 

Nuėjo prie upelio. Lapė nuplaukė iki vidurio ir grįžo. Kurmis sako: 

— O aš kai panersiu, tai negreitai iškilsiu! 

— Taip ir patikėsiu— nusijuokė lapė. 

Kurmis panėrė, po vandeniu nuplaukė prie kranto, įlindo į paties iš- 
xraustą urvą, nusigavo namo, pasiėmė abiejų taisytus pietus, viską su- 
šveitė, grįžo prie upelio, išnėrė: 

— Na, o dabar einam! — tarė jis lapei. 

Sugrįžo namo. Lapė žiūri — jų pietų jau nieko nebelike. 

— Bičiuli kurmi, kas suvalgė mūsų pietus? — klausia lapė. 

— Nežinau, — atsakė kurmis— Mes kartu maudėmės. Iš kur galiu ži- 
noti, kas juos suvalgė? 

Atsigulė miegoti, 

Ryte lapė sako: 

— Aš einu gaudyti vištų. 

— O aš einu miltų! 

Lapė nučiupo vištą ir grįžo namo. Kurmis nudžiovė maišą miltų, par- 
ėjo — Žiūri, višta jau išvirta. Jis pataisė košės ir sako: 

— Bičiule, iš pradžių išsimaudykim! 

Lapė atsikirto: 

— Vakar jau maudėmės, o mūsų pietus kažkas suvalgė. 

— Ką gi, —spiria kurmis, — šiandien taip ilgai neužtruksim! 

— Na gerai, — sutiko lapė. | 

Viskas kaip vakar pasikartojo. 

Grįžo jie namo. Lapė šaukia: 

— Bičiuli, ir vėl mūsų pietūs suvalgyti. 

— Negali būti, — nusistebėjo kurmis. 

— Aš tau sakiau, kad pirma reikia pavalgyti, o tu pasiūlei maudytis. 
Ir šit mes likome be pietų. 

Kurmis nuleido negirdomis. Abudu atsigulė miegoti. 

Kitą dieną lapė sako: 

— Vidurdienį aš eisiu gaudyti vištų. 

— O aš eisiu dabar, —tarė kurmis— Jei pavėluosiu, moterys baigs 
grūsti ir nusineš miltus. 

Jam išėjus, lapė galvoja: „Ar tik ne jis pietus suvalgo? Pažiūrėsiu, 
kur jo urvas eina?“ Ji pašniukštinėjo žolėje ir rado du kurmiarausius: 
vieną — prie trobos, kitą — prie upės. Lapė padarė spąstus, įkišo į uI- 
vą, o pati kaiman nubėgo. Ten gaidį nustvėrė, parsinešė namo. Ir kur- 
mis jau sugrįžęs. 

— Eime pietų taisyti, — paragino lapė. 

Kai pietūs buvo gatavi, kurmis pasiūlė: 

— Eime išsimaudyti! 

Lapė neprieštaravo. Juodu patraukė prie upės. Kol lapė plaukiojo, 
kurmis pasinėrė, įlindo į urvą ir dumia namo. Prie pat trobos ir pakliu- 
vo į spąstus. 

Lapė ilgai laukė, bet kurmis kaip neišnyra, taip neišnyra. „Eisiu na- 
mo",— nusprendė ji. Grįžusi žiūri — pietūs nė neliesti. Dirstelėjo į kur- 
mio urvą — ogi bičiulis spąstuose nebegyvas. 

— Taip tau ir reikia, — tarė lapė.— Va ir atsiskaitėm, kad mano viš- 
tas valgei. 

Nuo tol lapė viena gyvena. 


(1ETIIIITITIT T“ 
AAS IIIIITIŲI“ 


LAPĖ IR GAIDYS 


Kadaise lapė su 'gaidžiu draugavo. Kas mielą dieną jie vienas kitą 
lankydavo. 

Kartą lapė, atėjusi pas gaidį į svečius, tarė: 

— Mano bičiuli gaidy, jei tu su kuo susipeštum, tasai raudonas daik- 
tas ant galvos galėtų tavo priešininką sužeisti? 

— Tu kvaila. Kaip minkšta skiauterė gali ką sužeistii — atsakė gai- 
dys. 

— O aš su baime į ją žiūriu — prisipažino lapė.— Vis galvoju: „Kad 
tik Nneįsipjaučiau į tą raudoną daiktą, kai su gaideliu žaidžiu.“ 

— Na jau ne! — suramino ją gaidys. Juodu pažaidė, ir lapė grįžo į sa- 
vo olą. 

Lapė vėl galvoja: ,„Aš visalaik bijojau čiupti gaidį, kad neįsipjau- 
čiau, o, pasirodo, jo skiauterė minkšta." 

Kitą dieną atėjo pas ją gaidys, juodu ėmė žaisti. Lapė šoko jam už 
nugaros ir kibo į kaklą. Gaidys suriko: 

— Ką darai? Juk aš tavo bičiulis! 

Tačiau lapė dantis suleido, ir gaidys galą gavo. 

Anksčiau lapė tik vištas gaudydavo, o gaidžių neliesdavo, jų skiau- 
terių bijodavo. Gaidys pats ant savęs bėdą užsitraukė, pasakęs lapei, 
kad jo skiauterė minkšta. 


GODUS ŠUO 


Norėta šunį į karališką luomą pakelti. Žmonės parūpino jam visa, ko 
reikia: kepurę, skeptrą, žiedus, raudą kailį. Skirtą dieną susirinko visi 
genčių vadai. Būgnininkus ir bandžininkus sukvietė. Demblius išklojo. 
Toje vietoje, kur karalius turėjo sėdėti, padėjo storą demblį, ant jo plo- 
ną, 0 ant plono pastatė krėslą ir sako: 

— Tegul valdovas sėdasi. 

Tas atsisėdo. Ir tuolaik imta vaišes dalinti. Šuo pamatė pjaustant mė- 
są, nušoko nuo krėslo, čiupo šoninės gabalą ir į krūmus. 

Žmonės liko suglumę: 

— Kas čia dabar? Mes norime šunį karalium dėti, o jis stvėrė šo- 
ninę ir spruko į krūmus! 

Ir visi išsiskirstė. 

Šuo būtų karalius buvęs, tik godumas sutrukdė. 


ŠUO IR DRIEŽAS 


Suo didžiai su driežu draugavo. Juodu pas kits kitą svečiuodavosi, 
dienų dienas nesiskirdavo. . 

Kartą šuo aplankė driežą. Tasai ir sako: 

— Jums, šunims, gera gyventi. Kartu su žmonėmis einate medžioti, 
visada daug mėsos tenka. 

— Ką tu! — atšovė šuo.— Nieko panašaus. 

— Kaipgi! — neatstoja driežas.— Juk jūs nuolat medžiojate, visokio 
laimikio prisigaudote! 

— Na ir kas! —sumurmėjo šuo.— Klausyk: rytoj su šeimininku ei- 
sime medžioklėn. Tu įsilipk į medį, po kuriuo paprastai laimikį dalina- 
mės. Pažiūrėsi, kas bus, jeigu aš mėsos kąsnelį nutversiu! 

Juodu atsigulė miegoti. Ryte žmonės pasišaukė šunis: 

— Eime į medžioklę! 

Nuėjo miškan, žmonės daug laimikio prišaudė, paskui visi grįžo, su- 
sėdo po medžiu ir pradėjo dalybas. Šuo pasičiupo kąsnelį mėsos — ir 
tučtuojau gavo su lazda per galvą. „Au, au!“ — suskalijo vargšas. 

Driežas medyje ištiesęs kaklą visa tai stebėjo. Ir sušuko šuniui: 

— Bičiuli, teisybę sakei! 

S lssarisis 
— 


ŠUO IR ŠAKALAS 


Po girią bastėsi šuo su savo giminaičiu šakalu. Kartą tasai liepia 
į4am: 

— Nueik į kaimą, ugnies atnešk. Mes padegsim savaną ir prisigau- 
dysim skėrių. 

Suo tinka. Nubėgo į kaimą, užėjo į vieną kiemą. Žiūri — moteriškė 
vaiką koše valgydina. Šuo atsitūpė ir spokso į ugnį: niekaip jos nepa- 
imsi. Pamaitinusi vaiką, moteriškė išgrandė puodą ir košės liekanas šu- 
miui atidavė. Tas paėdė ir galvoja: „Ko man po girias klaidžioti, ba- 
dauti, jeigu čia toks gardus valgymas?" 

Ir likosi kaime. Šakalas ilgai dairėsi draugo, nuėjusio ugnies atneš- 
ti, bet taip ir nesulaukė. 

Išgirdę šakalą, žmonės sako: 

— Šakalas staugia. 

O tas staugimas va ką reiškia: 

— Aš stebiuosi iš šuns, kurį pasiunčiau ugnies: jis koše susiviliojo 
1r kaime visadai pasiliko. 

Nuo tol šuo ir gyvena su žmonėmis. 


KIAULĖ IR ŠERNAS 


Kadaise kiaulė miške gyveno drauge su savo giminaičiu šernu. Kartą 
ji tarė: 

— Eisiu į kaimą, su žmonėmis būsiu. 

— Neik! — atkalbinėjo ją šernas. — Žmonės nekenčia gyvulių. 

— Ne,—spyriojosi kiaulė — miške žolė karti; eisiu į kaimą, Žmonių 
maistu misiu. 

Ir nuėjo. Ten jai kiaulidę pastatė. Kai daug daug paršiukų atsirado, 
kai visas kaimas jų įsiveisė, žmonės kiaulę ėmė ir padūrė. 

Ir dabar skerdžiamos kiaulės žviegia: 

— Sernas draudė mane į kaimą eiti, o aš jo nepaklausiau. Ir šit man 
galas! 


Too 


KURAPKA IR VĖŽLYS 


Kartą kurapka su vėžliu susiginčijo. 

— Bičiuli vėžly,— tarė ji — blogai, kad tu negali bėgioti. Jei kiltų 
gaisras, sudegtum. 

— O ne! —atsakė vėžlys. — Aš niekados nesudegčiau. Tai tu, kurap- 
ka, sudegtum! 

— Aš turiu sparnus, — prieštaravo kurapka.— Nuskrisčiau. O va tu 
nei skraidyti, nei bėgioti negali! 

Ėjo dienos. Stojo sausmetis. Gaisrai prasidėjo. Ir užsidegė krūmai, 
kur tūnojo vėžlys ir kurapka. Vėžlys greitai į skruzdėlyną įsirausė. O 
Iiai Kurapka aukštyn purptelėjo, liepsna nusvilino jai sparnus, ir ji su- 
pleškėjo. 

Baigėsi gaisras. Į nudegusią savaną atėjo medžiotojai. Vėžlys išlindo 
iš skruzdėlyno, apsidairė ir pamatė kurapkos kaulelius. 

— Na ką, bičiule kurapka,— tarė jis.— Sakei, kad aš sudegsiu, o tu 
nuskrisi? Matai, kaip viskas susiklostė. 

Vėžlys paėmė jos kaulelius ir uždainavo: 


Tik kauleliai man liko 
Iš bičiulės kurapkos. 


12. Leopardas ir gazelė 


NIANGA DIJA NGENGA IR JO ŠUNYS 


Nianga dija Ngenga medžiokle manėsi. Jisai turėjo dvi žmonas ir 
du šunis. | 

Kartą jam labai nenusisekė medžioklė: kiek šovė — tiek pro šalį. 

Nianga pasikvietė žynį, paprašė žolių, kurios padėtų taikliai šaudyti. 
Žynys sutaisė žolių ir davė tokį patarimą: 

— Kai pernakvosi vyresniosios žmonos troboje, netykok laimikio už 
termityno, lipk į medį. O jei pernakvosi jaunesniosios troboje, tai ne- 
lipk į medį, o slėpkis už termityno. 

— Gerai, — tarė Nianga. 

Jis laikėsi žynio patarimo, ir medžioklė vėl pradėjo sektis. 

Kartą, pernakvojęs jaunesniosios žmonos troboje, išėjo medžioti. Įli- 
po į medį ir laukia. O šunys tupi po medžiu. 

Atbėgo elnias. Nianga pakėlė šaudyklę, iššovė. Elnias krito —ir šu- 
nys jį pribaigė. Medžiotojas jau ketino žemėn lipti, bet rankos ir kojos 
neklauso. 

Taip kelios valandos praėjo. Saulė nusileido. O Nianga niekaip nu- 
lipti negali. Tada vienas šuo pagalvojo: „Jei aš tylėsiu, mano šeiminin- 
kas žus.“ Ir jis prabilo: 

— Mes išgelbėsim tave. Numesk mums kirvį. Nesistebėk ir negalvok, 
kad kokie burtai tau gresia. 

Nianga numetė kirvį. Šuo puolė kapoti medį, o kai tas ėmė svirti, 
kitas šuo jį prilaikė, ir abudu gražiai ant žemės nuleido. Medžiotojas 
dabar išlipo, elnią sudorojo, mėsą į kailį susuko ir patraukė namo. Šu- 
nys jį perspėjo: 

— Šeimininke, tu užmiršai žynio pamokymus ir įlipai į medį. Ne- 
bijok: žyniai čia niekuo dėti. Nuo šiol tu visada suprasi, ką kalba šu- 
nys, vištos, ožkos. Bet turi niekam nepasakoti, ką išgirsi. Jei tik prasi- 
tarsi mokąs gyvulių kalbą, tuoj mirsi. 

— Gerai,— sutiko Nianga dija Ngenga. 

Jie grįžo namo, atsigulė miegoti. 

Ryte žmona išvirė košės, pataisė elnienos. Nianga šunims nunešė 
daug mėsos, košės su padažu. 

Žmonos nustebo: 

— Kam jiem tiek mėsos? 

Moterys nieko nesakė. Dalį mėsos Nianga savo kaimynams išdalino. 
Praėjo kelios dienos. Kartą Nianga sėdėjo kieme su savo šunimis. Vy- 
resnioji žmona piestoje grūdo manijokus. Staiga jis išgirdo, kaip ožka 
vištai tarė: | 

— Tave šiandien papjaus: pas šeimininką svečias atėjo. 

— Ne, — atšovė višta — tave papjaus, ne mane: tu tokia riebi! 

— Iš pradžių papjaus tave,— toliau varė ožka, — paskui viščiukus, oO 
jau rytoj ir mane. 

Išgirdęs šitą pokalbį, Nianga nusijuokė. Tuo laiku į kiemą įžengė 
uošvė. Jo žmona apsidairė ir pamatė motiną, skarmalais apsigerbusią. 
Tuoj pat užsipuolė vyrą: | 

— Tu juokiesi iš mano motinos, kad prastai apsirengusi! 

— Aš visai ne iš jos juokiausi — atsakė Nianga—o iš savo minčių. 

— Meluoji,— nepatikėjo žmona, —iš mano motinos juokeisi. Mama, 
tavo žentas juokiasi iš tavęs. 

Uošvė sako žentui: 

— Tu įžeidei mane. Daugiau pas jus kojos nekelsiu. 

Ir nuėjo į kitą trobą nakvoti. 

Vyresnioji Niangos žmona išvirė košės ir nunešė savo motinai, bet 
toji atsisakė valgyti. Žmona su vyru susikivirčijo. 

— Tu įskaudinai mano motiną! — prikaišiojo ji. 

— Juk sakiau, kad iš savo minčių juokiausi. 

— Tada pasakyk, ką galvojai! — spyrė žmona.— Jei ne, vadinasi, juo- 
keisi iš motinos! 

— Gerai, — tarė Nianga.— Eime gulti. Rytoj viską pasakysiu. 

Ryte Nianga susikvietė kaimynus. Kai tie susirinko, jis tarė: 

— Žmonės, šiandien aš mirsiu, ir dabar noriu jums kai ką pasakyti. 

Ir Nianga papasakojo viską, kas buvo nutikę. Žmona „pamatė, kad 
vyras miršta. Ir jo giminės tatai pamatė. Visi ėmė šaukti: 

— Tu pražudei savo vyrą! Jei nebūtum prie jo pristojusi, būtų gy- 
vas likęs. Sumokėk už ji išpirką. 

Vyresniosios žmonos dėdės paklausė: 

— Kiek mes turime mokėti? 

— Šešis galvijus, — atsakė Niangos giminės. 

Dėdės jiems atidavė tris kiaules ir tris ožkas. Ir Niangos šunys drau- 
ge su savo šeimininku ištiesė kojas. 

Jei norite — dar ką paporinsiu, o jei akys limpa — eime miegoti. 


760990 4460 
044060 4A2A9460 


VADAS KITAMBA KIJA KSIBA 


Kitamba kija Ksiba buvo Kasanjos kaimo vadas. Jis labai mylėjo sa- 
vo vyresniąją žmoną ir, kai ta numirė, pasakė: 

— Nuo šiol nevalgysiu ir negersiu, vien verksiu ir verksiu, ir visas 
mano kaimas turi drauge raudoti. Įsakau: jaunikaičiams ir mergaitėms — 
nesijuokti, visam kaimui — nė žodžiu nepersimesti. 

Seniūnai stojo prieš: 

— Vade, moteris numirė, ją palaidojom, apraudojom, padarėm viską 
kaip reikiant. O tu reikalauji nesikalbėti ir nesijuokti. Šitaip dar nie- 
kados nėra buvę. 

Vadas atsakė: 

— Jei norite, kad atšaukčiau savo sprendimą, grąžinkite mano žmoną. 

Seniūnai tarė: 

— Kaipgi mes galim mirusiąją grąžinti? Čia mūsų jėgos per menkos. 

O vadas savo: 

— Jeigu negalite jos grąžinti, tai mums nėra apie ką kalbėti. 

Seniūnai pasitarė ir ryžosi pasikviesti žynį. Dovanų jam šaudyklę 
parengė, karvę papjovė. Kai žynys atėjo, jam paaiškino: 

— Vado vyresnioji žmona numirė, ir jis prisiekė: „Aš nevalgysiu ir 
negersiu, vien verksiu ir verksiu.“ Dar visam kaimui uždraudė juoktis 
ir kalbėti. Šit mes pasikvietėm tave, kad iš Kalungos! ją sugrąžintum. 


|! Kalunga — požeminis pasaulis. 

Žynys išėjo rinkti žolių. Pataisęs gyduolių, supylė į vandenį ir sako: 

— Šiame vandenyje turi išsimaudyti vadas ir jo valdiniai. 

Kai visi išsimaudė, jis tarė: 

— Man skirtoje troboje prie ugniakuro iškaskite duobę. 

Žmonės iškasė. 

Zynys įlipo į duobę drauge su mažu sūnum, kurį buvo atsivedęs. Ir 
savo Žmonai paliepė: 

— Visas dienas, kol manęs nebus, laistyk šitą vietą ir ugnies nekurk. 

Zmonės užkasė jį drauge su vaiku ir dar žemę sumynė. Ir visas tas 
dienas moteriškė laistė kapo vietą, o ugnies nekūrė. 

Žynys su vaiku išėjo į kelią, vedantį pas Kalungos valdovą. Greitai 
juodu pasiekė jo kaimą ir pamatė sa vado žmoną. Toji klausia: 

— Kur eini? 

— Aš tavęs ieškau, — tarė žynys.— Kai tik numirei, vadas nustojo val- 
gyti, gerti ir kalbėti, reikalauja tave sugrąžinti. 

Moteriškė nuvedė žynį prie Kalungos valdovo trobos ir klausia: 

— Žinai, kas ten sėdi? 

— Nežinau, — atsakė žynys. 

— Tai Kalungos valdovas. Jis visus mus praris. O ar žinai, kas ten 
sėdi? 

— Nežinau — atsakė žynys,— bet labai panašus į vadą Kitambą, kurį 
žemėje palikau. 

Moteriškė atsakė: 

— Tai ir yra vadas Kitamba. Jam neilgai liko gyventi, po kelerių me- 
tų jis irgi numirs. O iš čia jau niekas nebegrįžta. Imk apyrankę, su 
kuria aš buvau palaidota, kad tavęs melagyste nekaltintų ir nesakytų: 
„Nebuvai ten nuėjęs." Neprasitark vadui, kad jau matei jį Kalungoje.— 
Jinai nutilo, paskui pridūrė: — Aš negaliu tavęs pavalgydinti. Jei tu čia, 
Kalungoje, ką į burną paimsi, žemėn nebegrįši. 

Jie išsiskyrė. Žynys pasišaukė sūnų, ir abu leidosi atgalios. Atėjo ton 
vieton, kur buvo užkasti. Ir šit moteris, atnešusi vandens prie ugnia- 
kuro, pamatė žemę judant, o paskui išlindo žynio galva, rankos. Paga- 
liau jis išlipo iš duobės, sūnų ištraukė. Vaikas buvo vos gyvas, priešais 
saulutę jį pasodino. Žynys nubėgo miškan, prisiskynė žolių, tirštą nuo- 
virą vandeniu atskiedė, išmaudė vaiką, ir tas bemat atsigavo. Paskui 
juodu atsigulė miegoti. 

Ryte Žynys paprašė seniūnus sukviesti. Kai tie atėjo, jis apsakė, ką 
regėjo Kalungoje. 

— Savo darbą atlikau, — tarė jis.— Užmokėkite. 

Gavęs du vergus ir šaudyklę, išėjo. 

Seniūnai vadui pranešė: 

— Žynys matė tavo žmoną. Ir jai pasakė: „Po tavo mirties vadas ne- 
valgo ir nekalba, eime pas jį!“ Bet tavo žmona atsakė: „Iš čia niekas 
žemėn nebegrįžta. Šit mano apyrankė, imk, tegul pamato, kad neme- 
luoji." Va jinai. 

Vadas patvirtino: 

— Taip, čia ta pati apyrankė. 

Dabar jis ėmė valgyti ir gerti. Bet po kelerių metų pasimirė. Žmonės 
savo vadą apraudojo ir palaidojo. 

Taip baigėsi Kitambos kija Ksibos gyvenimas. 


I 


JAUNIKAITIS IR UPĖ 


Vieną jaunikaitį jo dėdė buvo užstatęs už jautį. Tačiau tas dėdė pasi- 
mirė; tėvas ir kiti giminaičiai taipogi, ir nebeliko kas jį išperka. Sulig 
užstato sąlygomis jis arė, kaupė, sėjo, malkas kapojo, vandenį nešiojo. 
Kai visai našlaitėlis paliko, šeimininkai ir mušti pradėjo. Vien skarma- 
lais apsitaisęs, jaunikaitis dažnai girion nueidavo ir ten vienas sau rau- 
dodavo: 

— Aiman!] Nebeturiu dėdės, kuris galėtų mane išpirkti! Nebeturiu tė- 
vo, kuris galėtų mane išpirkti! Nieko nebeturiu, kas galėtų mane iš- 
pirkti! 

Vieną kartą jaunikaitis susapnavo upę jam sakant: „Anksti rytą, 
kai dar visf miegos, ateik ant kranto. Iš trijų daiktų, kuriuos rasi, išsi- 
rink, kas tau tinka. Patarčiau imti kraitelę.“ 

Jaunikaitis pabudo ir galvoja: „Ką reiškia toks sapnas?" 

Praėjo trys dienos. Ketvirtą naktį susapnavo upę sakant: „Kodėl ne- 
atėjai? Rytoj ryte būtinai ateik ir išsirink, kas tau tinka." 

Jaunikaitis atsikėlė probrėkšmiu ir patraukė prie upės. Atėjęs ant 
kranto, pamatė iš vandens kyšančias šaudyklių buožes, du gabulius med- 


184 


vilnės baltinių. Po kiek laiko prie jo priplaukė kraitelė. Jis pasiėmė 
kraitelę ir nuėjo namo. Ten ją įkišo į žoline trobos sieną. 

Šeimininkai gerkles paleido: 

— Ei tu! Imk kauptuką ir prie darbo. Ir malkų neužmiršk atnešti! 

Jis paėmė kauptuką, į laukus išėjo. Visą dieną kaupė, paskui miške 
malkų prikirto. Susirišęs jas, užsivertė ant nugaros ir parnešė namo. 

Anksti rytą atsikėlė ir dirstelėjo į kraitelę. Ten buvo visokiausių gy- 
duolių. Jis vėl paslėpė kraitelę ir nuėjo malkų kapoti. Paskui dar gavo 
vandenį nešioti. Visą dieną triūsė; pagaliau sutemo, ir jaunikaitis atsi- 
gulė miegoti. 

Sapne gyduolės, kurias matė SaUeijS, pamokė, kaip su jomis elgtis, 
kokias ligas gydyti. 

Kitos dienos vakare į kaimą atėjo du nepažįstami žmonės. Jaunikai- 
tis girdėjo, kaip jie paklausė, kur rasti gydytoją. Šeimininkai atsakė: 

— Mūsų kaime nėra. Ieškokite kitoj vietoj. 

Jaunikaitis išėjo iš trobos, pasiteiravo: 

— Kuo serga jūsų ligonis? 

Nepažįstamieji atsakė: 

— Tu pats nustatyk. 

— Gerai, — sutiko jis.— Bet jūs turėsite užmokėti už gydymą. 

— O kiek imsi? — paklausė jį. 

— Vieną makutą. 

Nepažįstamieji davė monetą. 

— Šitas vyrukas labai įžūlus! — perspėjo šeimininkas.— Juk jiš ne- 
moka gydyti. Kurgi tu vaistų gausi? — užsipuolė jaunikaitį — Ar gali 
bent kirmėles išvaryti?! 

— Aš mokausi, šeimininke, — tarė jaunikaitis. 

Tada šeimininkas tiems Žmonėms pasakė: 

— Jeigu neišgydys jūsų ligonio, išlupkite kailį už įžūlumą! 

Du nepažįstamieji nusivedė jaunikaitį į savo kaimą. Tas apžiūrėjo li- 
gonį ir ėmėsi gydyti. 

Kai tik darbas nesiseka, jis naktį susapnuoja gyduoles: tos ir pata- 
ria, ką daryti. 

Per dvidešimt dienų ligonis pasveiko. Giminės jaunikaičiui padova- 
nojo telyčią. Jie džiaugsmu netvėrė. Juk visi gydytojai seniai buvo 
numoję ranka į ligonį. Jaunikaitis, telyčia vedinas, namo sugrįžo. 

Šeimininkas jį pasitiko šaipydamasis;: 

— Na kaip, išgydei ligonį? 

— Taip, — atsakė jaunikaitis— Va telyčia, kurią gavau dovanų už gy- 
dymą. 

— Tai gerai, — atsakė šeimininkas ir pasiėmė telyčią. 

Po kelių dienų žmonės vėl atėjo jaunikaičio vestis, jis dar vieną li- 
gonį išgydė, vėl gavo telyčią. Ir šeimininkui ją parvedė. 

Netrukus jaunikaitis visoje šalyje išgarsėjo. „Tai tikras burtinin- 
kas!“ — sklido apie jį kalbos. 

Prašoko treji metai. Jaunasis gydytojas jau šešias karves turėjo. Jis 
pagalvojo: ,,„Dabar galiu išsipirkti“, — ir tarė šeimininkui: 

— Aš noriu išeiti. Kiek turiu tau sumokėti? 

— Atvesk man tris karves, — pareikalavo šeimininkas. 

Gydytojas atidavė šeimininkui karves ir visiems laikams paliko jo 
kaimą. Vienos dienos kelio atstu nuo to kaimo pasistatė trobą, parsi- 
vedė pačią ir ilgai gyveno, gydydamas žmones. 


DU VYRIŠKIAI IR VIENA MOTERIŠKĖ 


Vienas senas žmogus turėjo dukterį, vardu Sambą. Daugel jaunikai- 
čių jai piršosi, bet tėvas nenorėjo jos atiduoti ir reikalavo gyvo elnio. 
Ir visi jaunikiai atstodavo nuo Sambos, sakydami: 

— Kurgi mes gausim tą gyvą elnią. 

Kartą į kaimą atėjo du nepažįstami jaunikaičiai ir klausinėja, kur ras- 
ti Sambos tėvą. Senis išėjo iš trobos, pasveikino juos ir pasiteiravo: 

— Ko jums reikia? 

Vienas iš jų tarė: 

— Man patinka tavo duktė. Atėjau prašyti jos rankos. 

Ir kitas tarė: 

— Aš taip pat atėjau prašyti jos rankos. 

Tėvas atsakė: 

— Mergaitė viena, o jūs dviese. Vadinasi, tik vienas iš jūsų galite 
ją gauti. Savo dukterį atiduosiu tam, kuris atves gyvą elnią. 

Jaunikaičiai išėjo. Vienas iš jų tarė: 

— Rytoj vos prašvitus eisiu gaudyti elnio. 

Kitas irgi: 

— Aš taip pat rytoj eisiu gaudyti elnio. Eime drauge! 

Pirmasis sako: 

— Gerai. Rytoj susitiksim pamiškėje prie didžiojo baobabo. 

Juodu išsiskyrė kas sau ir atsigulė miegoti. 

Anksti rytą, susitikę pamiškėje, sutarė, ką daryti, ir ėmė ieškoti el- 
nio. Apie vidurdienį aptiko jį ir puolė vytis. Vienas iš juodviejų grei- 
tai pavargo: „Nebeturiu jėgų, — pagalvojo jis.— Ar verta taip dėl mo- 
teries kankintisį Juk aš galiu susirasti kitą. Kur girdėta, kad už nuo- 
taką būtų reikalaujama gyvo elnio. Čia palauksiu savo bičiulio, ir drau- 
ge grįšime namo." 

Po kiek laiko pasirodė jo draugas, vedinas parištu elniu. 

— Bičiuli, — nustebo pirmasis — negi tau vis dėlto pavyko sugauti 
elnią? 

— Kaip matai, — atsakė antrasis.— Aš labai myliu tą mergaitę ir grei- 
čiau būčiau likęs nakvoti miške, nei atsisakęs elnio. 

Juodu nuvedė elnią Sambos tėvui. Senis sako: „Kol kas pavalgykite, 
o paskui apie reikalą pakalbėsim.“ Ir jis padėjo jiems košės. 

Kai juodu pavalgė, tėvas pasikvietė keturis senyvus kaimynus ir į 
juos šitaip prabilo: 

— Aš turiu dukrą ir ieškau jai gero kilnios širdies vyro. Šitie jauni- 
kaičiai vakar atėjo pas mane, ir aš pasakiau savo dukrą atiduosiąs tam, 
katras atves gyvą elnią. Vienas iš jų elnią sugavo. Kitas grįžo tuščiomis 
rankomis. Jus, seni žmonės ir geri kaimynai, prašau nuspręsti mano 
dukters likimą. Išrinkite iš šių dviejų man žentą. 

Seniai paklausė jaunikaičius: 

— Kodėl tik vienas atvedėte elnią? 

Tasai, kur elnią sugavo, papasakojo: 

— Mes abu nuėjom į mišką ir pamatėme elnią. Besivydamas mano 
bičiulis labai pavargo ir atsiliko. Bet aš didžiai myliu Sambą, todėl vi- 
jausi elnią, kol sugavau. 

Seniai paklausė antrą jaunikaitį: 

— Kodėl tu lioveisi vytis elnią, jeigu tikrai nori gauti šitą mergai- 
tę į Žmonas? 

Tas atsakė: 

— Aš niekad nesu girdėjęs, kad mergaitės išpirka būtų gyvas elnias. 
Be galo pavargau besivydamas ir pagalvojau: „Šitaip ir kojas gali grei- 
tai ištiesti. Mergaičių netrūksta, kitą susirasiu!“ Ir atsisėdau pailsėti, bū- 
damas tikras, kad mano bičiulis tuoj sugrįš. Tačiau jis vaikėsi elnią, kol 
sugavo. Jisai laimėjo. Aš pasirengęs atsisakyti Sambos. 

— Tu numojai ranka į elnią — tarė jam seniai — todėl būsi Sambos 
vyras. Tavo draugas tą elnią gali suvalgyti ar parduoti, tačiau tu gausi 


188 


Sambą į žmonas. Matyt, jis valingas ir baisiai užsispyręs. Nei priekaištų, 
nei patarimų neklausys. Jei užsimes kam galą padaryti — būtinai pada- 
rys. Atiduosi tokiam mergaitę, jis apkuls ją, jeigu kuo nors prasikals, 
niekas nestengs apginti. Jis neišgirs proto. balso. Mes nenorim, kad jis 
būtų Sambos vyras, tegul sau eina. Ji ištekės už tavęs, nes tu numojai 
Ianka į elnią. Net didžiausiam pykčiui pakilus, tu mokėsi išklausyti pro- 
to balsą. 

Atsisukę į Sambos tėvą, seniai tarė: 

— Va tavo žentas. Mes išrinkome. 

UOŠVIS IR ŽENTAS 


Vieną vakarą uošvis ir žentas sėdėjo kieme. Sutemo, ir uošvis stoda- 
masis tarė: 

— Eime miegoti. Tamsu — nors į akį durk. 

Žentas buvo vieną akį išsidūręs, todėl pasijuto įskaudintas, tačiau 
nieko nesakė. 

Kitą kartą juodu suėjo paplepėti. Buvo mėnesiena. Ir žentas plikam 
uošviui tarė: 

— Eime, brangusis, miegoti: mėnulis šviečia kaip plikė. 

Uošvis labai įsižeidė, net labos nakties žentui nepalinkėjo. 

Kitą dieną uošvis iš kaimo pasikvietė šešis senius. 

— Aš norių jums apsakyti, kaip mane žentas įžeidė. 

Ir jis liepė žentą pakviesti. Kai tas atėjo, uošvis tarė: 

— Vieną šviesią naktį mudu sėdim kieme, ir žentas sako: „Mėnulis 
šviečia kaip plikė..." Nuo to laiko mudu piktuoju, nors jis ir mano 
dukters vyras: juk aš esu plikis. 

— Žinoma, man nereikėjo taip sakyti, bet uošvis mane pirmas įžei- 
dė, — teisinosi žentas.— Vieną vakarą mudu sėdėjome kieme, ir jis man 
tarė: ,„Tamsu — nors į akį durk." O juk aš vieną akį išsidūręs. 

— Žentas akį išsidūręs, o tu šitaip kalbi — seniai ėmė priekaištauti 
uošviui.— Apie plikę užsimindamas, jis tik varė toliau tavo pradėtą 
šneką. Tu pirmas jį įžeidei, o jis tau atsikirto. Abudu užmirškite savo 
skriaudas. Atneškite romo. Išgersime jūsų susitaikymo proga. 

Ir žentas su uošviu susitaikė. 


BALTAODIS IR JUODAODIS 


Kartą susiginčijo du žmonės — baltaodis ir juodaodis. Baltaodis sako: 

— Aš turiu visko, ko Žmogui reikia. Nieko man netrūksta. 

— Neteisybė! Vieno daikto neturi! — atšovė juodaodis. 

— Tai jūs, juodaodžiai, nieko neturite, visko stokojate,— atrėžė bal- 
taodis. 

Nesakęs nė žodžio, juodaodis grįžo namo. Po mėnesio jis nupynė 
demblį ir ėmė jį raštuoti, tačiau pritrūko lianų !. Ir kaimynai sausų lia- 
nų nebeturėjo. Žmogus pagalvojo: „„Nueisiu pas baltaodį: jam nieko ne- 
trūksta.“ 

Atėjo ir sako: 

— Pone, atėjau vieno daikto paprašyti. 

— Kokio gi? — paklausė baltaodis. 

— Matai, aš nupyniau demblį, pradėjau raštuoti, tačiau neužteko lia- 
nų. Pagalvojau: „Eisiu ten, kur visko yra.“ 

Baltaodis pažvelgė į jį, nusijuokė, paskui sandėliuką apžiūrėjo, tačiau 
lianų nerado. 

— Tu laimėjai — prisipažino jis ir juodaodžiui davė šimtą makutų. 

Taip juodaodis laimėjo ginčą su baltaodžiu. 


! Vietoj virvės Angoloje vartojami džiovinti lianų ar kitų augalų stiebai. 


DRAUGYSTĖ STIPRI KAIP LIŪTAS' 


Du kaimynai buvo neišskiriami draugai ir kas dieną susitikdavo. Kar- 
tą vienas aplankė antrą. Ėmė plepėti apie ši, apie tą. Paskui vienas iš 
jų sako: | 

— Prie mūsų kaimo liūtų pasirodė. Gerai duris užšauk ir garsiai ne- 
Iėkauk, kad neišgirstų. 

Kitas tarė: 

— Aš nebijau liūtų, turiu šaudyklę ir ietį. 

Pirmasis nusijuokė: 

— Nepaistyk niekų. Ne taip lengva liūtą įveikti. 

— Aš grumčiausi iki galo,— pasigyrė antrasis. 

Du draugai dar ilgai juokėsi ir šnekučiavo. Paskui pirmasis išėjo na- 
mo. Jis pasiėmė burtažolių, naktį prisėlino prie savo draugo trobos, 
pasivertė į liūtą ir suriaumojo. Tasai miega sau. Tada jis dar kartą su- 
riaumojo ir, trenkęs letena, išdaužė duris. Paskui čiupo savo draugą iš 
guolio ir laukan išsviedė. Po to išlaužė sieną, iššoko, trobą nuvertė ir, 
palikęs draugą tarp griuvenų, išėjo, vėlei žmogumi atsivertė ir atsigulė 
miegoti. 

Ryte atėjo pasižiūrėti, ką gi bičiulis beveikiąs. 

— Ak, kas čia dėjosi! — papasakojo tasai — Naktį atsibeldė liūtas, 
viską sulaužė ir mane iš trobos išmetė. 


! Angoliečių patarlė. 

Draugas juokdamasis paklausė: 

— Ko gi tu nešaudei? Kodėl liūto ietimi nepervėrei? Juk turi šaudyk- 
lę ir ietį! 

Abudu nusikvatojo. Tasai, kur ketino su liūtu grumtis, prisipažino: 

— Mano mielas, liūtas iš tiesų stiprus. Ir draugystė stipri. 

Šitaip baigėsi jų ginčas. 


13. Leopardas ir gazelė 

AUKSARANKIS IR GREITADARBIS 


Susipažino du žmonės. Vienas tarė: 

— Aš Ndala auksarankis. 

Kitas tarė: 

— Aš Ndala greitadarbis. 

Eina juodu drauge į miestą daržovių parduoti. Kelyje juos audra už- 
klupo. „Pasistatykime lapines!“ — nusprendė abu. 

Ndala greitadarbis mitriai surentė lapinę ir pasislėpė joje. Ndala auk- 
sarankis dirbo lėtai ir kruopščiai, tačiau jį perkūnas nutrenkė. 

Kad ir ką darytum, reikia suspėti laiku. 


PRAEITIS IR ATEITIS 


Ėjo dviese ir ant kelio rado statinę palmių vyno. 

— Duok mums vyno! — paprašė jie statinę. 

Statinė sako: 

— Aš duosiu vyno, jei pasakysite, kuo jūs vardu. 

Vienas tarė: 

— Aš esu Iš Kur Mes Einame. 

Antras: 

— Aš esu Kur Mes Einame. 

Statinė sako: 

— Tavo vardas, Iš Kur Mes Einame, man patinka. O tavo, Kur Mes 
Einame, nepatinka. Tau aš neduosiu vyno. 

Kur Mes Einame įsižeidė. Statinę į teismą padavė. Teisėjas išklausė 
juos ir sako: 

— Kur Mes Einame teisus, o tu, statine, neteisi. Jo vardas geresnis. 
Ten, kur mūsų jau nebėra, nieko ir negausi, — visa, ko mums reikia, yra 
ten, kur einame. 


KIŠKIS IR LEOPARDAS 


Kadaise leopardas ir kiškis buvo dideli draugai. Bet šit leopardas ve- 
dė ir netrukus po vestuvių susiruošė aplankyti pačios tėvus. Pasikvie- 
tė ir kiškį. 

Juodu gavo per girią eiti. Jau daugiau nei valandą keliavę, staiga .-tuš- 
čią kalebasą pamatė. 

— Bičiuli,— tarė leopardas kiškiui — prisimink šitą vietą. Jei mus alu- 

— (Gerai, — sutiko kiškis. Ir ūmai sudejavo: — Klausyk, bičiulį, man 
pilvą gelia. Aš girion pabėgėsiu. Palauk manęs. 

Nunėręs į tankmę, kiškis nudūmė ton vieton, kur kalebasas gulėjo. 
Įsikišęs jį į maišą, sugrįžo pas leopardą. 

Draugai toliau patraukė. 

Po kiek laiko juodu pintinę pamatė. 

— Prisimink šitą vietą, — tarė leopardas.— Jei mus kuo pavaišins, grį- 
ši Čion pintinės paimti. 

Netrukus kiškis vėl pilvu skundžiasi, prašo palaukti. leopardą — į gi- 
rią pabėgėsiąs. Nėręs į tankmę, nudūmė ton vieton, kur pintinė gulėjo, 
įsikišo ją į Maiša ir grįžo pas leopardą. 

Jucdu priėjo batatų lauką, ir smarkiai išalkęs leopardas puolė žiau- 
moti lapus. 

— Ką tu darai? — nustebo kiškis.— Niekas batatų lapų nevalgo, tik 
saldžius gumbus. Juos reikia iš žemės išsirauti. 

Sočiai prisikirtę gumbų, juodu patraukė toliau ir greitai priėjo kai- 
mą, kur gyveno leopardo uošvis. Tas juos gražiai sutiko, palydėjo 
į svečių trobą. Prieš žengdamas vidun, kiškis gerai paslėpė savo maišą. 

Svečiai gavo alaus, ir leopardas klausia kiškį: 

— Frisimeni, ką sakiau dėl kalebaso? 

— Žinoma, prisimenu. 

— Tai eik ir atnešk. 

Kiškis išėjo iš trobos, išsitraukė iš maišo kalebasą, mažumą pastovė- 
jo ir grįžo trobon. Leopardas ramiai sau leidžia pro gerkle alų. Jis la- 
bai nustebo, nepatenkintas, kad kiškis taip greitai grįžo. 

— Na ir greitai lakstai, bičiuli! — tarė jis. 

— Dėl to aš ir kiškis, kad greitai lakstyčiau! — atsakė tas. 

Abu kartu baigė gerti alų. 

Po kiek laiko jiems atnešė valgymų, ir leopardas pasiuntė kiškį at- 
nešti pintinės. Kiškis sako: 

— Klausyk, bičiuli! Negerai elgiesi: kai aš nubėgau kalebaso, tu be 
manęs alų gerti pradėjai. Jei nebūčiau taip greitai grįžęs, nė lašo nebuū- 
tų likę. Būk geras, nevalgyk be manęs! 

Jis išėjo iš trobos, pasiėmė iš maišo pintinę ir tučtuojau grįžo pas 
leopardą. 

Šį sykį leopardas nespėjo valgio nė prisiliesti. Abu drauge pavalgė 
ir, saulei nusileidus, sugulė miegoti. Kiškis garsiai užknarkė, ir leopar- 
das paklausė: 

— Bičiuli, ar miegi? 

Kiškis dėjosi miegąs, nieko neatsakė, net nepajudėjo. Įsitikinęs, kad 
jis miega, leopardas paėmė kalebasą ir išėjo iš trobos. Įsigavęs uošvio 
tvartan, jis papjovė ožką, kraują į kalebasą supylė, o mėsą ligi kaule- 
lio surijo. Paskui grįžo ir ant pirštų galų priėjo prie kiškio. Žiūri — ogi 
tas guli atmerktom akim! Stabtelėjęs jis tyliai klausia: 

— Bičiuli, ar miegi? 

Kiškis knarkia, ir tiek. 

Leopardas pagalvojo, pagalvojo ir nusprendė, kad kiškis miega at- 
merktom akim. Jis pakėlė kalebasą ir jau šliukštels ant kiškio ožkos 
kraują, o tas ūmai pašoko, užpakalinėm kojom kai spyrė į kalebasą, 
visas kraujas ant leopardo ir ištiško. 

Ryte šeimininkas nueina tvartan — vienos ožkos nėra, o žemė kruvina. 
Pėdsakas į svečių trobą atvedė. Visą šeimyną sušaukęs, jis į duris pa- 
sibeldė. Kiškis atsikėlė ir jas atidarė. 

— Ar gerai miegojote? — paklausė šeimininkas. 

— Puikiai — atsakė kiškis. 

O leopardas apsimetė miegąs, bijojo, kad kas kraujo ant jo kailio 
nepastebėtų. Arčiau priėjęs, šeimininkas iš karto sumetė, kas ožką nu- 
galabino. Čiupęs lazdą, vienu smūgiu leopardą nudobė. 

"Kiškis paprašė: 

— Duokite man leopardo kailį, jo šėimai parnešiu: juk pati klaus 
mane, kodėl vienas grįžau. 

Šeimininkas padovanojo kiškiui leopardo kailį, jis atsisveikino su vi- 
sais ir leidosi atgalios. Prieš žengdamas į savo bičiulio leopardo trobą, 
jis užsitraukė ant savęs jo kailį. Leopardo pati, apgaulės nepamačiusi, 
ji savo vyru palaikė, pavalgydino ir paguldė miegoti. Tik leopardo ma- 
žylis sūnus įtarė ką negera ir iš ryto sako: 

— Mama, man regis, čia ne mūsų tėtė. 

— Ak tu, nedorėli! — pasipiktino motina.— Kaip savo tikro tėvo ne- 
pažįsti? — Ir apkūlė mažylį. 

Praėjo kelios dienos. Kailis pašvinko ir kaip maišas ant kiškio subliuš- 
ko. Tik tada leopardo pati susivokė esanti apgauta. Tučtuojau pasišau- 
kė pagalbon savo gimines ir kaimynus. 

Kiškis nusimetė leopardo kailį ir kiek įkabindamas leidosi bėgti. Nei 
leopardo pati, nei sūnus nebegalėjo jo pavyti. Nuo tol leopardai visur 
ir visada kiškius persekioja, o tie nuo jų slapstosi. 


MUKONGVA-NDUMBA 


Vienas žmogus turėjo sūnų, vardu Mukongvą-Ndumbą. Jis buvo di- 
delis ėdrūnas. Kad ir kiek suvalgydavo, niekados nepasisotindavo. Nei 
mėsa, nei žuvis, nei košė jo alkio nenumalšindavo. Sūnus užaugo, vedė. 
Tačiau žmona greitai nuo jo pabėgo, nes niekaip negalėjo primaitinti. 
Dar kiek sykių jis vestuves kėlė, bet visos žmonos jį palikdavo. 

Kartą kaimo vadas nusprendė pats Mukongvą-Ndumbą pamaitinti. Jis 
liepė savo valdiniams sunešti alaus. Paskui papjauti jautį ir pataisyti 
kuo daugiau mėsos ir košės. Ir pasiuntė pakviesti Mukongvą-Ndumbą. 
Visas kaimas susirinko prie vado namų pažiūrėti, kas čia dėsis. 

Vadas įsakė priešais jo trobą parengti vietą, sunešti ten visą alų, ko- 
šę ir mėsą. 

— Na, dabar pažiūrėsim, ar jis prisivalgys, ar ne? 

Mukongva-Ndumba puolė prie valgio. Neskubėdamas iškabino visą 
košę, suvalgė visą mėsą, išgėrė visą alų. 

Vadas paklausė: 

— Na, dabar sotus? 

— Deja, — atsakė Mukongva-Ndumba.— Dar alkanesnis, negu buvau. 

Visi žado neteko iš nustebimo, o vadas įsižeidęs nusisuko nuo svečio: 

— Pasakykite jam, kad išeitų! | 

Ir Mukongva-Ndumba išėjo. Kaip ir anksčiau jį marino alkis, ir jis 
nusigavo miškan rinkti mbungu vaisių. Tik ėmė juos valgyti, staiga 

kažkas šalia sužėrėjo. Jis apsidairė ir pamatė mergelę su dailiu geleži- 
niu apdaru. Mukongva-Ndumba jau ketino bėgti, bet mergelė jį sutu- 
rėjo: 

— Palauk! Tėvas išgirdo, kad tu niekad sotus nebūni, ir pasiuntė ta- 
ve surasti. Eime į tavo kaimą. 

Kai juodu grįžo į Mukongvos-Ndumbos kaimą, žmonės išsigando mer- 
gelės su geležiniu apdaru ir buvo besprunką, bet Mukongva-Ndumba 
ir jo bendrakeleivė jiems ėmė šaukti: 

— Nebijokite! 

Visi stabtelėjo ir apstulbę sužiuro į mergelę. 

Mukongva-Ndumba ją nusivedė į savo trobą. Kitą dieną jis papjo- 
vė ožką, jaunoji žmona išvirė mėsos, juodu pavalgė, ir Mukongva- 
Ndumba pirmą kartą gyvenime pasijuto sotus. 

Po kelių dienų žmona sako: 

— Aš noriu šiandien aplankyti tėvus. Vakare grįšiu. 

Iš tėvų ji parsinešė kiek manijokų miltų ir pupų. Kitą dieną pakvie- 
tė kaimo gyventojus ateiti su krepšiais. Kai visi susirinko prie trobos, 
kiekvienam į krepšį įmetė po pupą, ir visi krepšiai paliko kaupini. 

— Dabar atsineškite piestas, — tarė jinai. 

Žmonės atsinešė piestas. Mukongvos-Ndumbos žmona į kiekvieną įbė- 
rė po saują manijokų miltų, ir tos pasidarė pilnos. Paskui išvirė košės 
ir visus pamaitino. Mukongva-Ndumba mažai tesuvalgė, daugiau ne- 
begalėjo. Likusią košę kitiems išdalino ir nuo tos dienos niekuomet al- 
kio nebekentė. 

Po kiek laiko Mukongvai-Ndumbai gimė sūnus. Žmona tarė: 

— Aš tėvą aplankysiu. Prašau tave: nepaliesk ranka sūnaus, mirs 
jisai! 

Ir išėjo. Mukongva-Ndumba sėdėjo namie ir staiga pamatė miegan- 
čiam vaikui ant pilvo musę nutūpus. Tėvas plekštelėjo sūnui per pil- 
vą — ir tas beregint numirė. 

Motina tuolaik viešėjo danguje pas savo tėvą. Ji tučtuojau nusileido 
žemėn, parbėgo namo ir klausia:. 

— Kodėl tu palietei sūnų? 

Vyras nieko negalėjo atsakyti. Tada ji pasiėmė sūnų ant rankų ir ta- 
rė Mukongvai-Ndumbai: 

— Eime greičiau į dangų pas mano tėvą! 

Ir išėjo. Dabar žmona sako: 

— Mes rasime ežerą, šaltą kaip ledas. Turėsime jį pereiti. Paskui bus 
ežeras, karštas kaip ugnis. Žiūrėk, kad nesuriktum! 

Kai jie priėjo šaltąjį ežerą, žmona dar sykį priminė: 

— Turi būti labai labai kantrus! 

Jie žengė į ežerą, šaltą kaip ledas, iš jo perėjo į ežerą, karštą kaip 
ugnis. Mukongva-Ndumba buvo kantrus, nė žodžio neištarė. 

Žmona sako: 

— Kai mes įeisime į šotą !, tau bus pasiūlytas labai dailus ir patogus 
krėslas. Nesėsk į jį! Pasiūlys prastą — tada ir sėskis! Vartai į mano tė- 
vo kaimą visados liepsnoja. Drąsiai ženk pro juos. 

Mukongva-Ndumba paklausė jos patarties ir drąsiai perėjo liepsną. 

Kaime jie buvo su džiaugsmu priimti. Kai Mukongva-Ndumba atsidū- 
Iė šotoje, jam dailų krėslą pasiūlė. Bet jis atsisakė į jį sėstis — pasirin- 
ko prastą. Tada pasirodė žmogus, didelis kaip audros debesis, o jo akys 
nelyginant žaibai. Mukongva-Ndumba neišsigando: čia buvo jo uošvis, 
patsai viešpats Kalunga. 

— Eik paskui mane! — paliepė Kalunga, žengdamas iš šotos. 

Mukongva-Ndumba taip ir padarė. Ir jo žmona su mirusiu sūnum ant 
rankų nuskubėjo tėvui pavymui. Kalunga atvedė juos prie keturių me- 
džių ir tarė: 

— Priskinkite išpii 

Žentas įsikorė į medį, priskynė lapų, nulipo žemyn, kaip uošvis lie- 
pė, sukramtė juos ir EPjDMĘ ant vaiko. Berniukas ėmė kvėpuoti. Kalun- 
ga tarė: 

— Dabar priskink lapų nuo kito medžio. 

Mukongva-Ndumba įsiropštė į antrą medį, priskynė lapų, nulipo, su- 
kramtė juos ir spjovė ant vaiko. Berniukas atsimerkė. 

— Dabar skink nuo trečio medžio! — paliepė Kalunga. 

Mukongva-Ndumba priskynė lapų nuo trečio medžio, spjovė — ir ber- 
niukas atsisėdo. Kai tėvas spjovė ketvirtą kartą, berniukas žadą atgavo. 

Kalunga tarė: | 

— Dabar žinai, kaip reikia gaivinti žmones! 

Visi buvo didžiai patenkinti ir laimingi. 

Praėjo kelios dienos. Laikas grįžti namo. Kai jie atsisveikino su Ka- 
lunga, dievas ir sako: 


1 Šota —troba, kur renkasi kaimo žmonės. 

— Ateik pas mane su savo žmona ir gerai perprask, kaip gydyti 
žmones. Juk tu dabar mano žentas, Kalungos žentas! 

Jie leidosi į kelią. Vakare priėjo stovyklaujančius prekijus. Tie atsi- 
stojo ir pasisveikino, suploję delnais. Mukongva-Ndumba su žmona nu- 
sprendė čia.apsinakvoti. Žmona visiems sako: 

— Naktį ugnies nekurkite. Kad ir ką išvydę, galvos nepameskite. 

Tačiau Mukongva-Ndumba šiuokart nepaklausė jos patarties. Jis din- 
gojosi jau išmintingas ir galingas esąs, juk paties dievo ženias. Naktį, 
kai visi miegojo, Mukongva-Ndumba ugnį užkūrė. Ir staiga pamatė, kad 
žmona nebegyva. Jis puolė garsiai raudoti, žmoną šaukti. 

UŪmai ji atsistojo ir sako: 

— Mukongva-Ndumba, tu iš proto išsikraustei — aš einu dangun pas 
tėvą ir daugiau niekuomet negrįšiu. O tu leiskis žemėn. Dabar moki 
gaivinti Žmones, gyvensi be stygiaus. 

Sulig tais žodžiais ji pranyko drauge su visais prekijais. Mukongva- 
Ndumba grįžo savo kaiman ir rado ten žmogų mirusį. 

— Atneškite jį čionai! — paliepė jis. 

Kai numirėlį atnešė, Mukongva-Ndumba įlipo į medį, paskynė lapų, 
sukramtė, spjovė ant jo — tasai atgijo, kvėpuoti ėmė. Įsiropštė į antrą 
medį, spjovė ant negyvėlio — tasai atsimerkė. Kai ant jo trečią sykį 
spjovė, tasai atsisėdo. Bet ką toliau daryti, Mukongva-Ndumba užmiršo. 
Ir žmonės jam tarė: 

— Mukongva-Ndumba, koks tu iširėlis, tokį dalyką užmiršai. 


KANGOLOLO BOKŠTAS 


Vadai paklausė savo kaimų gyventojus: 

— Kas iš jūsų gali nuveikti neįtikimą darbą? 

Atsiliepė žmogus, vardu Kangololas. 

— Aš galiu pastatyti tokį bokštą, kuriuo visi užlips į dangų, — tarė 
jis. 

Susirinko minios žmonių. Jie puolė kirsti medžius ir krauti rąstus 
vieną ant kito. Ilgai plušo, ir pagaliau atėjo diena, kai iš viršaus pasi- 
matė Lualaba, Kasajis, Zambezė, Kvanza — viskas iki pat Kalungos. 

„Dangus jau visai arti — apsidžiaugė Žžmonės.— Mes regime, kas ten 
dedasi.“ 

O rąstų, pasirodo, būta supuvusių. Bokštas susiūbavo ir ėmė svirti že- 
myn. Žmonės krito iš baisaus aukščio, išsibarstė po visą pasaulį. Štai 
kodėl radosi tiek daug kalbų. Ir taip atsitiko per Kangololo išdidumą. 

MĖNULIS IR SAULĖ 


Susiginčijo Mėnulis ir Saulė. Saulė sako: 

— Aš už visus protingiausia. 

Mėnulis prieštarauja: 

— Aš už visus protingiausias! 

Saulė sako: 

— Juk aš Žmonėms duodu šviesą, kad jie galėtų dieną matyti. 

Ir dabar Mėnulis su ja nesutinka: 

— O aš? Aš Žmonėms duodu šviesą, kad jie galėtų naktį matyti. 
Saulė perpyko ir sušuko: 

— Nepriešgyniauk! 

Juodu ėmė šaukti ir bartis. Saulė purvais Mėnulį apdrabstė. Nuo tol 
nakties šviesulys paliko blausus. Užtat dienos šviesulys pasaulį ryškiais 
spinduliais nutvieskia —ir jį žmonės kur kas labiau gerbia nei Mė- 


nulį. 


BITĖ IR KAZEKVĖ! 


Kartą susirgo bitės sūnus. Motina susijaudino, nuskrido pas žynį. Ti- 
kėjosi gauti gyduolių, nuo kurių mažylis pasveiks. Žynys pašnibždėjo 
kažką prie stebuklingų amuletų ir pasakė: 

— Tavo sūnų tegali kazekvė išgydyti. Greičiau skrisk pas ją, papra- 
šyk plunksnos iš sparno. O kai gausi, padėk į indą, užpilk vandeniu, 
gerai pavirink ir tuo skystimu kasdien prausk savo sūnų, kol pasveiks. 
O jis greit, labai greit pasveiks. 

Jį išklausiusi, bitė galvotrūkčiais puolė pas kazekvę ir maldauja, kad 
duotų plunksną. 

Kazekvė nė negalvojusi ištraukė iš dešinio sparno plunksną ir pada- 
vė bitei: 

— Še, gydyk savo sūnų! Mums, motinoms, ypač skaudžios vaikų 
kančios. Mes viskam dėl jų pasiryžusios. 

Bitė paskutinių kazekvės žodžių nė negirdėjo. Skubėjo pas sūnų: 
kiekviena valandėlė brangi. 

Parskridusi padarė kaip Žynio liepta. Ir vos tik nuprausė sūnų, pa- 
matė, kad jam iškart geriau paliko. Aštuonias dienas iš eilės taip gy- 
dė. Paskutinės dienos vakare bitės sūnus pasveiko. 


!Kazekvė— mažas paukščiukas, Angoloje žinomas kaip „bitininkas“; pagal jį 
žmonės randa bičių dreves. 

Po kelių mėnesių susirgo kazekvės sūnus. Dabar ji atskrido pas žynį 
patarimo. Tas kreipėsi į savo stebuklingus amuletus ir tarė: 

— Tavo sūnų gali tik bitė išgydyti. Lėk pas ją, paprašyk, kad duotų 
savo sparną. Kai gausi, padėk į indą, užpilk vandeniu, gerai pavirink. 
O paskui tuo skystimu prausk sūnų, kol pasveiks. 

Negaišdama laiko, kazekvė puolė pas bitę, būdama tikra, kad ta ne- 
atsisakys iš mirties gelbėti jos sūnaus. Tačiau jinai klydo. Kai kazekvė 
savo bėdą apsakė, bitė pasipiktinusi atrėžė: 

— Kaip tu gali tokio daiyko prašyti? Gelbėdama.tavo vaiką, aš turiu 
gyvybę aukoti?! 

— Ką aš girdžiuė — nustebo kazekvė— O kai tavo sūnus sirgo ir tu 
prašei plunksnos iš mano sparno, argi atsisakiau duoti? Kodėl neatsimo- 
ki geru už gerą?! 

— Aš tau labai dėkinga. Patikėk, man skaudu, kad negaliu tavo pra- 
šymo patenkinti. Bet aš galvoju, jei iš tiesų esi tokia gera, negali sa- 
vo sūnaus labui linkėti man žūties, o mano vaikams karčios našlaičių 
dalios. Tu man padarei paslaugą davusi vieną plunksną. Bet juk daug 
jų turi ir skraidyti nesiliovei. Tačiau ar būtum man davusi visą spar- 
ną? Tikriausiai ne. Aš nebūčiau nė prašiusi. Ko mes sau nelinkim, nega- 
lim linkėt ir kitiems! 

— Ak taip! — atsakė kazekvė,— aš daviau tau vaistų — ir savo sūnų 
išsigydei. O tu dabar nenori padėti manajam ir dar iškalbi. Tai žinok, 
jei Mano sūnus mirs, tu niekuomet neturėsi ramybės — kad ir kur gy- 
vensi, aš atvesiu pas tave žmogų, o tas suniokos tavo lizdą, iškops ta- 
vo medų. 

Bitės nelaimei, kazekvės sūnus mirė. Štai kodėl ir dabar, savo priesai- 
ką tesėdama, kazekvė atveda žmogų prie bitės drevės, kad tas išplėštų 
pilnus kvapnaus medaus korius, sugriautų jos namų židinį. 


ŠINGANDANGARIS! 


Viename kaime gyveno vyras, žmona ir keturi vaikai: dvi dukterys 
ir du sūnūs. Kartą vyras sumanė aplankyti netoliese gyvenantį uošvį ir 
drauge su visa šeima patraukė į kelionę. 

Jis nusileido takeliu nuo kalvos ir atsidūrė ant upės kranto. Čia vie- 
na dukra urvą pamatė: „Gal jame tūno koks žvėrelis, kurio mėsa val- 
goma? — pagalvojo mergaitė.— Būtų nebloga dovana seneliui!“ Ji pa- 
prašė motiną kauptuko ir ėmė kapstyti. Kapstė kapstė, o žvėrelio kaip 
nėr, taip nėr. Tik staiga žemė atsivėrė —ir priešais ją stojo didžiulis 
siaubūnas, pažiūrėti į Žmogų panašus. 

Mergaitė suriko, o motina, tėvas, broliai su seseria iš baimės nustėro. 
Siaubūnas — tatai buvo Šingandangaris — nusikvatojo, pasirąžė ir tarė 
virpantiems žmonėms: 

— Nebijokite! Nieko bloga aš jums nedarysiu, jeigu paimsite mane 
drauge, pamaitinsite ir savo šeimos nariu laikysite. Daugel metų po že- 
me tūnojau— ir tik per jus laisvę išvydau. Sakau jums, nebijokite! 
Paimkite mane drauge. | 

— Ei-me, pone, — sumikčiojo šeimos galva, su baime žvelgdamas 
į šlykštų siaubūną. Jis buvo didelis didelis, galėjo vienu sprigtu bet ku- 
Tį iš jų nudėti. 

I Šingandangaris— pasakų siaubūnas, pikta žmogaus pavidalo dvasia, 

Linksmai kvatodamas, Šingandangaris žengė priekyje, šalia tėvo, o 
motina su vaikais tylėdami ėjo iš paskos nuo jų atokiau. Po vidurdie- 
nio ir atsigavo į vietą. 

Priėję kaimą, vyras su siaubūnu patraukė prie šotos, o žmona su vai- 
kais pasuko į senelio trobą. 

Pasisveikinę su giminėmis, jie apsakė viską, kas nutiko. 

O vyras su siaubūnų tuo tarpu šotoje linkčiojo ten susirinkusiems. 
Seimos galva, kaip priimta, ypač pagarbiai pasveikino savo uošvį, ku- 
Iis buvo to Kaimo vadas. Tasai žentui mandagiai pasiūlė demblį. Sve- 
čias jau buvo beimąs, bet Šingandangaris pirmas jį nučiupo ir atsisėdo. 
Toks įžūlumas papiktino vadą ir visus, kas tik šotoje buvo. Tačiau ką 
nors pasakyti niekas nedrįso. Visi tik baugščiai dėbčiojo į siaubūną: 
kas jį žino, ką toks gali iškrėsti. O vado žentas, nors ir matydamas su- 
trikusius žvilgsnius, nieko negalėjo paaiškinti baidyklei girdint. Atsisė- 
do ant grindų ir kalbasi su uošviu. 

Artėjo vakaras, ir vadas liepė apnakvydinti žento šeimą. Šingandan- 
garis nesivaržydamas išsidrėbė svečiams skirtoj troboj. Kai vakarienei 
atnešė keptą vištą ir tris dubenis manijokų košės, siaubūnas čiupo viš- 
tą, susigrūdo į burną ir beregint prarijo. Paskui sušveitė visus tris du- 
benis. Tėvas, motina ir vaikai nustebę ir išsigandę žiūrėjo į tą ėdrūną 
Singandangarį, o paskui alkani nuėjo gulti. 

Kitą dieną, iš paties ryto, vadas liepė papjauti ožką, dukters, žento 
ir anūkų garbei pataisyti prašmatnius pietus. Jis nežinojo, kas vakare 
atsitiko, todėl patvarkė, kad būtų visa ožka nunešta ir dar šeši dubenys 
manijokų košės. Mat tikėjosi Šingandangariui pusės to užteksiant. 

Siaubūnas šotoje sėdėjo, bet kai pamatė svečiams pietus nešant, be 
žodžio trūkčiagalviais trobon puolė. Apstulbusios šeimos akyse vienu 
mirksniu ožką surijo, o paskui ir visą košę. Kai vadas su žentu ir kai- 
mo gyventojais atėjo, iš ožkos tik ragai ir nagai buvo likę. 

Visi pasipiktino, bet, baimės prispausti, tylėjo. Tačiau toliau šitaip 
trukti negalėjo: šeimai grėsė bado mirtis. Tada vadas slapta nuo Šin- 
gandangario tokioj pelkėj netoli kaimo liepė sukalti aukštą medinę pa- 
kylą. Kartu — juk reikia svečius pamaitinti — davė nurodymą papjauti 
dar vieną ožką, iškepti ją ir tenai nugabenti. 

Vado įsakymas buvo įvykdytas. Vakare, kai visi — drauge ir siaubūu- 
nas — sėdėjo šotoje ir garsiai kalbėjosi, žentas nepastebėtas išsmuko ir 
nuėjo prie pakylos, kur jo žmona ir vaikai jau šveitė gardžią vakarie- 

nę. Užlipęs ir kopėčias užsitraukė. Bet kai tik tėvas kando kelis kąsnius, 
vienas sūnus, rodydamas į kaimą, tarė: 

— Va jis, ateina! 

Visi išsigandę sužiuro ir pamatė Šingandangarį. Siaubūnas dūmė prie 
jų kiek įkabindamas. Lėkė tarsi akis išdegęs ir tiesiai pelkėn įsigrūdo. 
Mėgindamas išsikapanoti, kibo į pakylos polius ir pasiuto purtyti, vos 
visos nenugriovė. 

Per tą laiką šeima spėjo greitosiomis pavakarieniauti, tėvas Kkopėčias 
nuleido, visi greitai žemyn nusirito ir puolė bėgti į kaimą. 

Vargais negalais iš liūno išsikapstęs, siaubūnas šoko ant pakylos, 
godžiai surijo, kas buvo nuo vakarienės likę. Laižydamas puodus ir du- 
benis, jis keikėsi ir grasino žiauriai atkeršysiąs už tokią skriaudą. Paskui 
visus indus po pelkę išsvaidė ir, grūmodamas kumščiais, grįžo į šotą, 
kur sėdėjo vadas, jo žentas ir visi kiti. Alkanas ir įširdęs, Šingandan- 
garis klestelėjo ant aslos ir visus nuožmiu žvilgsniu nužiūrėjo. „Dar 
kelios dienos —ir visas kaimas nebeturės ko valgyti — pagalvojo va- 
das.— Tasai ėdrūnas viską suris. Laikas juo nusikratyti“, — nusprendė 
jis. 

Bet ne taip paprasta tatai padaryti. Kas drįs išvaryti siaubūną, kuris 
gali žmogų kaip musę priploti! „Nieko daugiau nelieka, — galvojo va- 
das,— tik išsiųsti žentą su šeima atgalios. Tada ir Šingandangaris išeis. 
Žinoma, negražu išprašyti svečius, bet ką darysi, kito kelio nėra.“ 

Ir žentas savo ruožtu galvojo: „Reikia grįžti, negalima piktnaudžiau- 
ti uošvių kantrybe. Maisto atsargų jie nedaug teturi.“ Viską apgalvojęs, 
jis garsiai tarė: 

— Turbūt mums laikas namo. 

— Aš irgi taip manau,— tarsi į savo mintis atsakė vadas. 

Sulig tais žodžiais siaubūnas, kampe niūrojęs, dėbtelėjo į juodu ir 

nusišypsojo. Uošvis ir žentas sukluso. Tikriausiai Šingandangaris kokį 
piktą kėslą rezga, ne be reikalo vaiposi. 
Ryte, vos saulei patekėjus, šeima su vadu ir kaimo gyventojais atsi- 
sveikino, už dovanas — dvi ožkas — padėkojo ir iškeliavo atgal. Siau- 
būnas nė per žingsnį nNneatsiliko. Kai tą nelemtą urvą priėjo, jis stabte- 
lėjo ir, piktai šypsodamas, tarė tėvui: 

— Aš čia liekuosi. Bet, prieš skirdamasis, gausi su manim pasidalinti 
viskuo, ką turi, tik žiūrėk, kad būtų po lygiai. 

— Gerai, — atsakė tas, čiupo vieną ožką ir duoda Šingandangariui. 

Tačiau tas reikalauja dalintis žmoną ir. vaikus. 

Sielvarto prislėgtas tėvas atidavė jam vieną dukterį ir vieną sūnų. 
Siaubūnas tuojau pat pririšo juos drauge su ožka prie medžio. Vaikai 
ir motina gailiai rauda, o Šingandangaris kvatoja, net nugara pagau- 
gais eina. 

— Aš sakiau — po lygiai. Dabar dalink žmoną. 

— Bet tai neįmanoma. Kaip gyvą žmogų padalinsi. Dievai neleis jos 
žudyti. 

Išgirdęs tokį atsakymą, siaubūnas dar baisiau nusikvatojo. 

Tėvas su ašaromis puolė maldauti dievą Nzambį, kad jį ir įo šeimą 
gelbėtų nuo šito galvažudžio. 

Ir staiga atbėgo žebenkštis. 

— Kas tau atsitiko? — paklausė ji — Ko toks liūdnas, kodėl rauda ta- 
vo Žmona ir vaikai? 

Viską jis apsakė žebenkščiai: ir kaip Šingandangaris elgėsi svečiuose 
pas uošvį, ir ko dabar reikalauja. 

— Matai, pusės svetimos žmonos panūdot! — pasipiktino žebenkš- 
tis.— Ak tu, niekše,— tarė jis siaubūnui.— Manai, kad su tokiu dideliu 
"ir stipriu susidoroti negalima? Klysti! Aš tau įrodysiu tatai. 


— Nejuokink manęs, mažiuke,— Šingandangaris net kreta kvatoda- 
mas. 


O žebenkštis ramiai jam sako: 

— Juokiasi tas, kas juokiasi paskutinis. 

— Ak, ta pokštininkė,— šaiposi siaubūnas. 

— Juokis, juokis! Pažiūrėsim, kas ką įveiks.. 

Šingandangaris liovėsi kvatoti. 

— Ar tik ne tu ketini mane įveikti? 

Žebenkštis atsakė: 

— Nėr ko ginčytis, tu labai stiprus, gali visus mus iškart pribaigti. 
Tačiau ir jėga duoda kelią protui. Kol dar ne vėlu, pagalvok, ar tinka 
blogu už gera atsimokėti? 

— Kaip noriu, taip darau, — atrėžė siaubūnas.— O kur tu čia kreipi? 

— Jei taip, save kaltink,— tarė žebenkštis.— Tavo ir žmogaus bylą 
šitaip spręskim. Jeigu stengsi mane pakelti su krepšiu, kurį nupinsiu, 
jo Žmona bus tavo. O jeigu aš tave su tuo pačiu krepšiu pakelsiu, ji- 
nai liks su savo vyru. 

— Ką tu? Juokus darai iš manęs? — Šingandangaris išvertė akis.— 
Kaip tu gali mane pakelti? Na ir kvaila esi, žebenkštie! 

— Gal ir kvaila — atsakė žebenkštis— bet eikime nuo žodžių prie 
darbų, tada įsitikinsim, kas kvailas, kas protingas, kas silpnas, kas stip- 
rus. Jei sutinki, aš pinu krepšį. 

— Pink. 

Siaubūnas atsisėdo po medžiu. O žebenkštis nubėgo į mišką netoliese 
ir pasišaukė savo vaikus. Tie puolė graužti ir krauti krūvon lianas, pas- 
kui spėriai nupynė iš jų krėpšį. Baigę tą darbą ir pasičiupę keletą lia- 
nų, žebenkščiukai išsislapstė žolėje aplinkui Šingandangarį. Gavę moti- 
nos ženklą, turėjo jį surišti. O pati žebenkštis, už lianos vilkdama krep- 
šį, priėjo prie medžio, po kuriuo sėdėjo siaubūnas. Nepastebėta priri- 
šo krepšio dugną prie storos šaknies, kyšančios iš žemės, ir sako: 

— Va krepšys, pakelk mane su juo, jei gali. 

Ji įšoko vidun, Šingandangaris čiupo ir jau kels. Bet kur tau, lyg 
prie žemės priaugęs. Siaubūnas apstulbo. Bet, pagalvojęs, kad žebenkš- 
tis nė tuščio krepšio nepakels, paguvėjo. 

— Na, dabar tu savo jėgas išmėgink. Tai bent pasijuoksiu iš tavęs! 

O gudruolė žebenkštis jam sako: 

— Gulkis krepšin ant pilvo. 

Šingandangaris atsigulė, rankas prie liemens priglaudęs. Šitaip jis nie- 
"ko nematė ir net negalėjo staigiai atsikelti. 

Žebenkščiukai, siaubūną krepšyje pamatę, vienu mirksniu surišo jį 
per rankas ir kojas, o kai tas susigriebė iš lianų draskytis, žebenkštis 
ėmė garsiai kvatotis ir šaipydamasi tarė: 

— Kaip matai, juokiasi tas, kas juokiasi paskutinis. Dabar aš galiu 
pasijuokti ir juoksiuos į valias. Pakliuvai, mielasis. Jau niekam bloga 
nebedarysi, nieko nebeplėši. 

Ir dar garsiau juoktis pagavo, o Šingandangaris, bejėgiškai niršdamas, 
riaumojo kaip liūtas narve. 

Žebenkščiukai vienas per kitą šakų prinešė, užkūrė laužą po medžiu, 
prie kurio buvo pririštas krepšys su siaubūnu. Tasai suvis nusiplūkė, 
mėgindamas išsivaduoti, o žebenkštis tik šokinėja aplinkui ir šaiposi. 

Vyras su žmona iš pradžių be žodžio žiūrėjo, kas čia dedasi. Dabar 
ir jie ėmė juoktis, nors ir nedrąsiai, dar nelabai tikėdami išsigelbėjimu. 

„Ar gali tokia maža žebenkštis įveikti piktą ir galingą siaubūną? ..— 
galvojo vyras.— Ne, čia jau aiškiai Nzambio ranka!“ 

O vaikai nė nesuvokė, koks pavojus jiems grėsė, jie krykštė, ranko- 
mis plojo. Tik tėvų sudrausti pritildavo. 

Siaubūnas, sumojęs, kad jo pastangos tuščios, kad neišsigaus iš to 
krepšio, o laužas vis smarkiau dega, irgi gudrybės griebėsi. 

— Žebenkštie, tu tokia gera, atrišk mane,— nusižeminęs gailiai mal- 
davo jis.— Prisiekiu, niekuomet daugiau šiame pasaulyje nesirodysiu ir 
nieko neskriausiu. Paleisk. 

— Raudok neraudojęs, nepadės, — atšovė žebenkštis.— Manai, kad aš 
kvaila, patikėsiu tavo plepalais, tavo melagingais pažadais? Labai klys- 
ti. Ne, ne, neapmausi. Tu piktas ir godus. Nenorėjai tenkintis tuo, ką 
gavai, užsimetei viską iš žmogaus atimti. Šit dabar turi pagal nuopel- 
nus.— Ir kvatodama dar priminė: — Daug apžiosi, mažai atsikąsi. 

Sulig tais žodžiais ji pergraužė lianas, kuriomis krepšys buvo pririš- 
tas prie medžio šaknies, ir drauge su vaikais įstūmė jį į liepsnojantį 
laužą. 

Kai iš Šingandangario krūvelė pelenų beliko, žebenkščiukai ėmė šok- 
ti apie laužą ir dainuoti: 


Siaubūno jau nebėra, 
Nebėra jo, nebėra, 
Ak! Ak! Ak! 


Jau dabar niekados, 
Niekados 
Jis nebedarys skriaudos. 


Vyras, žmona ir vaikai įsijungė ratelin, taipogi ėmė dainuoti. Jie pa- 
dėkojo žebenkščiai ir jos vaikams, kad išgelbėjo nuo Šingandangario. 

Tada žebenkštis tarė: 

— Eikite sau laimingai namo nedėkoję. O jei kartkartėm nusinešių 
kokį jūsų viščiuką ar gaidį, nesivykite manęs, nemuškite, o sakykite: 
„Imkis! Esi nusipelniusi!" 

Vyras, žmona ir vaikai grįžo į kaimą ir apsakė, kas jiems buvo nu- 
tikę. Visi sutarė Žebenkšties nebeliesti, nes ji labai sumani ir naudinga. 


o 


o 


MOTERĮ IŠKLAUSYK, 
BET ELKIS KAIP IŠMANAI 


Viename kaime gyveno medžiotojas Mviza. 

Kartą sutiko jis gretimame kaime mergaitę, pamilo ją ir vedė. Apsi- 
gyveno juodu pamiškėje, šalia žmonos kaimo. 

Kaip ir anksčiau, dar viengungis būdamas, Mviza kasdien eidavo me- 
džioti ir niekad tuščiom rankom negrįždavo. Žmona taip pat be darbo 
nesėdėjo: augino manijokus, kukurūzus, valgyti taisė. Neblogai gyveno. 

Greitai jie sūnaus susilaukė, ir Mviza su žmona dar laimingesni buvo. 

Ėjo metai po metų. Dievai, savo malonių jiems nešykštėdami, dar dvi 
dukteris, o vėliau du sūnus padovanojo. Vaikai augo sveiki ir linksmi. 
Motina su tėvu juos be galo mylėjo. | 

Bet kartą bėda ištiko: badas į duris pasibeldė. Sausra išdegino pasė- 
lius ir visas miško gėrybes, valgyti nebuvo ko. 

Giltinė pjovė tai vieną, tai kitą, o kas dar kojas vilko, traukė į sve- 
čius kraštus maisto ieškoti. 

Niekas nebeprisiminė tokio alkano meto. Motinoms širdį draskė gai- 
lestis, kai vaikai verkdami prašė valgyti, o duoti neturėjo ko. Raudojo 
ir Mvizos vaikai; į juos žiūrėdamas, ašaras liejo ir patsai Mviza. 

Kiauras dienas medžiotojas bastėsi po mišką, ir vis tuščiai — laimikio 
nebuvo: paukščiai išskrido, žvėrys išlakstė. 

Kartą brisdamas per upę, Mviza vos išlipo į krantą: akys jam temo 
iš alkio ir nuovargio. Jis krito ant žemės ir ėmė maldauti dievą Nzam- 
bį, kad duotų maisto vaikams ir jėgų jį parnešti. Ilgai meldėsi jis, o kai 
atsistojo ir mažumą paėjėjo, netoliese pamatė šešių trobų kaimą ir ap- 
linkui derlingus manijokų, kukurūzų, migdolų, pupelių laukus... 

Mviza savo akimis netikėjo. Ar tik nesivaidena visa tai? Vargais ne- 
galais, nuolat sėsdamas pailsėti, jis nukiūtino to kaimo linkui. Eidamas 
nusiskynė manijoko stiebelį ir godžiai sukramtė. Grobas grobą rijo, ir 
medžiotojas dar vieną stiebelį nusiskynė. Dabar jau patikėjo, kad čia 
ne sapnas. Kiek numalšinęs alkį ir pailsėjęs, jis patraukė į kaimą, vil- 
damasis išprašyti maisto savo vaikams. 

Mviza atsidūrė prie šotos, kurioje linksmai šnekučiavo šeši vyrai, še- 
šios Moterys ir šeši vaikai. 

— Laba diena, — droviai tarė jis. 

— Tegul ir tau ji bus laba! — atsakė liesas, geibus vyriškis. Jis buvo 
kaimo vadas, geras burtininkas, vardu Kanenga-šinga.— Kas tu ir iš kur 
esi? — paklausė jis Mvizą. 

— Aš medžiotojas, šiame krašte ieškau kokio nors paukščio ar Žžvė- 
ries, mano vaikai miršta badu. | 

Priblokštas to, ką išgirdo, Kanenga-šinga liepė kuo greičiau pamaitin- 
ti ateivį. 

Sešios moterys tučtuojau atnešė jam valgyti. Viena — manijokų ko- 
šės, kita — šutintų pupelių, trečia — virtos žuvies, ketvirta — ryžių, 
penkta — keptos mėsos, šešta — gėrimo. 

Pamatęs tiek valgių, Mviza net nustėro. Ir vis dėlto viską sukirto, 
išskyrus manijokų košę, kad nebūtų palaikytas blogai išauklėtu. 

Baigęs valgyti, jis priėjo prie šnekučiuojančių kaimo gyventojų, pa- 
dėkojo jiems už gardžius pietus, gerą širdį ir vaišingumą. 

— Neverta dėkoti, — atsakė Kanenga-šinga— Mums nieko netrūksta. 
Mes esame Nzambio vaikai, turime padėti geriems žmonėms. Tu sotus. 
Dabar tavo šeimai duosime manijokų, mėsos, žuvų, palmių aliejaus, mig- 
dolų, pupelių, ryžių, kukurūzų — kiek panešti stengsi. Pamaitinsi saviš- 
kius, dar kiek nors sėklai liks. O kai atsargos baigsis, vėl ateik, dar gau- 
si. Kad tik tu su šeima nebadautum. 

Ir vadas liepė moterims atnešti pačią didžiausią pintinę, prikrauti 
maisto ir duoti Mvizai. 

Jo įsakymas buvo beregint įvykdytas. Tačiau pintinė buvo labai sun- 
ki, ir medžiotojas nepajėgė jos net pakelti. 

Matydamas jį nebeturint jėgų, Kanenga-šinga nusijuokė, vienu pirštu 
pakėlė pintinę, uždėjo medžiotojui ant pečių ir tarė: 

— Cia maistas tavo vaikams. Tik vieno mano patarimo laikykis atei- 
tyje: moterį išklausyk, bet elkis kaip išmanai! 

— Gerai, pone, taip ir darysiu. | 

Su pintine ant pečių Mviza išėjo savo keliais. „(Tai apsidžiaugs žmo- 
na ir vaikai“ — galvojo medžiotojas. Jis beveik nejautė sunkios naštos, 
ir kelias atgal atrodė trumpesnis: sugrįžo tos pat dienos vakare. Mviza 
nesusigaudė, kad jam vėl Nzambis pagelbėjo. 

Vaikai, vos pamatę tėvą su pintine, ėmė ploti iš džiaugsmo, puolė jo 
pasitikti, šaukdami: 

— Tėtė valgyti parnešė! 

Laimingas, kad gali pamaitinti vaikus, medžiotojas nusiėmė nuo pe- 
čių pintinę ir padavė žmonai. Ta, pasiraususi joje, smalsumu netverda- 
ma, prisvilo vyrą klausti, kur visa tai gavęs, juk aplinkui skurdas ir 
badas. 

— Pirmiau pamaitink vaikus ir pati pavalgyk. O paskui papasakosiu, 
jeigu taip maga žinoti, — tarė Mviza. 

Tokie žodžiai nepatiko žmonai, bet ji nieko nesakė ir nuėjo taisyti 
pietų. „Tiek to, vakare iš jo viską išklausiu“,— nusprendė viena sau. 

Kai visi lig sočiai pavalgė ir vaikai sugulė miegoti, moteriškė vėl 
pristojo klausinėti. 

— Viską man davė Kanenga-šinga ir dar perspėjo: „Moterį išklausyk, 
bet elkis kaip išmanai!" — tarė vyras. 

Žmona paskutinius žodžius pro ausis praleido ir toliau klausinėja, kur 
ir kaip toli Kanengos-šingos kaimas. 

Nieko bloga neįtardamas, vyras jai viską apsakė. 

Sužinojusi, ką norėjo, moteriškė ėmė sukti galvą, kaip tuos Kanen- 
gos-šingos turtus pasiglemžti.' 

Ji ėmė kurstyti vyrą, kad tą kaimą užpultų, gyventojus išgalabytų 
ir viską pasigrobtų. Tada jau badas į akis nežiūrėtų. 

Mviza pasipiktino ir pasibaisėjo: kokia klastinga, niekšinga ir žiauri 
jo žmona! Išgalabyti tuos, kurie tau padėjo? Ne, šitaip jis nepasielgs. 
Ir medžiotojas ryžosi Žmoną palikti. 

Kitą rytą, matydama vyrą neketinant jos klausyti, moteriškė nuėjo 
į savo kaimą ir prikalbėjo gimines ir visus gyventojus užpulti Kanen- 
gą-šingą. | 
„Tą pat dieną, apsiginklavę lankais, strėlėmis, kardokšniais, jie visi 
pulku kilo į žygį. 

O susikrimtęs medžiotojas vietos neranda dėl savo plepumo: 

— Ir kam aš viską išpasakojau, juk moterims negalima patikėti vyriš- 
kų reikalų. Jos gali tiek pripainioti, kad paskui niekad galų nesurasi. 
Ką dabar daryti? Tiktai laukti ir dūsauti. 

Tuo laiku žmona ir jos bendrininkai nusigavo iki Kanengos-šingos 
kaimo. Naktis atėjo, jie tik džiaugėsi, nes juodus darbus, kaip žinia, ge- 
Iiau tamsoj nuveikti. 

Tik į laukus įžengusios, moterys puolė krauti į krepšius manijokus, 
pupeles, kukurūzus, o vyrai apsupo kaimą, ketindami nugaluoti vadą ir 
jo valdinius, kurie tąvakar kaip visada buvo susirinkę šotoje. 

Aikštėn susimetę, lankus įtempė ir paleido į šotą strėlių ir iečių lietų. 
Tačiau Nzambio vaikai kaip niekur nieko toliau šnekučiavosi. Jie vis- 
ką iš anksto žinojo; be to, ir nepažeidžiami buvo. 

Pataiko į kurį ietis ar strėlė, tasai tik sumurma: 

— Vėl mašalai kanda! 

Užpuolėjai nesusigaudo, kas čia dedasi, leidžia strėlę po strėlės, svie- 
džia ietį po ieties. Tačiau viskas veltui. Kai nebeliko jokios strėlės nei 
ieties, jie davė į kojas. 

Dabar Kanenga-šinga šoko vytis. Priešus, vieną po kito pasivijęs, sun- 
kia lazda talžė. Netrukus visus išguldė. 

O Mviza visą naktį akių nesumerkė. Dar pro aušrą drauge su vaikais 
išėjo pažiūrėti, kas liko iš jų geradarių kaimo. Pamatęs daugybę ne- 
gyvėlių, medžiotojas manė Kanengą-šingą ir jo žmones žuvus. Kai suži- 
nojo, kad jie gyvi, o žmona ir tie, kurie su ja ėjo, nubausti už savo 
klastą, Mviza apsidžiaugė ir puolė maldauti stebuklingo kaimo vadą at- 
leidimo. 

— Tu niekuo nekaltas, — atsakė Kanenga-šinga— Juk aš viską regiu, 
viską girdžiu ir viską žinau. Žinau, ką žmonai pasakojai, ką ji tau siū- 
lė, kaip tu pasipiktinai. Tu geras ir teisingas, už tai apdovanosiu. Tu 
būsi šio kaimo vadas, rasi čionai vertą žmoną. Tie, kurie mus puolė, 
norėjo įveikti jėga. Tu mus gerumu įveikei. 

Mviza susijaudinęs išklausė vado žodžius. Likimas pernelyg jam pa- 
lankus. Ar jis vertas? Bet visi su juo pagarbiai, kaip su vadu, elgėsi, jo 

šlovei surengė šventę, kuri truko tris dienas. O kai baigėsi iškilmės, 
Kanenga-šinga perdavė jam valdžią, ir netrukus šitas kaimas tapo vienu 
didžiausių aplinkui. Ir jo gyventojai nei bado, nei maro niekados ne- 
patyrė. 

Taip ir radosi patarlė: „Moterį išklausyk, bet elkis kaip išmanai." 


LIŪTAS, ANTILOPĖ IR TRIUŠIS 


Kartą liūtas, jo valdose esančių žvėrių karalius, sumanė savo pačios 
gimines aplankyti. Jie gyveno gretimame kaime vienos dienos kelio 
atstu ir viešpatavo tokiems pat laukiniams žvėrims. 

Liūtas liepė antilopei jį palydėti, visus daiktus ir karaliaus krėslą 
nešti, kaip įprasta kijokų ir lundų gentyse. 

Kai tik juodu atsidūrė giminių kaime, liūtas pirmiausia nuėjo uošvių 
pašlovinti. Paskui patraukė didžiojon aikštėn į šotą ir pasveikino uoš- 
vio valdinius. 

Vakarop uošvis liepė tarnui papjauti ožiuką ir nunešti svečių trobon, 
kuri buvo skirta liūtui ir antilopei. 

Įsakymas buvo tučtuojau įvykdytas. Rodydamas pagarbą, liūtas uoš- 
viui pasiuntė užpakalinę ožiuko koją ir pusę jeknų. Visa kita atidavė 
jaunesnei jo žmonai, kad pataisytų bendram stalui. | 

Vado žmona iškepė mėsą kaip reikalaujama čionykštėje virtuvėje, 
sukrovė į dubenį, supintą iš lianų, ant viršaus užvertė kalną garuo- 
jančios manijokų košės. Tuo laiku liūtas ir antilopė alkį gražiom kal- 
bom maldė. Pamatę, kokių gardėsių jiems nunešė, abu paskubėjo tro- 
bon ir kaip godūs šunys puolė valgyti. Bet kol antilopė burnon įsideda 


218 


žiupsnelį košės ir kąsnelį mėsos, jos valdovas tris keturis didžiulius ga- 
balus praryja. 

Per dieną nusiplūkusi antilopė pavalgė, prigulė ant demblio ir bere- 
gint užmigo. 

O liūtui ne miegas galvoj: pilvas dar ko nors prašo — lig vidurnakčio 
jis akių nesumerkė, laukdamas, kol kaimo gyventojai kietai sumigs 
kaip antilopė. Liūtas stačiai nesitveria, o ji ramiai sau šnopuoja ir knar- 
kia. 

Kai visi įmigo, liūtas šiurkščiai pribakštino antilopę ir klausia: 

— Tu soti2 

— Taip, labai, — atsakė toji, iš miegų trindamasi akis— Jau rytas? 

— Dar ne. O aš alkanas, — sukuždėjo liūtas: juk nakčia viskas girdė- 
ti, net kaip gėlės kalbasi. 

— Na tai ko tu nori? 

— Dar vieno ožiuko. 

— Tavo reikalas, — atsakė užsimiegojusi antilopė. 

Įpykęs liūtas miegalę perliejo vandeniu ir smarkiai kumštelėjo. 

— Kuo aš nusikaltau? Už ką mane muši? 

— Prasikrapštyk akis, — suriaumojo liūtas.— Ir klausyk! 

— Kalbėk, aš klausau, — pasipurčiusi nepatenkinta atsakė antilopė. 

Liūtas jai į ausį pašnabždėjo dabar eisiąs į uošvio Žžardį ožiuko. 
Išgirdusi jo riksmą ji turinti išbėgti laukan ir garsiai sušukti: ,„Pa- 
gavau!“ 

Sulig tais žodžiais liūtas išėjo ir nutykino į žardį, kur uošvis laikė 
ožkas. Tyliai ir mitriai ištraukė vieną po kitos varčias ir griebė už čiup- 
rynos patį riebiausią ožiuką. Tasai gailiai subliovė. 

Išgirdusi antilopė pašoko, iškišo galvą pro langą ir, nesusivokdama, 
ka daranti, paleido gerklę: 

— Pagavaul! 

Kaimo gyventojai girdėjo ožiuką ir antilopę, bet pirmas miegas sal- 
dus, niekas nė nesikėlė. O liūtas nepastebėtas su savo auka parsėlino 
trobon, kurią jiems skyrė vaišingi šeimininkai. Kaime vėl stojo tyla. 

Svečiai prisikirto kiek širdis geidė ir gudriai užtrynė nusikaltimo pėd- 
sakus. Abu buvo sotūs ir patenkinti. Tik antilopė nežinojo, kad liūtas 
paslėpė puodą su ožiuko krauju. Kai ji užmigo, tasai iškruvino varg- 
šei visą snukį ir galvą. 

Auštant uošviai atnešė liūtui šilto vandens nusiprausti. Ant antilopės 
snukio pamatę sukrešusį kraują, juodu aiktelėjo: 

— Viešpatie! Tai tu, antilope, sudorojai ožiuką? 

Toji niekuo negalėjo pasiteisinti. Nuleidusi galvą, tylėjo. O liūtas, 
išgirdęs šitą kaltinimą, apsimetė labai širstąs, ėmė grasinti niekuomet 
jos drauge neimsiąs: 

— Tai va ko tu su manim ėjai! — riaumojo jis, dėdamasis pasipikti- 
nęs.— Kokia sarmata! Man negražu prieš gimines. Namo, greičiau namo! 

Liūtas liepė antilopei tučtuojau susirinkti daiktus, ir abudu išdrožė 
savais keliais. Jisai skubėjo, bijojo, kad antilopė teisybės neišplepėtų, 
neišvilktų jo į dienos šviesą. 

Kai abudu grįžo namo, liūtas pravijo antilopę ir pasišaukė triušį. Tam 
pasakė, kad, jaunam mėnuliui patekėjus, jis vėl keliausiąs į svečius pas 
uošvį. Tačiau neimsiąs antilopės, kuri jam gėdą užtraukusi. Tegul triu- 
šis pasirengiąs lydėti savo valdovą. 

Stojo jaunatis, tasai metas, kai atnašaujama dievams. Liūtas to ir lau- 
kė. Paprašė dievus jį kelyje globoti ir pasišaukė triušį. Drauge su juo, 
net persikreipusiu nuo savo valdovo nešulių, liūtas išėjo iš kaimo. Jis 
apsakė triušiui, žinoma, viską kitaip išversdamas, kodėl pravaręs anti- 
lopę. Liūtas nenumanė, kad triušis jau viską žino. O tasai išklausė, šyp- 
telėjo sau į ūsą ir sako: 

— Būk ramus, dėl manęs tau nereikės raudonuoti. 

Ir uždainavo mėgstamą linksmą dainelę, pritardamas kisanžu !. 

— Tu apgavai antilopę, bet triušio neapšausi! — kartkartėmis pro dan- 
tis sumurmėdavo. 

Kaip ir aną syki, liūtas be skubos nuėjo pasisveikinti su uošviu, uoš- 
ve ir kitais giminėmis, susirinkusiais didžiojoje aikštėje, o triušis visus 
daiktus ir karaliaus krėslą nunešė jiems skirton trobon. 

Vakare, paragavęs gerai iškeptos ir smarkiai pipiruotos vištos su ma- 
nijokų koše — šitą valgį jiems buvo pataisiusi viena iš uošvio žmonų, — 
liūtas nuėjo į šotą. Tačiau ten neilgai išbuvo. Greitai visi ėmė skirsty- 
tis, ir liūtas taipogi patraukė miegoti. 

Triušis tuo laiku prigulė, tačiau, norėdamas išvengti antilopės liki- 
mo, ryžosi akių nesumerkti. Tik dėjosi miegąs kaip. užmuštas. Gerokai 
po vidurnakčio liūtas jį pažadino ir klausia: 

— Tu nealkanasį 

— Ne,— burbtelėjo triušis, apsimesdamas niekaip negalįs pabusti. 


!Kisanžas— muzikos instrumentas, padarytas iš didelio skaptuoto moliūgo; vir- 
šum skylės čia pritaisytos medinės ar metalinės plokštelės. 

— O aš alkanas! 

— Tai ko tu nori? 

— Mielai ožką praryčiau. 

— Ir ryk sau sveikas! 

— Gerai, pasmaguriausim dviese,— tarė liūtas ir patylėjęs pridūrė: — 
Einu ožkos. Kai tik ji subliaus, tu garsiai šauk: ,„Pagavau!“ 

— Gerai, pone, — neva klusniai tarstelėjo triušis. 

Liūtas nuėjo, iš anksto laižydamasis, o triušis ėmė šokinėti, džiaugs- 
mu netverdamas, kad pamokys savo valdovą: tegul kitiems kaltės ne- 
verčia. 

— Matai, kvailį rado! — vienas sau kalbėjo triušis.— Manęs neapmau- 
si. Atsiimsi už antilopei iškrėstą pokštą. Tu tik apie save galvoji, kaip 
pilvą prisikimšti. Esi stiprus, kilmingas, tavo rankose valdžia, — todėl ir 
skriaudi silpnuosius, kurie negali apsiginti!.. Na, palauk, nedorėli, aš 
tau parodysiu! 

Sulig tais žodžiais jis išsirito iš lovos, atsidarė duris ir ant stogo už- 
sikepurnėjo, kad visi girdėtų jį šaukiant. 

Nė lig kraigo neužlipęs, išgirdo bliaunant ožką ir iš visos sveikatos 
suriko: 

— Ponas liūtas ožką pagavo! 

Nušokęs grįžo trobon ir vėl atsigulė. 

Triušio riksmas visą kaimą sukėlė, gyventojai puolė gaudyti vagį, ir 
liūtas vos sveiką kailį miškan išnešė. Išsigandęs ir piktas, grįžo jis tik 
tada, kai viskas aprimo. Tyliai prasigavo prie trobos, ant pečių nešda- 
mas ožką, o letenoje molinį ąsotį su jos krauju. Mat ketino juo ištepti 
galvą triušiui, kai tik tas užmigs. 

Įėjęs vidun, liūtas metė ant aslos ožką ir, dirstelėjęs į triušį, kuris 
apsimetė miegąs, ąsotį pakišo po lova. Paskui kumštelėjo triušiui ir su- 
riaumojo: 

— Kelkis valgyti! 

Kaip ir išsigandęs triušis atsisėdo lovoje, trindamasis akis ir rąžy- 
damasis. O liūtas rėžė jam antausį ir subliuvo: 

— Kodėl šaukei: „Ponas liūtas ožką pagavo?“ 

— Kilmingas pone, aš šaukiau „triušis“. 

— Meluoji,— sustugo liūtas. 

— Dievaži, nemeluoiu,— taip atlapaširdiškai atsakė triušis, kad jo Žo- 
džiai negalėjo kelti dvejonių. Liūtas pamanė ne taip išgirdęs. Kiek 
nusiraminęs, jis padalino mėsą — ir... prasidėjo šauni puota. 

Kai liūtas nuo valgio visai padėro, triušis nematom ąsotį pastūmė 
į kitą vietą. Paskui atsigulė ir netrukus, dėdamasis kietai miegąs, ėmė 
šniokštuoti. Liūtas neskubėdamas baigė ožką doroti. Prisikirtęs kiek len- 
da, jis pagraibė ąsočio, bet jo nerado ir atsigulė, nusprendęs ryte triu- 
šiui snukį išteplioti. 

Išgirdęs liūtą knarkiant, triušis atsikėlė, tylutėliai paėmė ąsotį ir at- 
sargiai, stengdamasis nepažadinti valdovo, išpylė kraują jam ant gal- 
vos. Liūtas tebeknarkė, net nesujudėjo. O triušis, norėdamas pėdas su- 
„mėtyti, tuščią ąsotį padėjo prie liūto; tegul mano, kad pats apsiliejo. 
Sitaip patvarkęs, triušis krito ant šono ir iki ryto miegojo. 

Su pirmaisiais saulės spinduliais triušis pabudino liūtą ir pasakė, kad 
giminės atnešę šilto vandens nusiprausti. 

Neišsimiegojęs, sunkia galva ir prikimštu pilvu, liūtas atsimerkė, gar- 
siai suriaumojo ir pasirąžė. Paskui atsikėlė, prie durų priėjo, pasisvei- 
kino su uošviais. Triušis stovėjo nuošaliai, šypsodamas ir jiems mirk- 
čiodamas. Išvydę ant liūto galvos sukepusį kraują, jie žado neteko iš 
siaubo ir nustebimo. O liūtas, pamatęs įsmeigtus žvilgsnius, ūmai su- 
triko: 

— Ko jūs taip žiūrite? 

— Tavo snukis visas kruvinas, tai tu šiąnakt mūsų ožką surijai. 

Išvilktas aikštėn, vagis suglumo. Dėl pažeminimo ir sarmatos buvo 
gatavas skradžiai žemę prasmegti. Liūtas sumetė, kad čia triušio išdai- 
gos, ir, tvardydamas pyktį, vienas sau galvojo: „Tam žvairiui reikėtų 
gerai kailį išdirbti. Tik dabar ne laikas. Bet palauk, grįždamas aš tau, 
apgavike, parodysiu, kaip iš manęs juokus daryti!“ 

Ir liepė triušiui tuojau susiruošti. Tasai suprato, kas jo laukia, ir, vos 
iš kaimo išėjus, leidosi bėgti, tiek jį tematė. Žvėrių karalius pats gavo 
trilinkas neštis ir daiktus, ir krėslą. Bet vis dar viltį puoselėjo triušį su- 
tikti ir atsiskaityti. 

O tas nusibeldė į tolimus kraštus, trobą pasistatė ir per gerą galvą 
bei nuovokumą tenykščių valdovu tapo. Liūtui taip ir nepasisekė atsi- 
keršyti už savo gėdą ir pažeminimą. Dėl to ir persekioja triušius. 


KALUMBAUS EŽERAS 


Seniai seniai toje vietoje, kur dabar teliuškuoja ežero vandenys, sto- 
vėjo gražus kaimas. Jame gyveno Kalumbus su savo žmonėmis. Tasai 
kaimas buvo pats didžiausias visoje Lundoje. 

Jis plytėjo prie upės, kur buvo gausu visokių žuvų, maitinančių šio 
krašto gyventojus. Aplinkui žaliavo manijokų, sorų, kukurūzų laukai. 
Miškuose ganėjo ir paukščių, ir Žvėrių. 

Trobos buvo tvirtos, dailiai sumūrytos iš nedegtų plytų. O jau švaru- 
mas! Net akiai malonu, nors naminių gyvulių ir paukščių devynios ga- 
lybės. , 

Pačiam kaimo vidury, nedidelėje aikštėje, stovėjo šota. Čia vakarais 
vyrai rinkdavosi, šnekučiuodavo, visokias istorijas pasakodavo, 0 per 
šventes linksmindavosi, dieną naktį šokdavo ir dainuodavo. 

Kaimo gyventojai medžiokle, žvejyba ir žemdirbyste manėsi. Ir visko 
jie turėjo — daugiau negalima nė norėti! Taigi Kalumbaus kaimas bu- 
vo geriausias, švariausias ir turtingiausias. 

Tačiau nei vadas, nei jo valdiniai, nors ir visokiom dievo gėrybėm 
apdovanoti, nežinojo, kas yra nuoširdumas ir svetingumas. Ir prašalaitis, 
kad ir koks jis būtų, čia nerasdavo nei prieglaudos, nei pagalbos. 

Vieną vakarą, kai lietus pylė tartum iš kibiro, į kaimą atėjo baltas 
baltutėlis į kuprą sulinkęs senis. Jį buvo siuntęs dievas Nzambis patik- 
rinti vado ir jo valdinių gerumo. 

Permerktas iki paskutinio siūlelio, drebėdamas nuo šalčio, senis nu- 
kiūtino tiesiai vado trobon, pasisveikino kaip įprasta ir ėmė maldauti: 
— Leisk man pasišilti prie ugnies, duok kokį demblį permiegoti. .. 
Tačiau vadas net nedirstelėjo į senį, jo maldavimo neišklausė ir sa- 

Vargšas senis, sunkiai vilkdamas kojas, beldėsi į visas duris, bet 
niekas jo vidun neprašė. Galop Nzambio pasiuntinys atėjo pas moteriš- 
kę, vardu Kajongą. Kajonga buvo kilusi iš kito kaimo. Drauge su tri- 
mis sūnumis ji sėdėjo prie ugniakuro, laukdama vyro: iš ryto jis buvo 
išėjęs medžioklėn ir vis dar negrįžo. 

Pamačiusi visą permirkusįi, nuo šalčio virpantį senį, pasigailėjo varg- 
šo, pakvietė užeiti, sėsti prie ugnies, apdžiūti ir sušilti. Paskui pasiūlė 
manijokų košės ir mėsos, tarydama: 

— Valgyk lig sočiai, turbūt labai išalkęs. 

Kiek paragavęs, laimingas senis pažvelgė į dosnią geradarę ir pa- 
sakė: 

— Matyt, čia esi vienintelė, turinti širdį. Aš beldžiausi į kiekvienas 
duris, buvau užėjęs net į vado trobą, ir iš visur buvau išvytas kaip 
raupsuotas. Niekas nė įsileist nenorėjo. Kad bent kas būtų pagailėjęs 
vargšo senio. Teatlygina tau Nzambis ir šiandien pat tenubaudžia be- 
širdžius! 

Sulig tais žodžiais jis atsistojo ir iškilmingai įsakmiu balsu tarė: 

— Pasiimk viską, ką tik gali pakelti, ir negaišdama eik į savo kai- 
mą. Veskis vaikus, o dėl vyro nesirūpink: jis suras tave. 

— Bet kodėl, kodėl aš turiu eiti pas tėvus? — nustebo Kajonga, kiek 
sutrikusi dėl tokio griežto liepimo. 

— Kodėl? Todėl, kad esi gera, o už gera blogu neatsilyginama. Aš 
nenoriu, kad tavo sūnūs žūtų vandens gelmėse, kaip žus visi čia gyve- 
nantys žmonės. Susiruošk ir išeik drauge su vaikais. 

Kajonga klusniai pasiėmė visa brangiausia, atsisveikino senį ir pa- 
traukė su vaikais į savo tėvų kaimą, kuris buvo netoliese. 

O kai geroji moteriškė užlipo ant aukšto upės kranto, senis, vis žiū- 
rėjęs jai pavymui, ištiesė ranką kaimo linkui ir tarė: 

— Kalumbaus kaime, kur nėra gerų žmonių, išnyki nuo žemės pavir- 
šiaus! Žūki vandenų gelmėse! Tavo vietoje teatsiranda ežeras! 

Kai tik jis pasakė šituos žodžius, iš žemės išsiveržė vandens lavina, 
iš dangaus prapliupo baisi liūtis — beregint viskas užtvino: žuvo ir žmo- 
nės, ir naminiai gyvuliai. 

Vienu mirksniu kaimo neliko. Tada visagalis senis liepė stichijoms 
nutilti. Jis prakeikė tuos, kurie gyveno šiame kaime: 

— Pikti ir Žiaurūs žmonės, pasmerkiu jus amžinoms kančioms. Gy- 
venkite ežero dugne! | 

Stai kodėl vidur Kalumbaus ežero lig šiol gali girdėti kalbant žmo- 
nes, bliaunant ožkas, mūkiant karves, lojant šunis, giedant gaidžius, 
kudakuojant vištas. Gali išgirsti dundant didelius ir mažus būgnus, pa- 
gal kurių ritmą šokdamos rangosi ežere gyvenančios piktosios dvasios. 

Tos dvasios naktimis, o kartais ir dieną esą renkasi kažkur ežero sa- 
lelėj — jos leidžia. ten laiką, rezga žmonėms visokias pinkles. 

Sako, ir gerosios dvasios ežere gyvenančios. Visom išgalėm jos pade- 
dančios bėdon kliuvusiam žmogui. Gėris galiausiai nugalįs blogį, tačiau 
pergalė ne visada būnanti lengva. 

Ežere knibždėte knibžda krokodilų. Žmonės bijo į vandenį nuleisti 
valtį, juk tokį drąsuolį piktosios dvasios atiduoda jiems į nasrus, o 
valtį nugramzdina į dugną. 

Tokių nutikimų gausybė, visų nė neišpasakosi. Sakysim, vienąkart 
taip yra buvę. 

Netoli ežero, vado Ngongo kaime, gyveno narsus jaunikaitis. 

Sykį sėdo jis į pirogą ir nuplaukė salon pasirinkti iš lizdų paukščių 
jauniklių. Tik priplaukęs salą, iššoko iš valties, pririšo ją prie palinkusio 
viršum vandens medžio ir ėmėsi darbo: graibstė paukščiukus ir dėjo 
į krepšį. Prisikrovęs kiek reikiant, jaunikaitis patraukė ton vieton, kur 
paliko pirogą. Ėjo patenkintas, savo drąsa didžiuodamasis: „Visi bijo 
piktųjų dvasių. O jos niekam bloga nedaro. Na ir kvaili mūsų kaimo 
žmonės! Juk čia tik ranką ištiesei — ir sotus.“ 

Tačiau pirogos neradęs, jis mirštamai išsigando, gailėjos vyresniųjų 
patarimo neklausęs. Dabar patikėjo jų žodžiais. 

„Taip, žmonės teisybę sakė, — galvojo jis,— dvasios nedovanoja tiems, 
kurie įsibrauna į jų valdas." 

Akis pražiūrėjo jaunikaitis, ieškodamas savo pirogos, tačiau veltui: 
niekur jos nepamatė. 

Išsigandęs piktųjų dvasių, narsuolis įsiropštė į medį, ėmė garsiai šauk- 
tis pagalbos. 

Saukė šaukė, bet niekas neatsiliepė. Jėgų nebetekęs, staiga jis sume- 
tė, kad padėti dabar tegali gerasis dievas Nzambis. Ir tada su ašaromis 
akyse į jį kreipėsi: 

— O visagali, aš tikiu tave! Maldauju, neleisk man čionai mirti! At- 
siųsk pagalbon artimuosius! 

Ir vėl ėmė šauktis pagalbos. 

Pagaliau ant kranto pamatė medžiotojus, mojančius jam, žadančius 
atplaukti su vadu, kaimo gyventojais ir Žyniu. 

Jie nuskubėjo į kaimą, o narsuolis jaunikaitis puolė dėkoti Nzam- 
biui, kad išklausė jo maldą. 

Dabar jau apsiraminęs sėdėjo medyje, viltingai žvelgdamas ton pu- 
sėn, iš kur turėjo atplaukti gelbėtojai. Ir džiaugsmu nebetvėrė, kai pa- 
matė iriantis juos trimis pirogomis. Pirmieji į krantą išlipo vadas ir Žy- 
nys, kuris pasakė savo užkeikimą. Tada ir kiti, vien irklininkus palikę, 
jau ramūs žengė iš paskos. 

Vadas liepė jaunikaičiui gautis žemyn ir padėti atgal į lizdus pagrob- 
tus paukščiukus, nuraminti įpykusias piktąsias dvasias. Tik dabar ga- 
lima buvo galvoti apie grįžimą. 

Pasimeldęs Nzambiui, vadas paėmė jaunikaitį už rankos, atsivedė 
į savo pirogą, ir visi drauge laimingai grįžo namo. 

Kaime likę gyventojai juos džiaugsmingai sutiko. Laimingo grįžimo 
proga šventę surengė. Visą naktį ligi pat ryto šoko ir dainavo. 


MABEMBA 


Gyveno kartą jaunikaitis, vardu Mvatšizenžė. Jis buvo puikus šau- 
lys, ir visi aplinkiniai gyventojai mielai jį kviesdavo drauge medžioti. 
Vieną rytą Mvatšizenžė pasiėmė lanką, strėles, ietį ir išėjo pas savo 
dėdę — šio garbei tądien buvo rengiama medžioklė. 

Priėjo jis upelį ir sustojo. Vanduo buvo be galo skaidrus. Nors troš- 
kulys ir nekamavo, Mvatšizenžė panoro atsigerti. Perbridęs upelį, pa- 
sidėjo ant kranto ginklus, nusiplovė rankas ir rieškučiomis pasisėmė 
vandens. Gardžiuodamasis atsigėrė, paskui prisėdo kiek pailsėti. 

Nenuleisdamas akių, jaunikaitis žvelgė į ramiai tekantį skaidrų van- 
denį. Net ir pačioj giliojoj vietoj atsispindėjo visa, kas buvo aplinkui. 
Pirmiausia jis pamatė patį save. Po to debesis, dangų, medžius. Ir 
ūmMai — neregėtą mergaitę. Jos grožis sužavėjo Mvatšizenžę, ir jis at- 
sigręžė. Mergaitė sėdėjo ant kranto per kelis žingsnius, kaip ir jis 
įsmeigusi akis į ramų vandenį. 

Medžiotojas atsistojo, pasiėmė ietį ir lanką, tyliai priėjo prie gra- 
žuolės, kuri, regis, jo nė nepastebėjo. Jaunikaitis atsisėdo greta ir, ma- 
tydamas ją ir toliau nekreipiant dėmesio, atsargiai palietė nepažįsta- 
mosios ranką. 

— Laba diena! 

Mabemba, toks buvo mergaitės vardas, krūptelėjo, tarsi iš miego pa- 
kirdusi. Atidžiai pažvelgė į Mvatšizenžę ir atsakė: 

— Laba diena! 

Kurį laiką juodu žiūrėjo kits į kitą kaip apžavėti. 

Ji buvo nuostabiai daili: ne visai juoda kaip afrikietės, su bronzi- 
niu atspalviu. 

Ir jis buvo gražus — raumeningas, tvirto sudėjimo. 

Atsitokėję abudu nuleido akis, ir Mvatšizenžė tarė: 

— Tu man patinki. Iš pirmo žvilgsnio tave pamilau. Nori būti ma- 
no Žmona? 

— Ir tu man mielas, — atsakė Mabemba.— Bet ne mano čia valia. Tik 
tėvai ir giminės tau gali duoti atsakymą. 

— Tada, — tarė jaunikaitis— sakyk, kur gyveni, ir aš ateisiu pas juos 
prašyti tavo rankos. 

— Aš gyvenu stebuklingame kaime, — atsakė Mabemba,— tiktai pati 
galiu tave tenai nuvesti, vienas kelio nerasi. 

— Na ką gi, jei aš tau tinku, — tarė Mvatšizenžė— ko gi mes lau- 
kiame? 

— Nereikia skubėti! Jūs, vyrai, nekantrūs, o nekantrumas — blogas 
padėjėjas. Juk nežinai, kas esu. Ar aš tau tinku? 

— Tu gražuolė, tai svarbiausia, — atsakė jis. 

— Na, jei taip spiri, eik paskui mane, nuvesiu į savo kaimą, bet 
abejoju, ar pasiseks. Aš tikra, kad nestengsi nuveikti to, ko pareika- 
laus tėvas. Lig šiol visi tik apsijuokdavo. 

— Nesirūpink,— atsakė jaunikaitis— kai myli, net gyvybę gali pa- 
aukoti. O aš myliu tave ir viską padarysiu, kad būčiau tavęs vertas. 

— Matau, kad nesitrauksi — tarė Mabemba,— eime, supažindinsiu su 
giminėmis. 

Ir Mvatšizenžė nusekė paskui Mabembą girion. Juodu ėjo ir ėjo, čia 
kopdami į kalvas, čia leisdamiesi į slėnius, ir pagaliau atsidūrė nere- 
gėtoje lygumoje, kur kelias staiga baigėsi. 

Mabemba, paėmusi iš kraitelės žiupsnį kokių miltelių, pabarstė že- 
mę. Ir staiga prieš nustebusį Mvatšizenžę radosi gražus kaimas, kokio 
jis niekados nebuvo matęs. Dailios trobos stovėjo eilėmis, tarp jų drie- 
kėsi plačios gatvės, o vidur kaimo buvo šota. 

— Kokios gražios trobos! — susižavėjęs šnabždėjo Mvatšizenžė— 
Koks vadas pastatė tokį puikų kaimą? 

— Mano tėvas, — atsakė Mabemba. 

Gėrėdamasis sumaniai eilėmis išrikiuotom trobom, kurios buvo su- 
mūrytos iš plytų ir kalkių, jaunikaitis žengė į kaimą. Mabemba nusku- 
bėjo pas motiną, o Mvatšizenžė pasuko į šotą, kur, dūmydami ilgas 
pypkes, šnekučiavo genties vadas, jo artimieji, seniai, suaugę ir vai- 
kai. 

— Laba diena, — pasveikino juos jaunikaitis. 

— Laba diena, — atsakė visi, nustebę žvelgdami į prašalaitį: čia re- 
tai kada pasirodydavo svečias žmogus. 

Pasisveikinęs su vadu, jaunikaitis atsisėdo ant demblio, kurį jam bu- 
vo pasiūlęs vienas iš artimųjų. 

Jam buvo pasiūlyta ir gražiai drožinėta pypkė. Užtraukęs dūmą, 
Mvatšizenžė, ją apžiūrinėdamas, tarė: | 

— Kokia puiki pypkė! Man tokios labai reikėtų! Ar neparduotumėtė 
Aš padovanočiau savo tėvams. 

— Mes neparduodam stebuklingų daiktų, jais naudotis galima tik 
mūsų kaime, — atsakė vado padėjėjas. 

— Kas toks esi, kaip čia patekai ir ko tau iš mūsų reikia? — pa- 
klausė vadas, šnairuodamas į Mvatšizenžę. 

— Aš didžiojo Mvatšizenžės, kijokų genties vado, Itengo ir vi- 
sos Lundos valdovo, narsiausiojo kario sūnus. Jam priklauso visos gen- 
tys nuo Kunekės upės iki Kasajo, nuo Kuanko ir Kuanzos iki Zambe- 
zės, jis ir jūsų karalius, juoba kad šis kaimas stovi jo valdose! .. 

— Šis kaimas, — nepatenkintas tarstelėjo vadas, — nepavaldus nei ta- 
vo tėvui, nei jokiam kitam karaliui. Jis stebuklingas, ir čia aš viešpa- 
tauju. Kaimas gali rastis ir išnykti pagal mano norą, aš turiu galią, 
kurios tavo tėvas neturi. 

— Gali tatai įrodyti? — paklausė jaunikaitis. 

— Kad ir dabar, — atrėžė vadas. 

Jis atsistojo, ištiesė rankas delnais žemyn ir tarė: 

„— Išnyk, mano kaime, su visais gyventojais, ir tuo, kas man pri- 
klauso. 

Sulig tais žodžiais nustebęs ir išsigandęs jaunikaitis pamatė, kad 
drauge su vadu stovi vidur tankios girios, o aplinkui knibžda gyvatės 
ir laukiniai žvėrys. 

— Kaip matai, aš galingesnis už tavo tėvą, kijokų karalių, kuris tė- 
Ia paprastas mirtingasis! Na, tu patenkintas? 

— Taip, — atsakė jaunikaitis, su baime žengdamas prie vado. Jis dar 
nebuvo regėjęs tokių storų gyvačių, nė neįsivaizdavo, kad esama bū- 

tybių, didesnių už dramblius, krokodilus, begemotus, nebent tik pasa- 
kose apie jas girdėjo. 

— Išsigandai,— tarė vadas, gudriai prisimerkdamas,— o ką tik su ne- 
girdėtu įžūlumu sakeisi, kas esąs. Kaip matai, reikia kukliau elgtis 
svetimoje žemėje, tuo labiau jei nežinai, kieno ji. 

— Atleisk man,— tarė jaunikaitis pro ašaras.— Įžeidžiau tave, visai 
to nenorėdamas. Grąžink savo kaimą ir dukterį, kurią taip pamilau. 
Aš atėjau prašyti jos rankos, sekiau ją, nors nenutuokiau, kur einu ir 
kas jos tėvas. 

— Matau patį gailaujant dėl savo įžūlumo ir pasipūtimo. Šie lauki- 
niai Žvėrys tuojau išnyks, ir vėl atsiras mano kaimas. O dukterį paim- 
si tik ištvėręs mėginimą. Jei nori gauti ją į žmonas, turi per vieną 
dieną mano nurodytam sklype išrauti medžius, suarti jį ir pasėti soras. 

Mvatšizenžė gerai nė neišgirdo vado žodžių: baisūnai nuožmiai pjo- 
vėsi, o didžiulė gyvatė šliaužė tiesiai jam prie kojų. 

Mabembos tėvas ištiesė rankas delnais žemyn ir paliepė: 

— Išnykite, piktieji žvėrys, o tu, mano kaime, vėlei raskis! 

Ir tą pat mirksnį, tarsi pabudęs iš slogaus sapno, sužavėtas jauni- 
kaitis pamatė, kaip nyksta žvėrys ir randasi baltamūris stebuklingas 
kaimas. Nebestengdamas tvardyti savo jausmų, jis puolė vadui po ko- 
jų, sugraibė saują žemių, nuolankumo ir pagarbos ženklan išsitepė jo- 
mis krūtinę ir veidą, tarydamas: 

— Dar kartą atleisk, kad drįsau tokiu balsu su tavim kalbėti. Aš 
nežinojau, kas esi, nesuvokiau, ką šneku. Dabar pripažįstu tave di- 
džiausiu ir galingiausiu iš visų vadų. Tu stengi padaryti tai, ko niekas 
nepajėgtų, nebent tik dievas Nzambis. Atiduok man savo dukterį, ir 
aš visą gyvenimą būsiu tavo vergas! 

— Jau sakiau, — pakartojo vadas, — gausi ją tik tada, kai soromis 
užsėsi visą lauką per vieną dieną, kaip tatai priimta mano kaime. 

Ryte jaunikaitis pabudo, pavalgė, kas buvo nuotakos pataisyta, ir iš- 
ėjo namo apsakyti tėvams viso šio nutikimo, paprašyti, kad leistų vesti 
pamiltąją Mabembą. Kelias į namus buvo ne toks džiaugsmingas: jį ka- 
mavo mintis, kad Neištvers mėginimo. Tačiau kažkoks balsas įsakmiai 
kartojo: 

— Nusiramink, viskas bus gerai. Atiteks tau Mabembal! 

Kai jis namiškiams apsakė, kas jam nutiko ir ką turi nuveikti, kad 
gautų Mabembos ranką, visi liko priblokšti. 


230 


— Per vieną dieną išrauti medžius ir lauką apsėti soromis? Neįma- 
noma, — tarė tie, kurie girdėjo šį pasakojimą.— Neįmanoma, net jeigu 
tai būtų mažas sklypelis. .. 

Sutemo vakaras. Jaunikaitis pavakarieniavo ir atsigulė, jis turėjo ge- 
Tai pailsėti, nes ryte laukė kelias atgal. Staiga jis pagalvojo, kad tik 
dievas Nzambis jam tegali padėti, ir puolė jį karštai maldauti, kaip nie- 
kad iki šiol. Užmigo jis vėlai, tačiau su viltimi: tas pats paslaptingas 
balsas, nustelbdamas dvejonę, vis garsiau kartojo: 

— Atiteks tau Mabemba! Atiteks tau Mabembal 

Kai auštant Mvatšizenžė pabudo, jautėsi tartum naujai atgimęs, taip 
pasikliovė savo jėgomis. Pavalgė, ką motina davė, pasiėmė ryšelį 
su paviržiu, ietį ir lanką ir leidosi į stebuklingą kaimą. Saulė tik te- 
kėjo... 

Perbrido upelį, kurio pakrantėj buvo sutikęs savo išrinktąją, praėjo 
neaukštą kalvą ir patraukė į mišką siauru takeliu, kurį jam buvo pa- 
rodžiusi Mabemba. Bet kaip ir anądien takelis staiga dingo. Tuščiai jo 
ieškojo Mvatšizenžė. 

Nuvarges, nežinodamas, ką daryti, jaunikaitis atsisėdo pailsėti ir su 
ašaromis akyse ėmė maldauti Nzambį, kad padėtų rasti kelią į kaimą, 
kur gyvena Mabemba. Nebetekęs vilties, jau ketino grįžti ir rytojaus 
dieną pamėginti laimę; artėjo naktis, o tokiu metu greitai gali tave 
sudraskyti laukiniai žvėrys. Jau buvo bežengiąs atgalios, tik staiga iš- 
girdo balsą: 

— Žmogau, palauk! 

— Kas tu esi? — paklausė nustebęs jaunikaitis, žvelgdamas į tą pusę, 
kur išgirdo balsą. 

— Tuojau sužinosi. . 

Mvatšizenžė laukė su nerimu ir baime, ūmai išvydo seną, baltą kaip 
žydinti obelis kuprį, žengiantį prie jo. 

— Kur eini ir kodėl taip greitai atsisakei savo ketinimų? — paklausė 
senis. 

— Ėjau į stebuklingą kaimą, norėjau vesti Mabembą, vado dukrą, ku- 
rią vakar sutikau ir pamilau. Bet bijau, kad tai man nepavyks. Vadas 
reikalauja per vieną dieną išrauti medžius ir apsėti soromis lauką. Juk 
šito negali nuveikti mirtingasis, jei dievas Nzambis nepadės. 

— Nesigraužk, Nzambis tau pagelbės — tarė šypsodamas senis— 
Niekuomet nereikia iš anksto prarasti vilties. 


— Bet kaip aš galiu eiti toliau, juk kelias prapuolė? — pasakė jau- 
nikaitis. 

— Kelias neprapuolė— tarė senis — tik tu jo nematai, per anksti lio- 
veisi ieškoti. Nagi pasižiūrėk,— paragino jis— Apeik šį medį — pamaty- 
si siaurą takelį: jis ir nuves į kaimą, kur gyvena mylimoji. Tiktai pa- 
lauk,— pridūrė senis — noriu padėti tau sunkiausią darbą nuveikti — 
lauką suarti! 

Gerasis senis dingo, ir netrukus grįžo su keturiais kalebasais. 

— Va, paimk. Šitam didžiajam uždaryti maži drambliukai, mažesnia- 
me — graužikai, o dar mažesniam — mangustos. Tereikia atvožti kaleba- 
sus, išleisti žvėris, ir jie bus tokie dideli, kokie visados būna. O kai at- 
voši mažiausią kalebasą, iš jo pūstelės vėjas, kuris virs baisiu uraganu. 
Kai vadas lieps pradėti darbą ir pats pasišalins, tu atvožk pirmą kale- 
basą, išleisk dramblius ir įsakyk jiems: „,„Mano drambliai, eikite ir rau- 
kite medžius bei krūmus!“ Kai jie baigs darbą, pašauk, tegul atgal su- 
grįžta. Išleisk graužikus, tie beregint nugrauš likusias atžalas. Ir juos 
suvaręs atgal, padek žolę, atvožk kalebasą su vėju. Jis nuneš ugnį per 
lauką ir viską vienu mirksniu pavers pelenais. Uždaryk kalebasą su vė- 
ju, išberk ant žemės soras ir išleisk mangustas: jos bemat tau sukas ir 
apsės visą lauką. 

— Čia tai dėkui — apsidžiaugė jaunikaitis— su jūsų pagalba aš grei- 
tai gausiu į žmonas vado dukterį. .. 

— Žinoma, atiteks tau Mabemba,— tarė senis šypsodamas ir tapšno- 
damas Mvatšizenžei per petį — tačiau tik tada, jei viską darysi, kaip 
sakyta. Na, na, bus gerai, eik ir nebijok. O grįždamas parneši kaleba- 
sus, aš lauksiu tavęs šioje pat vietoje. Drožk sau laimingai, iki pasi- 
matymo. | 

Susijaudinęs jaunikaitis,— viskas jam kaip sapnas atrodė, — karštai pa- 
dėkojo seniui ir linksmas patraukė link kaimo, kur gyveno jo nuotaka. 
Tenai nusigavo dar gerokai prieš leidžiantis saulei. O kai atėjo, pir- 
miausia pasveikino nuotaką ir būsimus giminaičius, pasakė esąs pasiren- 
gęs sėti soras, tegul tik sklypą parodą. Pasėdėjęs šotoje, jis nuėjo va- 
karieniauti, o paskui atsigulė, bet akių nesudėjo, bijodamas, kad neding- 
tų senio kalebasai. Ryte atsikėlė tik pašauktas savo būsimo uošvio. Kai 
Mvatšizenžė pavalgė nuotakos virtos manijokų košės, vadas nuėjo paro- 
dyti sklypo. Juodu lydėjo dvi moterys, nešinos keturiais kalebasais su 
soromis. 

Atėjęs į vietą, Mabembos tėvas parodė jaunikaičiui pakrantės slėnį, 
būdamas tikras, kad tas atsisakys darbo, kurio jis, kaip, beje, ir bet ku- 
ris kitas, per dieną tikrai negali nuveikti. Paskui pašaipiai tarė: 

— Jei lig saulės laidos pasėsi soras, būsi mano žentas. Jei ne — tai 
jau atleisk. 

Atsisveikino ir nuėjo, šaipydamasis iš kvailio, kuris pasišovė jo duk- 
terį į žmonas imti. Grįžęs į kaimą, šotoje papsėdamas gražią ilgą pyp- 
ke, jis vis dar kikeno iš Mvatšizenžės. 

O jaunikaitis, kai tik vadas nugarą atsuko, atvožė kalebasą su dramb- 
liais ir užkeikimą pasakė. Net akis išpūtė, pamatęs lendant daugybę 
dramblių, didumo sulig skruzdėle. Jie upėje atsigėrė vandens, akyse di- 
deli užaugo ir pasklido po slėnį. 

Tada jis atvožė antrą kalebasą su graužikais. Jie tučtuojau sušoko 
į upę ir išlipo iš jos dideli, dantingi, rodos, viską sugrauš, kas paklius. 
Graužikų lavina apspito dagius ir žolę, o drambliai, keldami baisų triukš- 
mą, straubliais rovė, laužė ir metė ant žemės medžius. 

Jaunikaitis atsisėdo ant išversto medžio ir stebėjo jų darbą, netverda- 
mas džiaugsmu. Apie vidurdienį viskas buvo baigta. Atlikę, kas liepta, 
drambliai ir graužikai išsimaudė upėje, vėlei virto mažučiukais, sugrįžo 
į kalebasus, kuriuos Mvatšizenžė buvo paslėpęs patikimoje vietoje ant 
upės kranto. Paskui jis padegė žolę ir išleido vėją. 

— Nagi, vėjau, įpūsk ugnį, tegul sudegina visą žolę ir visus medžius. 

Tik ištarė šiuos žodžius, ir vėjas su neapsakoma jėga išsiveržė iš kale- 
baso, nurūko per lauką, keldamas liepsną, kuri viską aplinkui rijo. Va- 
karop slėnis buvo vieni pelenai. Vėjas nurimo ir grįžo į kalebasą, ir 
Mvatšizenžė jį tučtuojau užvožė. 

Iš džiaugsmo galvą pametęs, jaunikaitis išbėrė ant žemės visas soras 
ir atvožė ketvirtąjį kalebasą su mangustom. 

— Ak mano mangustos, — tarė jis,— apsėkite lauką soromis! 

Tučtuojau mažučiai žvėreliai šoko į vandenį, išaugo dideli ir puolė 
prie darbo. Vieni rausė nagais žemę, kiti, prisisėmę pilną snukį sorų, 
jas sėjo. Dar saulė nespėjo žemės krašto prisiliesti, o viskas jau buvo 
padaryta. 

Išsimaudę upėje, mangustos vėl mažytės pasidarė ir sulindo į kaleba- 
są, kurį Mvatšizenžė buvo pastatęs ant kranto. Jisai užvožė kalebasą 
ir, žvelgdamas į didžiulį užsėtą lauką, su grauduliu tarė: 

— Šlovė tau, Nzambi!.. Šlovė tau, Nzambi!.. Šitokią malonę man 
suteikei! 

Be paliovos garbindamas Nzambį, pasiėmė visus keturis kalebasus, 
apžvelgė įdirbtą ir pasikeitusį slėnį ir nudrožė į kaimą pas nuotaką. Sau- 
lė jau leidosi, kai Mvatšizenžė įžengė į stebuklingojo kaimo šotą. Pa- 
sisveikinęs su visais, atsisėdo ant demblio ir patraukė kelis dūmus iš 
pypkės, kurią jam kažin kas padavė. O vadas, manydamas jaunikį ne- 
ištvėrus mėginimo, paklausė, kandžiai šypsodamas: 

— Na, ar daug užsėjai? 

— Visą lauką. Baigiau darbą ligi saulės laidos, kaip buvo sulygta,— 
atsakė jaunikaitis, įsmeigęs į vadą akis ir taipogi šypsodamas. 

— Meluoji! — tarė vadas, o visi susirinkusieji nepatikliai pakraipė 
galvas. 

— Prisiekiu Nzambiu, kad sakau teisybę! O jeigu netikite, eime su 
manim — savo akimis pamatysite,— atsakė įžeistas jaunikaitis — juk jis 
dievo vardu prisiekė. 

Ir tada visi atsistojo nustebę, kits kitam tarydami: 

— Kaip jis galėjo per dieną užsėti lauką, juk to nestengtų nė šim- 
tas vyrų! 

— Negaliu jums šito paaiškinti! Tačiau užsėjau! 

— Eime pažiūrėti, ar teisybę svetimšalis kalba,— tarė vadas. Ir, lydi- 
mas padėjėjų ir artimųjų, žengė prie upės. O jaunikaitis ėjo pavymui, 
iš anksto mėgaudamasis vado nustebimu. 

Pamatęs slėnį taip gražiai suartą ir užsėtą, vadas iš tiesų nustebo. Jis 
pasišaukė jaunikaitį, stipriai apkabino ir tarė: 

— Tu garbingai išlaikei mėginimą. Jis buvo neįveikiamas paprastam 
mirtingajam, ir aš visų savo valdinių akivaizdoje atiduodu tau į žmonas 
Mabembą. Esi jos vertas, ir aš džiaugiuos, kad turėsiu tokį žentą. Gali 
laikyti save paties galingiausio vado dukters vyru. Veskis ją į savo 
kaimą. Tikiuosi, gerai su ja elgsies. Gyvenkite laimingai, daug vaikučių 
sulaukite! 

O vado duktė, drauge su visais atėjusi pasigėrėti stebuklingu savo 
jaunikio darbu, žengė prie jo, palietė ranką ir tarė: 

— Aš didžiuojuosi tavimi, tu įveikei mano tėvą, padarei tai, ką visi 
laikėm neįmanomu dalyku! .. Aš labai myliu tave... 

— Dėkoju, aš taip pat labai myliu tave! 

Tuo tarpu saulė jau nusileido, ir visi nuskubėjo į kaimą. Mvatšizenžė 
su savo nuotaka nuėjo trobon, kurią vadas jam buvo paskyręs. Kai tik 
įžengė vidun ir padėjo ant aslos maišą su stebuklingais kalebasais, tarp- 
duryje pasirodė vado žmona su višta rankose. Padavusi dukrai, ji tarė: 

— Imk ir pataisyk vištą. Suvalgykite su jaunikių, nelaukdami apei- 
gų, taip liepė tėvas, jau dabar jis paskelbė jus vyru ir žmona. 

Juodu taip ir padarė. 

Kitą dieną kaimo jaunikaičiai padūrė ožiuką, ir vadas jį įteikė žen- 
tui. Tasai savo ruožtu pagal paprotį užpakalinę ožiuko koją atidavė uoš- 
viui. Visą kitą mėsą jaunieji susikrovė pintinėn. Mabemba užsidėjo ją 
ant galvos, ir abu, atsisveikinę su vadu ir visais kaimo gyventojais, ly- 
dinčiais juos garsiais šūksniais, ištraukė į jaunikio kaimą. 

Netrukus priėjo mišką, kur Mvatšizenžę turėjo patikti senis. Tik išvy- 
dę jį, jaunieji sustojo ir jam nusilenkė. Jaunasis medžiotojas su dide- 
liu dėkingumu atidavė seniui kalebasus ir užpakalinę ožiuko koją, o 
paskui keliais žodžiais apsakė, kaip viskas buvo. Senį sugraudino gera- 
širdis jaunikaitis, kuris vis dar nesiliovė dėkoti. Mvatšizenžė pagarbiai 
paspaudė ištiestą senio ranką. O tasai, atsisveikinęs su Mabemba, tarė: 

— Eikite. Niekuomet nesivaidykite, mylėkite kits kitą iki dienų galo. 
Telaimina jus dievas! 

Senis dingo miške, o Mabemba ir Mvatšizenžė patenkinti keliavo to- 
liau. 

Jau visai sutemus, juodu atsigavo į Mvatšizenžės kaimą. Žmonės gra- 
žiai juos sutiko. Jaunoji nuėjo pasveikinti uošvės, su ja pakalbėti. O 
Mvatšizenžė pasuko į aikštę, atsisėdo savo tėvui iš dešinės ir ėmė vis- 
ką pasakoti, nutylėdamas vien tai, kur ir kaip senį sutiko. Mat norėjo, 
kad niekas, ypač tėvas su motina, nežinotų jį, tokio galingo, nepriklau- 
somo ir išdidaus vado sūnų, sutikus priimti žeminančią pagalbą. 

Šitaip viską išpasakojus, tėvas, patenkintas sūnumi, liepė jo garbei 
surengti šventę, kuri truko tris dienas ir tris naktis. O kai iškilmės bai- 
gėsi, kai visi prisišoko ir prisidainavo, Mabemba, lydima Mvatšizenžės, 
keleto vyrų ir moterų, su dovanomis iškeliavo pas savo tėvus. Tris die- 
nas kaime išbuvo. Po to visi drauge ir dar Mabembos sesuo, lydima 
keturių moterų ir trijų vyrų — jie nešė Mabembos tėvo dovanas Mvat- 
šizenžės tėvui,— leidosi atgalios. Keletą dienų Mabembos sesuo viešėjo 
pas Mvatšizenžę, ir per tą laiką mergaitę pamilo jo brolis Mvalvimbė. 
Nežinodamas, ką daryti, jis viską pasipasakojo Mabembai. 

— Aš negaliu įsakinėti savo tėvui! Vargu ar jis manęs klausys,— at- 
sakė Mabemba.— Bet jei tu paseksi brolio pavyzdžiu, manau, nepriešta- 
raus. Keliauk drauge su seseria pas tėvą ir paprašyk jos rankos. 

— Turbūt taip ir darysiu — tarė Mvalvimbė,— rytoj ryte mes eisime. 

— Ir eikite — tepadeda jums dievas! 


Kitą dieną Mvalvimbė, jo išrinktoji ir tie, su kuriais čia atėjo, išsi- 
ruošė į stebuklingąjį kaimą. Kai atsidūrė toje vietoje, kur Mvatšizenžė 
sutiko senį, išgirdo balsą: 

— Ei žmogau, palauk! 

Išdidėlis ir tuščiagarbis Mvalvimbė, pamatęs senį, nužvelgė su panie- 
ka ir tarė: 

— Ko tau reikia iš manęs, senas kupry? 

Garsiai kvatodamas, pasipūtęs, jis nušvytravo toliau. 

Mvalvimbės išrinktajai nepatiko jaunikaičio elgesys: 

— Nedera taip elgtis su senu žmogumi: senatvę gerbti reikia, Žila 
galva ir ilgas amžius apie išmintį byloja. Ir apskritai jaunas turi gerbti 
seną. Tu man netinki. Nenoriu būti tavo žmona! Net šalia savęs ma- 
tyti nenoriu. Dink iš akių! 

Sulig tais žodžiais Mvalvimbė pamatė, kad viskas išnyko; ir nuota- 
ka, ir jos palyda, net kelias. Aplink vien gūdi tankynė ir laukiniai 
Žvėrys. 

Drebėdamas iš baimės, Mvalvimbė ėmė šaukti senį, maldauti, kad do- 
vanotų, tačiau šis nesirodė; daugiau pagalbos nebeliko iš ko tikėtis, ir 
jaunikaitis, nevilties pagautas, puolė bėgti į savo kaimą. 

Pasitiko jį tėvas su kaimo gyventojais, paklausė, kaip priėmė nuota- 
kos artimieji, ir Mvalvimbė turėjo viską papasakoti. 

Tėvas, kaip jau sakyta, didysis Mvatšizenžė, kijokų karalius, rūsčiai 
nubaudė sūnų, o visi kiti išjuokė jį ir sugėdino, kad taip blogai pasiel- 
gė su Nzambio pasiuntiniu. 

Pašaipų neištvėręs, Mvalvimbė iš kaimo pabėgo. Degdamas iš gėdos, 
tėvo ir jo valdinių atstumtas, vargšas užsidarė medžiotojų lūšnoje. 

Po kelių dienų grįžo namo ir ėmė maldauti tėvą, kad priimtų — girdi, 
gailaująs dėl savo pasielgimo. | 

Tėvas jam atleido. Tačiau kaimo gyventojai ir Nzambis, matyt, neat- 
leido. Jokia mergaitė nesutiko už jo tekėti. Kad ir kaip prašydavo, vi- 
sada tą patį atsakymą išgirsdavo: 

— Tu nieko negerbi, net Nzambio. Ko aš galiu po vestuvių tikėtis? 
Eik sau, duok man ramybę! 

Kiekvienąsyk tokį žeminantį atsakymą girdėdamas, visų kaimo gyven- 
tojų niekinamas, Mvalvimbė susirgo iš širdgėlos ir pamirė. 

O jo brolis Mvatšizenžė, geras ir pagarbus, gyveno ilgai ir laimingai 
su žmona ir vaikais, kurių daug susilaukė. 

Už didelius nuopelnus Mvatšizenžė net genties vadu liko išrinktas, 
nors kijokų įstatymai to ir neleidžia. Savo žmones jis valdė daugelį 
metų, ir visi jį gerbė. O kai žiloje senatvėje pasimirė, valdiniai gerą ir 
išmintingą vadą graudžiai apraudojo. 


KAJUS, JO SUNUS IR EINIS 


Kajus buvo iš kijokų genties. Laimingai jis gyveno su pačia ir sū- 
num, kurio vardas taipogi buvo Kajus. 

Manėsi jie ne per geriausiai. Pati sėjo kukurūzus ir manijokus, na- 
mus žiūrėjo, tėvas medžiojo ir žvejojo. Likusį laiką sėdėdavo šotoje, 
pats porindavo visokiausias istorijas ar jų klausydavosi, pindavo demb- 
lius ar krepšius ir kaime jokios šventės ar batukės! nepraleisdavo. 

Kaip ir visi kijokai, kurie, suprantama, neužkultos manijokų košės 
nevalgo, o pagardina ją mėsa arba žuvimi, Kajus turėjo daugybę kilpų 
ir tinklų. Sūnus vis tėvą lydėdavo, kai tas vakarais ar apyaušriais eida- 
vo spęsti spąstų. Berniukas paprastai bėgdavo priekyje ir pirmas trauk- 
davo iš tinklų ar kilpų paukščius ir žvėris. 

Kartą mažasis Kajus kilpoje pamatė einį. Prasidžiugęs, kad toks di- 
delis paukštis pakliuvo, jis pribėgo ir staiga išgirdo: 

— Negaluok manęs! Čionai atskridau skėrių gaudyti ir netyčia pa- 
kliuvau į tavo tėvo kilpą. Pasigailėk manęs, aš atsilyginsiu. 

Išgirdęs paukštį kalbant žmogaus balsu, berniukas labai nustebo, net 
kvapą jam užėmė. Sugraudintas maldavimo, jis paleido paukštį ir labai 
tyliai, kad negirdėtų iš paskos žengiantis tėvas, pasakė: 

— Skrisk greičiau ir nebegrįžk čionai. 


1! Batukė — ritualinis šokis. 

Bijodamas nuo tėvo gaut pylos, Kajus dėjosi netyčia laimikį paleidęs. 

Einis buvo didelis, mėsos šeimai būtų visai dienai užteke, todėl tė- 
vas ir pyktelėjo: 

— Koks tu gvėra! Pirma reikia paukštį. nudobti, o paskui iš kilpos 
imti. Kitą kartą bausiu už tokią žioplystę, tada būsi protingesnis. 

— Atleisk man, — tarė berniukas, — juk aš netyčia... Daugiau taip ne- 
bus. 

Tėvas murmėdamas pritaisė kilpą, paskui drauge su sūnum apėjo ir 
apžiūrėjo kitus spąstus, bet jie visi buvo tušti Nieko nepešę, grįžo 
namo. 

Kitą dieną mažasis Kajus vėlei pamatė einį, tik šį kartą kitoje kilpo- 
je. Ir vėl berniukas pasigailėjo paukščio, paleido jį laisvėn. Dabar jau 
kaip reikiant nuo tėvo gavo. 

Ir vis dėlto Kajus, kuris buvo labai geros širdies, trečią kartą palei- 
do einį, nors žinojo, kas jo laukia. 

Berniukas būtų išvengęs bausmės, jeigu tėvui būtų pasakęs einį ne 
paprastą, o stebuklingą esant, bet jis tylėjo, bijodamas likti išjuoktas. 
O tėvas griežtų griežčiausiai uždraudė sūnui pirmam eiti prie kilpų. Kai 
juodu vėl susiruošė medžioklėn, priekyje jau tėvas žengė. 

Stirną abudu vienu metu pamatė: ji buvo pakliuvusi į tą pačią kil- 
pą, iš kurios mažasis Kajus buvo išvadavęs einį. Berniukas apsidžiau- 
gė — tai einio dovana! .. Matyt, ten būta Nzambio paukščio, nes pikta- 
valis burtininkas vien bloga tedaro. 

Pamatęs tokį grobį, tėvas neapsakomai apsidžiaugė, beregint padūrė 
stirną. Paskui ištraukė ją iš kilpos ir vėl paspendė spąstus. Užsivertęs 
gyvulį ant pečių, sūnaus lydimas jis patraukė atgalios. 

Namie tėvas stojo doroti skerdieną. Matydamas, kad nėra vandens, 
o pati kažin kur išėjusi, jis pasiuntė prie upės mažąjį Kajų. 

Tasai tuoj pasiėmė moliūgo ąsotį ir nubėgo prie upės, kuri netoliese 
tekėjo: visas kaimas iš jos vandenį sėmė. Žingsniuoja berniukas ir gal- 
voja: „Dėkui tau, eini. Dabar mums maisto dviem trim dienom užteks." 
Atsidūręs prie upės, jis pamatė, kad vanduo drumstas, reikia palaukti, 
kol nusistos. 

Atsisėdo ant kranto ir žiūri į upę, tyliai, ramiai srūvančią per nedide- 
lį dailų slėnį. 

Staiga sutraškėjo krūmai. Kajus atsigręžė ir nustėro: prie jo artėjo 
baisus liūtas su didžiuliais karčiais. Liūtas stabtelėjo, suriaumojo, atsi- 
tūpė ir tarė žmogaus balsu: 


— Pravalyk man vandenį, aš noriu gerti. Vakar du žmones sudras- 
kiau, šiandien gausiu vienu tenkintis. ..— Ir jis apsilaižė. 

Iš baimės Kajus žado neteko, net pajudėt negali. Išpūtęs akis ir dre- 
bėdamas kaip lapas, berniukas įsispitrino į liūtą. Pagalbos nebebuvo iš 
ko laukti. 

Tą pat mirksnį kažkas baisingai triokštelėjo, ir šalia liūto nuvirto di- 
džiulis medis, o ant jo nutūpė tasai pats einis, kurį mažasis Kajus buvo 
tris kartus laisvėn paleidęs. 

Vienas šuolis —ir liūtas atsidūrė atokiau nuo nuvirtusio medžio ir 
berniuko. Nors pavojus dar tebegrėsė, tačiau Kajus kiek paguvėjo. 

Ir paukštis tarė liūtui: 

— Nagi pravalyk man vandenį, gerti noriu. Vakar sudraskiau du liū- 
tus, šiandien gausiu vienu tenkintis. .. 

Dar neatsitokėjęs iš baimės, liūtas nuolankiai tarė einiui: 

— Už ką tu ant manes pyksti? Juk nieko bloga tau nepadariau. Ko 
mums vaidytis, abu esam kilmingi. Tu— paukščių karalius, o aš — 
žvėrių. 

— Nedumk man akių, — atrėžė einis— Kam grasini šitam berniukui? 
Jis tau nieko bloga nepadarė, o mane tris kartus iš mirties išgelbėjo. 
Niekados jo nelaimėje nepaliksiu, visada ginsiu nuo bet kokių priešų. 
Na, o jeigu iš tiesų nori su manim taikiai gyventi, nešdinkis iš čia ir 
negalvok daugiau jo gąsdinti. 

— Aš nieko bloga nė galvot negalvojau, — atsakė liūtas teisindama- 
sis.— Tik pajuokaut norėjau. Nors vandens ar galiu atsigerti? 

— Ne,— uždraudė paukštis — kitur atsigersi. O dabar kad tavo nė 
kvapo čia nebūtų. 

Einis išskėtė sparnus, puolė liūtą ir, grėsmingai ištiesęs kaklą, taikėsi 
kirsti snapu. Matydamas nei atsigersiąs, nei susigerinsiąs, liūtas suriau- 
mojo ir keliais šuoliais dingo brūzgynuose. 

Tada paukštis tarė Kajui: 

— Visados būk toks geras, už gera atsilyginama, pats dabar pama- 
tei, Mane iš kilpos paleidai, o aš tave išgelbėjau iš liūto nagų. Eik na- 
mo ir viską tėvui papasakok. Tegul tavęs už gerą darbą nebaudžia. Ir 
dar pasakyk, kad apie žmones ir gyvūnus iš pirmo žvilgsnio nespręstų, 
nežinodamas jų slaptos galios. Eik, berniuk, namo, nebijok, niekas ta- 
vęs nenuskriaus. O jei kada vėl bėda ištiks, pašauk mane, aš tučtuojau 
ateisiu pagalbon. 

— Dėkoju tau, eini, — tarė Kajus,— tu dievo Nzambio paukštis, todėl 
toks stiprus ir galingas. Nuo šiol eisiu per žemę be jokios baimės, juk 
tu — mano užtarytojas. 

— Dievas siuntė mane ginti tuos, kurie gera daro, ir bausti tuos, ku- 
rie sėja blogį. Eik namo ir apsakyk tėvui, ką savo akimis regėjai. 

Kajus dar sykį padėkojo savo gelbėtojui, pasisėmė vandens ir nuėjo 
namo. Einis nuskrido priekin sergėti jo nuo kitokių pavojų. Kai berniu- 
kas įžengė kaiman, paukštis dar priminė: 

— Neužmiršk, ką sakiau: visuomet būk geras. 

— Tikrai būsiu, — džiugiai atsakė Kajus.— Pasižadu. 

— Gerai. O dabar lik sveikas. 

Ir einis dingo žydroje erdvėje, o berniukas dar ilgai jam mojavo. 

Namo Kajus grįžo be galo laimingas. 

Tačiau tėvus rado didžiai sunerimusius. 

— Kur buvai taip ilgai prapuolęs? — griežtai paklausė tėvas, jau bai- 
gęs doroti stirną. 

— Vanduo buvo labai drumstas, laukiau, kol nusistos, bet atėjo bai- 
sus liūtas ir tarė: „Pravalyk man vandenį, aš noriu gerti. Vakar sudras- 
kiau du žmones, šiandien gausiu tenkintis vienu.“ Staiga šalia nuvirto 
didelis medis, ir ant jo nutūpė tasai pats einis, kurį tris kartus paleidau 
laisvėn. Jis tarė: „Nagi pravalyk man vandenį, gerti noriu. Vakar su- 
draskiau du liūtus, šiandien gausiu tenkintis vienu." Liūtas išsigando 
ir —į brūzgynus. O aš pasisėmiau vandens ir grįžau. Paukštis mane iki 
pat kaimo lydėjo, liepė visuomet būti geram, tada jis ir dievas Nzambis 
mane globos. 

— Meluoji,— tarė tėvas, išklausęs sūnų.— Viską išsigalvojai, kad ne- 
barčiau už tokį gaišimą. 

— Ne, tėve, teisybę sakau. Jei netiki, eime drauge. Aš parodysiu nu- 
virtusį medį ir liūto pėdsakus,— pravirkęs ir glausdamasis prie motinos, 
tarė berniukas. Tėvas, norėdamas patikrinti sūnaus žodžius, pasiėmė ka- 
poklį, lanką, strėles ir tarė: 

— Eime su manim, parodysi, kur tatai atsitiko. 

— Gerai, — atsakė berniukas ir šyptelėjo pro ašaras. 

Kai jie atsidūrė ant kranto, tėvas pasibaisėjo, pamatęs nuvirtusį me- 
dį ir liūto pėdsakus ant žemės. 

— Dabar tikiu tavimi, — tarė jis.— Tikiu, kad einis — Nzambio pasiun- 
tinys.— Paėmęs sūnų už rankos, jis pridūrė: — Viską turim papasakoti 

vadui ir kaimo gyventojams, kad niekas niekad nekeltų rankos prieš 
«einį, o kilpon pakliuvusį laisvėn paleistų. 
Ir juodu nuėjo aikštėn į šotą, kur sėdėjo vadas ir jo valdiniai. 
Pasveikinęs susirinkusius, tėvas Kajus apsakė, kas nutiko sūnui. 
Išklausę jį, visi leidosi prie upės. Pamatę medį, išlaužytus krūmus ir 
liūto pėdsakus, jie ilgai aikčiojo, paskui vadas iškilmingai paskelbė: 
— Jūs girdėjote Kajaus žodžius, viską savo akimis regėjote, todėl 
nuo šiol niekam nevalia kėsintis prieš -einius, tiek didelius, tiek mažus. 
Jei koks paklius į jūsų kilpas, paleiskite, nes einis — mūsų globėjas. 
Nuo to laiko liūtas ir einis priešai paliko, o kijokų genčiai šitas 
paukštis — šventas. 


CHAMELEONAS IR MEDINIS DRIEŽAS 


Seniai seniai, kai žvėrys kalbėti mokėjo, chameleonas susikalė avilį,. 
ketino kiaurus metus medų valgyti; vargais negalais jį užkėlė ant sto- 
ro medžio šakų ir pririšo tvirtomis lianomis, kad plėšrūs žvėrys ir vė- 
jas nenumestų. Paskui nulipo žemyn ir grįžo savo trobon, kuri stovėjo: 
netoliese. 

Prabėgo kelios dienos. Chameleonas nuėjo į mišką pasižiūrėti, kas ten. 
dedasi, ir apsidžiaugė, pamatęs, kad avilyje įsikūrė didelis spiečius bi- 
čių, dabar jos uoliai darbavosi, nešė saldų kvapnų medų. 

Viską pasaulyje užmiršęs, chameleonas gėrėjosi darbštuolėmis bitė-- 
mis — vienos grįžta su žiedadulkėmis, kitos skrenda ieškoti maisto. 

Tik kai akyse ėmė mirgėti, namo patraukė. Nuo tol kiekvienąsyk,. 
pro medį su aviliu eidamas, jis nors trumpai prisėsdavo pasižiūrėti, 
kaip bitės pluša. Prašoko trys mėnesiai, per tiek laiko koriai turėjo. 
būti pilni, ir chameleonas nusprendė, kad metas medų imti. Jis pasiėmė: 
kreivą peilį, kraitelę, kalebasą ir nudrožė prie medžio, kur avilys įkel- 
tas. | 

Eidamas nusirovė kuokštelį sausos žolės, kietai susuko, kad ji rusen- 
tų ir kuo daugiau rūktų. Atėjęs prie medžio su aviliu, chameleonas su: 
atsineštu iš namų nuodėguliu uždegė žolę ir ropščiasi šakomis į viršų. 
Atsigavęs prie avilio, savo akimis netiki: kažin kas prieš jį medų iško-- 
pė. Chameleonas baisiai nuliūdo, ėmė sukti galvą, kaip vagį surasti. 

Medus ne visas buvo išimtas, ir chameleonas suprato vagį ne naujo- 
ką esant — tokį nustverti nusikaltimo vietoje ne taip paprasta. 

Jisai išlipo iš medžio ir viską gerai apgalvojo. Paskui sugrįžo namo, 
pasiėmė maisto trim keturiom dienom ir pasislėpė didžiulio medžio dre- 
vėje, iš kur galėjo avilį stebėti. 

Tą vakarą ir naktį niekas nepasirodė. Kitą dieną taipogi, ir chameleo- 
nas net ėmė būgštauti, ar tik kas nebus vagies perspėjęs, kad negrįžtų. 
Bet trečią dieną auštant pamatė, kaip kamienu vikriai keberiojasi me- 
dinis driežas. Jis nuėmė avilio dangtį, išsitraukė korį ir liežia medų pa- 
sigardžiuodamas, nė apspitusių bičių nepaisydamas. 

Chameleonas išlipo iš medžio ir šaukia: 

— Tai tu mano medų vagi? 

— Kodėl mane vagyste kaltini? Juk avilį aš susikaliau! — atkirto drie- 
Žas, dėdamasis įžeistas. 

— Kaip tau liežuvis apsiverčia šitaip kalbėti?! Kaip drįsti svetimą 
daiktą savintis? 

— Tai storžievis! — dėjosi supykęs vagišius, voždamas ant avilio 
dangtį. Jis nulipo nuo medžio ir užsipuolė chameleoną:— Tu moki vie- 
na akim žiūrėti į vieną pusę, kita —į kitą, moki likti nepastebėtas ir 
spalvas mainyti, tykodamas aukos, todėl ir laikai save gudresniu už vi- 
sus, bet manęs neapmausi. Nešdinkis iš čia, kol kailis sveikas! 

— Negirdėtas įžūlumas! — sušuko chameleonas.— Maža, kad avilį api- 
plėšei, dar drįsti įžeidinėti. Man per žema ginčytis su tavim. Taip, aš 
moku žiūrėti į šalis ir spalvas mainyti — šiuo gebėjimu pats dievas 
Nzambis apdovanojo. Ir tu man pavydi, nes esi apgailėtinas, niekingas 
padaras, nuo kitų skiriesi vien tuo, kad moki savintis svetimą labą ir jo 
savininką skausti. Tuojau pat sukviesiu visus žvėris, kurie protingesni, 
galingesni ir tauresni už mus. Tegul išsprendžia mūsų ginčą. 

— Ką gi, kviesk,— sutiko medinis driežas pilnu snukiu, tebelaižyda- 
mas saldžius korius. 

Chameleonas įprastu neskubiu žingsniu nukrypavo į mišką ir dingo 
tankmėje, o driežas liko medyje gardžiuotis medumi. 

Netrukus laukymėje ėmė rinktis žvėrys — teismo dalyviai. Chameleo- 
nas perspėjo juos, kad gaus nagrinėti rimtą bylą: kalba bus ne tik apie 
vagystę, bet ir apie orumo įžeidimą. Vienas po kito traukė žvėrys ir sė- 
do aplink medį, kuriame tūnojo driežas ir ramiai sau laižė medų. Lio- 
vėsi tik tada, kai grįžo chameleonas, lydimas liūto, dramblio, leopardo, 
panteros, begemoto ir antilopės. 

Pamatęs žvėrių karalių, driežas nulipo nuo medžio. Visos kalbos ap- 
linkui bemat nuščiuvo. 

Liūtas su savo padėjėjais — drambliu ir begemotų — pirmininkavo 
teismui, o leopardas, pantera, krokodilas, gyvatė, raganosis, dygliakiau- 
lė buvo prisiekę tarėjai. Chameleonas ir driežas sėdėjo priešais teisė- 
jus, o už jų pusračiu buvo įsitaisę kiti žvėrys, paukščiai nutūpė neto- 
liese augančių medžių šakas. 

Liūtas pasišaukė antilopę ir liepė jai apklausti iš pradžių chameleoną, 
o paskui driežą, išsiaiškinti, katras iš jų teisus. 

Antilopė priėjo prie chameleono ir klausia: 

— Kuo tu kaltini medinį driežą? 

— Kaip jau sakiau, aš susikaliau avilį, va kur ant šakų stovi — pra- 
bilo chameleonas, kinktelėjęs į medžio pusę.— Įkėlęs jį, parėjau namo 
ir laukiu, kada bičių spiečius įsimes. Net apsakyti negaliu, kaip apsi- 
džiaugiau, avilyje bites pamatęs. Kokie trys mėnesiai prašoko, kol ry- 
žausi medų kopinėti — tariaus pavalgysiąs, giros išsirauginsiąs, kaip visi 
pas mus daro. 

— Išties mes taip darome! — vienu balsu sušuko žvėrys. 

— Koks čia triukšmas! Prašau nutilti! — suriaumojo ant jų liūtas. O 
chameleonui tarė: — Pasakok toliau. 

— Gerai, kilnusis pone ir valdove, — atsakė chameleonas.— Kai paga- 
liau užlipau į medį imti medaus, avilį radau išgrobtą, tada pasislėpiau 
va toje drevėje — parodė medį netoliese — norėjau užklupti vagį. 

— Ir užklupai? — paklausė antilopė. 

— Kaip matote, — atsakė chameleonas, krypteldamas galvą į driežą. 

Kol chameleonas pasakojo, driežas tylėjo, bet, pajutęs visus linkstant 
į ieškovo pusę, prabilo: 

— Visai ne taip buvo. Nevadink manęs vagimi, aš nieko nevogiau. 
Avilys mano, ne tavo! 

Liudininkų, kurie būtų matę kalant avilį, nebuvo, ir po driežo žodžių 
visi atsidūrė aklavietėje. Teismo nariai pusbalsiu pasitarė tarpusavy, 
dramblys pasiūlė gudrybės imtis, ir visi su juo sutiko. Gavęs žodį, 
dramblys tarė driežui: 

— Tu tvirtini, kad avilys tavo. Parodyk, kaip jį medin įkėlei. 

Vikrusis driežas, nė negalvodamas, čiupo lazdą, tarsi tai avilys būtų, 
ir vienu mirksniu medyje atsidūrė. Jam nė mintin neatėjo, kad šitaip 
niekada nebūtų avilio į tokį aukštį įkėlęs, pernelyg sunkus. Iš viršaus 
driežas netvirtu balsu sumurmėjo: 

— Va taip ir įkėliau. 

— Lipk žemyn, mes tavo vikrumą jau matėm, — pasišaipė dramblys. 
Mirktelėjęs chameleonui, jis paprašė.— Ar neparodysi, kaip tu lipai ir 
„avilį medin kėlei? 

Chameleonas kaip visada be skubos prie vieno virvės galo pririšo 
lazdą, tarsi čia avilys būtų, kitą galą į ranką pasičiupo ir ėmė ropštis 
kamienu, čia vieną, čia kitą koją pritraukdamas. Atsidūręs viršuje, jis 
„užtempė lazdą, pririšo prie šakos ir tarė: 

— Va taip įlipau ir avilį įkėliau. 

— Tu kalbi teisybę. Avilys tavo. Driežas — melagis ir apgavikas! — 
vienu balsu sušuko liūtas ir kiti garbingo teismo nariai, jiems pritarė 
"visi žvėrys ir paukščiai. 

— Lipk iš medžio, — paliepė liūtas. 

Chameleonas ramiai iš lėto nusileido kamienu ir atsisėdo priešais kal- 
tinamąjį. Driežas nežinojo, kur dėtis iš sarmatos, visi smerkdami į jį 
„akis spigino. 

Pasitaręs su drambliu, begemotu ir kitais teismo nariais, liūtas pa- 
:reiškė: 

— Teismas laiko įrodyta, kad driežas — vagis; aš, kaip vyriausiasis 
"teisėjas, skelbiu tokią nutartį: 

Nustatyta, kad avilys chameleono, o ne driežo. Medinis driežas, kal- 
tinamas vagyste, gaus sumokėti baudą. Atlygindamas padarytus nuosto- 
lius, chameleonui jis turi mūsų akyse atiduoti tris ožkas. Teismas jį 
perspėja, kad už pakartotinį nusikaltimą atsakys savo galva. 

Išgirdęs tokį grasinimą, teisiamasis sudrebėjo iš baimės; jis atvedė 
"tris ožkas ir čia pat, miške, atsilygino nukentėjusiam. 

Nuo tol driežas nuolatos laksto — jam visų sarmata,— o chameleonas 
vaikšto neskubėdamas ir žvelgia tiesiai į akis: juk jis ne vagis ir ne 
melagis. 


LINKSMAS MEDŽIOTOJAS 


Gyveno kartą medžiotojas, pravarde Linksmuolis. Vieną dieną, ilgai 
be nieko bastęsis, jisai pamatė stirną. Linksmuolis įtempė lanką, tačiau 
nepataikė, ir stirna dingo tankynėje. Ištraukęs strėlę, įstrigusią medžio 
kamienan, jis puolė grobinį vytis. Įkarščio pagautas, medžiotojas nė ne- 
pamatė, kaip miško gilumoje atsidūrė. Pavargęs prisėdo pailsėt ir ilgai 
sėdėjo, nežinodamas, į kurią pusę duotis. 

Leidžiantis saulei pasigirdo kažkieno lengvi žingsniai. Linksmuolis pa- 
kėlė galvą ir priešais išvydo dailią mergaitę. Pasisveikinusi jinai pa- 
klausė: 

— Ką čia vienas veiki, mielas medžiotojau, kodėl toks nuliūdęs? 

— Vijausi stirną, bet ji pabėgo, o aš pasiklydau šitam prakeiktam 
miške, nenumanau, kaip iš čia išsigauti — atsakė stodamasis Links- 
muolis, 

— Nesigraužk,— nuramino jį nepažįstamoji. — mano kaimas už kelių 
žingsnių, tenai ir pernakvosi. 

— Nežinau, kaip tau ir dėkoti, — tarė medžiotojas, žvelgdamas į stai- 
ga atsiradusią gelbėtoją, kuri sutrikusi net galvą panarino. 

— Eime, saulė leidžiasi, — paragino jį mergaitė ir, skirdama ant tako 
nukarusias lianas, žengė namų linkui. 

— Einu, einu,— sušuko Linksmuolis ir nuskubėjo gražuolei iš paskos. 

Kurį laiką abu ėjo tylėdami, staiga Linksmuolis trūkuojančiu balsu 
tarė: 

— Tu man labai patinki! Tekėk už manęs! 

— Ir tu man patinki. Bet prieš sutikdama, aš turiu kai ką pasakyti. 
Mano vardas Mulanduri!. Tik mudvi su seseria NjongononaŽ žinojo- 
me, kur tu. Mes esame trys seserys, ir visos — gerosios burtininkės. 
"Trečioji vardu Sokeka 3. Ji gali patenkinti bet kurį tavo norą, ir čia pa- 
deda stebuklingas kalebasas, lygiai toks kaip mano,— parodė mergai- 
tė.— Tų man patinki, aš jau sakiau, bet kuris mane ves, turės vesti ir 
seseris, nes mes neatskiriamos: gerus darbus tegalime drauge, ne sky- 
Iium daryti, mus sieja labai glaudūs ryšiai. Jeigu tau patikau, patiks ir 
seserys, juk mes trynukės, viena į kitą kaip du vandens lašai panašios. 
Spręsk pats, jei sąlyga priimtina, gali jau šiandien su mano giminėm 
kalbėtis. 

— Žinoma, pakalbėsiu, kai tik į kaimą nueisime! — sušuko Links- 
muolis ir paklausė: — Ar dar toli? 

— Ne, mes beveik namie,— švelniai tarė jinai. 

Sulig jos žodžiais paslaptinga jėga čiupo medžiotoją ir perkėlė į lau- 
kymę, vidur kurios plytėjo gražus kaimas su erdviom trobom. 

— Koks didžiulis kaimas! — nustebo Linksmuolis.— Kas gi čia vadas? 

— Mano tėvas — atsakė Mulanduri. 

Linksmuolį labai pradžiugino mergaitės žodžiai. Kad pasisekė, tai pa- 
sisekė!l Juk jam dabar nebaisūs jokie negandai, jokie pavojai. Net jei- 
gu atsidurs ant paties bedugnės krašto, Njongonona tučtuojau sužinos, 
praneš seserims — ir visos trys išgelbės iš pražūties. 

„Ar tik aš nesapnuoju?!“ — vienas sau sušuko Linksmuolis. 

— Ne, nesapnuoji.— tarė Mulanduri. 

— Kaip tu atspėjai, ką aš galvojau? — sutrikęs jis paklausė. 

— Aš nemoku spėti kito žmogaus minčių. Tatai geba mano sesuo 
„Njongonona. Tai ji liepė man pas tave nueiti. 

— Ir vis dėlto nesuprantu, kaip tavo sesuo atspėja kito žmogaus min- 
tis, o tu randi miške paklydusius? | 

— Nesupranti ir niekuomet nesuprasi, čia paslaptis. Net mes pačios, 
nors ir turime stebuklingą galią, nemokame jos paaiškinti. Tiek tega- 
liu pasakyti, kad sapne pamatome žmones ir žinome, kur jie yra. 

! Mulanduri— visaregė. 

Ž Njongonona — visažinė, 

3 Sokeka — kūrėja. 

— Aš taip pat miegu ir sapnuoju, bet niekad svetimų minčių neat- 
spėju. 

— Sapnuoja visi, bet ne visi turi dovaną sapnus aiškinti. Gana apie 
tai kalbėti, vis tiek nesuvoksi burtų paslapčių. Geriau pagalvokim apie 
mūsų vestuves. 

— Gerai, — sutiko Linksmuolis,— sakyk, ką daryti. 

— Pirmiausia, — tarė Mulanduri —aš parodysiu, kur gyvena dėdė iš 
motinos pusės, tu su juo pakalbėsi ir paprašysi, kad leistų mane vesti. 

— O jei jis nesutiks? — išsigando Linksmuolis. 

— Sutiks,— nuramino jį Mulanduri— Mes galime jį paveikti, mums 
niekų darbas bet kam įteigti savo valią, priversti, kad elgtųsi, kaip no- 
rime. Tereikia tris kartus pasakyti savo norą ir vardą to Žmogaus, kuris 
turi jį išpildyti. Kai įžengsi į dėdės trobą, mes visos trys kartu ištarsim: 

— Dėdule, mes norim tekėti už šito medžiotojo. Tu privalai sutikti! 

— Ar ne sapne aš čia viską regiu?! — vėlei sušuko medžiotojas, ne- 
tikėdamas savo ausimis ir vis dar dvejodamas tokia negirdėta sėkme. 

— Negi nematai, kad čia viskas dedasi iš tikrųjų! — atsakė Mulan- 
duri, stabtelėdama ir žvelgdama į jį su šypsena. 

Jis taip pat nusišypsojo. Mulanduri parodė, kur gyvena tasai dėdė, ir 
medžiotojas nuėjo prie jo trobos, o ji nubėgo pas seseris. 

Pasisveikinęs ir pakalbėjes su dėde, Linksmuolis nesunkiai gavo jo 
sutikimą, paskui nuėjo pas mergaičių tėvus —ir čia gerai pasisekė. Ta- 
da grįžo į savo kaimą ir tėvus paprašė, kad leistų vesti. 

Sutvarkęs visus reikalus, Linksmuolis seserim ir seserėčiom paaiškino, 
kaip rasti kaimą, kur nuotakos gyvena. Kitą rytą mergaitės susiruošė 
kelionėn, o jaunikis tą pačią dieną nuotakų tėvams ir dėdei iš motinos 
pusės pasiuntė išpirką, ir įvyko didžiai prašmatnios vestuvės. Kadangi 
Linksmuolis taipogi vado sūnus, ten buvo atliktos ir kijokų vestuvinės 
apeigos bei šokiai. 

Po visų iškilmių Mulanduri perspėjo vyrą, kad niekuomet nevalgytų 
mukolo medžio vaisių, rieškučiomis nesemtų ir negertų vandens iš upių 
ir upelių ir apskritai saugotų savo gyvybę — nors jos ir burtininkės, bet 
gali atsitikti, kad nebeturės laiko gelbėti jį bėdoje. 

Linksmuolis ne itin atidžiai išklausė tuos patarimus. Kitą savaitę išėjo 
medžioklėn ir parsinešė elnią. 

Bėgo laikas. Linksmasis medžiotojas laimingai gyveno su savo trimis 
žmonomis, kurios niekad viena su kita nesibardavo. Visos trys iš kai- 

lio nėrėsi, stengdamosi jam įtikti, ir kiekvieną sykį, kai jis eidavo iš 
namų, jį perspėdavo. Iš pradžių Njongonona: 

— Nevalgyk mukolo riešutų ir kitų uždraustų vaisių! 

Paskui Mulanduri: 

— Nevaikščiok kalnų takais! 

Ir pagaliau Sokeka: 

— Saugokis laukinių žvėrių! 

Kurį laiką jis uoliai laikėsi tų pamokymų, bet ilgainiui jam pabodo 
kasdien jų klausytis, ėmė nebepaisyti savo ištikimų žmonų patarimų. 

Kartą Linksmuolis ištraukė medžioklėn ir priėjo mukolo medį, aplipusį 
sunokusiais vaisiais. Užmiršęs Njongononos perspėjimą, jis nusiraškė 
riešutų, perskėlė kietą kevalą ir godžiai išgėrė saldžias sultis. Staiga jį 
užpuolė didžiulis smauglys, kuris buvo susirangęs medyje, ir medžioto- 
jas jo nepamatė. 

„Turėčiau bent peilį, gal priveikčiau“ — pagalvojo medžiotojas. Ta- 
čiau peilis jam buvo iškrites, o kardokšnio, kurį visada nešiodavosi už 
diržo, nebegalėjo ištraukti — taip stipriai jį apsivijo smauglys. Links- 
muolis šaukėsi pagalbos ir vis dairėsi po kojom, grabaliojo aplinkui de- 
šine ranka, kuri, laimė, liko laisva. Pagaliau užčiuopė peilį, stvėręs jį, 
įnirtingai suvarė į smauglio kūną. Paskui be perstojo pasiuto badyti, ta- 
čiau smauglys, tarsi skausmo nejausdamas, vis stipriau spaudė. Medžio- 
tojo kaulai braškėjo, jis ėmė silpti. Nutirpusios rankos pirštai atsigniau- 
žė, iškrito peilis. Kvapo pritrūko, akys aptemo, toli toli pasigirdo kaž- 
kokie garsai. Nebeturėdamas jėgų šaukti, Linksmuolis pakuždom ištarė 
savo žmonų vardus: 

— Njon-go-no-na... Mu-lan-du-ri. .. So-ke-ka. .. 

Vos tik išstenėjo paskutinį žodį, smauglys išžiojo nasrus ir vienu 
mirksniu prarijo Linksmuolį. 

O namie tuo laiku Njongonona pasišaukė seseris ir sako: 

— Reikia skubėti pagalbon mūsų vyrui, jį smauglys užpuolė! 

Mulanduri, čiupusi stebuklingą kalebasą, sušuko: 

— Paskui mane! | 

Ir kitos seserys griebė kalebasus, puolė ten, kur Linksmuolis grūmėsi 
su smaugliu — jos tikėjosi rasti jį dar gyvą. Tačiau bėgti gavo labai 
toli, o kai atsidūrė miškelyje, kur tos grumtynės vyko, pamatė tiktai 
baisiai išsipūtusį, iš vietos nepajudantį smauglį. Jis grėsmingai sušnypš- 
tė ir mėgino nušliaužti, bet kas tau leis: pakėlusi dešinę ranką su kale- 
basu, Sokeka griežtai įsakė: 

— Nejudėk iš vietos, bjauratai 

Smauglys stingte sustingo. Sokeka priėjo prie jo, tris kartus sudavė 
per galvą su kalebasu ir šūktelėjo: 

— Šlykštus roply, tu prarijai mūsų vyrą, grąžink dabar! 

Tasai atrijo Linksmuolį, kurio net kaulai buvo sutrupėję. Sokeka 
smaugliui paliepė šliaužti į medį: tegul saugąs riešutus, bet tenedrįstąs 
daugiau pulti jų vyro Linksmuolio, jei ne, Sokeka pati į gabalus suka- 
posianti ir krokodilams numesianti. 

Ir smauglys nuolankiai nusirangė prie medžio, apsivijo kamieną. 

Po to Sokeka su kalebasu perbraukė nejudantį, sužalotą vyro kūną, 
pirma iš dešinės, paskui iš kairės pusės, pagaliau per visą nugarą ligi 
paties pakaušio. Ir Linksmuolis atgavo pirmykštį pavidalą, tarsi jam nie- 
ko nebūtų atsitikę. Galop tris kartus su kalebasu palietė medžiotojo 
galvą ir tarė tokį užkeikimą: 

— Atsibusk, mūsų vyre! Aš, Sokeka, tavo žmona, įsakau tau! 

Ir medžiotojas tuojau pat atmerkė akis, tarsi pakirdęs iš kieto miego, 
pažvelgė į savo žmonas ir sumurmėjo: 

— Nejaugi aš gyvas? 

— Gyvas,— patvirtino visos trys burtininkės, 

— Vadinasi, prakeiktas smauglys manęs neprarijo, viskas tebuvo 
kraupus sapnas? 

— Ne, ne sapnas; viskas dėjosi iš tikrųjų ir per tavo kaltę: nerei- 
kėjo liesti riešutų nuo Nzambio šventojo medžio. 

— Atleiskite man, — tarė jis, atsargiai judindamas rankas ir kojas, net 
nesiryždamas atsistoti. — Aš labai gerti norėjau, o šitoj dykvietėj niekur 
nėra vandens... Daugiau nė nedirstelsiu į tuos prakeiktus riešutus! 

— Stokis — ir eime,— paragino Sokeka.— Gerai, kad esi gyvas ir svei- 
kas. Artimiausiu metu apie medžioklę nedrįsk nė galvoti, niekur nelei- 
sime. 

— Tik vieno dalyko nesuprantu, — stebėjosi medžiotojas.— Juk aš bu- 
vau miręs, Mane smauglys prarijo, o šit aš vėl sveikut sveikutėlis. 

— Ko čia nesuprasti! — sušuko visos trys seserys, mažumą įsižeidu- 
sios: negi nesusigaudąs, kad jos iš pabaisos nasrų jį ištraukusios ir at- 
gaivinusios? 

— Ar lig šiol nežinai, kad mes burtininkės, kad mums nieko nėra ne- 
galima? — priekaištingai paklausė Sokeka. 

— Žinau, tik nemaniau, kad galite mirusius prikelti, — teisinosi jis, sa- 
vo žodžių gailėdamasis. Ir pridūrė, norėdamas jas pamaloninti: — Aš 

galvojau, kad pas mane į aną pasaulį atėjote. O dabar matau: gyvas ir 
sveikas esu tik per stebuklingą savo gerųjų žmonų galią. Jūs stengiate 
nuveikti tai, kas kitiems neįmanoma. 

— Mes tuščiai leidžiame laiką! — priminė Mulanduri. 

— Teisingai. Reikia eiti iš čia, — pritarė seserys. 

— Eime,— sutiko vyras. 

— Norite, aš jums staigmeną padarysiu? — pasišovė Mulanduri. 

— Norime,— atsakė visi. 

— Tada užmerkite akis ir neatsimerkite, kol aš nepasakysiu, ir žodžio 
netarkite, kol pati neprabilsiu, kitaip visiems bėdą užtrauksite. 

— Gerai. Darysime, kaip liepi. 

Visi užsimerkė. Mulanduri iš kraitelės išsiėmė stebuklingą kalebasą 
ir, laikydama jį dešinėje rankoje, sušuko: 

— O mano kalebase, leisk mums kaip paukščiams į savo kaimą par- 
skristi! 

Jinai su kalebasu palietė galvas Njongononai, Sokekai ir galop Links- 
muoliui, tarydama: 

— Skriskime, skriskime! 

Paslaptinga jėga čiupo juos ir pakėlė į dangų. Netrukus jų kojos pa- 
lietė tvirtą žemę, ir Mulanduri prabilo: 

— Atsimerkite! 

Visi atsimerkė. Medžiotojas iš nuostabos net akis išpūtė — jis su žmo- 
nomis savo troboje besąs. 

— Dabar įsitikinai, kokie mūsų burtai? — paklausė Mulanduri. 

— Įsitikinau — ir iš visos širdies dėkoju už tai, ką mano labui pada- 
rėte. 

— Tik žiūrėk, toliau būk protingesnis ir laikykis mūsų pamokymų, — 
tarė Njongonona.— Nors ir stengiamės tave saugoti, galim nespėti pa- 
galbon, ir Sokeka negebės tavęs atgaivinti. Jos burtai nebegalios, jei 
tavo kūną rasime nusileidus saulei. Todėl būk atsargus, nevalgyk muko- 
lo riešutų, nesemk rieškučiomis ir negerk vandens iš upių. 

— Nesirūpinkit, daugiau į bėdą nepakliūsiu — pažadėjo Linksmuolis, 
vis dar neatsipeikėdamas. 

— Iki mėnulio jaunaties nedrįsk kelti kojos iš kaimo, — griežtai įsakė 
Sokeka.— Dar pakliūsi į nagus kokiam siaubūnui. 

— Gerai, padarysiu visa, ką liepiate— atsakė jis. 

Mėnulis dar buvo tik priešpilnis, ir Linksmuolis nedrįso nė pagalvoti, 
kad reikėtų kur patraukti iš kaimo, nors tokiam karštam medžiotojui, 

pratusiam auštant kasdien belstis į mišką, tatai buvo sunkus išbandy- 
mas. Tačiau nieko kita neliko, kaip geliama širdim žmonoms paklusti: 
juk burtininkės gerai žino, ką pataria. 

Ilgai jis tvardėsi, tačiau dvidešimt trečios dienos vakarą, kada žmo- 
nų namie nebuvo, ryžosi nueiti prie upės, tekančios pro kaimą, ir prisi- 
pjauti krepšiams lianų. 

Padirbėjo jis ir staiga pajuto nenumaldomą troškulį. Net nemėginęs 
pakentėti, žengė tiesiai prie upės. 

Nepaisydamas žmonų patarimo, Linksmuolis pasilenkė, pasisėmė pil- 
nas rieškučias vandens ir atsigėrė kiek širdis geidžia. 

Kai tik atsitiesė, užpakaly savęs ūmai pamatė didžiulį krokodilą. Ta- 
sai neleido nė atsitokėti, stumtelėjo upėn ir prarijo. | 

Tą pat mirksnį, kai krokodilas užpuolė Linksmuolį, Njongonona išsi- 
gandusi sušuko: 

— Reikia skubėti mūsų vyrui pagalbon: jį krokodilas sučiupo! 

— Greičiau bėkim, saulė nusileis, ir aš nebegalėsiu jo atgaivinti, — 
pritarė Sokeka. 

Saulė iš tiesų buvo visai arti laidos — jei seserys kiek sugaiš, kroko- 
dilo neras nė kvapo. 

Mulanduri nusikabino nuo sienos demblį, paklojo ant žemės, liepė se- 
serims ant jo sėstis ir pati šalia įsitaisė. Paskui tris kartus sudavė į jį 
su kalebasu ir šūktelėjo: 

— O mano dembli, pakilk su mumis į dangų, nunešk tiesiai prie to 
krokodilo, kur mūsų vyrą prarijo! 

Demblys pakilo į orą ir akies mirksniu tris burtininkes pernešė ten, 
kur krokodilas buvo užpuolęs Linksmuolį. 

Kai tik jos atsidūrė prie upės, Mulanduri suvyniojo stebuklingą 
demblį, o Njongonona, dešinėj rankoj laikydama kalebasą, pritūpė ir 
delnu palietė vandenį, tarydama: 

— Mūsų vyras atėjo čia atsigerti. Tegul jį prarijęs krokodilas tuč- 
tuojau man pasirodo! 

Tada didžiulis krokodilas išropojo iš vandens ir nuolankiai išsitiesė 
jai prie kojų. Negaišdama laiko, Mulanduri brūkštelėjo kalebasu siau- 
būnui išilgai keteros, ir tas persiskyrė į dvi dalis nuo galvos iki uode- 
gos — viduryje Linksmuolis paliko. 

Mulanduri užleido vietą Sokekai, o toji, kaip ir anąsyk, perbraukė 
kalebasu iš pradžių dešinį, paskui kairį Linksmuolio šoną, pagaliau visą 

nugarą iki pat pakaušio. Ir jis atgavo pirmykštį pavidalą. Galop Soke- 
ka tris kartus palietė kalebasu jo galvą ir tarė: 

— Atsibusk, mūsų vyrel Aš, Sokeka, tavo žmona, įsakau tau! 

Tarsi pakirdęs iš kieto miego, medžiotojas sunkiai praplėšė akis ir 
vėl užsimerkė. Paskui plačiau atsimerkė, nužvelgė savo žmonas ir pra- 
bilo: 

— Juk aš žinojau, kad neleisite man mirti. Dovanokite už neklausy- 
mą, bet, teisybę sakant, visai pamiršau, kad negalima gerti vandens iš 
upės. Jei nebūčiau pažeidęs draudimo, prakeiktas krokodilas būtų ne- 
griebęs manęs... 

Linksmuolis atsistojo, pamatė perskrostą siaubūną, išsigandęs sušuko 
ir atšlijo. 

— Nebijok,— nuramino Njongonona, — krokodilas tavęs nebeskriaus. 
Aš jį atgaivinsiu, liepsiu grįžti upėn ir amžių amžiais ten pasilikti. 

Sudėjusi krokodilo puses, ji brūkštelėjo kalebasu per keterą, ir vis- 
kas sugijo. Tada Njongonona tris kartus sudavė jam per galvą, tary- 
dama: 

— Grįžk į gyvenimą, bjaurus ir piktas krokodile; už savo kaltę būsi 
be liežuvio ir rysi akmenis, kai išalksi. 

— Nebausk manęs taip griežtai — pro ašaras maldavo krokodilas — 
pasižadu niekados neliesti žmonių; jūsų vyrą užpuoliau tik dėl to, kad 
esu šitos upės sargas, iš jos uždrausta rieškučiomis semti vandenį ir 
gerti. 

— Nei tavo ašaros, nei žodžiai nebepakeis mano sprendimo, — atsakė 
burtininkė — aš atimu tau liežuvį ir įsakau jaunaties dieną ryti akme- 
nis. Šiandien ir yra jaunaties diena. Jei manęs neklausysi, padvėsi badu. 

Njongonona išžiodė siaubūnui nasrus ir kulnu numygo liežuvio galą. 
Paskui įgrūdo akmenį, ir krokodilas bemat jį prarijo. 

— Nešdinkis,— paliepė burtininkė, nusispjovusi iš pasišlykštėjimo,— 
ir niekuomet nebesirodyk akyse. 

Krokodilas gaikčiodamas nuropojo ir dingo šventos upės vandenyse, 
o Linksmuolis ir jo žmonos su stebuklingu dembliu pakilo į padanges ir 
tučtuojau atsidūrė kaime. Gyventojai net išsižiojo juos pamatę. 

Kitą dieną vadas dukterų ir žento garbei iškėlė didžią puotą — visą 
savaitę ji truko. Nuo tol Linksmuolis nebedrįso peržengti draudimų: nie- 
kuomet nevalgė mukolo riešutų, nesėmė rieškučiomis ir negėrė van- 

dens iš upių, — todėl daugel metų laimingai ir ramiai gyveno su savo 
žmonomis. Pasimirė tik žiloje senatvėje. 
Va kodėl krokodilas kasmet ryja akmenis. Liežuvio jis neturi, min- 


ta dvėsena ir gerai sugyvena su mažu paukščiuku, kuris jo nasruose 
vabzdžius lesinėja. 


DURNAŽOLĖS, ŽMOGUS IR CHAMELEONAS 


Seniai seniai tatai atsitiko, kaip sakoma, buvo ir pražuvo. 

Gyveno kartą rūkorius, ir ne šiaip sau rūkorius, o stačiai užkietėjęs. 
Pypkės iš burnos neišleisdavo. Ir va sykį jam baigėsi tabakas, teisin- 
giau pasakius, labai mažai jo teliko, o rūkyti maga. Nusiskynė jis ko- 
kių sausų lapų, sutrupino juos, sumaišė su tabaku — vis kokią dieną 
pratrauks —ir užsirūkė. Keistas dalykas, tabakas tik stipresnis pasida- 
rė, o galva tokia lengva. Viskas jam nė motais: tai būta kanapės, ku- 
Iią Žmonės durnažole vadina. Patiko rūkoriui. Jis nusprendė prisirinkti 
kanapės sėklų ir apsėti sklypą prie trobos, tegul auga. „Kol savos ne- 
priėjo,— pagalvojo jis, — reikia prisiskinti tų, kur lauke radau.“ Kaip ta- 
Tė, taip padarė: prisiskynė lapų, išdžiovino juos, sutrynė ir maišo su ta- 
baku. Bet greitai ir tos atsargos išseko. „Reikia dirstelėti — gal savos 
jau geros“, — tarė sau. Žiūri, ogi iš tikrųjų: stiebai aukšti, ant jų lapai 
žaliuoja, gražumėlis! Širdis iš džiaugsmo ėmė daužytis: ne tuščiai sėjo. 
Ištiesė ranką prie lapų, jau skins... Tik va: ant kanapės tupi chameleo- 
nas ir ilgą ilgą liežuvį jam rodo. „Erzina“,— pagalvojo. O chameleonas 
įtraukė liežuvį ir sako: 

— Nedrįsk skinti kanapės lapų! 

— Kodėl gi? Argi ne aš jas sėjau? 

— Sėjai tu, bet aš čia savo kiaušinius padėjau, o krokodilas juos pa- 
vogė. Jei nori skinti lapus — užmokėk, jei nenori mokėti — eik pas kro- 
kodilą, liepk jam grąžinti mano kiaušinius. Jei grąžins — lapai tavo, 
jei ne —ir nelauk... Nė paties menkiausio neduosiu. 

— Tu iš proto išsikraustei? — šiurkščiai atrėžė rūkorius, bet tuojau 
susigriebė ir ėmė švelniai kalbėti, įtikinėti: — Kanapės mano, juk aš jas 
sėjau! Kuo čia dėti tavo kiaušiniai? Kodėl turiu būti tarpininkas tavo 
byloje su krokodilu? 

— Tu, tu pasėjai, neginčiju. Tik be kanapių gali gyventi. ,„Rūkai — 
save žudai“ — juk žinai patarlę? Ir dar durnažolę. Žiūrėk, bėdą prisi- 
šauksi... Už akimirką malonumo galva mokėsi: susirgsi, kosulys ims ka- 
muoti ir kojas ištiesi. Geriau eik namo. 

— Patarimai geri, bet nieks jų neprašo, — širstelėjo rūkorius. 

— Pyk nepykes, man nei šilta, nei šalta. Neduosiu lapų, ir viskas! 
Pasakiau, kaip kirviu nukirtau: jei nori, mokėk, jei nori, eik pas kro- 
kodilą. Ir nemėgink prieš mane rankos kelti, gerai žinai chameleono 
nuodų galią. 

Ir žmogus neatsilaikė, o kadangi durnažolė kvailą padaro, jis ir pa- 
traukė pas krokodilą kaipo tarpininkas. 

Žaliaodis, markstydamasis nuo saulės, šildėsi ant upės kranto. Sker- 
som žvilgtelėjo į žmogų ir be jokių užuolankų paklausė: 

— Ko atėjai? Ko tau iš manęs reikia? Nė pasnausti ramiai negali! 

— Matai, aš pasėjau kanapes, jos užaugo. Atėjau lapų skinti, o ant 
šakutės tupi chameleonas ir neleidžia. Sako: „Eik pas krokodilą, tegul 
jis man grąžina pavogtus kiaušinius, tada skink kiek tinkamas.“ 

— Grąžinti kiaušinius? Prašom! Baisiai man jų reikia! Tik pries tai 
turi nueiti pas begemotą. Jis pravarė mane iš įprastos vietos. Juk aš 
minkštą smėliuką mėgstu, o dabar va ant akmenų turiu gulėti. Jei be- 
gemotas grąžins tą vietą, bus tvarka. 

— Pamanykit! Kuriems galams jūs man savo bėdas kariate? Kas aš 
jums — atpirkimo ožys? 

— Mano bičiuli — pertarė jį krokodilas, — koks gi tu ožysė Man nė 
į galvą tokios mintys. Nekenčiu, kai lazdą kas perlenkia. Ak, kaip ne- 
kenčiu. Geruoju iš čia nešdinkis, jei nori likti sveikas! Iš tokio saldaus 
miego pažadinai! 

Krokodilas nusižiovavo, tingiai pasirąžė, dirstelėjo į saulutę, kuri taip 
švelniai šildė kietą jo odą, ir tarė: 


17. Leopardas ir gazelė 257 


— Jei nori durnažolę rūkyti, eik pas begemotą. O jei ne, kulniuok 
namo. | 

— Taip, matyt, gausiu pas begemotą traukti — nepatenkintas atsakė 
žmogus, prislėgtas naujo rūpesčio. 

Teisybė, proto balsas ragino jį teisingu keliu pasukti, tačiau rūkorius 
jo neklausė — durnažolė susuko galvą. Ir nuėjo pas begemotą. O tasai 
su savo vaikais kaip tik dūko ant smėlio, nuo kurio buvo pravaręs 
krokodilą. Ir šit nelauktas svečias. .. Begemotas jį užsipuolė: 

— Koks nelabasis tave atnešė? Šeimos džiaugsmą drumsti! 

— Matai, koks dalykas,— pradėjo žmogus, — jei tu krokodilui grąžin- 
tum šitą smėlio atabradą, jis chameleonui atiduotų kiaušinius, o tas 
man leistų nusiskinti kanapių lapus. Tas kanapes aš pats sėjau. 

— Atjaučiu tave, bet niekuo negaliu padėti. Negrąžinsiu krokodilui 
šito žemės rėželio. Čia toks geras smėliukas. Pažiūrėk, kokios švelnios 
mano kojos — sunku per akmenis vaikščioti. Anksčiau nagas turėjau, 
bet dramblys jas pavogė. Įpratimas — antras prigimimas, dėl jo visur 
kelią rasi, eik pas dramblį. 

— Kaip gaila! Jeigu nagas turėtum, baigtųsi mano kančios. 

— Džiaugiuosi, kad tatai supranti. Ne kiekvienas kito bėdą atjau- 
čia, — tarė begemotas. 

Nuėjo žmogus pas dramblį — labai jau magėjo kanapių lapai. Toli 
gautis nereikėjo, dramblys buvo netoliese. Jis matė begemotą su žmo- 
gum kalbant, net nugirdo, kaip tas jį vagiu pavadino. Koks įžūlumas! 
„Jeigu begemotas sako mane jo nagas pavogus,— svarstė dramblys — 
tai aš galiu apkaltint skruzdėdą, kad mano straublio galiuką nudžiovė.“ 
Kai tik žmogus priėjo, dramblys išpoškino: 

— Tasai taukais aptekęs jukša visados mane šmeižia. Sąžinės netu- 
ri, jo liežuvis be kaulų. Bet išmuš ir jam valanda, viskas atsirūgs. 

— Taigi jis nieko blogo apie tave nesakė. Tik gailavo, kad nagų ne- 
turi ir negali per akmenis vaikščioti. Juk jis išties pasmerktas gyventi 
tam siauram atabrade, maitintis tuo, kas po ranka. 

— Tatai teisybė, bet kuo čia dėtas aš? Negi savo nagas atiduosiu? 
Begemotas paisto, kad jam nagas pavogiau, o aš galiu sakyti, kad skruz- 
dėda nudžiovė man straublio galiuką. Va kaip! O ko tau iš manęs 
reikia? 

— Aš vis dėlto norėčiau paprašyti, kad begemotui nagas atiduotum, 
jis tada krokodilui grąžintų smėlio atabradą, kur dabar su vaikais žai- 

džia, krokodilas nuneštų chameleonui kiaušinius, o aš savo kanapių 
lapus atgaučiau. 

— Ak šit koks dalykas! Matyt, kvailas esi, jei pasišovei pasaulį per- 
tvarkyti! — Ir dramblys nusikvatojo.— Nekvaršink galvos nei sau, nei 
kitiems. Apsigalvok, kol ne vėlu. O jei neketini trauktis, tai ką darysi, 
atiduosiu nagas tam melagiui, tik skruzdėda tegul grąžina man straub- 
lio galiuką. 

Visi ji taip žemina, kokia sarmata! „Gal iš tiesų grįžti“, — pagalvojo 
žmogus, kai protas vieną mirksnį įveikė kvailumą. Bet tasai protas silp- 
nas buvo ir nuolatos drumstėsi nuo durnažolių. Ir vėl vienintelė mintis 
nedavė ramybės — prisikimšti pypkę kanapės lapų. Žmogus nudrožė pas 
skruzdėdą ir įsakmiai pareikalavo: 

— Klausyk! Atiduok drambliui straublio galiuką, kitaip jis neduoda 
nagų begemotui, begemotas negrąžina krokodilui smėlio atabrado, kro- 
kodilas nenuneša chameleonui kiaušinių, o aš negaunu savo kanapių. 

— Kad ir dabar, tik putpelė tegul išskrenda iš tų vietų, kur mėgstu 
vaikščioti. Jeigu ji sutiks, atiduosiu drambliui, ko jis prašo. 

Žmogus nušvytravo pas putpelę — prašo skristi iš tų vietų, kurias 
skruzdėda pamėgusi. Ir vos tik apsakė, kodėl jis, o ne kas kitas tuo 
rūpinasi, putpelė, kaip ir buvo galima tikėtis, atšovė, paniekinamai nu- 
žvelgusi Žmogų: 

— Išskristi, žinoma, galiu, bet ir aš noriu savo atsiimti: tegul hiena 
grąžina medžioklės ragą. Kai užtrimituosiu, visi mane girdės. 

Nusiplūkęs po ilgų klaidžiojimų, jau bet kokią viltį praradęs, žmo- 
gus protą prisiminė. „Gal vis dėlto sukti namo“, — pagalvojo. Bet kur 
tau: durnažolė varė jį priekin. „(O gal hiena sutiks, — vienas sau svairs- 
tė— gal nieko nepaprašys, ir aš atgausiu savo kanapes? Priveikė mane 
svetimi rūpesčiai, geriau jau būčiau užmokėjęs chameleonui. Tačiau ap- 
maudu: už ką? Visa viltis hiena." 

Galutinai nusikamavęs nuėjo pas hieną. Ji tuo laiku kaip tik puotavo: 
didžiuliam dubeny ant stalo stovėjo antilopės dvėsena. 

— Geras svečias pietums pataiko,— pašaipiai tarė hiena.— Prašom 
prie stalo, gal paragausi kokį gardų kąsnelį? 

— Prasti čia juokai,— pasišiaušė žmogus, — tik tu gali dvėseną ėsti. 
Tavo tinginys už tave pačią didesnis, medžioti nenori. Rankioji visokią 
bjauratą. 

— Kuo gi aš tave įžeidžiau, kad su manim taip kalbi? Tiktai pajuo- 
kavau, otu... 

/ —. Aš taipogi tavęs neįžeidinėju, teisybę sakau, — paskubėjo užtikrinti 
žmogus.— Teisybė akis bado. Ir ne vaidytis čia atėjau, o prašyti, kad 
medžioklės ragą putpelei atiduotum. 

— Ką? Nėra ko sakyti, geras svečias! Taigi tu mane pragaišinti nori! 
Juk tas ragas mano aukas supainioja, ir jos į nagus pakliūva. Tu iš 
tiesų Manai, kad man vien dvėsena rūpi. Ne, mielasis, klysti. Jeigu ne 
tavo šuo, kuris taip greitai pašautą laimikį nučiumpa, aš šviežiena mis- 
čiau, šitos šlykštynės nė į burną neimčiau. Tai eik pas jį ir liepk lai- 
mikį man palikti, tada pažiūrėsime. 

Žmogui šleikštu nuo hienos pietų pasidarė, jis neištvėręs nusispjovė 
ir pasinešė į savo kaimą. Įeina trobon, žiūri: šuo ant aslos kaulą be- 
graužiąs. 

— Klausyk, kam tu iš hienos mėsą. .. vagi? 

Šuo prastai nugirdo: 

— Kaip tai vagiu? Aš šeimininkui tarnauju — tai yra tau. Ir pašautą 
laimikį tučtuojau atnešu. Negi tavo gerą jai paliksiu? 

„— Bet, matai, ji turi putpelei grąžinti medžioklės ragą, tada putpelė 
išskris iš skruzdėdos mėgstamų vietų, skruzdėda atiduos drambliui 
straublio galiuką, dramblys — begemotui nagas, begemotas krokodilui 
užleis smėlio atabradą, krokodilas nuneš kiaušinius chameleonui, o cha- 
"meleonas netrukdys man nusiskinti kanapių lapus. 

Išklausęs visą šį paistalą, šuo niekinamai nužvelgė šeimininką ir tarė: 

— Tu nori, kad aš laimikį palikčiau hienai. Tačiau juk visą mėsą 
tau parnešuų, man vieni kaulai tenka. Bet jei taip reikalauji — žinokis. 
Tik aš atsisakau tau tarnauti. Pats susirask žvėris, pats juos pasiimk, 
pats hienai palik — šitaip bus geriau. Matau, tavo protas nuo durnažo- 
lių visai susimaišė. O jeigu jau ryžaisi viską hienai atiduoti, ar ne ver- 
čiau pamokėti chameleonui, juk sakei jį sutinkant, kad už krokodilo 
pavogtus kiaušinius atsilygintum. 

— Gal ir tavo teisybė. Nukaksiu pas chameleoną, užmokėsiu — ir 
baigtas kriukis. Jau nebeturiu jėgų. 

Žmogus vėlei atėjo pas chameleoną, o tas vis toj .pačioj vietoj tupi. 

— Na kaip? — klausia.— Atnešei kiaušinius? 

— Su krokodilu nesusišnekėsi! Pats žinai. Taigi geriau aš tau už juos 
užmokėsiu. 

— O ką tu anksčiau galvojai? Ar derėjo tuščiai laiką leisti? Taip, 
per kvailą galvą nėr kojom ramybės. Duokš po ožką už kiekvieną kiau- 
šinį. Viso labo dešimt ožkų išeina. 

— Bet čia plėšikavimas. Aš jų dešimt teturiu. Juk tavo kiaušinių ne- 
vogiau ir kanapes pats sėjau. Aš jų šeimininkas. 

— Ak mielasis, be durnažolių gali gyventi. Tatai ne duona kasdie- 
ninė. O jeigu jau bėdą prisišaukei, tai ir mokėk. 

Žmogus atidavė chameleonui dešimt ožkų — visą savo turtą —ir liko 
plikas kaip tilvikas. Nusiskynė kanapių lapus, parsinešė namo, išdžio- 
vino ir ėmė rūkyti. Ir kuo daugiau rūkė, tuo labiau jį pypkė traukė. 
Į valgį nė žiūrėt nenorėjo, ir namie visi kampai tušti buvo. Tačiau 
mintys be galo šviesios pasidarė. Paskui jis sulyso, susibaigė, išseko ir 
numirė. 

Va ką durnažolės žmogui padarė. 


18. Leopardas ir gazelė 


KAIP MANGUSTA 
KROKODILĄ IR LEOPARDĄ PERGUDRAVO 


Atsitiko tatai seniai seniai, tais gerais laikais, kai žvėrys dar kal- 
bėjo. 

Gyveno maža gudri mangusta ir turėjo didelį gražų medžioklinį šunį. 
Tasai šuo ištikimai jai tarnavo. Kas mielą dieną, ar lietus lytų, ar saulė 
kepintų, darbštus šuo bėgdavo medžioti ir visada su grobiniu grįždavo. 
Ir ne bet kokiu, o stambiu! Parnešdavo ne mažiau kaip tuziną visokiau- 
sių žvėrių. Mangusta juo labai didžiavosi. Aplinkui niekas tokio pui- 
kaus šuns neturėjo. Nors ir sakoma: „Gera žinia namie sėdi, o bloga 
„po laukus laksto“, — garsas apie mangustos šunį pasklido po visus kai- 
mus ir kaimelius. Apie jį sužinojo net kalnų, klonių ir tarpeklių žvė- 
rys, mitrūs medžiokliai. 

Apie jį išgirdo ir krokodilas — ne ką prastesnis medžioklis, tenykš- 
čių upių grobuonis ir pabaisa. Išgirdo ir nusprendė mangustą aplankyti, 
įsitikinti, ar taip yra iš tikrųjų! Ar teisybę kalba žvėrys? 

Mangusta svetingai priėmė krokodilą, pasiūlė demblį. | 

— Aš girdėjau — tarė krokodilas, vos peržengęs slenkstį — apie ta- 
vo šunį. Paisto tokias nesąmones, esą jis kasdien tau atnešąs po tuziną 
visokių žvėrių. Ar iš tiesų taip yra? 

— Tu klausi: „Ar iš tiesų taip yra?“ — atsakė mangusta.— Matyt, 
netiki tuo, kas visiems gerai žinoma. O mano šunį visi pažįsta — aplin- 
kui apie jį ir tešneka. 

— Ne, aš tikiu — sumišo krokodilas, sumetęs, kaip klaidingai jo žo- 
džius išsiaiškino mangusta.— Tik todėl paklausiau, kad ne visada gan- 
dai pasitvirtina. 

— Šitais gandais gali tikėti. Gryną Išišybė žvėrys šneka. Toks šuo, — 
toliau varė mangusta,— likimo dovana. Jo vertė nenusakoma. Jis ir ma- 
ne, ir visus Mūsų kaimo gyventojus maitina. 

— O sakyk, kaip jis atrodo? Kuo skiriasi nuo kitų šunų? 

— Hm! Kuo skiriasi? Tai grynaveislis šuo! Ką jis bendra gali turėti 
su kita šunija?! 

— Labai norėčiau bent dirstelėti į jį! Būk maloni, parodyk... 

— Taigi jo nėr namie. Dar iš medžioklės negrįžo. 

— Būtų gerai tokį šunį turėti. Gal parduosi, a? — mėgino laimę se- 
nas nedorėlis, tikėdamasis kaip nors apšauti mangustą. 

Klastingas apgavikas užmiršo, kad mangusta maža, bet gudri. 

— Teisybe pasakius, neketinau jo parduoti. Bet jeigu taip užsime- 
tei... Be to, jei grobinį dalinsiesi. perpus, o su šunimi gerai elgsiesi. .. 
Galiu ir parduoti! 

— O kiek norėtum? 

— Tai kokių penkių ožkų reikėtų. 

— Brangoka... 

— Tiu! Tavo reikalas, gali nepirkti, tegul tavo ožkos medžioklėn 
eina. Tik sandėris naudingas! Po dviejų trijų dienų suprasi, kad veltui 
jį tau atidaviau. Juk kasdien tiek grobinio prinešal Svarbiausio dalyko 
reikia žiūrėti. Kita vertus, ne aš pas tave atėjau, o tu pas mane, ne aš 
tau peršu šunį, o tu prašai jį parduoti. Jei kainos nesulygstame — viso 
gero. Tu sau, aš sau — ir baigtas kriukis! 

Krokodilas nusišypsojo: jo galva, pradžia gera, juk mangusta sutiko 
parduoti šunį. O kaina? Penkios ožkos tai penkios ožkos! Kad tik ta nu- 
smurgėlė nepersigalvotų! Ir krokodilas nuėjo atvesti ožkų. 

Dabar mangusta nusišypsojo. Ne nusišypsojo, o nusijuokė. Ne nusi- 
juokė, o kvatoti ėmė ir kvatojo ilgai, net susiriesdama: gudriai apšovė 
žaliašonį, tas net nematė šuns, kurį derėjo. 

Po valandos mangusta ruošėsi su savo šuniu medžioklėn, žiūri — at- 
eina leopardas. 

Iš visa ko matyti, kad skuba, bijo pavėluoti. Ir toks susirūpinęs at- 
rodo. 

Mangusta uždarė šunį — kam čia laikyti aikštėje savo gerą? Oriai 
atsisėdo ant slenksčio ir laukia garbaus svečio — vis dėlto čionykščių 
miškų ir laukų baugas. 

Dėmėtasis pasveikino mangustą, toji jam demblį pasiūlė. Leopardas 
ėmė pasakoti visas girdėtas paskalas. Plepėjo plepėjo, mangustai dantį 
užkalbėjo, paskui nebeištvėrė ir tiesiai paklausė: 

— Girdėjau, kad turi gerą medžioklinį šunį. Ar neparduotum? 

Mangusta gūžtelėjo pečiais ir tarė, įsispitrinusi į pašnekovą: 

— Na, teisybė, turiu šunį, bet kuriems galams jį parduoti? Juk žinai, 
kito tokio nerasi mūsų krašte. Jis mane maitina. 

— Nemeluoja žvėrys, — atsiduso leopardas.— Norėčiau jį pamatyti. 

— Už pažiūrėjimą pinigų neimu, prašom. Tik jis dar iš medžioklės 
negrįžęs, o kada grįš, — nežinau. Parduoti! Irgi pasakei... Kas duos ge- 
rą kainą? Va kad ir tu, argi užmokėsi kaip reikiant? 

— Kodėl ne? Toks šuo nemažai kainuoja, aš žinau. Sakyk, kiek no- 
riė — tarė leopardas, įsmeigęs akis į mangustą.— Na? 

Jis tikėjosi šitą mažylę apie pirštą apvyniosiąs: dalį sumokėsiąs, 
šunį pasiimsiąs ir... gaudyk vėją laukuose. Kur čia mangustai su leo- 
pardu galynėtis? 

— Duok penkias ožkas. 

— Na, tebūnie, jeigu taip nori. 

Patenkintas, kad veikiai prikalbėjo mangustą, leopardas dingo miško 
tankynėje. Mangusta nespėjo nė iki trijų suskaičiuoti, o prie kojų jau 
gulėjo penkios ožkos, viena už kitą riebesnės. Mangusta nuginė jas 
į žardį, gražiai padėkojo leopardui ir sako: 

— Na va, dabar tvarka: ožkos — mano, 0 šuo — tavo! 

— Šuo tai mano, bet kurgi jis? — aiškiai nerimaudamas, paklausė leo- 
pardas. 

— Kaip kur? Aš tau sakiau: medžioklėje. Eikš čionai. Matai žvilgant 
upę, — ir ji mostelėjo ton pusėn, kur nuropojo krokodilas,— iš ten jis 
ir turi sugrįžti. Bet tau patarčiau pasislėpti čia krūmuose ir palaukti, 
kol arčiau prieis, tada ir pasiimsi. Tik ar išlaikysi? Jis labai stiprus. 
Gausi ir nagais, ir dantimis griebti. 

— Nesirūpink, įveiksiu. Tik sakyk, kur pasislėpti. Niekas mano jėga 
dar nėra abejojęs,— iš didžio atrėžė leopardas. 

Mangusta nedvejojo: leopardas nežiopsos, ir krokodilas nenusileis. 
Ypač baisūs krokodilo nasrai. O kadangi leopardas nežinojo, kaip šuo 
atrodo, mangusta jį nusakė labai į krokodilą panašų ir dar pridūrė: 

— Baisiai piktas, būk atsargus, kad kas — bėdos neišvengsi! 

Leopardas kantriai ir atidžiai išklausė mangustos patarimus ir įlindo 
į krūmus, kuriuos jam parodė gudruolė. 

O mangusta, laukdama krokodilo, iš anksto mėgavosi reginiu, kai su- 
sikibs du kruvini plėšikai. 

Kur buvęs, kur nebuvęs krokodilas jau ir čia: padėjo mangustai ant 
slenksčio savo ožkas. Mangusta nuginė jas į žardį, grįžo ir sako kro- 
kodilui: 

— Tvarka. Dabar ožkos — mano, o šuo — tavo! 

— Na, jeigu šuo mano, sakyk, kur jis? — paklausė krokodilas. 

— Matai anuos krūmus.— Ir mangusta parodė tą vietą, kur pasislėpė 
leopardas, o kadangi žaliašonis nežinojo, kaip šuo atrodo, mangusta nu- 
sakė jį visai kaip leopardą ir pridūrė: — Žiūrėk, būk atsargus. Šuns 
lengvai nepaimsi, jo aštrūs dantys ir nagai. .. 

— Et, niekai... Jokie dantys ir nagai man nebaisūs. Mano oda kieta. 

— Ak taip, žinoma. Be to, čia jau tavo reikalas, aš perspėjau. 

Krokodilas negaišdamas nuropojo prie leopardo. O mangusta švilp- 
telėjus pasišaukė šunį, čiupo mantą, dešimt ožkų į priekį paleido ir iš- 
drožė ieškot naujos pastogės. Eina sau ir dainuoja: 


Žaliašoni krokodile 

Ir dėmėtas leoparde, 
Likitės abu laimingi, 
Grumkitės, jeigu netingit. .. 


O žaliašonis krokodilas ir dėmėtas leopardas iš tiesų grūmėsi, ir grū- 
mėsi žūtbūtinai. Tylėdami atkakliai lamdė kits kitą ir nė vienas neno- 
rėjo nusileisti. Sutemo naktis, prabrėško rytas, stojo kita diena, o juo- 
du vis grūmėsi, ir atrodė tų grumtynių galo nebus. Tik baigiantis kitai 
dienai, kai saulė nusileido, krokodilą ir leopardą pamatė žmogus. 

— Kuo gi įsipykote vienas kitam, kad taip baisiai niaujatės? — pa- 
klausė jis. 

Išgirdę žmogaus balsą, juodu liovėsi draskytis, ir kiekvienas ėmė įro- 
dinėti savo teisybę. 

— Čia mano šuo, — kalbėjo leopardas — aš jį pirkau iš mangustos, 
penkias ožkas atidaviau. 

Žaliašonis pasipiktino: 

— Ką tu pasakei? Aš — tavo šuo? Aš ne šuo, o krokodilas! Tai tu 
mano šuo, aš pirkau tave iš mangustos. Už penkias ožkas. 

— Kokia kvailystė! Aš — leopardas, — atkirto dėmėtasis. 

Žmogus linksmai juokėsi, klausydamasis juodviejų barnio, o paskui 
tarė: 

— Gražiai apmovė jus mažoji mangusta. Ir ožkas gavo, ir šunį pasi- 
liko. Ak, ar nebus tik patrūkus iš juoko, mėgaudamasi jūsų kvailumui 

O krokodilas su leopardu, supratę esą apgauti, puolė pas mangustą, 
bet tos ir pėdos ataušusios. Gudruolė jau buvo toli — nors labai jos ieš- 
kojo, visus klausinėjo, niekas net akyse nebuvo regėjęs. 

Pasprukti ji paspruko, bet padarytas blogis iki šiol ją persekioja: 
krokodilas ir leopardas vis ieško gudriosios mangustos, nori nubausti, 
kaip yra užsipelniusi. 


LUOŠYS 


Lundų genties valdose gyveno luošys, vardu Šilema. Dirbti vargšas 
negalėjo, jį visas kaimas maitino. Vieną rytą pro skylutę sienoje prie 
lovos Šilema pamatė, kad visi gyventojai su vadu priešakyje palieka 
kaimą, nešasi ant nugaros savo labą. Supratęs, jog užmirštas liko, luo- 
šys graudžiai pravirko. 

Ne kartą ir ne du, visas jėgas sukaupęs, jis mėgino stotis, tačiau ko- 
jos neklausė, ir Šilema turėjo susitaikyti su lemtimi. „Matyt, galas atė- 
jo, mirsiu iš bado ir troškulio“, — pagalvojo jis. 

Sukrėstas tokio žiaurumo, Šilema kūkčiodamas sukuždėjo tarp kijo- 
kų genties paplitusią patarlę: „Kai turtingas esi — pagarbos tau netrūks- 
ta, kai kišenės kiauros —nė grašio nevertas.“ Jisai vergas, 0 vergo 
troboje, žinia, kaip iššluota, nėra ko nė po mirties palikti. 

Buvo laikas, kai jis prakaitą liejo vado labui, bet paskui jį suluošino 
paralyžius, ir dabar jau niekam nereikalingas. Vadas kaip nušašusį šu- 
nį pametė likimo valiai. 

Prieš kelias dienas Šilema girdėjo vadą ketinant kaimą perkelti ki- 
ton vieton, kur daugiau žvėrių ir paukščių, kur žemė derlingesnė, ta- 
čiau jam nė į galvą neatėjo, kad jį ryžtųsi palikti. Kaip suklydo! Da- 
bar jam nėra kuo pasikliauti, vienas Nzambis telieka. Tik jis gali išgel- 
bėti nuo neišvengiamos žūties. 

Sielvarto prislėgtas, Šilema puolė melstis. Praėjo dvi dienos. Trečią 
dieną luošį ėmė kamuoti baisus troškulys. 

— Siųski lietų — maldavo jis Nzambį, nebeturėdamas jėgų kentėti. 

Tačiau buvo sausros metas, ir lietaus galėjai nesitikėti. Iškamuotas 
troškulio, kuris net alkį nustelbė, luošys pralaukė ketvirtą dieną, .vis 
dar puoselėdamas išsigelbėjimo viltį, tačiau niekas negrįžo jo paimti. 

Sutemo naktis. Visiškai išsekęs, Šilema kietai užmigo. Ir susapnavo 
sapną, tarsi jis stovi priešais Nzambį, o tas sėdi ant balto debesies, mei- 
liai jam šypsosi ir sako: 

— Negerai su tavim pasielgė kaimo gyventojai. Bet nenusimink, aš 
tave imuosi globoti, nenumirsi. Žinau, kad dorai dirbai, kol buvai svei- 
kas. Norėdamas atlyginti tau, pasiųsiu savo dukterį. Imk ją į žmonas, 
ji visur pagelbės, daug vaikų susilauksite. 

— Kaip galiu ją vesti? Juk aš vergas ir dar luošys! — nustebo Ši- 
lema. 

— Nuo šiol jau nebe vergas, o kilmingasis. Mano duktė, būsimoji 
tavo žmona, išgydys tave vaistais, kurių duosiu. Štai kur jie,— tarė 
Nzambis, rodydamas kalebasą. 

Greta pasimatė daili mergaitė. Nzambis padavė kalebasą su stebuk- 
lingais vaistais, pintą kraitelę su gyduolėmis ir gabaliuką balto molio. 

— Še, mano dukra, vaistus, išgydyk šį nelaimingąjį, ir jis bus tavo 
vyras. Eik, aš jums padėsiu, juk mano pareiga — atsilyginti už gera ir 
bausti už bloga! 

Tik taręs tuos žodžius, Nzambis išnyko, tarsi ištirpo baltame debesy- 
je. Jo duktė nusileido ant aukšto kalno viršūnės. Meiliai šypsodama, 
su kraitele ant galvos ir su kalebasu rankoje, ėmė lipti šlaitu žemyn. 

Vienu tarpu jinai Šilemai dingo iš akių, ir vargšas labai išsigando, 
net pravirko sapne. Dabar jis pabudo ir pamatė lūšnos duris atviras, o 
ant slenksčio tekančios saulės spindulių nušviestą gražuolę mergaitę 
su kalebasu dešinėje rankoje ir kraitele kairėje. 

Šilema kilstelėjo, galvodamas, kad sapnuoja, ir droviai paklausė gra- 
žuolę: 

— Tu iš tiesų esi Nzambio duktė, ar aš dar miegu? 

— Ne, tu jau nebemiegi — švelniai atsakė ji — Bet neklausinėk ma- 
nęs, kas aš ir iš kur. Tiek tegaliu pasakyti, kad atėjau tavęs išgydyti 
ir tapti tavo Žmona. 

Nzambio duktė žengė prie luošio, atsisėdo ant lovos, kraitelę pasi- 
dėjo ant aslos ir iš kalebaso sau ant delno išlašino kelis lašus stebuk- 

lingo vaisto; iš pradžių jam patepė kojas, paskui rankas ir liemenį. Po 
to paėmė kraitelę, gyduoles sukrovė į molinį puodą, iš kalebaso supylė 
likusį skystį, įmetė balto molio, išmaišė ir viską uždėjo jam ant nu- 
garos, kur labiausiai skaudėjo. Paskui mergaitė su baltu moliu luošiui 
ant kūno nubrėžė kelis dryžius ir tarė, švelniai jį glostydama: 

— Viskas, mielas vyre! Kelkis ir sėskis šalia manęs! 

Paklausęs jos liepimo, Šilema lengvai atsistojo ir atsisėdo prie savo 
gelbėtojos. Jis jautėsi toks pat žvalus kaip ir anksčiau, o kad pajau- 
nėjo, net nepamatė. Norėdamas įsitikinti nesapnuojąs, jis palietė mer- 
gaitę. Jos oda buvo švelni, aksominė, be jokios tatuiruotės. 

Bet ir šitai jo galutinai neįtikino. Geisdamas pats sau įrodyti, kad 
viskas tikrenybė, Šilema pašoko ir išbėgo iš lūšnos drauge su mer- 
gaite. 

Iš laimės galvą pametęs, Šilema žemai nusilenkė Nzambio dukteriai, 
dešine ranka paėmė žiupsnelį žemės, pasitrynė ja krūtinę ir smakrą ir 
pro ašaras tarė: 

— Nzambio dukterie, aš tavo iki grabo lentos! 

Mergaitė švelniai prisitraukė jį prie savęs ir prabilo: 

— Dabar jau supratai, kad nesapnuoji. Tai eime su manim vandens! 

Pasiėmusi du didelius kalebasus, Nzambio duktė patraukė savo vy- 
rui iš paskos prie šaltinio. Šilema pasigardžiuodamas numalšino troš- 
kulį ir nusiprausė, o jo Žmona pasisėmė tyro vandens, ir paskui juodu 
ilgai sėdėjo šalia vienas kito, iš laimės netardami nė žodžio. Pagaliau 
Šilema ir Nzambio duktė atsistojo ir sugrįžo namo. Kol jis suvaikščiojo 
malkų ir įkūrė ugnį, žmona pakasė manijokų, sugrūdo juos, pataisė 
gardžios košės, pasūdė ją, uždarė palmių aliejumi ir žolėmis. Tada abu- 
du skaniai pavalgė. 

Šilema atsigulė ir užmigo, o pasibudo jau temstant. Pavakarieniavęs 
vėl atsigulė ir taip kietai užmigo, kad pakirdo tik kitą dieną, saulei 
patekėjus. 

— Kelkis, tu jau nehe luošys,— švelniai kalbėjo jam žmona.— Reikia 
nueiti prie šaltinio, parinkti gerą žemės sklypą ir pasėti kukurūzus. 

Negaišdami laiko, juodu nudrožė prie šaltinio ir parinko sklypą ba- 
tatams, manijokams ir kukurūzams. Šilemos lūšnelė jau buvo gerokai 
nušiurusi, ir tą pačią dieną jis suskato naują statytis. Norėdamas apsi- 
rūpinti mėsa ir žuvimi, Šilema iškilo medžioti ir žvejoti. Ir čia taip pa- 
sisekė, kad valgymo trims dienoms užteko. 

O po kiek laiko Silema su žmona dukters susilaukė, ir ji abiem buvo 
didelė paguoda. 

Praėjo trylika mėnulių, mergaitė jau vaikščioti ir kalbėti pradėjo, ta- 
da Nzambio duktė vyrui tarė: 

— Reikėtų tėvą aplankyti, tegul pamato anūkę. 

— Tavo teisybė, — sutiko Šilema. 

— Tai ir keliaukime pas jį po jaunaties. 

— Gerai. 

Stojo jaunatis, jie susiruošė į kelią ir kopia į tą patį kalną, nuo ku- 
rio kadaise nulipo Nzambio duktė. Ten, kalno viršūnėje, apgaubtoje 
baltų debesų, jie turėjo laukti Nzambio. Jo duktė perspėjo vyrą, kad 
neišsigąstų, pamatęs žaibus ir išgirdęs griaustinio dundesį — Nzambis vi- 
sada jų lydimas pasirodo. 

Priekyje ėjo Žmona, jai iš paskos vyras su dukrele ant pečių. Kart- 
kartėmis jie atsigręždavo, norėdami savo trobą pamatyti, tačiau žiūrėti 
kliudė baltų debesų draiskanos. Rodos, Šilema ir jo žmona turėjo pa- 
vargti, bet kas žingsnis jie jautė plūstant naujas jėgas ir kokį neįprastą 
lengvumą visame kūne, tarsi skleidžiamą debesų. Staiga Šilema ir jo 
žmona sustingo daikte, lengvas debesis čiupo juos ir akies mirksniu 
nunešė į Nzambio kaimą. 

Šilema sutrikęs dairėsi aplinkui, ir žmona jam patarė eiti į šotą, te- 
nai palaukti brolių ir tėvo. Tik dar sykį priminė, kad neišsigąstų per- 
kūno ir žaibų, kai pasirodys Nzambis su savo palyda. 

Paklausęs jos patarimo, Šilema nuėjo į šotą, atsisėdo ant aslos greta 
žaidžiančių vaikų. Netrukus blykstelėjo žaibas, nesmarkiai trinktelėjo 
perkūnas, ir įėjo vyresnysis Nzambio sūnus; jis pasisveikino su svainių 
ii atsisėdo jam priešais. 

"Vėl žybtelėjo žaibas, sugrumėjo perkūnas, ir įėjo jaunesnysis Nzam- 
bio sūnus; jis pasisveikino su svainiu ir atsisėdo atokiau, į kairę nuo 
jo, palikęs vietos tėvui. 

Du kartus tvykstelėjo žaibas, ryškesnis kaip aniedu, galingai sudun- 
dėjo perkūnas, nežinia iš kur troboje atsivokė gražus leopardo kailis 
ir išsidriekė tarp brolių. O ant kailio atsirado puikus drožinėtas juodme- 
džio sostas, sukaltas auksinėmis ir briliantinėmis vinimis. Nzambio sve- 
čias žado neteko iš pasigėrėjimo. Žemės vadų sosto su šituo nėra ko 
nė lyginti. 

Kol Šilema lyg užburtas spoksojo į sostą, priešais jį stojo Nzambis su 
prašmatniu, švelniomis klostėmis krintančiu apdaru. Brangus audinys žė- 

rėte žėrėjo sidabrinėmis žvaigždutėmis. Kojas jis buvo apsiavęs jaučio 
odos sandalais, o ant galvos užsidėjęs kepurę, kur kas gražesnę negu 
garsaus lundų genties vado Mvatšijanvos. 

Silema pasveikino jį su derama pagarba. Svečias ir šeimininkai ilgai 
šnekučiavo, iš eilės patraukdami gražią auksu papuoštą pypkę. 

Kai sutemo, Šilema nuėjo trobon, kuri buvo skirta jam su žmona ir 
dukrele. 

Kitą rytą, vos išaušus, jis padūrė jautį, kurį Nzambis buvo atsiuntęs 
dovanų, ir mėsą perpus pasidalino su uošviu. Savo dalį Šilema pasiliko 
troboje, ir jo šeima ta mėsa mito visą savaitę, kol viešėjo danguje. 
Jos nereikėjo net saulėje džiovinti, nes Nzambio valdose niekas ne- 
pūva. 

Krūmynai ten tankūs, su tamsiai žaliais lapais, ant medžių — prino- 
kę, sultingi vaisiai. Upių vanduo skaidrus, o ežerų yra ir gėlų, ir sū- 
Iių — Maudykis į valias: krokodilai neliečia, laukiniai žvėrys lyg pri- 
jaukinti. 

Nzambio valdose oras malonus ir švelnus, nejauti nei karščio, nei 
šalčio; saulė visą laiką viršum galvos, už horizonto nesislepia. Visi gu- 
lasi miegoti, kada kas nori ar kada pavargę jaučiasi. 

— Jeigu uošvis leistų, mielu noru čia visada likčiau! — vienas sau 
kartojo Šilema, nustebes dairydamasis aplinkui. Tačiau prašyti uošvį 
nedrįso — jei būtų norėjęs, būtų jį čionai pasikvietęs, o ne savo dukterį 
žemėn siuntęs. 

Savaitę paviešėjęs ir bijodamas įgristi, Šilema ryžosi drauge su žmo- 
na ir dukrele grįžti žemėn. Jis pranešė Nzambiui savo ketinimą. Tasai 
jam tarė: 

— Eik, ženteli, aš tau padėsiu| — Ėmęs gražią juodmedžio skrynutę 
ir balto molio gabaliuką, padavė Šilemai, pridurdamas: — Kai grįši že- 
mėn, išsirink lygią vietą ir pasistatyk lūšnelę. Vakarop į ją įnešk skry- 
nutę ir ant viršaus padėk balto molio gabaliuką. Kitą dieną kelkis su 
saule — ir pamatysi, kokią staigmeną tau parengiau. 

Prasidžiugęs Šilema atsisveikino su Nzambiu; tučtuojau jį, žmoną ir 
dukrelę čiupo baltas debesis ir nunešė ant to paties kalno viršūnės. 

Visi trys leidosi kopti žemyn siauru takeliu, vingiuojančiu ant prara- 
jos krašto, ir pavakare namo parsigavo. 

Tą pat dieną, nekantraudamas ir smalsumu netverdamas, Šilema nu- 
žiūrėjo žemės sklypą netoli nuo palikto kaimo ir nuėjo miškan medžių 
pasikirsti, pasirūpinti viskuo, ko lūšnai statyti reikia. Kitą dieną pro- 

brėkšmių drauge su žmona kibo į darbą, ir lig vakaro viskas buvo 
baigta. 

Kai tik saulė pasislėpė už žemės krašto, Šilema pastatė lūšnelėje skry- 
nutę, padėjo ant jos gabaliuką balto molio ir -atsigulė anksčiau nei 
įprasta, kad laikas greičiau eitų. Tačiau iš didelio jaudinimosi Šilema ir 
jo Žmona negalėjo užmigti, iki vėlios nakties akių nesudėjo. 

Todėl, kol Nzambis darė žadėtą stebuklą, Šilema ir jo žmona kietai 
miegojo. Tiktai apyaušriu abu pabudo, nenustygdami pasižiūrėti, ką 
Nzambis bus nuveikęs. 

Silemos žmona, čiupusi dukrą ant rankų, strimagalviais išbėgo iš lūš- 
nelės, vyras puolė iš paskos. Kaip jie nustebo, priešais save pamatę di- 
džiulius rūmus, tokius dailius, net sunku apsakyti. 

Silema skubiai atvėrė vartelius, tačiau pirmiausia jie gėrėdamiesi ap- 
žvelgė sodą, aptvertą aukšta mūro siena. Tvenkiniuose plaukiojo įvai- 
riaspalvės žuvys. Nuo medžio ant medžio purpčiojo paukščiai — visai 
tokie kaip Nzambio kaime. Apėję visą sodą, užkopė didžiaisiais laip- 
tais, kurie, kaip ir viskas čia, buvo mūriniai. Šilema džiaugėsi, niekur 
nematydamas namų iš žemės ir molio. Pačią pirmą dieną jie apvaikš- 
čiojo visus rūmus su gausybe kambarių ir sandėlių, kuriuose buvo pil- 
na visokių maisto atsargų. Ilgai dvejoję, jie nusprendė įsikurti kamba- 
ryje su plačia juodmedžio lova, užtiesta raštuota antklode. Pasigėrėję 
rūmais, prisivalgė sultingų vaisių, kurių buvo pilni indai ant stalų. 

Visą savaitę Šilema su žmona nieko neveikė, tik žiūrinėjo dovanotas 
gėrybes. Kai stojo jaunatis, abudu puolė šlovinti Nzambį už visa, ką jų 
labui nuveikė, o po devynių dienų Žmona sako vyrui: 

— Reikia padėkoti tėvui. Judu su dukrele likite čia, o aš rytoj auš- 
tant išeisiu ir vakare grįšiu atgal. 

Kitą dieną vos brėkštant ji atsisveikino su vyru ir dukrele ir iškelia- 
vo į Nzambio kaimą. Tik peržengusi tėvo namų slenkstį, duktė ėmė 
dėkoti už dovaną. Nzambis jai davė pintą kraitelę ir tarė: 

— Imk ją ir pasakyk vyrui, kad už rūmų šalia sodo sienos pastaty- 
tų lūšnelę. Saulei leidžiantis tegul į ją nuneša kraitelę, o ant jos užde- 
da gabaliuką balto molio. Kitą dieną, saulei patekėjus, jūs gausite dar 
vieną malonią dovaną. 

Apsidžiaugusi Nzambio duktė išskubėjo į savo rūmus, padavė kraite- 
lę vyrui, kuris su dukra ant rankų laukė jos prie sodo vartų, ir tėvo 
žodžius apsakė. 

Kitą rytą ŠSilema puolė statyti lūšnelę. Apie pavakarius ji buvo baig- 
ta, saulei leidžiantis Šilema įnešė vidun kraitelę, ir abu nekantraudami 
vėl visą naktį akių nesumerkė, o kai tik užsnūdo, gaidžiai pragydo, ir 
juodu iš karto sumetė, kokią dovaną parengė Nzambis. Šileama su žmo- 
na išbėgo laukan ir pamatė daugybę žardžių, kuriuose buvo pilna vištų, 
žąsų, balandžių, triušių, kiaulių. 

Nėra ko nė kalbėti, kaip tokia dovana abudu apsidžiaugė. Kelias die- 
nas žiūrinėjo ir skaičiavo gyvulius bei paukščius, o dukrelė smagiai sau 
žaidė su viščiukais ir Žžąsiukais. 

Kai stojo mėnulio jaunatis, abu pašlovino Nzambį už jo gerus dar- 
bus. Po devynių dienų Šilemos žmona, kaip ir aną sykį, nuėjo pas tė- 
vą padėkoti. Dabar jis padovanojo kraitelę su geležine skrynute ir tarė: 

— Tegul tavo -vyras saulėlydžių padeda kraitelę ant žemės kitapus 
sodo sienos ir tris baslius aplink ją sukala. Iš ryto ten rasite dovaną. 
Tada tegul keturiais basliais nužymi vietą dideliam kaimui, o viduryje 
tegul dar vieną baslį įkala ir prie jo geležinę skrynutę pastato. 

Duktė gražiai padėkojo Nzambiui ir grįžo namo, kur jos nekantrauda- 
mi laukė vyras ir duktė. Pasisveikinusi ji padavė kraitelę su geležine 
skrynute, persakė tėvo pamokymus, ir Šilema iš karto ėmėsi darbo. 

Kitą dieną, kai tik švystelėjo pirmas saulės spindulys, buvęs luošys 
ir jo žmona nuėjo pasižiūrėti, kuo šį kartą nudžiugins Nzambis. Žengę 
pro vartelius už mūro sienos, jie pamatė tris didžiulius gyvulių aptva- 
rus. Pirmame buvo daugybė ožkų, antrame — jaučių, trečiame — avių. 
Tą pačią dieną Šilema keturiais basliais nužymėjo kaimo vietą, o vidu- 
ryje prie penkto baslio pastatė geležinę skrynutę. 

Iš ryto, dar «prieš saulės tekėjimą, juos pažadino balsai, — tatai vyrai 
šnekučiavosi šotoje, dainavo moterys, piestose grūsdamos manijokus ir 
kukurūzus. 

Šilema, jo žmona ir duktė išėjo susipažinti su Nzambio dovanoto kai- 
mo gyventojais — nuo jų ir prasidėjo kijokų gentis. 

"Kai jie pasirodė kaime, visi gyventojai — vyrai ir moterys — subėgo 
sveikinti savo vado. Susigraudinęs Šilema pro ašaras dėkojo už gražų 
sutikimą, liepė visiems susirinkti prie šotos ir kreipėsi tokiais žodžiais: 

— Vyrai ir moterys, seniai ir vaikai! Aš esu toks pat kaip jūs, vie- 
nos giminės ir genties, vienos spalvos. Kadaise buvau vergas ir luošys, 
kaimynai mane paliko tuščiame kaime, ir turėjau neišvengiamai mirti 
nuo bado ir troškulio. Tie žmonės žiauriai su manim pasielgė. Tačiau 
Nzambis viską mato ir žino, jis baudžia už blogį, atlygina už gėrį, siun- 

čia negandus, gydo ligas. Pasigailėjęs jisai grąžino man sveikatą, savo 
dukterį išleido už manęs. Ir šit dabar aš sveikas, net vadu tapau. Anks- 
čiau ar vėliau Nzambis nubaus už žiaurumą tuos, kurie mane paliko. Aš 
tikiuosi, kad jūs gyvensite dorai ir teisingai. Turite gerbti kits kitą, rū- 
pintis seniais, moterimis ir vaikais, nevogti, nesityčioti iš silpnų, nesi- 
šaukti burtų galios prieš savo priešininkus. Kas sulaužys šitą įstatymą, 
bus nubaustas. Jei aš nestengsiu nubausti, tatai padarys Nzambis. Neži- 
nau, ar tarp jūsų yra žynių, bet jei yra — tegul iš karto atsižada piktų 
darbų, — nesibaigs jiems geruoju. Vyrai privalo dirbti, moterys — jiems 
padėti, namų ūkį žiūrėti, saugoti ištikimybę savo vyrams... Dabar, su- 
sipažinęs su jumis, grįžtu į rūmus, o jūs galite skirstytis ir stoti prie 
darbo. . 

Pamojavęs ranka, Šilema atsisveikino su savo kaimo gyventojais: 

— Geros kloties! 

— Ir jums geros kloties, vade ir pone! — atsakė žmonės. 

Pasiėmę keletą tarnų, Šilema, jo žmona ir duktė patraukė į rūmus. 

O kaimo gyventojai įniko dirbti didelius žemės „sklypus, netrukus jau 
turėjo ir laukų, ir plantacijų. Šilemos valdose jie gyveno be jokio sty- 
giaus, juoba kad vadas savo valdiniams davė gyvulių, kurių tie greitai 
prisiveisė. 

O kito kaimo gyventojai — tie, kurie paliko Šilemą ir nuklydo į kitus 
kraštus — buvo ne tokie laimingi. Po metų nuožmus maras beveik visus 
juos išguldė; žmonės krito ištisom šeimom, ir vienas iš pirmųjų susirgo 
vadas. Tik ketvertas vyrų ir dvi moteriškės išvengė baisaus likimo, nes 
buvo išvykę medžioklėn. 

Kai po mėnesio jie parėjo namo, nebedrįso net pasižiūrėti, ar kas 
gyvas liko. Ryžosi grįžti į senąją vietą, juk tenai gyveno laimingi, to- 
kių ligų nepatirdami. 

— Tatai Nzambis mus baudžia, — kalbėjo medžiotojai — kad palikome 
nelaimingąjį luošį, kuris tikriausiai jau seniai pasimiręs iš bado ir troš- 
kulio. | 

— Taip mums ir reikia —rypavo jie, paskutinį kartą atsigręždami 
į kaimą, kurį pastatė liepiami garbėtroškos vado ir piktų žynių. Jie nie- 
kados nebegrįš į šiuos kraštus, nepavilios čia net mirusiųjų turtai. Gė- 
riausia traukti į seną vietą, kur kitados taip sekėsi. Bet medžiotojų šir- 
dyje krūpsojo baimė: ar likimo valiai pamesto luošio dvasia neperse- 
kioja visų kaimo gyventojų — tada jų niekas nebeišgelbės. 

Tačiau ta baimė jų nesulaikė, vis tiek patraukė senojon vieton. Visą 
dieną keliavę, medžiotojai pamatė neapsakomo grožio rūmus, nutvieks- 
tus besileidžiančios saulės spindulių. Jie stovėjo kalvos papėdėje, toje 
pačioje vietoje, kur kitados buvo jų kaimas. 

Iš pradžių pagalvojo čia reginį esant, bet priėję įsitikino, kad rūmai 
tikri — pasak Žmonių, tokie statomi tolimuose kraštuose į šiaurę nuo 
Kongo upės, iš ten jie gauna audeklų ir visokių prekių už vergus ir 
maistą. 

— Tikriausiai tie rūmai svetimšalių; jie čionai apsigyveno, kad būtų 
patogiau prekiauti, — spėliojo vienas. 

— Bet kaip galėjo per tokį trumpą laiką juos pastatyti?! — stebėjosi 
kiti. , 

Eidami pro rūmų vartus, jie nustėro: luošys, kurį laikė seniai mirusiu, 
sėdėjo kaip niekur nieko sode ant suolelio ir davė nurodymus tarnams. 

Išsigandę medžiotojai žvelgė į jį, būdami tikri čia esant Šilemos dva- 
sią, bet tas iš karto visus pažino, atsistojo ir priėjo, tarydamas: 

— Nebijokite, aš jums nieko bloga nedarysiu! 

— Argi tu nenumirei?! Ar čia tų, ar tavo dvasia? — mikčiodami iš 
baimės, paklausė medžiotojai. 

— Čia aš pats, o ne mano dvasia —atsakė Šilema— Aš nežuvau. 
Nzambis manęs pasigailėjo, išgydė ir atidavė į žmonas savo dukterį. 
Visa, ką čia turiu, — jo dovanal 

— Mes gailaujame dėl savo žiaurumo, — tarė medžiotojai. — Nzambis 
mus nubaudė pelnytai: tiktai keli gyvi likome. Kitus naujame kaime 
maras išguldė. Jie galvas padėjo už tau padarytą blogį, o mes maldau- 
jame: nors vergais priimki į savo kaimą. Rankų nesudėdami tau dirbsi- 
me, atpirksime kaltę. 

— Ne, ne ir dar kartą ne! — sušuko Šilema.— Šuniui nėra ko laukti 
pagailos iš šernų. Tučtuojau išeikite iš mano valdų; nenoriu jūsų ma- 
tyti. 

"Medžiotojai išėjo, ir niekas jiems pastogės nepasiūlė. Pasistatė lūšną 
atokiau, ant upės kranto. Po kiek laiko visus paralyžius pakirto, jie iš 
lovos nebegalėjo atsikelti, badu ir troškuliu pamirė. 

Va koks likimas ištiko beširdžius žmones, o buvęs luošys visko per- 
tekęs laimingai iki senatvės gyveno. Mirė jau senas senutėlis, palikęs 
du sūnus ir dvi dukteris, kurie pratęsė jo garbingą giminę: iš jų kilo 
visi didūs ir gailestingi kijokų, lundų ir kitų genčių vadai. 

DRAMBLYS IR VĖŽLYS 


Kadaise gepardas buvo juodut juodutėlis, neturėjo nei dryžių, nei 
dėmių. Margas pasidarė tik per dramblio kėdes. Paklausykite, kaip tatai 
atsitiko. 

Kartą dramblys pavedė žmogui rasti gerą meisterį ir kelias kėdes jam 
užsakyti. Žmogus nuėjo ieškoti tokio meisterio ir sutiko vėžlį. 

— Kur keliauji? — paklausė vėžlys. 

— Mano vyresnysis brolis dramblys man pavedė užsakyti kėdžių — 
atsakė Žmogus. 

— Aš moku daryti dailias ir patogias kėdes, — pasigyrė vėžlys. 

Žmogus užsakė jam kėdes padaryti ir iš karto už darbą atsiskaitė. 

Kitą dieną skirtu laiku jis vėžlio nerado namie. Pamatė tik didelį dė- 
mėtą akmenį ir nesumetė, kad čia ir yra vėžlys, kojas ir galvą po kiau- 
tu įsitraukęs. 

Žmogus paprašė vėžlio pačią bent vieną gatavą kėdę parodyti, tačiau 
jinai tarė: 

— Aš nieko nežinau. Viena galiu pasakyti, kad vyras išėjo miškan 
gero medžio kėdėms paieškoti. 

Kitą dieną tas pat pasikartojo: vėžlio namie nebuvo, bet dėmėtas ak- 
muo ant aslos tebegulėjo. Šeimininkė vėl pasakė vyrą išėjus medžio 
kėdėms ieškoti. 

Taip truko keletą dienų. Žmogus vis nerasdavo vėžlio namie. 


276 


Galų gale baigėsi drambliui kantrybė. Jis paprašė žmogų nuvesti į 
vėžlio namus. 

Juodu drauge atėjo į vėžlio būstą, klausia: 

— Kur ponas vėžlys? 

— Jisai miške, ieško tinkamo medžio, nori ponui drambliui kėdes 
daryti — atsakė vėžlienė. 

— O kas čia? — paklausė dramblys, rodydamas raštuotą akmenį. 

— Čia kėdė, — atsakė šeimininkė, — sau ją pasidarė. 

— Tai puiku! — apsidžiaugė dramblys.— Aš paimsiu ją vietoj tų, ku- 
rias užsakiau. 

Dramblys paėmė vėžlį, įsikišo į krepšį ant pečių, ir juodu su žmo- 
gum išėjo — kiekvienas savo keliais. Miške dramblys sustojo pailsėti ir 
pavalgyti. Dirstelėjo į krepšį ir pamatė vėžlį. Tasai ir sako: 

— Tate-nkulu !, čia aš, vėžlys. Kai tu atėjai, išsigandau Žmogaus, to- 
dėl ir įtraukiau galvą. Suradau tau dailias kėdes, bet pasiimti jas gali- 
ma tik perplaukus upę. 

— Gerai, — tarė dramblys.— Kol pusryčiausiu, eik į priekį, aš tave pa- 
sivysiu. 

Dramblys stojo valgyti ir pasitraukė į šalį prie akacijų atžalų, o vėž- 
lys žengė kelis žingsnius, paskui grįžo atgal ir vėl įlindo į krepšį. 

Prisivalgęs dramblys čiupo krepšį ir traukia toliau. Pamatęs išsirpu- 
siais vaisiais aplipusį medį, pasidėjo krepšį ant žemės ir raško juos. 
Staiga žiūri — pro šalį ropoja vėžlys. 

Dramblys labai nustebo: 

— Kaip tu čia pakliuvait — paklausė jis. 

Vėžlys sako: 

— Aš einu prie upės, kaip mudu sutarėme. 

— Pasirodo, ne taip jau lėtai vaikštai. Bet vis dėlto aš greitesnis, 
keliauk toliau. Vis tiek gausiu tavęs laukti prie upės. 

Vėžlys žengė kelis žingsnius, bet kai dramblys nusisuko, vėl patyliu- 
kais grįžo ir įsikabarojo į krepšį. Dramblys pavalgė, pasiėmė krepšį, 
drožia toliau. Kai kitą sykį sustojo užkąsti, vėžlys ir vėl čia. 

— Gal eini kitu keliu, trumpesniu? Kaip spėji su manim? — paklausė 
dramblys. | 

— Ne, ne — atsakė vėžlys.— Aš einu tuo pat keliu kaip ir tu, tate- 
nkulu. Mat ir aš toks pat greitas. 


|! Tatenkulu — mandagus kreipimasis. 

„Čia kažkas ne taip,— pagalvojo dramblys.— Pasislėpsiu ir viską su- 
žinosiu.“ Ir jis vėl liepė vėžliui duotis į priekį. 

Dramblys kiek paėjo, įniko ėsti, bet iš patykų nuo vėžlio akių ne- 
nuleidžia. Ir pamatė, kaip tas prisigavo prie krepšio ir įlindo. 

Dramblys pakėlė krepšį nuo žemės ir klausia: 

— Kas ten viduje? 

— Aš,— prisipažino vėžlys. 

— Ak tu, apgavike!l — sušuko dramblys.— Sugalvojai apšauti... Tū- 
nai Mano krepšyje ir šaipaisi! Aš žinau, už upės jokių kėdžių nėra, tu 
tik nori vandenyje nuo manęs pasprukti. 

Jis ištraukė vėžlį iš krepšio, pakabino tarp medžio šakų ir tarė: 

— Čia ir nudvėsi, vagišiaul 

Tą dieną pro medį, ant kurio kabojo vėžlys, ėjo gepardas. 

— Bičiulil — kreipėsi į jį vėžlys.— Jei mane iš čionai nuimsi, aš tau 
gerai atsilyginsiu. 

— Kaipgi tu man atsilyginsi? — susidomėjo gepardas. 

— Dailų apdarą padovanosiu. 

Gepardas įlipo į medį ir iškėlė vėžlį. Vėžlys tesėjo savo pažadą, ir 
nuo tol gepardas puikuojasi dailiu geltonu kailiu su juodomis dėmėmis. 


TRAŠKUČIO IR HIENOS KARAS 


Kartą hiena viešėjo pas seną bičiulį, kuris ta proga buvo ožką pa- 
pjovęs. Namo jinai traukė be galo gerai nusiteikusi. Staiga medyje pa- 
matė traškučio lizdą. Iš jo kyščiojo paukščiukų galvos. Tėvų namie 
nebuvo, tai hiena, tuo pasinaudojusi, priėjo prie medžio ir erzina paukš- 
čiukus, visokiais negražiais vardais vadina. 

Kai traškutis parskrido, hienos jau nebebuvo, o paukščiukai verkia, 
maisto nė į burną neima !. 

— Kas atsitiko? Kas jus nuskriaudė? — paklausė traškutis. 

— O! O! —raudojo paukščiukai. — Mus nuskriaudė hiena. Negražiais 
žodžiais vadino. Mes nevalgysime, kol ji neatsiims tų žodžių! 

— Kol kas valgykit, — tarė traškutis— o aš skrisiu pas hieną. Ji at- 
eis ir atsiprašys jūsų. 

Ir traškutis nulėkė ieškoti skriaudėjos. Hiena gulėjo išpampusiu pil- 
vu šakoto medžio paunksnėje ir kietai miegojo, traškutis niekaip ne- 
galėjo jos išbudinti. Tada jis pakilo aukščiau ir sviedė į nedorėlę lazdą... 
Lazda pataikė hienai į nosį, jinai pašoko, apsidairė — nieko nėra. 

— Kas drįso mane žadinti? — suurzgė hiena. 

— Tai aš, traškutis — atsiliepė paukštis. — Mano vaikai verkia. Mais- 
to į burną neima, nes tu juos įžeidei. Eik ir atsiprašyk. 

“1 Kuanjamų genties paprotys: jei kas nestengia atkeršyti už skriaudą, atsisako val- 
gyti. 

— Ką-ą? — sušuko hiena.— Kas gi tu toks? To betrūko, kad tavo vai- 
kus raminčiau! Dink iš čia! Tau tik sliekus iš mėšlo kapstyti! 

Traškutis supyko. 

— Jeigu nesusitaikysi su mano vaikais, aš karą tau skelbsiu! 

Hiena nusijuokė. 

— Ak, kaip išgąsdinai! Kokiais ginklais su manim kariausi? Gal sna- 
peliu ir nagučiais... Gerai, susitarkime. Tu sušauk savo kariuomenę, 
aš — savo. Kieno liks nugalėta, tasai taps vergu. 

Traškutis savo kariuomenėn susikvietė visus, kurie tik sparnus tu- 
Ti — nuo erelių iki moskitų. Susirinko ir vanagai, ir varnos, ir Žvirbliai, 
ir vapsvos, ir bitės. 

O hiena į savo kariuomenę sukvietė keturkojus: dramblius, liūtus, ge- 
pardus, kiškius, vėžlius. 

Abi pusės skubiai tarėsi, kaip kariauti. 

Paukščiai siūlė pas žvėris šnipus nusiųsti. Galvojo galvojo, ką siųsti, 
ir pagaliau nutarė tam reikalui geriau už moskitus nieką netiksiant: jie 
maži, liks nepastebėti. 

Išskrido moskitai į priešų stovyklą. Pirmiausia sužinojo, kad žvėrių va- 
das bus šakalas. Paskui išgirdo, kaip lapė pasakė: 

— Kautynėse į mano uodegą žiūrėkite. Jeigu ji aukštai pakelta — 
vadinasi, viskas gerai klojasi, mūsų viršus. Jei uodega nuleista, žinoki- 
te: prasti popieriai, sprukite, kol ne vėlu. 

Moskitai grįžo ir viską apsakė termitui, kuris vadovavo sparnuotųjų 
kariuomenei. Tasai pagyrė moskitus, o bitėms ir vapsvoms paliepė: 

— Kai tik pamatysite, kad lapė uodegą pakėlusi — pulkit ir kandžio- 
kit jai uodegą iš paskutiniųjų! 

Ir prasidėjo mūšis. Viršum lauko, kur vyko kautynės, tvyrojo dulkių 
debesis, tačiau bitės ir vapsvos vis dėlto įžiūrėjo lapę. Jos apspito aukš- 
tai iškeltą uodegą ir pasiuto ją gilti. Ilgai kentėjo lapė, tačiau bitės ir 
vapsvos vis labiau kando, ir galų gale ji nebeištvėrė: nuleido uodegą, 
o hienos kariuomenė, tatai pamačiusi, tučtuojau į visas puses išlakstė. 

Tada vapsvos puolė hieną ir ją lipte aplipo. 

— Traškuti! Traškuti! Būk mano valdovas! Aš atsiprašysiu tavo paukš- 
čiukus, tiktai gelbėk mane, — ėmė maldauti hiena. 

Ji nuėjo prie traškučio lizdo ir jo vaikus atsiprašė. 

KOLIBRIS IR VAPSVA 


Susirgo vapsvos sūnelis. Ji nuskrido pas žynį patarties, o tas jai 
sako: 

— Prašyk kolibrį plunksnos, ir tavo sūnelis pasveiks. 

Kolibris davė plunksną, ir vapsvos sūnelis pasveiko. 

Paskui susirgo kolibrio sūnelis. Žynys sako: 

— Prašyk vapsvą sparno. 

Kai kolibris paprašė, vapsva atsakė: 

— Aš teturiu du sparnus. Jei vieną tau atiduosiu, negalėsiu skrai- 
dyti. | 

Ir kolibrio sūnelis pasimirė. Tada kolibris tarė: 

— Mano sūnelis numirė. Dabar mudu amžini priešai. 

Tačiau vapsva atsakė: 

— Ne, likime draugai! Mes saugosim tave. Kai kiaušinius padėsi, su- 
sinešime lizdą šalimais ir sergėsim tavo vaikus. 

Nuo tol vapsvų ir kolibrių lizdai visados greta. 

TRIUŠIS, DRAMBLYS IR BEGEMOTAS 


Plačioje stepėje ant upės kranto gyveno mažas triušis. Kartą jam šo- 
vė į galvą dideliems gyvūnams parodyti, ką gebąs. Nors mažas, bet 
gudrus. 

Nuėjo prie upės, susitiko begemotą ir užšnekino. Taip ir taip, girdi, 
aš baisiai stiprus, galiu net tave iš vietos pajudinti. 

Begemotas nusijuokė, nepatikėjo. Įširdęs triušis davė žodį įrodyti, kad 
gryną teisybę kalbąs. 

Ir nuėjo į stepę ieškoti dramblio. Dar iš tolo pamatė pilką milžiną. 
Pagarbiai priėjęs, jis pasakė tą pat, ką ir begemotui. Iš tikrųjų galįs 
įrodyti savo didžią jėgą. Dramblys nusijuokė, palingavo galvą ir nusi- 
gręžė nuo triušio. O tas nubėgo ieškoti ilgos, storos ir tvirtos virvės. 

Po keleto dienų grįžo pas begemotą su ilga ilga virve, vieną galą 
pririšo jam prie kojos ir nudrožė ieškoti dramblio — kitą galą tam prie 
kojos pririš. 

Ir šit abudu, begemotas ir dramblys, kits kito neregėdami, puolė trauk- 
ti virvę, galvoja, kad kitą galą traukia triušis. Nors iš visų jėgų tem- 
pė, nė per žingsnį nepajudėjo. 

O triušis vis laksto čia nuo begemoto prie dramblio, čia nuo dramb- 
lio prie begemoto ir kursto tai vieną, tai kitą: va, girdi, koks aš stip- 
rus] O tu toks didelis ir negali manęs iš vietos pajudinti. Dramblys ir 
begemotas visai iš jėgų išsimušė, stengdamiesi nurungti triušį Galop 
abu ant žemės nusikamavę suvirto ir pripažino didžią triušio tvirtybę. 

MANGUSTA, ŽIURKĖ IR PURPLYS 


Mangusta turėjo urvą po aukštu medžiu, o to medžio drevėje gyve- 
no žiurkė. 

Kai mangusta ir žiurkė lindėjo savo urvuose, atskrido purplys, nutū- 
pė ant šakos ir ėmė garsiai ulbuoti, kadangi nieko kito neišmanė. 

Mangusta būgštavo, kad koks medžiotojas neišgirstų to ulbavimo, ne- 
ateitų prie medžio ir neaptiktų jos urvo. Tai ir prašo žiurkę palypėti į 
viršų ir numaldyti purplį. Ko gero, jis medžiotoją prišauksiąs. 

Bet žiurkė nesutiko — purplys labai aukštai tupis, sunku būsią lig jo 
nusigauti. O jeigu purplį ir paprašysianti nutilti, argi jis paklausysiąs! 

Ir iš tikrųjų ulbavimas priviliojo medžiotoją. Pamatęs ant šakos 
paukštį, jis paleido strėlę, ir purplys nukrito tiesiai į drevę, kur tūnojo 
žiurkė. Toji išsigandusi šoko iš drevės ir nukūrė prie mangustos urvo. 
Tačiau mangusta piktai išdėjo: 

— Ne, neleisiu! Argi neprašiau, kad kvailą paukštį numaldytum, ar- 
gi nesakiau, kad jo ulbavimas gali mus pragaišinti? Matai, kuo baigėsi 
tavo nerūpestingumas! Va taip per vieno aplaidumą dažnai daugis nu- 
kenčia. 


LAPĖ IR KURAPKA 


Lapė ir kurapka sutarė padegti žolę ir prisigaudyti pelių. 

Kurapka sako: 

— Padarykime šitaip: tu slėpkis va tuose brūzgynuose, o aš padeg- 
siu žolę iš kitos pusės. 

Lapė brūzgynuose rado gilią duobę ir pasislėpė joje. Kurapka padegė 
žolę, o kai ugnis užgeso, klausia: 

— Lapute, kur tu? Ar neapsvilai? 

— Ne, —- atsakė lapė. 

Paskui lapė sako kurapkai: 

— Dabar eime kiton vieton, ten aš padegsiu žolę, o tu pasislėpsi. 
Kurapka įlindo į tankią žolę. 

Lapė padegė ją iš vienos pusės ir klausia: 

—- Kurapka, ar tau nekaršta? 

— Ne, bičiule— atsakė kurapka. 

Tada lapė nubėgo, padegė žolę iš visų pusių ir klausia: 

— Kurapka, ar tau nekaršta? 

Tačiau kurapka tylėjo. Vargšelė sudegė ugnyje. 

Lapė ją pasičiupo, įsikišo į maišą ir parsinešė namo. 


ANTILOPĖ IR LIŪTAS 


Kartą gyveno antilopė ir liūtas. Liūtas buvo šeimininkas, o antilopė 
jam patarnavo. Abu turėjo po penkias dėžutes degtukų ugniai uždegti. 
Bet šit antilopės degtukai baigėsi, o liūtas dar dvi dėžutes turėjo, tik 
buvo paslėpęs. 

— Ei anūkėle, degtukai baigėsi... Dabar mes ugnies neturėsim, jei- 
gu nenueisi parnešti. Greitai nubėk va-a-a tenai, matai, kur dega? — 
tarė liūtas, rodydamas besileidžiančią saulę. 

Sulig tuo liepimu antilopė šoko bėgti. Bėgo bėgo, tačiau lig saulės 
nenusigavo. Pavargusi ir alkana namo sugrįžo. 

— Dėdule, aš neparnešiau ugnies, nepribėgau tos vietos, kur man ro- 
dei, — tarė antilopė, be jėgų krisdama ant žemės. 

— Kodėl toliau nebėgai? 

— Bėgau, dėdule, labai ilgai bėgau, bet lig tos vietos buvo dar to- 
li toli. 

Kol vargšė antilopė gulėjo ištiesusi kojas, ilsėdamasi po ilgo kelio, 
liūtas pasitaisė valgyti ir prisišveitė. Antilopei nieko nepaliko. 

— Na, anūkėle, bėk dar sykį ugnies, mudu vėl alkani liksime. Tik, 
žiūrėk, netingėk. Bėk, kol tą ugnį pribėgsi — kitą dieną paliepė liūtas. 

Ir antilopė vėl nudūmė ton pusėn, kur buvo matyti besileidžianti sau- 
lė. Bet kur tau! Argi ją pasieksi! Ir vėl, griūdama iš nuovargio, antilo- 
pė grįžo namo. 

— Dėdule, aš neparnešiau ugnies! Bėgau bėgau, bet lig tos vietos ne- 
stengiau nusigauti! Kuo prie tos ugnies artėjau, tuo ji nuo manęs trau- 
kėsi! Vos nepravirkau iš apmaudo! Vargais negalais namo sugrįžau! 

— Ak tu! Argi nesakiau, kad turi bėgti nesustodama! — piktai atrėžė 
liūtas. 

Vargšė antilopė alkana užmigo. O liūtas vėl užsikūrė ugnį, išsivirė 
mėgstamų pupelių, gerai prisikirto ir ramiai atsigulė, 

Trečią dieną jis jau visai piktai sako: 

— Antilope, jei šitaip toliau bus, mes badu mirsime! Dar kartą bėk 
tenai, kur liepiau. Paskubėk! Girdi? 

Ir antilopė drykt padrykt nušuoliavo ugnies. Tačiau, nusilpusi iš bado 
ir nuovargio, nė tiek nenubėgo, kiek anais sykiais. Penkias dienas ji 
taip lakstė, sulyso -baisingai, nė pažint nebegalima. Penktos dienos va- 
kare grįždama pamatė lūšnelę, prie kurios sėdėjo senutė ir dūmino 
pypkę. 

— Kurgi taip skubi? — paklausė ji. £ 

— Ugnies bėgau, senele! Aš gyvenu su ponu liūtu. Abu turėjome po 
penkias dėžutes degtukų, bet jie baigėsi. Todėl ponas liūtas mane siun- 
tė ugnies va tenai. ..— Ir antilopė parodė saulę. 

— Ką tu, vaikeli! Ten visai ne ugnis! Tai saulėl Negi tu tokia kvaila? 

— Kaip? Tenai ne ugnis? O aš penkias dienas bėgau ir bėgau! Taip 
pavargau, tokia alkana esu, senele! 

Senutei pagailo antilopės, pamaitino ją. Kai ji pavalgė ir pailsėjo, 
senutė nuėjo prie aukšto aukšto baobabo, kuriš netoliese augo. 

— Aš pažiūrėsiu, ką tavo ponas liūtas veikia. O tu palauk manęs 
čia, — tarė senutė. 

Jinai įlipo į aukštą aukštą baobabą ir savo burtų galia pasižiūrėjo, ką 
veikia liūtas. O tas stovi, prie degančio ugniakuro ir verdasi valgį. 

— Mano vaikeli, ar žinai, ką veikia vienas likęs tavo ponas? Sau 
valgį taiso! Matai, kaip piktai iš tavęs pasišaipė! Vadinasi, degtukų 
turi. Na, palauk, dabar mes iš jo pasijuoksime! — tarė senutė, grįžusi 
namo. | 

Ji paėmė didelį kalebasą, palmės lapų, visokių spalvų molio ir padarė 
baisią kaukę. Uždėjo antilopei ant galvos ir sako: 

— Va taip ir eik pas liūtą. Kai prieisi prie namų, garsiai uždainuok: 


Kas čia gyvena, 
Kas čia gyvena? 


286 


Kad ir kas būtų, — 
Ašai suėsiu! 


Ir štai antilopė su kauke ant galvos atšuoliavo pas liūtą. O tas, nieko 
neįtardamas, virėsi ant ugnies valgį. Antilopė priėjo ir uždainavo: 


Kas čia gyvena, 
Kas čia gyvena? 
Kad ir kas būtų, — 
Ašai suėsiul 


Tokią baidyklę pamatęs, liūtas puolė bėgti. O prasidžiugusi antilopė 
visą jo Valgį sukirto. Paskui nurūko pas senutę kaukės grąžinti ir kaip 
niekur nieko grįžo pas liūtą. 

O tasai ėmė gailiai aimanuoti: 

— Anūkėle, anūkėle, kad žinotum, kas man nutiko! Sėdėjau sau ra- 
mMiai namie, ir ūmMai atėjo koks siaubingas gyvūnas! Toks baisus, kokio 
niekada nesu regėjęs! Ir aš gavau sprukti! Tik viena laimė, kad tasai 
gyvūnas ugnį užkūrė... 

— Koks gi ten gyvūnas buvo? — su užuojauta paklausė antilopė. 

— Argi aš žinau! Toks baisus, toks šlykštus! Galva apvali, ragai ilgi, 
apie snukį plaukai išsitaršę. .. 

— Kodėl tu jo nenuvijai? Juk toks drąsus esi! 

— Ką tul Kaip jį nuvysi? Tokį siaubūną! Jeigu būtum pamačiusi, bū- 
tum iš baimės numirusi! 

Tris kartus antilopė šitaip gąsdino liūtą, tris kartus tasai išsigandęs 
spruko. Ketvirtą sykį senutės patarta antilopė jo kelyje iškasė gilią 
duobe ir į dugną smailių iečių prismaigstė. 

Nešdamas kailį nuo to baisingo žvėries, liūtas į duobę įkrito ir pasi- 
smeigė ant iečių. O antilopė nubėgo pas senutę, kur rado prieglobstį ir 
ligi dienų galo gyveno. 


TRYS SESERYS 


Gyveno trys seserys — Samba, Bebeka ir Mujonga. Kartą dvi vyres- 
niosios su draugėmis sutarė eiti pas tokią senutę, kuri mokėjo gražiai 
tatuiruoti. Toji senutė gyveno labai toli. Mergaitės iš namų patraukė 
visos drauge, o paskui jas išsekė ir jaunėlė Mujonga, nors jai buvo liep- 
ta pasilikti. Seserys atsigręžė ir ją pamatė. Jaunėlė dėjosi grįžtanti, bet 
po kurio laiko vėl seseris prisivijo. Dar kelis sykius seserys varė ją 
namolio, tačiau Mujonga vis tiek neklausė. Tada viena iš draugių ir 
sako: 

— Duokite jai ramybę! Vaikas visados sėkmę lemia, Eime, Mujonga, 
eime su mumis. 

Ir seserys sutiko. 


Mergaitės peržengė senutės trobos slenkstį ir nustebusios susižvalgė. 
Čia sėdėjo daugybė moterų, išmargintų dailiais raštais. Vienos buvo 
tatuiruotos adatos smaigaliu, kitos peilio ašmenimis. Mergaitėms net kva- 
pą užgniaužė, kai pamatė jas išpuoštas saulės, Žmonių, žuvų, gyvačių 
ir kitokiais piešiniais. Priėjo arčiau, geriau įsižiūrėjo ir dar labiau nu- 
stebo. Betgi čia ne gyvos moterys, o medinės statulos. 

— Anūkėlės, jūs pas mane gausite būti aštuonias dienas. Tiktai ket- 
virtą dieną jus tatuiruosiu. Paskui dar keturias dienas turėsite ilsėtis, — 
pasakė senutė. 

Ji mergaites gardžiai pavalgydino, davė po ąsotį palmių vyno. Tos 
pavalgė, pagėrė ir kietai užmigo. Tik jaunėlė Mujonga vyno nė nera- 
gavo. 

Ketvirtą dieną senutė tikrai jas ištatuiravo. O vėlią naktį, kai treti 
gaidžiai užgiedojo, senutė pasivertė į dvigalvę siaubūnę, pasibeldė į du- 
Tris ir kimiu balsu prabilo: 

— Dukrele, dukrele, duok man ugnies! 

Mujonga, kuri viena nemiegojo, išgirdo ir išsigando. Raudodama iš 
baimės, ji uždainavo: 

Neduosiu ugnies, 
Neduosiu ugnies, 
Aš dar mažutė! 
Neduosiu ugnies, 
Tavęs aš bijau 

Ir verkiu! 


— Mergaite, mergaite, duok man pypkę! — tokiu pat kimiu balsu pa- 
prašė senutė. 
O mergaitė vėl uždainavo: 


Neduosiu pypkės, 
Neduosiu pypkės, 
Aš dar mažutė! 
Neduosiu pypkės, 
Tavęs aš bijau 

Ir verkiu! 


— Mergaite, mergaite, duok man tabokos! 


Neduosiu tabokos, 
Neduosiu tabokos, 
Aš dar mažutė! 
Neduosiu tabokos, 
Tavęs aš bijau 

Ir verkiu! 

— Mergaite, mergaite, duok man vandens! 


Neduosiu vandens, 
Neduosiu vandens, 
Aš dar mažutė! 
Neduosiu vandens, 
Tavęs aš bijau 

Ir verkiu! 


Senutė pastovėjo pastovėjo už durų ir nuėjo. Ryte Mujonga viską se- 
serims apsakė. Bet tos nepatikėjo: 

— Eik sau, viską išsigalvoji! Geriau grįžtum namo. 

Mujonga ilgai jas įtikinėjo nemeluojanti, ir tik viena iš draugių už- 
stojo jaunėlę: 

— O gal ir teisybė... Juk ne visada vaikai išsigalvoja. 

Jinai jaunėlės juostą prisirišo sau prie kojos ir sako: 
+, — Mujonga, jei aš kietai miegosiu, truktelėk juostą, ir pabusiu. 

O svarbiausia toji draugė davė žodį vakare vyno negerti. 

Kaip ir anąsyk vėlią naktį senutė pasibeldė: 

— Mergaite, mergaite, duok man ugnies! 

Mujonga truktelėjo juostą ir patyliukais uždainavo: 


Neduosiu ugnies, 

Neduosiu ugnies, 
Aš dar mažutė! 

Neduosiu ugnies, 

Tavęs aš bijau 

Ir verkiu! 


Mergaitė pabudo, prisėlino prie durų ir dirstelėjo pro plyšį. Pama- 
čiusi baisią siaubūnę su dviem didžiulėm gaivom, ji sudrebėjo iš bai- 
mės. 

— Mergaite, mergaite, duok man pypkę, — suriaumojo siaubūnė. 

O Mujonga tais pačiais žodžiais atsakė: 


Neduosiu pypkės, 
Neduosiu pypkės, 
Aš dar mažutė! 


— Mergaite, mergaite, duok man tabokos! 


V Neduosiu tabokos, 
Neduosiu tabokos, 
Aš dar mažutė! 


— Mergaite, mergaite, duok man vandens! 


Neduosiu vandens, 
Neduosiu vandens, 
Aš dar mažutė! 


Dvigalvė siaubūnė pastovėjo pastovėjo už durų ir nuėjo. O ryte mer- 
gaitės, įsitikinusios Mujongą sakius teisybę, ryžosi bėgti. Kadangi se- 
nutė visą dieną būdavo laukuose ir grįždavo tik vėlai vakare, jos spė- 
jo pilną trobą prikrauti sausų žagarų. Paskui Mujonga stuktelėjo į že- 
mę savo stebuklingą lazdelę, kurią visada nešiodavosi, ir sako: 

— Lazdele, lazdele, pagelbėk man! 

Iš po žemės pasigirdo balsas: 

— Ko nori, Mujonga? 

— Padaryk kokį praėjimą po žeme: mes norime pabėgti ant upės 
kranto. 

Ir tučtuojau prasivėrė žemė, mergaitės puolė į požemio olą ir atsidū- 
rė ant upės kranto. Prie pat vandens stovėjo didžiulis raudonkamienis 
takulos medis. Mergaitės greitai užsiropštė jo šakomis į viršūnę ir pa- 
sislėpė tankioje lajoje. 

Ūmai virš medžio pasirodė erelis. Plačiai išskėtęs sparnus, jis ėmė 
ratais sklandyti. Tada Mujonga uždainavo, o kitos mergaitės jai pri- 
tarė: 


Paukšti, paukšti, didysis paukšti! 
Visų paukščių valdove, 

Paimki mus iš čia, 

Išgelbėk! 


— Kua! Kua! Ar nesakysi, kad žuvim dvokiu? — paklausė erelis Mu- 


jongą. 
O mergaitė nesiliovė dainuoti: 


291 


Paukšti, paukšti, didysis paukšti! 
Visų paukščių valdove, 

Paimki mus iš čia, 

Išgelbėk! 


— Kua! Kua! Ar nesakysi, kad dūmais dvokiu? — paklausė erelis. 

O tuo laiku jau temti pradėjo, ir senutė su kitomis tokiomis pat bai- 
siomis siaubūnėmis sugrįžo prie savo trobos. Apėjusios ją, pagalvojo, 
kad mergaitės kietai miega, ir uždegė iš visų pusių. Sausi žagarai be- 
mat suliepsnojo ir ėmė traškėti. 

— Tai šiandien prisirysim! Tai gardų kepsnį turėsim! Va kaip spir- 
ga! — spygavo iš džiaugsmo siaubūnės, kalendamos dantimis. 

Bet šit ugnis užgeso, ir siaubūnės pamatė, kad liko apšautos. 

Puolė jos bėglėms iš paskos, vienu mirksniu ant upės kranto atsira- 
do. Juk burtų galią turėjo! 

— Štai jos! Štai jos! Mes jas sučiupsim! — kimiais balsais kriokė siau- 
būnės ir, kibusios į medį dantimis, ėmė graužti, murmėdamos: 


Graužiam medį, 
Graužiam medį, 
Dunduma! 


Virpėdamos iš baimės, kad medis negriūtų, bėglės maldavo takulą: 


Medi, medi, 
Nesiūbuok, 
Nelūšk! 

Padėk mums, medi! 
Padėk, takula! 


Didžiulis paukštis tuolaik čia kilo aukštyn, čia leidos žemyn, čia skri- 
do į kairę, čia į dešinę, kartkartėmis iš upės pasigriebdamas žuvį pasi- 
stiprinti. O mergaitės gailiai dainavo: 


292 


Paukšti, paukšti, didysis paukšti! 
Visų paukščių valdove, 

Paimki mus iš čia, 

Išgelbėk! 


— O ką man duosite, jei išgelbėsiu? Negi už dyką vargsiu? — paklau- 
sė erelis, 

— Prašyk, ko nori, — atsakė Mujonga. 

— Noriu gauti į žmonas Bebeką! 

Ir Bebeka sutiko. Kas jai beliko daryti? 

Paukštis mergaites vieną po kitos pernešė į kitą upės krantą. 

O siaubūnės vis čerška dantimis, vis šaukia kimiais balsais: 


Graužiam medį, 
Graužiam medį, 
Dunduma! 


Staiga medis triokštelėjo, ėmė svirti ant šono, o didžiulis paukštis 
pastvėrė Mujongą, dar likusią ant šakų, pernešė į kitą krantą, ir tada 
takula su trenksmu nuvirto ant žemės. Visos siaubūnės gavo galą po 
sunkiu medžiu. | 

Išgelbėtos mergaitės nubėgo namo. Didžiulis erelis skrido joms iš pas- 
kos. 

Mujonga papasakojo tėvams visa, kas atsitiko. Ji parodė aukštai 
sklandantį paukštį Bet ūmai tasai nutūpė ant žemės ir pavirto Žmo- 
gumi. 

— Aš esu medžiotojas, — tarė jis— Mano gimtinė toli nuo čionai. 
Mane slėgė prakeikimo našta, todėl ir buvau paukštis. | 

Atsidėkodamas už tai, kad išgelbėjo dukteris, tėvas leido medžioto- 
jui šalimais pasistatyti lūšną. 

Ir medžiotojas vedė Bebeką. Bet kai juodu trijų vaikų susilaukė, jis 
tarė: 

— Turiu grįžti gimtinėn. Tačiau vienas keliausiu, nes pagal mūsų pa- 
pročius galiu vesti tik savo genties moterį. 

Jis vėl pasivertė į paukštį, lėtai pakilo aukštyn ir nuskrido. 

Bebeka nenorėjo skirtis su vyru, leidosi bėgti jam pavymui, už nu- 
garos pasirišusi jauniausiąjį sūnų. 

Erelis vis skrido, skrido ir skrido. Bebeka ėjo iš paskos, kelią rasda- 
ma pagal nukritusias plunksnas. Labai ilgai ėjo. Iš visų pusių šniokštė 
nykus miškas, ir ji graudžiai verkė. 

Paukštis buvo kažin kur toli toli. Net matyti jo nebematė. Bet ir jam 
gaila skirtis su Bebeka. Raudodamas dėl savo sunkios dalios, erelis taip 
uždainavo: 

Eik namo, eik namo! 

Nevienodi mūsų keliai! 

Aš pratęs Vakaruos gyventi, 
Aš pratęs gyvent karštoj žemėj! 


Iš tolo išgirdo Bebeka paukščio balsą, ir ji verkdama atsakė: 


Aš noriu eiti drauge su tavim, 
Noriu pamatyti tavo gimtinę! 
Aš noriu eiti drauge su tavim, 
Noriu pamatyti tavo gimtinę! 
Jos meilės įveiktas, vyras sugrįžo. Nutūpė ant žemės, visadai žmmo- 
gumi atvirto. Ir juodu gražiai iki dienų galo gyveno. 


DVI BIČIULĖS 


Gyveno dvi antilopės — Seša ir Bambi. Seša, ketindama įrodyti tikrą 
draugystę, pasiūlė Bambi kartu su ja pasisvečiuoti pas savo gimines. 
Nuėjo jiedvi pas gimines, o po kelių dienų Bambi šovė į galvą dar la- 
biau įsitikinti, ar iš tiesų Seša tokia gera bičiulė. Ir sako: 

— Žinai, man labai patinka tavo brolis. 

— Na ką gi, jeigu jau taip patinka, aš suvesiu jus vienu du pakal- 
bėti, o paskui galėsi už jo tekėti. 

Seša viską apsakė broliui. Bambi patvirtino jos žodžius, ir giminės 
neprieštaravo. Rodos, geresnių tikros draugystės įrodymų nė nereikia. 

Bet po kelių dienų Seša priminė bičiulei, kad laikas traukti namo. 
Tada Bambi, panorusi dar sykį Sešos draugyste įsitikinti, apsimetė ser- 
ganti. Ir ištikima bičiulė taip pat pasiliko. 

Vargšė Bambi gulėjo nejudėdama, akių neatmerkdama. Sešos giminės 
pakvietė žynius nelaimėlės gydyti. O tie vienu balsu nutarė viešnią 
sveiką esant, vien dedantis ligone. 

— Ei bičiule, kelkis! Juk sveika esi! Mums metas eiti! — priekaištau- 
dama Seša timptelėjo Bambi. 

O toji tik tyliai atsiduso: 

— Ak mieloji, man didi gėda! Duok šventą ramybę! 

Dar po keleto dienų nieko burnon neėmusi Bambi labai blogai atrodė, 
ir visi nusprendė, ar tik ne paskutinioji atėjo Sešos bičiulei. Nuliūdu- 
si Seša jau ketino imti naują demblį ir daryti neštuvus, tačiau dar pri- 
ėjo prie Bambi ir tyliai tyliai, kad niekas negirdėtų, sukuždėjo: 

— Ei bičiule, kelkis! Antraip mes tave palaidosim! 

— Ak! Laidokit mane, laidokit! Man didi gėda! 

— Bet kodėl tau gėda? Juk nieko nepavogei, niekuo neprasikaltai, 
niekam nejįsiskolinai. .. 

— Duok man ramybę, duok ramybę, bičiule! Man didi gėda! 

Leisgyvę Bambi giminės paguldė ant neštuvų ir nunešė prie gilios 
duobės. Seša pasilenkė prie jos, mėgino dar sykį į protą atvesti: 

— Bičiule, tuojau palaidosim tave! Argi nematai, kad paguldėm prie 
kapo duobės? — patyliukais ji. sušnabždėjo ir pravirko. 

— Aš tau sakiau: laidokite! Man tokia gėda, kad nė gyventi ne- 
noriu! 

— Bet kodėl tau gėda? Prisipažink! Juk nieko nepavogei, niekuo ne- 
prasikaltai, niekam neįsiskolinai... Kelkis greičiau! Neprotinga šitaip 
elgtis! Galų gale iš tikrųjų numirsi! Kaip aš gyvensiu be tavęs? Juk 
esu tikra tavo bičiulė! 

— Ak ak ak! Va dėl to dabar ir noriu mirti. Man gėda, kad tavo 
draugyste netikėjau! Palik mane! Aš mirštu! — Bambi taip tyliai atsa- 
kė, kad Seša nieko nebeišgirdo. 

Nusiminusi dėl tokio užsispyrimo, ji dar pamėgino bičiulę kukštinti, 
prikelti. Tačiau tuščias darbas. Bambi jau nebejudėjo, nebekvėpavo. Iš 
tikrųjų pasimirė. 

Tada Seša iš baisaus sielvarto krito šalia ant žemės, reikalavo kartu 
palaidoti. 

Tik giminės piestu stojo. Kaip galima gyvą laidoti? 

— Tučtuojau stokis, palik tą beprote, kuri vis tiek jau nebegyva! 

Išgirdusi tokius priekaištus, Seša atsistojo, liūdnai pažvelgė į mirusią 
savo bičiulę ir pati užkasė kvailąją Bambi, nepatikėjusią tikra, nuošir- 
„džia draugyste. 


GYVŪNŲ KARALIAI 


Kartą gyveno vyras su pačia ir turėjo tris dukteris. Pirmoji buvo 
vardu Luanda, antroji — Mukaži, o trečioji — Mbeži. Kai jos užaugo, 
visos trys ištekėjo ir drauge su vyrais iškilo gyventi į tolimus kraštus. 

Luandos vyras buvo Paukščių karalius. Mukaži — Antilopių karalius. 
O jaunėlės Mbeži — Žuvų karalius. Tarp žmonių seserų vyrai atrodė 
kaip visi žmonės, ir kalba, ir elgsena nesiskyrė. Namie atgaudavo sa- 
vo tikrą pavidalą. 

Ištekinusi dukras, moteriškė dar sūnaus susilaukė. Kai jam šešeri me- 
tai sukako, jis pradėjo lankyti mokyklą. Kartą berniukai su juo susiki- 
virčijo ir ėmė šaukti: 

— Nešdinkis iš čia! Mes nenorim su tavim žaisti! Tu ne toks kaip 
mes! Ir mūsų seserys ne tokios kaip tavo! Už gyvūnų jos neištekėju- 
sios! 

Berniukas, kuriam motina apie vyresniąsias seseris nieko nebuvo sa- 
kiusi, parbėgo namo verkdamas, puolė maldauti, kad jam teisybę išklo- 
tų. Kur jo seserys? Kodėl apie jas nieko nežino? 

— Tegul sau kalba berniukai! Jie iš pavydo taip šneka! — ramino jį 
motina. 

Ir sūnus patikėjo. Bet po kelių dienų berniukai vėl jį apspito: erzina, 
seseris primena. 

Sūnus verkdamas pas motiną parbėgo, bet ta ir šįsyk teisybę nuo jo 
nuslėpė. 

Sūnus augo ir iš svetimų žmonių daug apie seseris prisiklausė. Jauni- 
kaičiu tapęs, ryžosi jų ieškoti. 

— Bet kur tu eisi? Jokių seserų neturi! Esi mūsų vienturtis! — atkal- 
„binėjo motina. 

— O aš vis tiek eisiu. Nusigausiu į pačią girios tankynę, kur tik 
paukščių vaikai rauda, kur kūdikio verksmo neišgirsi. .. 

Pamatę, kad neatkalbės, tėvai išleido užsispyrėlį sūnų. Motina sutaisė 
didelį ryšelį paviržio, dar vandens butelį įkišo. 

Jaunikaitis iškeliavo. Naktį jis miegodavo medžiuose, prisirišęs virve 
prie šakų. Kai paviržis baigėsi, gavo valgyti tai, kuo minta beždžionės. 
Kai vandens butelyje nebeliko, gavo gerti iš upelio ar pelkės. 

Bėgo dienos, bėgo savaitės, bėgo mėnesiai. O jis vis ėjo ir ėjo. Ir nė 
sykio nepamatė jokios lūšnos. Prieš akis buvo vien medžiai ir siauras 
takelis tarp jų. į 

Šitaip metai prašoko. Kartą, užkopes ant aukšto kalno, jis išvydo vin- 
guriuojant dūmus. Jaunikaitis apsidžiaugė. Vadinasi, tenai apačioje žmo- 
nės. Paspartino žingsnį, tačiau pirmą trobą tepriėjo tik kitą rytą. 

Pasibeldė į duris. Jas atidarė tarnaitė. 

— O šeimininkė namie? 

— Ak! Kas tu toks? Taip panašus į šeimininkę! — nustebo mergaitė 
ir nubėgo pranešti — Mano ponia, atėjo jaunikaitis ir nori su tavim pa- 
kalbėti! Jis labai panašus į tave, nelyginant tikras brolis! 

— Mano brolis Aš neturiu brolio! Mūsų buvo tik trys seserys. 

Ir nubėgo pasižiūrėti, kas gi atėjo. 

Iš tikrųjų koks panašus! Kuo ilgiau juodu į kits kitą žiūrėjo, tuo la- 
biau stebėjosi. 

— Kas tu toks esi? — pagaliau sušuko sesuo. 

— Tėvai man niekad nepasakojo, kad turiu seserų. Bet kai mokyklo- 
je su draugais susikivirčijau, jie ėmė erzinti, esą mano seserys už gy- 
vūnų ištekėjusios. Aš apsiverkiau ir nubėgau pas motiną, o ji pasakė, 
kad čia jų išmonės. Berniukai vis dažniau erzino, ir aš leidausi ieškoti 
seserų. Kiaurus metus ėjau. Valgiau tai, kuo minta beždžionės, nakvo- 
jau medžiuose, prisirišęs prie šakų. Ir štai atsidūriau prie tavo trobos. .. 

— Taigi tu iš tiesų mano brolis! Užtenka į tave pasižiūrėti, kad pati- 
kėtum. 

Ji puolė vaišinti brolį visokiais gardumynais, bet apie vidudienį su- 
nerimo: 

— Žinai, gal geriau pasislėpk. Tuojau turi parskristi mano vyras, 
Paukščių karalius. Jis tavęs nepažįsta, gali ir užkapoti! 

Jaunikaitis neprieštaravo. Kai tarnaitė į didžiulį narvą bėrė kukurū- 
zus ir pylė vandenį, jisai krūmuosna įlindo. 

Netrukus sušlamėjo didžiuliai sparnai. Ant žemės nutūpė dailus 
paukštis. Įėjo į narvą, palesė ir atsigėrė. Paskui žengė iš narvo ir viI- 
to Žmogumi. 

Žmona vyrui pasakė brolį atėjus. 

— Kurgi jis? Aš noriu pamatyti. 

Jaunikaitis pasirodė Paukščių karaliui, ir juodu stipriai apsikabino. 

Sitos sesers namuose, kur buvo taip gražiai priimtas, jaunikaitis visą 
mėnesį viešėjo. Kartą jis sako: 

— Dabar trauksiu ieškoti antros sesers! 

— Ji labai toli gyvena! Gausi eiti ištisus metus! — perspėjo sesuo. 

O jos vyras. davė jaunikaičiui savo plunksną ir tarė: 

— Še plunksną. Jei kas tau atsitiks, pakelk ją į viršų ir sakyk: 
„Paukščių karaliau, nejaugi turėsiu mirti?“ Ir tada mano valdiniai tau 
padės. Saugok ją kaip akies vyzdį. | 

Padėkojęs Paukščių karaliui, jaunikaitis leidosi į kelią. Ėjo ėjo jis, 
labai ilgai ėjo, dieną valgė tai, kuo minta beždžionės, nakvojo medžiuo- 
se, prisirišęs prie šakų. Taip ir metai prabėgo. Kartą, kaip ir aną sykį, 
užkopė į kalno viršūnę ir toli apačioje pamatė gyvenamą būstą. 

Lig ryto prie jo nusigavęs, jaunikaitis pasibeldė į duris: 

— Šeimininkė namie? 

Vėl jas atidarė tarnaitė ir nustebusi sušuko: 

— Ak! Kas tu esi? Toks panašus į mano šeimininkę! Ponia, ponia, 
eikš greičiau čionai! Atėjo koks jaunikaitis! Jis labai panašus į tave! 
Tikriausiai tavo brolis! 

— Mano brolis! Aš niekada neturėjau brolių, tiktai dvi seseris! 

Pamačiusi jaunikaitį, šeimininkė nustebo: 

— Kas esi? Mudu nelyginant vieno veido. 

— Tėvai niekad nepasakojo, kad turiu seserų. Bet kai mokykloje 
kartą su draugais susikivirčijau, jie ėmė erzinti, esą mano seserys už 
gyvūnų ištekėjusios. Aš apsiverkiau ir nubėgau pas motiną, o ji pasakė, 
kad čia jų išmonės. Berniukai vis dažniau erzino, ir aš leidausi ieškoti 
seserų. Kiaurus metus ėjau. Dieną valgiau tai, kuo minta beždžionės, 

nakvojau medžiuose, prisirišęs prie šakų. Pagaliau priėjau vyriausios se- 
sers Luandos trobą. Ji iš karto pažino mane brolį esant. Ir čia ištisus 
metus keliavau. 

— Taip, tu mano brolis. Mudu labai panašūs! 

Sesuo Mukaži apkabino jį ir nusivedė pailsėti. Ant grindų paklojo 
pačius dailiausius demblius, gardžiausiais valgiais vaišino. Apie vidur- 
dienį tarė: 

— Mielas broli, tavo svainis, Antilopių karalius, tuojau grįš namo. 
Jis tavęs nepažįsta ir gali užbadyti. Todėl kolei kas pasislėpk. 

Jaunikaitis pasislėpė, o tarnaitė nunešė į tvartą glėbį šviežios žolės, 
kukurūzų burbuolių, į kubilą vandens pripylė. 

Netrukus atbėgo didžiulis kalnų ožys. Ant kaklo jam kabojo auksinis 
varpelis. Ožys puolė tvartan, paėdė, atsigėrė, išėjo ir tučtuojau virto 
dailiu vyriškiu. 

Žmona jam pasakė brolį atėjus. Ir tas norėjo jį pamatyti. 

Jaunikaitis ir čia visą mėnesį gyveno. Paskui tarė: 

— Dabar turiu surasti trečią seserį! 

— Ilgai gausi eiti. Tikriausiai ne mažiau kaip metus, — perspėjo se- 
suo. 

O jos vyras, Antilopių karalius, padavė vilnos kuokštelį: 

— Jei kas tau nutiks, pakelk į viršų šitą kuokštelį ir sakyk: „„Anti- 
lopių karaliau, nejaugi turėsiu mirti?" Ir mano valdiniai ateis tau pa- 
galbon. Saugok jį kaip akies vyzdį. 

Jaunikaitis leidosi į kelią. Ėjo jis, ėjo, dieną valgė tai, kuo minta 
beždžionės, nakvojo medžiuose, prisirišęs prie šakų. Metų gale nuo kal- 
no viršūnės vėlei pamatė būstą. Kitą rytą jis jau beldėsi į duris: 

— Šeimininkė namie? 

Duris vėl atidarė tarnaitė ir taipogi nusistebėjo jo panašumu į šei- 
mininkę. 

— Ponia, atėjo koks jaunikaitis, labai panašus į tave. Tikriausiai ta- 
vo brolis! 

— Mano brolis? Aš neturiu brolių! Tik dvi seseris... | 

Bet vis dėlto nubėgo pasižiūrėti, o pamačiusi apstulbo dėl tokio pa- 
našumo į save. 

— Kas esi? Kodėl toks panašus į mane? 

— Tėvai man niekad nepasakojo, kad turiu seserų. Bet kai mokyklo- 
je kartą su draugais susikivirčijau, jie ėmė erzinti, esą mano seserys 
už gyvūnų ištekėjusios. Aš apsiverkiau ir nubėgau pas motiną, o ji pa- 


300 


sakė, kad čia jų išmonės. Berniukai vis dažniau erzino, ir aš leidausi 
ieškoti seserų. Kiaurus metus ėjau iki sesers Luandos namų. Dar metus 
keliavau iki sesers Mukaži. Trečius metus iki čionai gavausi. Dieną val- 
giau tai, kuo minta beždžionės. Nakvojau medžiuose, prisirišęs prie ša- 
kų... 

— Taip, aš matau, kad iš tiesų esi mano brolis! 

Sesuo pavaišino jį gardžiausiais valgiais ir paguldė ilsėtis po ilgo ke- 
lio. Apie vidurdienį jinai tarė: 

— Greitai grįš tavo svainis, Žuvų karalius. Jis tavęs nepažįsta ir ga- 
li skaudžiai suduoti peleku! Todėl geriau dabar pasislėpk. 

Tarnaitė pripylė vandens į didelę plūktą duobę, maisto pribėrė. Mil- 
žiniška žuvis iš dangaus pūkštelėjo į ją, atsigėrė, paėdė, o paskui į kran- 
tą išlipo dailus vyriškis. 

Žmona pasakė jam brolį atėjus. Šis gražiai priėmė jaunikaitį. Visą 
mėnesį gyvenęs trečios sesers namuose, pagaliau brolis tarė: 

— Pamačiau visas tris seseris ir jų vyrus, galiu grįžti namo ir viską 
apsakyti motinai, jeigu dar gyva. 

Atsisveikindamas svainis jam davė žuvies žvyną: 

— Jei kas tau nutiks, pakelk jį į viršų ir sakyk: „Žuvų karaliau, ne- 
jaugi turėsiu mirti?" Ir mano valdiniai ateis tau pagalbon! 

Jaunikaitis iškeliavo namo. Jis buvo labai patenkintas ir laimingas 
pamatęs seseris, garsiai dainavo, plodamas delnais ir net patrepsėdamas. 

O tuo laiku Gyvačių karalius pagrobė Angolos valdovo dukterį. Jos 
ieškoti po visą šalį, miškus ir laukus tėvas pasiuntė savo kariuomenę. 
Angolos valdovas, baision neviltin puolęs, uždraudė savo karalystėje 
dainuoti, šokti ir linksmintis, kol nebus surasta jo duktė. 

Kariai išgirdo kažką linksmai dainuojant ir šokant, puolė jaunikaitį 
vytis ir sučiupo: 

— Stok! Suimtas esi! Argi nežinai, kad valdovas uždraudė dainuoti, 
šokti ir linksmintis? Argi nežinai, kad jo dukrą pagrobė Gyvačių kara- 
lius? 

— Ne, aš nieko nežinau! Džiaugiuosi galų gale savo seseris radęs. .. 

Jaunikaitį nuvedė pas valdovą. Tačiau jis, net grandinėmis sukausty- 
tas, nesiliovė dainavęs. 

— Kaip drįsti džiaugtis, kada aš sielvartauju? — sušuko Angolos val- 
dovas.— Liepsiu tave nužudyti! Bet galiu gyvą palikti, jeigu man duk- 
terį surasi. Ir ne tik gyvą palikti, bet į žmonas tau ją atiduoti. Tada ir 
sostą paveldėsi. 

— Garbusis pone! — tarė jaunikaitis— Aš tau grąžinsiu dukterį. Pa- 
matysi. Paleisk mane, ir eisiu jos ieškoti. 

Ir valdovas liepė nuimti jaunikaičiui grandines. 

Kariuomenei įsakė: jei jaunikaitis dukrą suras, tučtuojau mušti būg- 
nus. O jei pasirodys apgavikas, jei mėgins sprukti, pažado netesėjęs, 
nedelsiant jį nužudyti. 

Vis dar šokdamas, linksmai dainuodamas, jaunikaitis nuėjo į mišką. 
Pakėlęs į viršų plunksną, vilnos kuokštelį ir žuvies Žvyną, jisai su- 
šuko: 

— Paukščių, Antilopių ir Žuvų karaliai, nejaugi turėsiu mirti? 

Beregint gausybė paukščių, antilopių ir žuvų radosi priešais. 

— Ko tau reikia? — paklausė jie. 

— Pagelbėkite man! Gyvačių karalius pagrobė Angolos valdovo duk- 
terį. Jei jos nerasiu, mane nugaluos. Kur jinai? 

— Eik tiesiai į Rytus, prieisi Gyvačių karaliaus būstą. Tenai ir rasi 
Angolos valdovo dukterį. 

Ir jaunikaitis nudrožė, kur buvo sakyta. Ėjo jis, ėjo ilgai ilgai, pa- 
galiau pamatė Gyvačių karaliaus būstą. Prie durų sėdėjo Angolos val- 
dovo duktė ir graudžiai verkė. 

— Kas esi ir ko nori? — paklausė ji jaunikaitį. 

— Aš tavęs atėjau. Angolos valdovas liepė namo parvesti. 

— Išeik greičiau! Jei tave Gyvačių karalius pamatys, atiduos savo 
valdiniams praryti. 

— Tai nedelsdama sakyk, kur paslėpta jo žūtis? | 

—-.Jo žūtis — paukštyje... Paukštis — narve... Narvas — akmeny- 
je... O akmuo — jūros dugne... 

— Palauk, aš netrukus grįšiu... 

Kiek paėjęs, jaunikaitis pakėlė į viršų Žuvies žvyną: 

— Žuvų karaliau, nejaugi turėsiu mirti? 

Ir Žuvų karalius radosi priešais su savo valdiniais: 

— Ko dar nori? 

— Aš jau radau Angolos valdovo dukterį. Bet dabar reikia paimti 
Gyvačių karaliaus žūtį. Ji paslėpta paukštyje... Paukštis — narve... 
Narvas — akmenyje. .. O akmuo — jūros dugne! 

Jaunikaitis nespėjo nė apsidairyti, ir didžiulis akmuo, žuvų ištrauktas 
iš jūros, jau gulėjo jam prie kojų. 

Bet kaip jį perskelti?t Jaunikaitis pakėlė į viršų vilnos kuokštelį:. 

— Antilopių karaliau, nejaugi turėsiu mirti? 

Ir priešais išdygo Antilopių karalius su savo valdiniais. 

— Ko tau reikia? | 
.— Siame akmenyje paslėptas narvas... Narve — paukštis... O paukš- 
tyje — Gyvačių karaliaus žūtis. Antilopių karaliau, padėk perskelti ak- 
menį! 

: Antilopės puolė akmenį daužyti kanopomis ir ragais ir galop suskal- 
dė į gabalėlius. Iš jo iškrito narvas, Tada jaunikaitis pakėlė į viršų 
plunksną: 

— Paukščių karaliau, nejaugi turėsiu mirti? 

*Tučtuojau priešais stojo Paukščių karalius su savo valdiniais. 

— Kas atsitiko? 

— Gyvačių karaliaus žūtis šiame narve. Bet aš nestengiu jo atidary- 
ti! Padėk man! 

Paukščiai sušoko kapoti narvo virbus čia iš vienos pusės, čia iš kitos 
ir pagaliau jį sulaužė. Bet kai patys didieji sparnuočiai taisėsi paukštį 
užmušti, tasai nykte išnyko. Tada Paukščių karalius liepė visus savo 
valdinius suskaičiuoti. Ilgai ilgai skaičiavo paukščiai, galop rado vieną 
lieką, svetimą, ir užkapojo. Jame ir buvo paslėpta Gyvačių karaliaus 
žūtis. 

O Gyvačių karalius, kuris buvo toli, staiga pajuto gyvybę blėstant 
ir suskato šliaužti prie savo būsto. 

Jaunikaitis tuo tarpu kalbino Angolos valdovo dukterį drauge su juo 
eiti namo. Tačiau jinai baiminosi: 

— Ne. Aš neisiu. Gyvačių karalius tuojau sugrįš, jis jau arti. Aš 
jaučiu. 

Tada jaunikaitis vėlei pagalbon pasišaukė Antilopių karalių. Tasai ra- 
dosi priešais su auksiniu varpeliu ant kaklo, jaunikaitis su Angolos val- 
dovo dukteria sėdo ant jo ir nušuoliavo. 

— A-a-a... Jeigu jus sugausiu — prarysiu! Aš jus pragaišinsiu. ..— 
švokštė jiems pavymui Gyvačių karalius. Tačiau jo gyvybė geso. Pa- 
galiau jis visai jėgų nebeteko, nusigalavo. 

O narsus jaunikaitis su karalaite grįžo pas jos tėvą. Ir kur tik jie ėjo, 
žmonės sveikino juos, visur dundėjo būgnai, skambėjo džiaugsmo dai- 
nos. Angolos valdovas atsidėkodamas išleido dukrą už jaunikaičio, o tas 
vėliau ėmė valdyti visą Angolą. 


SESERYS DVYNĖS 


Kartą gyveno vyras su pačia. Daugel metų juodu gražiai sutarė, tik- 
tai vaikų neturėjo. Vieną naktį pati tokį sapną susapnavo. 

— Geroji moteriške— išgirdo nepažįstamą balsą,— tavo troškimas iš- 
sipildys. Susilauksi dviejų mergaičių dvynių. Ir duosi joms vardus: vie- 
nai — Kakula, antrai — Kabasa. Dabar gauk joms du juodo molio puo- 
dukus ir dvi vytelių pintinaites. Mergaitės paaugs, turės su kuo žaisti. 

Tos moteriškės vyras buvo klajojantis prekijas. Pati ir paprašė jį nu- 
pirkti du juodo molio puodukus. O savo giminaičiui liepė gauti pinti- 
naites. 

Kai dukterų susilaukė, moteriškė tą pačią naktį vėl susapnavo sapną. 

— Na va, dabar turi du vaikus, — tarė jau girdėtas balsas.— Saugok 
juos kaip savo akį. O kai paaugs ir išmoks vaikščioti, neleisk žaisti ant 
upės kranto. Mano priesaką gerai įsidėmėk. 

Moteriškė labai savo dukreles žiūrėjo. Niekados vienų nepalikdavo. 
Bet kartą, namų Iruošą eidama, nepastebėjo, kaip dvynės prie upės nu- 
bėgo. 

Mergaitės nesiskirdavo su savo mėgstamais žaislais — pintinaitėmis ir 
puodukais. Kakula prilėkė prie vandens ir panardino pintinaitę, o ban- 
gos ją pagavo ir nunešė į upės vidurį. Graudžiai verkdama, mergaitė 
nuplaukė paskui pintinaitę ir uždainavo: 

Plaukia Kakula, plaukia seselė, 
Neša ją Kvanzos upė 

Ten, kur gyvena mūsų valdovas. 
Plaukia mano pintinaitė, 
Plaukia mano dailioji, 

Plaukia tolyn ir tolyn, 

Supama Kvanzos bangų. 


Kabasa, pamačiusi, kad seserį vanduo neša, panardino puoduką, ban- 
gos tučtuojau jį pačiupo ir nunešė į upės vidurį. Kabasa norėjo jį pa- 
siekti, įkrito į vandenį ir nuplaukė paskui savo puoduką: 


Plaukia Kabasa, plaukia seselė, 
Neša ją Kvanzos upė 

Ten, kur gyvena mūsų valdovas. 
Plaukia mano puodukas, 
Plaukia mano dailusis, 

Plaukia tolyn ir tolyn, 

Supamas Kvanzos bangų! 


Motina pasigedo mergaičių, pamatė, kad jų nėra namie, išsigando ir 
„ nubėgo prie upės. Toli toli Kvanzos bangose kyšojo dukrelių galvutės. 
Nevilties pagauta moteriškė jau norėjo šokti į vandenį ir plaukti iš pas- 
kos, bet išsigando, kad gali nuskęsti. Įsibridusi iki kelių, jinai garsiai 
šaukė: 

— Grižkite, mano dukrelės, grįžkite, mano dvynelės! Grįžkite, bran- 
giosios! Aš jums gardaus valgio pataisiau, bananų priskyniau! Grįžkite! 
Tėvas gaus kitas pintinaites, kitus puodukus, nors ir į pasaulio kraštą 
jam tektų eiti! 

Tačiau mergaitės jos negirdėjo, plaukė ir plaukė paskui savo žaislus: 


Plaukia Kakula, plaukia Kabasa, 
Neša jas Kvanzos upė 

Ten, kur gyvena mūsų valdovas. 
Plaukia mūsų puodukai, 

Plaukia ir pintinaitės, 

Plaukia tolyn ir tolyn, 

Supamos Kvanzos bangų! 

Pintinaitės ir puodukai tolo ir tolo, o mergaitės plaukė iš paskos. Pa- 
galiau jos nebeteko jėgų, ir Kvanzos bangos abi prarijo. 

O liūdna dvynukių daina vis skambėjo motinai ausyse. Dabar jinai 
jau iki kaklo buvo įsibridusi ir beviltiškai tiesė rankas ton pusėn, kur 
dingo dukrelės. Paskui moteriškė išlipo ant kranto ir, graudžiai rypuo- 
dama, grįžo namo. 

Sužinojęs, kas atsitiko, tėvas taipogi nubėgo ant kranto, tikėdamasis 
išgelbėti dvynukes, tačiau tuščias tai buvo darbas. 

Ir tą naktį moteriškė vėl susapnavo sapną. Nepažįstamas balsas jai 
tarė: 

— Tu norėjai turėti vaikų. Aš juos daviau. Bet juk perspėjau, kad 
neleistum ant upės kranto. Tačiau jų nesužiūrėjai. Dabar tavo dukrelių 
namai bus upės dugnas. Jei būtum vandens neišsigandusi, būtum pas- 
kui jas plaukusi, būtum namo negrįžusi, savo mergaites būtum atgavu- 
si, O tu jas palikai, nuo šiol dvynukės man priklauso. 

Nuo to laiko moteriškė nebegalėjo rasti ramybės. Širdį sopulys spau- 
dė, kad dėl vaikų savo gyvybės nepaaukojo. Ir širdgėla galų gale ją 
paguldė į kapą. Iš didžio sielvarto pasimirė ir jos vyras. 

GYVATĖ 


Vyras ir pati ilgai drauge gyveno, tačiau vaikų neturėjo. Pati nuola- 
tos skųsdavosi: 

— Ak ak ak! Ir kam mes dirbam namie ir laukuos? Sau? Bet ar 
daug mums reikia? Kam viskas po mūsų mirties atiteks? Kam? Ogi sve- 
timiems. Kas nors valgys mūsų troboj, miegos joje. Niekais viską pa- 
leis, ką užgyvenom per savo amžių... Va kad turėtume sūnų, jis padėtų 
mums dirbti, drauge valgytų, ką užauginame lauke... 

Vyras ją guosdavo: 

— Na, ko tu vis skundiesi? Juk ne viena tokia, daugelis vaikų ne- 
turi... O dirbame, kad gyventume. Kad tik sveiki būtume, visa kita 
nesvarbu! 

„Pati su juo nesutiko ir be paliovos niurzgė dėl savo likimo. Kartą ji 
susapnavo, kad stovi ant ežero kranto, semia vandenį su ąsočiu, o prie 
jos ūmai prieina tokia senutė ir sako: 

— Sveika, moteriške! 

— Sveika, senele... 

— Tu skundiesi vaikų neturinti. Ar norėtum dukrelės? 

— Žinoma, norėčiau, labai norėčiau! 

— Na gerai. Išsipildys tavo troškimas. Tik, žiūrėk, niekam nepasa- 
kok. 

Moteriškė pabudo. Atsisėdo ant demblio. 

Ir vyras pakirdo. Nustebęs klausia: 

— Kas tau? 

— Taip sau, nieko. .. miego nenoriu... 

Klausydama senelės patarimo, ji nieko nesakė apie sapną. Susiruošė 
eiti laukan pasivaikščioti: pokalbis su senele jai iš galvos nėjo. 

Bet vyras neleido pačiai kelti kojos iš trobos. Negi nesuprantanti, 
kaip tatai pavojinga? Negi nežinanti, kad naktį aplinkui bastosi lauki- 
niai žvėrys? 

Miegas — kaip mirtis, ateina tada, kai net nelauki. Ir moteriškė galų 
gale užmigo. Ėmė snausti ir vyras. 

Ir vėl jinai susapnavo, kad stovi ant to paties ežero kranto, su tuo 
pačiu ąsočiu vandenį semia. Ir vėl girdi senutės balsą: 

— Klausyk, moteriške, jei susilauksi vaikelio, ar laikysies mano prie- 
sako? 

— Žinoma, laikysiuos! 

— Tai va, tu turėsi dukrelę. Tik neužmiršk: jai nevalia pamatyt savo 
veido — nei veidrodyje, nei stikle, nei vandenyje. Žiūrėk, jei tik kada 
pamatys, prarasi dukrelę. 

Kai susilaukė dukrelės, moteriškė vėl tą patį sapną susapnavo. 

— Dabar jau turi mergaitę, — tarė pažįstamas balsas.— Tačiau žinok: 
niekam nevalia jos matyti. Dukrelė tegul iš trobos nekelia kojos, atsi- 
mink! 

Ir moteriškė darė viską, kad niekas dukrelės neparegėtų. Net lauke 
liovėsi dirbti. O kai reikėdavo vandens parsinešti, prie jos tėvas likda- 
vo budėti. 

Mažylė jau ropojo, kai moteriškė vėlei susapnavo sapną. Dabar se- 
nutė tarė: 

— Mergaitę jau galima žmonėms rodyti. Jinai vardu Samba. Tik ne- 
užmiršk, ką anksčiau tau buvau sakiusi, jai nevalia pamatyti savo vei- 
do — nei veidrodyje, nei stikle, nei vandenyje! 

Visi žmonės nustebo, išvydę mergaitę: 

— Ak ak ak! Koks neregėtas gražumas! Tokio kūdikio pasaulis dar 
nėra matęs! 

Motina vėl ėmė dirbti lauke, palikusi mergaitę žaisti su kitais vai- 
kais. | 

Vienintelė, labai mylima dukrelė Samba visuomet būdavo švari ir iš- 
puošta. Tėvai kaip išmanydami popindavo ją, glamonėdavo. O kai pa- 

ūgėjo, pasiėmė drauge į laukus. Parodė manijokus, saldžiuosius batatus, 
žemės riešutus. Samba juokėsi iš džiaugsmo, viskas jai buvo nauja ir 
įdomu. Tėvas su motina prisikrovė du didelius krepšius daržovių ir vi- 
si kartu namo patraukė. 

Staiga, jiems einant per plyną lauką, dangų užtemdė didžiulis debesis 
ir pliūptelėjo lietus! 

Tėvai puolė bėgti. O mažoji Samba visai neskuba. Ją pirmą kartą 
lietus užklupo, negali atsidžiaugti. 

Motina, būgštaudama, kad dukros kokia nelaimė neištiktų, ėmė verkti 
ir šaukti mergaitę: 


Samba, Samba, bėk nuo lietaus, 
Skubėk, mano dukrele, 
Samba, Samba, bėk nuo lietaus! 


O mergaitė ramiai sau eina keliu ir sako: 


Mama, negaliu aš bėgti, 
Puošalai suluš ant kojyčių. 
Tėte, negaliu aš bėgti, 
Puošalai suluš ant rankyčių! 


Pagaliau visi permirkę parsigavo namo. Laimė, mergaitei nieko blo- 
go neatsitiko. Ji net nepamatė didžiulės gyvatės, kuri nelyginant storas 
rąstas tysojo šalia kelio, mėgavosi šiltu lietučiu. 

Po kelerių metų gerų kaimynų patarimu Samba buvo atiduota tokiai 
moteriškei, kad ši išmokytų mergaitę troboje apsiruošti, valgį patai- 
syti. Tik vieno dalyko tėvai tą moteriškę prašė: paslėpti visus veidro- 
džius. O langų su stiklais čia nebuvo. 

Viskas ėjo gerai. Tačiau vieną sykį Samba, tvarkydama kambarį, pa- 
noro atidaryti skrynią. Pasuko kyšantį raktą, atvožė dangtį ir dirstelėjo 
vidun. Kiek ten daiktų! Traukia vieną po kito ir meta į šoną — vis ne- 
įdomu. Ir staiga ji pamatė veidrodį. Nustebusi pasiėmė ir sušuko: 

— Ak, kas gi čia? Kas čia yra? 

Ir tučtuojau amo neteko. Tą patį mirksnį vidun įėjo šeimininkė. Kad 
ir ką ji kalbėjo, kad ir kaip purtė už rankų Sambą, toji tylėjo, tik gal- 
vą lingavo, ir didelės ašaros jai ritosi per veidą. Paskui stačiai šeimi- 
ninkės akyse mergaitė išnyko, tarsi skradžiai žemę prasmego. 

Moteriškė puolė jos ieškoti. Kurgi galėjo dingti mergaitė? Nevilties 
pagauta, moteriškė prisiminė veidrodį. Kaip ji iš karto nesumetė? Juk 
skrynia atvožta! Visi daiktai išrausti! 

Po kelių dienų motina kaip paprastai atėjo aplankyti Sambos. Ant 
galvos atnešė šeimininkei dovanų didelį krepšį vaisių ir daržovių. Su- 
žinojusi, kas nutiko, motina graudžiai pravirko. 

Visi giminės, visi pažįstami šoko ieškoti Sambos... Dingo numylėti- 
nė, taip ilgai laukta dukrelė! 

O Samba tuo laiku atsidūrė prie kokios trobos. Ir šeimininkui, ir tar- 
nams pagailo nelaimingos mergaitės. Tokia graži ir nebylė! Pasiuntė 
Sambą dirbti virtuvėn. Pasirodė ji esanti labai švari, gražiai indus plo- 
vė. Žodžiu, visi ja liko didžiai patenkinti. 

Kartą, kai virėjo virtuvėje nebuvo, nežinia iš kur atšliaužė didžiulė 
gyvatė ir prarijo visą pataisytą maistą. Grįžęs virėjas pamatė, kad nie- 
ko nebelikę, ir nusprendė, jog čia bus Sambos suvalgyta. Pasiskundė 
šeimininkui, ir tas mergaitę išvarė. Juk nebylė buvo, negalėjo paaiš- 
kinti! | 

Samba nuėjo kiton trobon, šeimininkai jos pasigailėjo ir maloniai 
priėmė. Tačiau gyvatė ir čia neatstojo. Įšliaužė vidun, kai nieko nebu- 
vo, ir išdaužė visus indus. Šeimininkai dėl to kalta Sambą palaikė, 
apmušė ją ir išvarė. 

Vargšė vėlei turėjo ieškotis naujos vietos. Ir kitur Žmonės jos pagai- 
lėjo. Tačiau prakeiktoji gyvatė ir čia nedavė ramybės. Niekieno nepa- 
stebėta, įšliaužė vidun, kai Samba viena buvo, prarijo maistą, indus iš- 
daužė. Tačiau šeimininkai kaltės nesuvertė Sambai, nes ją iš tikros šir- 
dies mylėjo. 

Kartą šeimininkas susiruošė važiuoti į miestą. Prieš kelionę jis pasi- 
šaukė namiškius ir visus tarnus, paklausė, kam ką parvežti. Tik viena 
Samba neatėjo: šeimininkė nepakvietė mergaitės — vis tiek vargšė ne- 
gali pasakyti, juk nebylė! Tačiau šeimininkas pareikalavo, kad ir Sam- 
ba būtų. | 

Kai jis paklausė mergaitę, ko norėtų, visi didžiai nustebo ūmai išgir- 
dę Sambą prabilus. Droviu balsu ji paprašė parvežti peilį, kuris pats 
pjauna, tekėlą, kuris pats galanda, ir žibintą, kuris pats užsidega. Tatai 
pasakiusi, mergaitė vėl nebylė liko. 

Seimininkas išvažiavo. Kai grįžo namo, kiekvienam parvežė, ką pra- 
šė. Mielai šypsodamas, jis padavė Sambai peilį, tekėlą ir žibintą. 

Samba pasidėjo dovanas savo kambaryje. Pačiam vidurnakty ten at- 
šliaužė gyvatė. Iš po Sambos pagalvės tučtuojau iššoko peilis ir ėmė ją 
kapoti, tekėlas čia pat tą peilį galando, o žibintas ryškiai suliepsnojo 
ir puolė deginti siaubūnės gabalus. 

Anksti rytą į Sambos kambarį įėjo šeimininkai ir iš siaubo nustėro, 
pamatę ant grindų apdegintus didžiulės gyvatės gabalus. O Samba, jau 
atgavusi amą, paaiškino, kad ši gyvatė buvusi kalta dėl jos nelaimių. 
Visa, kas Sambai nutikę, jos piktų burtų darbas. Dabar tos nelaimės jau 
baigęsi. 

Samba grįžo pas tėvus, gražiai sau gyveno, gaubiama jų meilės ir rū- 
pesčio. O paskui ją vedė ano gerojo šeimininko sūnus. 


SKENDUOLĖ 


Gyveno vyras su pačia ir turėjo tris dukteris. Visos trys gražuolės, 
tačiau jauniausioji dailesnė už kitas. 

Kartą jos su draugėmis nuėjo maudytis, mergaitės nuo seserų akių 
nenuleidžia. 

— Kodėl jūs lig šiol be tatuiruočių? Visos trys tokios dailios, pasi- 
dariusios tatuiruotes, dar dailesnės būsite,— kalbėjo draugės. 

— O kas mus ištatuiruos? 

— Yra tokia senutė — gerai šį amatą išmano. Teisybė, labai toli gy- 
vena. Bet juk Žmonės nueina... 

Ir trys seserys ėmė maldauti tėvus, kad leistų pas senutę tatuiruotis. 

— Brangūs tėveliai, šiandien mergaitės upėje mums patarė eiti pas to- 
kią senutę, kuri moka gražiai tatuiruoti. Teisybė, toli gyvena. Bet mes 
juk trys. 

Ir tėvai sutiko. 

Kitą dieną anksti rytą trys seserys pasiėmė po didelį krepšį, nuėjo 
į lauką prisikrauti manijokų, saldžių batatų ir žemės riešutų. 

Su pilnais krepšiais grįžo namo, pasitaisė valgymo paviržiui ir iške- 
liavo. 

Ėjo ėjo visą dieną. Ir pamatė lūšnelę, prie kurios durų sėdėjo pypkę 
įsikandusi senutė — ji teturėjo vieną akį, vieną ausį, vieną Ianką ir 
vieną koją. 

— Senele,— kreipėsi į ją jaunėlė — mes atėjome pas tave tatuiruotis. 
Žmonės sako, kad gerai išmanai šį amatą. 

— Žinoma, aš moku tatuiruoti, bet yra kita sena moteriškė, kuri gy- 
vena dar toliau, ji tatuiruoja kur kas gražiau už mane. Aš palydėsiu 
pas ją, nes pačios nerasite. Tik iš pradžių mane pavalgydinkite. 

Vyresniosios seserys tarsi nebūtų girdėjusios senutės žodžių, o jaunė- 
lė su džiaugsmu patenkino jos norą — pataisė gardaus valgymo. Senu- 
tė pavalgė ir sako: 

— Dabar, anūkėlės, į kelią. 

Ėjo ėjo, labai ilgai ėjo. Pagaliau priėjo lūšnelę, prie kurios sėdėjo ki- 
ta senutė, taipogi su viena ausim, su viena akim, su viena ranka ir su 
viena koja. Pirmoji senutė sako: 

— Va šitos mergaitės atėjo pas tave tatuiruotis. Žiūrėk, kokios jos 
dailios! O jauniausioji... Atsigrožėt negali! Kai tatuiruosi, neužmiršk, 
kad ji gražiausia iš visų. 

Ir tikrai antroji senutė pasirodė esanti be galo naginga, tikra burtinin- 
kė. Visos trys seserys pasidarė dailesnės nei buvo. O jauniausios grožis 
dabar net akis Žlibino. 

Seserys susiruošė namo. Jaunėlė priekyje, vyresniosios — iš paskos. 
Ką tik kelyje jos patiko, visi aikčiojo: 

— Kokia graži tatuiruotė! Bet tos mergaitės, kur eina priekyje, tik 
pažiūrėkite, gražiausia! 

Vyresniosios iš pavydo sprogsta. Jaunėlė žengė pirmoji ir negirdėjo, 
ką šneka seserys. O tos susitarė nustumti ją upėn, kai eis per kabantį 
lieptą. 

Kai tik jaunėlė stojo ant liepto, seserys ėmė jį siūbuoti. O kai iki 
vidurio nuėjo, taip įsiūbavo, kad toji upėn nukrito ir dingo po van- 
deniu. 

Tėvai, pamatę dukras taip gražiai tatuiruotas, labai apsidžiaugė. Bet 
motina paklausė: „O kurgi jaunėlė?" Vyresniosios seserys sako: 

— Ji labai patenkinta savo tatuiruote, liko ant kelio žmonėms pasi- 
rodyti. 

Šit jau ir vakaras. O jauniausios dukters kaip nėr, taip nėr. Susirūpi- 
no motina. Kodėl jos ne drauge parėjo? Kur dingo numylėtinė jaunė- 
lė? Argi ji neliepė vyresniosioms ją prižiūrėti? 

— Ji tikriausiai užėjo pas kokią draugę pasigirti, pasididžiuoti. Ir 
prieš mus, kol kartu ėjome, puikavosi! Na, ką mes galėjome padaryti? 

Įkalbinėjom ją, įtikinėjom: eime namo, eime namo! O jinai nieku gy- 
vu... 
Naktis sutemo. Paskui rytas išaušo. O jauniausios dukters vis nėra. 
Tada tėvas su motina suskato ieškoti. Gimtajame kaime niekas neregė- 
jo jų jaunėlės. Ėjo juodu, ėjo ir galop nusigavo iki senutės lūšnelės. 

— Buvo pas mane jūsų trys dukterys, buvo. Tai aš jas nuvedžiau 
pas senutę, kuri taip gražiai tatuiruoja. Ir kaip ji ištatuiravo! O jau- 
niausiąją — net apsakyti sunku! Gera jūsų jaunėlė, gera, net valgyti 
man pataisė, pasigailėjo senutės: juk mano viena akis, viena ausis, vie- 
na ranka ir viena koja. Aš liepiau jūsų vyresniosioms saugoti ją kely- 
je. Bet judviejų veidai man atrodė baisaus pavydo iškreipti. Pavydas 
ir pyktis kerojo jų širdyse. Tai jos pražudė mergaitę, aš žinau, — baigė 
kalbėti senutė. 

Sielvarto prislėgti, tėvai grįžo namo, gedulo drabužius užsivilko, il- 
gai raudojo savo dukrelės. Tebūnie prakeikta toji tatuiruotė! 

Daugel metų prabėgo. Tačiau pasakoje laikas labai greitai eina. Kar- 
tą vienas medkirtys nusigavo girion. Žingsniavo upės krantu, pamatė 
aukštą takulos medį, kirto kirviu vieną sykį, kirto antrą ir staiga išgir- 
do gailų balsą: 


Kas ten, kas ten, 

Kas ten beldžias? 
Medkirtys su kirviu? 
Tai tu beldies, 
Medkirty su kirviu? 
Buvome trys seseIys, 
Medkirty su kirviu, 

Aš buvau gražiausioji, 
Medkirty su kirviu, 
Sesės pyko ant manęs, 
Medkirty su kirviu, 
Vandenin mane įstūmė, 
Medkirty su kirviu, 
Krokodilas man pasakė, 
Medkirty su kirviu, 

Tu tekėsi už manęs, 
Medkirty su kirviu, 
Susilauksime vaikų, 

Medkirty su kirviu! 
Sveikink mano gimines, 
Medkirty su kirviu, 
Tėvą mano sveikinki, 
Medkirty su kirviu, 
Mamą mano sveikinki, 
Medkirty su kirviu, 
Seseris pasveikinki, 
Medkirty su kirviu, 
Nuo manęs jiems nusilenk, 
Medkirty su kirviu! 


Medkirtys nustėro iš baimės. Kas čia? Gal koks vandenis? Gal piktoji 
dvasia? Ir vėl kirto kirviu. Ir vėl paslaptingas balsas taip pat liūdnai 
pakartojo: 


Kas ten, kas ten, 
Kas ten beldžias? 
Medkirtys su kirviu? 


Sviedęs kirvį, medkirtys pardūmė namo. 

— Kas tau? — paklausė jį žmona.— Ko toks iš veido išėjęs, ar tik ne- 
atsitiko kas? 

— Atstok! Neliesk manęs! — piktai atrėžė medkirtys ir kniūbsčias kri- 
to ant demblio. | 

Kitą rytą jis grįžo ton vieton, pasiėmė nuo žemės kirvį ir ėmė kirsti 
takulą. Kirto sykį, kirto antrą, ir vėl gailus balsas pasigirdo: 


Kas ten, kas ten, 
Kas ten beldžias? 
Medkirtys su kirviu? 


„Ne! Čia, žinoma, ne žmogus!" — pagalvojo medkirtys. Ir tučtuojau 
parbėgo namo. Žmona labai nustebo. Būdavo, vyras nuo ryto lig vaka- 
ro dirba girioje, o dabar antra diena tuščiomis rankomis grįžta, vos 
spėjęs išeiti. 

— Ei, kas tau yra? Gal susirgai? Sakyk! 

Tačiau vyras be žodžio gulėjo ant demblio, nepakeldamas galvos. 

Išaušo rytas, medkirtys atsikėlė ir išėjo girion. Jis nusprendė pamė- 
ginti kitą medį kirsti. Kirto sykį, kirto antrą — ir vėl gailus balsas pa- 
sigirdo: 


Kas ten, kas ten, 
Kas ten beldžias? 
Medkirtys su kirviu? 


Medkirtys parbėgo namo ir šį kartą viską apsakė žmonai. 

— Ir tu nematei, kas verkia? 

— Kur tau! Žiūrėjau į vandenį, žiūrėjau aplinkui, žiūrėjau už me- 
džių... Nežinau, kas ten galėtų būti! Gal vandenis. O gal piktoji dva- 
sia. Šiaip ar taip, aš ten nebeisiu kirsti medžių! 

— O kaip mes gyvensime? Anksčiau parsinešdavai po kelis rąstus, 
o dabar nė vieno. Eime kartu ir pažiūrėsim, kas verkia. 

Ir anksti rytą medkirtys su žmona nuėjo į girią. 

— Kur tu kirtai? 

— Iš pradžių kirtau va čia, o paskui čia, o paskui va ten. 

— Ir kiekvienąsyk girdėjai gailų balsą? 

— Taip. Tik antrą kartą kirviu suduodu ir išgirstu. .. 

— Nagi pamėgink. Tik stipriau kirsk! 

— Bum! Bum! — suskambo kirvio smūgiai. 

Ir tučtuojau pasigirdo liūdnas balsas: 


Kas ten, kas ten, 
Kas ten beldžias? 
Medkirtys su kirviu? 


— Eime greičiau iš čia! Aš žinau, kas verkia! Tai jauniausioji mūsų 
kaimynų dukra, kurią pražudė seserys! — sušuko medkirčio žmona, 

Juodu nurūko į kaimą ir viską papasakojo nelaimingos mergaitės tė- 
vams. Dabar jau keturiese atėjo ant upės kranto. 

Medkirtys užsimojo kirviu, kirto į medį, ir visi išgirdo gailų balsą: 


Kas ten, kas ten, 
Kas ten beldžias? 
Medkirtys su kirviu? 

Tai tu beldies, 
Medkirty su kirviu? 
Buvome trys seserys, 
Medkirty su kirviu, 

Aš buvau gražiausioji, 
Medkirty su kirviu, 
Sesės pyko ant manes, 
Medkirty su kirviu, 
Vandenin mane įstūmė, 
Medkirty su kirviu, 
Krokodilas man pasakė, 
Medkirty su kirviu, 

Tu tekėsi už manęs, 
Medkirty su kirviu, 
Susilauksime vaikų, 
Medkirty su kirviu! 
Sveikink mano gimines, 
Medkirty su kirviu, 
Tėtį mano sveikinki, 
Medkirty su kirviu, 
Mamą mano sveikinki, 
Medkirty su kirviu, 
Seseris pasveikinki, 
Medkirty su kirviu, 
Nuo manęs jiems nusilenk, 
Medkirty su kirviu! 


Nelaimingi tėvai išgirdo savo jauniausios dukters balsą, pribėgo prie 
pat kranto ir pamatė ją skaidriame vandenyje. Ji sėdėjo ant smėlėto 
dugno, ir trys kiaukutai puošė jos kaktą, o dar trys — smilkinius. Mer- 
gaitė sėdėjo ir graudžiai verkė, trindama akis rankomis. Tada tėvai pa- 
sišaukė bičiulius žvejus, tie sėdo į valtis, užmetė tinklus ir ištraukė 
jaunėlę iš vandens. 

Iškilmingai ją parnešė į gimtą kaimą. Paguldė troboje. Laužus sukū- 
Iė, keletą jaučių papjovė, ir prasidėjo didelė šventė. 

Iš visų pasaulio kampų suėjo seni, patyrę žyniai, kurie turėjo mer- 
gaitę grąžinti gyveniman. Jie būrė, kerėjo, ir iš pradžių jaunėlė ėmė 
šypsotis, paskui kalbėti. Tik kiaukutai nuo kaktos nedingo, tartum pri- 

augę buvo. Viskas, regis, gerai baigėsi. Mergaitė atgijo, tik kažkodėl 
bijojo iš namų eiti. O išmintingi seniai dar perspėjo, kad niekad van- 
dens nenešiotų ir nieko negrūstų piestoje. 

Bet kartą, kai tėvų namie nebuvo, jaunėlė prisibėrė kukurūzų į dide- 
lę piestą ir ėmė grūsti, dainuodama: 


Sugrūsiu kukurūzus, 
Su smėliu sumaišysiu, 
Tegul vanduo ateina drėkinti! 


Grįžo namo tėvai, o jauniausioji dukrelė nuliūdusi sako jiems: 

— Ką aš bloga padariau? Kam jūs mane čia laikote? Jau du mėne- 
sius namie nebuvau! 

Staiga iš visų pusių pasigirdo išsigandusių žmonių balsai. Jie šaukė, 
pamatę upę išėjus iš krantų, bangas jau artėjant prie kaimo. 

Netrukus ėmė semti lūšnele, kur stovėjo jauniausioji dukra, o ji vis 
grūdo kukurūzus ir dainavo: 


Sugrūsiu kukurūzus, 
Su smėliu sumaišysiu, 
Tegul vanduo ateina drėkinti! 


O paskui, kai lūšnos sienas vanduo nuplovė, pasirodė vandenų die- 
vas krokodilo pavidalu ir tarė: 

— Kad tavo tėvai nebegalėtų tavęs pagrobti, pasiimsime juos drau- 
ge. Po vandeniu jiems bus geriau. Ten nereikės jokių darbų dirbti, ga- 
lės vien anūkais džiaugtis. 

Ir jauniausioji duktė sutiko. 

O jos seserys už bausmę buvo atiduotos krokodilams praryti. 


CHEBA 


Vieną vakarą Cheba sėdėjo prie lūšnos durų ir svajojo apie ateitį. 
Ji vaizdavosi esanti dailaus, liekno ir turtingo vyro žmona. Gyvenanti 
prabangiai, turinti daugybę vergų, kurie visus darbus nudirba. Galvo- 
jo, kad laimė ir gerovė tik nuo jos nepaprasto grožio priklausys. 

Juk daugis jaunikaičių jai ranką siūlė. Bet niekam nepasisekė pa- 
lenkti Chebos širdies. Ir kokių brangių dovanų jai prinešė! Tačiau ji 
visus vyrus abejingai pravarė. „Negi tokia bejausmė gražuolė Che- 
ba?" — klausinėjo nustebę žmonės. Ne, tik ne visos spynos vienu raktu 
rakinamos. 

Taigi tą vakarą Cheba sėdėjo prie lūšnos, mėgaudamasi įprastomis 
svajomis, ir staiga priešais ją sustojo koks nepažįstamasis. Iš karto ma- 
tei, kad tasai žmogus iš tolių kraštų, kad nieko nežino apie gražuolės 
Chebos išdidumą ir pasipūtimą. Tik pagalvokite! Jis drįso paprašyti ją, 
gražuolę Chebą, paduoti žariją! Jam, matote, pypkė užgeso! 

Cheba niekinamai nužvelgė jį nuo galvos iki kojų, tučtuojau sumetė 
vargšą esant ir su patyčia nusišypsojo: 

— Ar tu iš proto išsikraustei? Negi manai, kad aš atsistosiu ir eisiu 
tau atnešti žarijos? 

— Ajajai! Argi taip sunku atsistoti ir paduoti keleiviui žariją? — nu- 
stebo žmogus. 

— Žiūrėk, koks atsirado! Nėra čia ko taukšti. Aš ne tik dėl taves, 
bet ir dėl tavo šeimininkų nesistočiau. Nuo tavęs dvokia kaip nuo lau- 
kinės katės! Nešdinkis, apskretėli! 

Ir nepažįstamasis be žodžio nuėjo. 

Tačiau jis jautėsi labai įžeistas, panoro nubausti didžiuoklę. Ir ėmė 
ieškoti Žynio. Jisai sugalvos, kaip pažeminti žiaurią gražuolę. 

— Aš noriu, kad toji mergaitė būtų mano. Bet ji neturi žinoti, jog 
tai aš esu. Sugalvok ką nors, — kreipėsi žmogus į žynį. 

Ir žynys atsakė: 

— Aš paversiu tave paukščiu, didžiuliu, stipriu paukščiu, ir tu savo 
naguose nusineši mergaitę kur tinkamas. 

Ir beregint keleivis virto didžiuliu paukščiu. Plačiai išskleidęs sparnus, 
jis pakilo aukštai į dangų. Grakščiai plasnodamas tarp debesų, skrido 
į tą kaimą, kur gyveno Cheba. 

— Šit aš lekiu, — kalbėjo jis vienas sau.— Šit artėju... Tuojau atker- 
šysiu. .. 

Žmonės matė plasnojant didžiulį paukštį, girdėjo iš padangių kokius 
nesuprantamus žodžius, išsigandę puolė slėptis. Ką reiškia tokio nere- 
gėto paukščio pasirodymas? Ką jisai pranašauja? Kur skrenda? 

O paukštis skrido ir skrido, grėsmingai kartodamas: 

— Šit aš lekiu. Šit artėju. .. Tuojau atkeršysiu. .. 

Jau buvo naktis, kai paukštis atsidūrė prie kaimo, kur gyveno Che- 
ba. Nutūpęs ant aukšto medžio šalia mergaitės lūšnos, jis užgiedojo, 
trikdydamas nakties tylą: 


Štai ir aš, gražuole Cheba, 
Atskridau tavęs paimti. 
Kelk greičiau, kartu keliausim. 


Gražuolė pabudo, virpėdama iš baimės. Kas čia gieda? Paukštis? Ją 
šaukia! Gal tik pasirodė? Ne, ne, ji tikrai girdi. 


Štai ir aš, gražuole Cheba, 
Atskridau tavęs paimti. 
Kelk greičiau, kartu keliausim,— 


vėlei užgiedojo paukštis. 


320 


Gražuolė išsigandusi užsimerkė. Reikėtų šauktis pagalbos, bet baimė 
taip sukaustė, negali nei pajudėti, nei burnos praverti. O lauke, kažin 
kur iš viršaus, pro tamsą sklinda balsas: 


Argi tu negirdi manęs? 
Skubėk, jei neskubėsi — 
tuoj būsi pragaišinta! 


Ir Cheba atsikėlė, o paskui žengė tamson — šitaip eina į savo pražūtį 
gyvatės akių pakerėtas triušis. Staiga mergaitė šoko atgal, puolė kam- 
barin, kur tėvai miegojo, ir sušuko, garsiai raudodama: 

— Tėte, mama, pabuskite, paukštis nori mane nusinešti! 

Bet tėvai nieko negirdėjo. Jie buvo kietai įmigę. 

Ir vėlei, dar grėsmingiau, užgiedojo paukštis: 


Argi tu negirdi manęs? 
Skubėk, jei neskubėsi — 
tuoj būsi pragaišinta! 


Nevilties pagauta Cheba puolė kambarin, kur miegojo broliai. Gal 
tie ją apgins: 

— Broliai, broliai, pabuskite! Paukštis nori mane nusinešti! 

Tačiau broliai nieko negirdėjo. Jie irgi buvo kietai įmigę. O paukš- 
tis smailais nagais jau draskė stogą, pešė šiaudus. Nelaimingoji Cheba 
garsiai sušuko: 

— Kaimynai, kaimynai! Ateikite gelbėti manęs! Paukštis nori mane 
nusinešti! 

Bet ir kaimynai jos neišgirdo. Kaip ir Chebos tėvai, kaip ir broliai, 
jie buvo kietai įmigę. 

Šlamindamas plunksnas, paukštis tupėjo ant lūšnos stogo ir nagais 
pešė paskutinius šiaudus. Ir štai jis kyštelėjo vidun didžiulę leteną, čiu- 
po mergaitę ir su ja nuskrido. 

Rytą žmonės pabudo, ir juos baimė pagavo. Stogas nuplėštas, Cheba 
dingusi. Kas atsitiko? 

Ir tik viena išmintinga senutė, pro miegus girdėjusi kraupią nakties 
giesmę, suprato, kas čia dėjosi. 

— Ją žynys nubaudė už išdidumą, — pasakė jinai. 

Jau aušo, kai paukštis, nuskridęs į tolius kraštus, nutūpė nežinomam 
kaime. Tuojau pat jis atvirto į žmogų, o išsigandusi Cheba atpažino ke- 
leivį, kurį su tokia panieka buvo atstūmusi. 

— Pažįsti mane? — šiurpulingai jis nusikvatojo. 

— O kaipgi! Tik negaluok manęs! Dovanok! 

— Dabar tu drebi prieš tą, kuris dvokia kaip laukinė katė. Nebijok, 
aš tavęs negaluosiu. Laukinės katės tik vištas smaugia. .. 

— Atleisk man, pone, atleisk! 

— Hm, žiūrėk, kokia romi pasidarei! Tai žinok: nuo šiol gyvensi su 
manim, tik su manim! — Ir dūrė pirštu sau į krūtinę— Su manim, ku- 
ris dvokia kaip laukinė katė! Girdi? Čia tau bausmė už išdidumą! 

Prabėgo kiek metų, ir tasai Žmogus, dabar jau trijų vaikų tėvas, su 
visa savo šeima patraukė į svečius Chebos kaiman. Giminės atleido jam 
už tokį nuožmų pasielgimą, labai gražiai priėmė, kaip ir dera svečius 
priimti. 

O Cheba liko nubausta už savo didybę, pasmerkta visą gyvenimą bū- 
ti nuolankia. 


PABAIGOS ŽODIS 


Lietuvių skaitytojams pirmą kartą pateikiamos Angolos pasakos, kuriose atsispindi 
afrikiečių buitis, papročiai, mąstysena, be galo turtinga liaudies išmonė. , 

Čia parinkti folkloro pavyzdžiai iš įvairių tautų, daugiausia šnekančių bantu kalbo- 
mis. Zombo, ndibu, ntandu, mbundų, umbunduų, čokve, kuanjama, njaneka, ngangela, 
balunda —šie pavadinimai mums maža ką tesako, todėl ir nesiimta pasakas grupuoti 
pagal tautas. Tuo labiau kad jų siužetai ir veikėjai mūsų akiai specifinių bruožų neturi. 
Visų jų išskirtinė ypatybė — žvėrių ir paukščių gyvenimas vaizduojamas pagal žmonių 
visuomenės pavyzdį: jie turi savo kaimus, vadus, elgiasi ir protauja kaip žmonės. Dau- 
guma jų įkūnija vienokias ar kitokias žmonių charakterio savybes, Afrikiečių supratimu, 
bet koks skubėjimas — kvailumo požymis, protingas viską daro pamažu. Štai kodėl 
išmintingiausias Angolos pasakų herojus — vėžlys. Dėl tos pačios priežasties labai ger- 
biamas dramblys. Liūtas — stiprus, tačiau, skirtingai nuo europiečių pasakų, — kvailas. 
Leopardas — klastos, žiaurumo įkūnijimas. Hiena —kraugerė ir bukagalvė, lapė ir ša- 
kalas — apsukrūs. Iš paukščių sumaningiausi karaliukas ir pakaškė. 

Daugelis Angolos pasakų panašios į mitus; aiškina įvairių reiškinių kilmę. Kai ku- 
rios puoselėja žmonių etikos normas, moko gerbti vyresnius, smerkia godumą, šiurkštu- 
mą, šlovina draugystę, paramą vienas kitam, žodžiu, skiepija tauriausius jausmus ir gė- 
rio supratimą. 

Rinkinys padės susipažinti su savita Angolos tautų liaudies kūryba, suvokti laisvės 
ir savarankiškumo keliu pasukusios šalies gyvenimą. 

(Pasaulio pasakos). 


Rinkinyje pateikiamos Angolos tautelių ir genčių pasakos, kuriose atsispindi afrikie< 
čių buitis, papročiai, mąstysena. 

